
Vocea de la telefon era o şoaptă, dar insistentă, aproape 
disperată. 

Henry Pierce îi spuse celui care sunase că a greşit 
numărul, dar omul nu renunţă. 

— Unde e Lilly? întrebă el. 

— Nu ştiu, nu ştiu nimic despre ea. 

— Ăsta e numărul ei. E pe site. 

— Nu, aţi greşit numărul. Nu e nimeni aici pe nume 
Lilly. Şi nu ştiu nimic despre niciun site. În regulă? 

Omul de la celălalt capăt al firului închise. Enervat, 
Pierce trânti receptorul. Conectase noul telefon abia de 
cincisprezece minute şi deja primise două apeluri pentru o 
persoană pe nume Lilly. 

Puse telefonul pe podea şi privi apartamentul aproape 
gol. Nu avea decât canapeaua veche din piele neagră pe 
care stătea, cele şase cutii cu haine din dormitor şi noul 
telefon, care era pe cale să devină o problemă. 

Nicole păstrase totul - mobila, cărţile, CD-urile şi casa 
de pe Amalfi Drive. De fapt, nu le păstrase: i le dăduse el 
pe toate. Preţul vinovăţiei sale de a fi lăsat lucrurile să o ia 
razna. Noul apartament era drăguţ, elegant şi sigur, o 
adresă de primă mână în Santa Monica. Totuşi avea să-i 
lipsească locuinţa de pe Amalfi, ca şi femeia care locuia în 
ea. 

Privi în jos, spre telefonul de pe covorul bej, întrebându- 
se dacă ar trebui să o sune pe Nicole şi să-i spună că se 
mutase de la hotel în apartament şi să-i dea numărul cel 
nou. Apoi clătină din cap. Îi trimisese deja e-mail-ul cu 
toate informaţiile. Dacă ar fi sunat-o, ar fi însemnat să 
încalce regulile stabilite de ea, pe care promisese să le 
respecte în ultima noapte petrecută împreună. 

Telefonul sună din nou. De data asta se aplecă şi verifică 

ecranul de identificare a apelului. Apelul venea tot de la 
Casa Del Mar. Era acelaşi tip. Pierce se gândi să-l lase să 
sune până intra serviciul de mesagerie vocală pe care îl 
primise împreună cu noul număr de telefon, dar se 
răzgândi şi ridică receptorul. 

— Uite ce e, omule, nu ştiu care e problema, dar ai un 
număr greşit. Nu e nimeni aici pe nume... 

Omul de la celălalt capăt al firului închise fără să spună 
un cuvânt. 

Pierce întinse mâna după rucsac şi scoase blocnotesul 
galben pe care asistenta lui scrisese instrucţiunile pentru 
mesageria vocală. Monica Purl se ocupase de telefon în 
locul lui, el fiind ocupat toată săptămâna la laborator cu 
pregătirea prezentării pentru săptămâna următoare. În 
fond pentru asta existau asistentele personale. 

Încercă să citească notițele în lumina din ce în ce mai 
slabă a zilei. Soarele tocmai se scufundase în Pacific şi el 
nu avea încă lămpi în camera de zi a noului apartament. 
Majoritatea apartamentelor noi aveau lumini îngropate în 
tavan, dar nu şi acesta. Apartamentele fuseseră recent 
renovate, dar clădirea era veche, iar tavanele prefabricate 
nu aveau lumini îngropate. Pierce nu se gândise la asta 
când închinase şi acum trebuia să-şi cumpere lămpi. 

Citi instrucţiunile despre folosirea serviciului de 
identificare a apelurilor şi caracteristicile directorului de 
memorie. Constată că Monica îi luase ceea ce se numea 
„pachet convenabil” - identificare a apelurilor primite, 
aşteptare de apeluri, deviere de apeluri, tot ce se putea în 
materie de apeluri. Pe pagină notase că deja trimisese noul 
număr de telefon persoanelor care erau pe lista lui de e- 
mail-uri cu prioritate. Erau aproape optzeci de oameni pe 
listă, oameni care îl puteau contacta la orice oră, aproape 
toţi asociaţi în afaceri dintre care pe unii îi considera 
prieteni. 

Pierce apăsă pe butonul care permitea efectuarea 
convorbirii şi formă numărul pe care i-l lăsase Monica 
pentru a-şi accesa şi seta programul de mesagerie vocală. 

Apoi urmă instrucţiunile oferite de o voce electronică 
pentru a crea un număr-parolă. Se hotări pentru 21.09.02 
- ziua în care Nicole îi spusese că relaţia lor care dura de 
trei ani s-a încheiat. 

Se hotări să nu înregistreze un mesaj de întâmpinare 
personalizat. Prefera să se ascundă după vocea electronică 
impersonală care anunţa numărul şi-l îndruma pe cel care 
suna să lase un mesaj. Era impersonală dar, la urma 
urmelor, şi lumea exterioară era la fel. Nu avea timp să 
facă personal toate lucrurile. 

Când termină de setat programul, o altă voce 
electronică îi spuse că avea nouă mesaje. Pierce fu 
surprins de numărul lor. Telefonul fusese pus în funcţiune 
dimineaţa. Apoi, plin de speranţă îşi spuse că unul dintre 
mesaje putea fi de la Nicole. Poate chiar câteva dintre ele. 
Brusc, se văzu înapoind toată mobila pe care Monica o 
comandase pentru el prin Internet, şi cărând cutiile de 
carton în casa de pe Amalfi Drive. 

Din păcate niciun mesaj nu era de la Nicole şi nici măcar 
de la asociaţii sau prietenii lui. Doar unul îi era adresat - 
un mesaj de „bine aţi venit în sistem” spus de vocea 
electronică deja familiară. Următoarele opt mesaje erau 
pentru Lilly, fără a se menţiona un nume de familie. 
Aceeaşi femeie pentru care recepţionase deja trei apeluri. 
Toate mesajele erau de la bărbaţi. Cei mai mulţi dintre ei 
lăsau nume de hotel şi numere la care să fie sunaţi. Câţiva 
dintre ei lăsau numere de celular sau ceea ce spuneau că 
ar fi o linie privată de birou. Câţiva menţionau că aveau 
numărul ei de pe net sau de pe site, fără a intra în 
amănunte. 

Pierce şterse mesajele apoi dădu pagina blocnotesului şi 
scrise numele Lilly, pe care îl sublinie în timp ce se gândea 
la diverse alte lucruri. Se părea că Lilly - oricine ar fi fost - 
renunţase la număr. Compania de telefoane îl pusese din 
nou în circulaţie şi apoi i-l alocaseră lui. Judecând după 
lista care conţinea numai nume de bărbaţi, după numărul 
de apeluri de la hoteluri şi tonurile încărcate de anticipație 

şi emoție din vocile pe care le ascultase, Pierce îşi zise că 
Lilly era probabil o prostituată. Sau o damă de companie, 
dacă exista vreo diferenţă. Brusc, fu cuprins de curiozitate 
şi nedumerire, de parcă ar fi aflat un secret pe care nu 
trebuia să-l ştie. Se simţea ca atunci când deschidea 
camerele de securitate la serviciu şi urmărea pe monitorul 
său ce se petrecea pe coridoare şi în locurile comune ale 
sediului. 

Se întrebă cât timp nu mai fusese folosit numărul de 
telefon înainte de a-i fi alocat lui. Numărul mare de apeluri 
într-o singură zi indica faptul că numărul de telefon se mai 
afla pe site-ul menţionat în câteva dintre mesaje. 

— Aţi greşit numărul, spuse cu voce tare, deşi arareori 
vorbea singur când nu se afla în faţa unui monitor de 
calculator sau prins în vreun experiment de laborator. 
Dădu pagina înapoi şi se uită la informaţiile pe care 
Monica le scrisese pentru el. Indusese şi numărul de la 
serviciul de relaţii cu clienţii al companiei de telefoane. Ar 
fi trebuit să sune pentru a cere schimbarea numărului, dar 
nu era dispus să trimită şi să primească din nou informaţii 
prin e-mail pentru asta. 

Dar mai era ceva ce îl oprea să ceară schimbarea. Era 
intrigat. Recunoştea asta. Cine era Lilly? Unde se afla? De 
ce renunţase la numărul de telefon, dar îl lăsase pe site? 
Exista o fisură în logica lucrurilor. Cum îşi ţinea în 
funcţiune afacerea, dacă site-ul direcţiona un număr greşit 
către baza de date cu clienţi? Nu putea. Ceva era în 
neregulă, iar Pierce voia să ştie ce şi din care motiv. 

Era vineri seara. Hotări să lase lucrurile aşa cum erau 
până luni. Avea să sune atunci în legătură cu schimbarea 
numărului. 

Pierce se ridică de pe canapea şi porni, prin camera de 
zi goală, către dormitorul principal, unde lângă un perete 
erau aliniate cele şase cutii de carton cu hainele lui, iar 
lângă cel opus se afla un sac de dormit. Nu mai folosise 
sacul de dormit de aproape trei ani - de la o călătorie pe 
care o făcuse la Yosemite împreună cu Nicole. Pe atunci 

avea timp să mai facă unele lucruri. Asta era înainte ca 
viaţa lui să înceapă să aibă un singur obiectiv. 

leşi pe balcon şi privi oceanul de un albastru rece. Se 
afla la etajul al doisprezecelea. Priveliştea se întindea de la 
Venice, în sud, până la şirul de munţi care sfârşeau în 
mare la Malibu, în nord. Soarele dispăruse, dar pe cer încă 
mai erau dâre de portocaliu şi purpuriu. Briza marină era 
rece şi tăioasă. Işi băgă mâinile în buzunarele de la 
pantaloni. Degetele mâinii stângi i se strânseră în jurul 
unei monede şi o scoase. O monedă de zece centi. O altă 
amintire a ceea ce fusese viaţa lui. 

Luminile de neon de pe roata mare aflată pe cheiul 
Santa Monica erau aprinse şi clipeau. Asta îi aminti de un 
moment petrecut cu doi ani înainte, când compania 
închinase întregul parc de distracţii de pe chei pentru o 
petrecere organizată cu ocazia sărbătoririi aprobării 
primului lot de patente ale companiei în arhitectura 
memoriei moleculare. Fără bilete, fără cozi, fără să 
trebuiască să te dai jos dacă îţi plăcea. El şi Nicole 
stătuseră în una dintre gondolele aurii ale roții cel puţin o 
jumătate de oră. Şi în acea seară fusese frig, şi se 
strânseseră tare în braţe, urmărind apusul soarelui. Acum 
nu se putea uita la apusul de soare sau la chei fără să se 
gândească la ea. Apoi îşi dădu seama că închiriase un 
apartament a cărui privelişte era compusă exact din 
lucrurile care aveau să-i amintească de Nicole. 

Puse moneda de zece cenți pe buricul degetului şi o 
proiectă în aer privind-o cum dispare în întuneric. 
Dedesubt era un parc, o fâşie verde între clădiri şi plajă. 
Observase deja că noaptea se strecurau acolo oameni fără 
adăpost și dormeau sub copaci. Poate că unul dintre ei 
avea să găsească moneda căzută. 

Telefonul sună. Se întoarse în camera de zi şi văzu micul 
ecran strălucind în întuneric. Apelul venea de la hotelul 
Century Plaza. Stătu puţin pe gânduri, apoi ridică 
receptorul. 

— O căutaţi pe Lilly? întrebă. 

Urmă un moment lung de tăcere. Pierce auzi zgomotul 
unui televizor în funcţiune. 

— Alo? Apelul ăsta e pentru Lilly? 

In sfârşit, răspunse o voce de bărbat: 

— Da. E acolo? 

— Nu e aici momentan. Pot să vă întreb cum aţi obţinut 
acest număr? 

— De pe site. 

— Care site? 

Omul de la celălalt capăt întrerupse convorbirea. Pierce 
tinu un moment receptorul la ureche, apoi închise. În timp 
ce traversa camera pentru a-l pune la loc, în suportul lui, 
sună din nou. Pierce apăsă butonul de deschidere fără să 
se mai uite la ecran. 

— E un număr greşit, spuse. 

— Stai, Einstein, tu eşti? 

Pierce zâmbi. Nu era o greşeală. Recunoscu vocea lui 
Cody Zeller, unul dintre cei care figurau pe lista lui de 
priorităţi. Zeller îl numea adesea Einstein, una din 
poreclele din facultate pe care Pierce încă o mai suporta. 
Zeller era mai întâi un prieten, şi abia apoi un partener de 
afaceri. Consultant de securitate a computerelor, el 
proiectase numeroase sisteme pentru Pierce de-a lungul 
anilor, pe măsură ce compania acestuia creştea şi se muta 
în spaţii din ce în ce mai mari. 

— Îmi pare rău, Code, spuse Pierce. Am crezut că e 
altcineva. Numărul ăsta nou de telefon e apelat de o 
grămadă de oameni. A fost al altcuiva. 

— Număr nou, locuinţă nouă, asta înseamnă că eşti din 
nou liber şi singur? 

— Se pare că da. 

— Omule, ce s-a întâmplat cu Nicki? 

— Nu ştiu. Nu vreau să vorbesc despre asta. 

— Îţi spun eu ce s-a întâmplat, zise Zeller. Prea mult 
timp în laborator şi nu suficient de mult între cearşafuri. 
Te-am avertizat în privinţa asta, amice. 

Zeller râse. Avusese întotdeauna un fel al lui de a privi o 

situaţie şi a face abstracţie de fleacuri. Râsul îi spuse lui 
Pierce că Zeller nu era prea afectat de situaţia lui. Zeller 
era necăsătorit şi Pierce nu-şi aducea aminte să fi avut 
vreodată o relaţie de mai lungă durată încă din facultate le 
promisese lui Pierce şi prietenilor lor că nu intenţiona să 
practice monogamia în timpul vieţii. În plus, o cunoştea pe 
femeia în chestiune. În calitatea lui de expert în securitate 
se ocupa şi de cercetarea pe net a potenţialilor angajaţi şi 
investitori ai lui Pierce. Din poziţia asta, conlucra 
îndeaproape cu Nicole James, funcţionarul de informaţii al 
companiei. 

— Da, ştiu, spuse Pierce, deşi nu voia să vorbească 
despre acest lucru cu Zeller. Ar fi trebuit să te ascult. 

— Asta înseamnă că o să poţi să-ţi scoţi planşa din 
retragere şi să te întâlneşti cu mine la Zuma într-una din 
dimineţile astea. 

Zeller locuia în Malibu şi făcea surf în fiecare dimineaţă. 
Trecuseră aproape zece ani de când Pierce înfrunta 
valurile împreună cu el. De fapt, nici măcar nu-şi luase 
planşa atunci când se mutase din casa de pe Amalfi. Era 
sus, pe rafturile din garaj. 

— Nu ştiu, Code. Încă mai lucrez la proiect. Nu cred că 
programul meu o să se schimbe prea mult doar pentru că 
ea... 

— În regulă, era doar logodnica ta, nu proiectul. 

— Nu asta voiam să spun. Doar că nu cred. 

— Dar în seara asta? Vin eu la tine. Dăm o tură prin oraş 
ca în vremurile bune. Pune-ţi blugii negri, puiule. 

Zeller râse. Pierce nu-şi amintea de asemenea escapade. 
Nu fusese niciodată amator. Purta blugi albaştri, nu negri. 
Preferase întotdeauna să-şi petreacă noaptea într-un 
laborator privind într-un microscop decât să fugă după o 
partidă de sex într-un club cu femei înfierbântate de alcool. 

— Cred că trec peste ăsta, amice. Ani o grămadă de 
lucruri de făcut şi în seara asta trebuie să mă întorc la 
laborator. 

— Hank, omule, e cazul să mai laşi în pace moleculele. O 


9 


noapte în oraş. Hai, o să te pună pe picioare, o să-ţi pună şi 
ţie moleculele în mişcare, va fi o schimbare. Poţi să-mi spui 
tot ce s-a întâmplat cu tine şi cu Nicki şi o să mă prefac că- 
mi pare rău pentru tine. Promit. 

Zeller era singurul om de pe planetă care-i spunea 
Hank, un nume pe care Pierce îl ura, dar ştia că dacă i-ar fi 
spus prietenului său să se oprească l-ar fi făcut pe acesta 
să folosească numele tot timpul. 

— Sună-mă data viitoare, bine? 

Zeller protestă şi Pierce promise să rezerve o seară din 
weekend-ul viitor pentru a ieşi în oraş. Nu promise însă 
nimic în legătură cu surfingul. După ce închise telefonul. 
Pierce îşi luă rucsacul şi se îndreptă spre ieşire. 

Pierce folosi cartela magnetică pentru a intra în garajul 
de lângă Amedeo Technologies şi îşi parcă BMW-ul 540 în 
spaţiul rezervat. Intrarea în clădire se deschise pe când se 
apropia, acționată de bărbatul care stătea pe platforma din 
spatele uşilor duble de sticlă. 

— Mersi, Rudolpho, spuse Pierce. 

Luă liftul până la etajul al treilea, unde se aflau birourile 
administraţiei. 

În holul de la etajul trei formă combinaţia de la uşa 
biroului său şi intră. 

— Luminile, spuse, în timp ce se aşeza la birou şi 
acestea se aprinseră. Porni computerul şi introduse parola. 
Conectă linia telefonică pentru a-şi verifica repede 
mesajele de pe e-mail înainte de a se apuca de lucru. Era 
ora opt. li plăcea să lucreze seara, să aibă laboratorul doar 
pentru el. 

Din considerente de securitate, nu lăsa niciodată 
computerul pornit sau ataşat la o linie telefonică atunci 

când nu lucra la el. Din acelaşi motiv nu purta telefon 
celular sau pager. Foarte rar îşi lua cu el laptopul. Pierce 
era paranoic din născare - la un pas de schizofrenie, cum 
spunea Nicole -, dar şi un cercetător precaut şi eficient. 
Ştia că de fiecare dată când lega o linie exterioară de 
computerul său său deschidea o transmisie celulară era ca 
şi cum ar face sex neprotejat. Nu ştiai niciodată la ce te 
poţi aştepta. Pentru unii asta făcea parte din farmecul 
sexului. 

Avea câteva mesaje, dar se hotări să citească doar trei în 
acea seară. Primul era de la Nicole şi îl deschise imediat, 
cu o emoție care-l făcu să se simtă neplăcut deoarece se 
afla la limita sentimentalismului ieftin. Din păcate mesajul 
nu conţinea ceea ce spera el. Era scurt, concis şi atât de 
profesional încât excludea orice aluzie la relaţia lor 
nefericită. Reprezenta doar o ultimă scrisoare a unui fost 
angajat, înainte ca acesta să treacă mai departe - în 
carieră şi în dragoste. 


„Hewlett, 

Am plecat. 

Totul se află în dosare. (Apropo, afacerea Bronson a 
ajuns în 

sfârşit în presă - SJMN au dat-o primii.) 

Mulţumesc pentru tot şi noroc. 

Nic” 


Pierce rămase o vreme cu privirea fixată pe mesaj. 
Fusese trimis la 4:55 P.M., deci cu câteva ore înainte. Nu 
avea niciun rost să răspundă, deoarece adresa ei de e-mail 
trebuia să fi fost ştearsă din sistem la 5 P.M., când îşi 
predase cartela de acces. Plecase, şi fusese definitiv 
ştearsă din sistem. 

Îi spusese Hewlett, şi asta îl făcu să cadă pe gânduri. În 
trecut folosise numele acela pe post de alint. Un nume 
secret, folosit doar de iubită. Avea la bază inițialele lui - 
HP, la fel ca Hewlett Packard, uriaşul fabricant de 

computere care în acele zile era unul din Goliaţii care îl 
înfruntau pe David al lui Pierce. Întotdeauna o spunea cu 
un zâmbet dulce. Doar ea putea să-i pună ca poreclă 
numele unui adversar şi să scape. Oare ce semnifica faptul 
că îl folosise în acest ultim mesaj? Zâmbea dulce când l-a 
scris? Ezita, era pe cale să se răzgândească? Mai exista 
vreo şansă, vreo speranţă de împăcare? 

Pierce nu reuşise niciodată să înţeleagă motivațiile lui 
Nicole James, şi nu putea nici în acel moment. Apăsă pe 
tastatură şi salvă mesajul, mutându-l într-un dosar în care 
ţinea toate e-mail-urile trimise de ea pe parcursul celor 
trei ani cât durase relaţia lor. Istoria perioadei petrecute 
împreună - bună şi rea - putea fi citită în acele mesaje. 
Aproape o mie. Ştia că a le păstra constituia un 
comportament obsesiv, dar devenise o obişnuinţă. Mai 
avea dosare pentru stocarea mesajelor electronice şi 
pentru câteva dintre relaţiile lui de afaceri. Aşa se născuse 
şi dosarul lui Nicole, dar ulterior trecuseră de la statutul 
de parteneri de afaceri la ceea ce el crezuse că însenina 
parteneri de viaţă. 

Trecu în revistă mesajele din dosarul Nicole James, aşa 
cum un om s-ar uita la fotografiile unei foste prietene. 
Unele dintre ele îl făcură să zâmbească. Nicole fusese 
întotdeauna specialista în definirea subiectului dovedind 
haz, dar şi sarcasm. Mai târziu - din necesitate, şi el ştia 
asta - a devenit maestra „subiectului tăios” şi apoi al celui 
care rănea. În timpul listării îi atrase atenţia un subiect - 
„Unde locuieşti?” - şi deschise mesajul. Fusese trimis cu 
patru luni în urmă şi era un indiciu la fel de bun ca oricare 
altul în legătură cu ceea ce avea să se aleagă din relaţia 
lor. În mintea lui acest mesaj reprezenta începutul 
dezbinării - punctul din care nu a mai existat cale de 
întoarcere. 


„Mă întrebam unde locuieşti pentru că nu te-am mai 
văzut la Amalfi de patru nopți. 

Evident că nu merge aşa, Henry. Trebuie să vorbim, dar 
tu nu eşti niciodată acasă ca să o facem. Este cazul să vin 
la laborator pentru a vorbi despre noi? Ar fi cu siguranţă 
trist.” 


Îşi aminti că se dusese acasă după acel mesaj şi 
rezultatul fusese prima lor despărţire. Petrecuse patru zile 
într-un hotel, susținându-și cauza la telefon, prin e-mail şi 
trimițând flori înainte de a fi invitat să se întoarcă pe 
Amalfi Drive. O vreme făcuse toate eforturile pentru a 
ajunge acasă în fiecare seară la opt. Apoi a început să 
întârzie şi orele lui de laborator s-au prelungit până spre 
dimineaţă. 

Pierce închise mesajul şi apoi dosarul. Plănuia ca într-o 
zi să scoată la imprimantă toate mesajele şi să le citească 
de parcă ar fi fost un roman. Ştia că va fi povestea comună, 
a unui bărbat ale cărui obsesii îl împinseseră până la a 
pierde ceea ce era cel mai important pentru el. Dacă ar fi 
fost un roman, l-ar fi putut intitula Proiectul Proteus. 

Se întoarse la lista de mesaje curente. Primul mesaj pe 
care îl citi fu cel al partenerului său, Charlie Condon. 
Acesta îi reamintea de prezentarea din săptămâna 
următoare, de parcă el avea nevoie să-i amintească cineva. 
Linia de subiect spunea: „RE: Proteus” şi era un răspuns la 
un mesaj pe care Pierce i-l trimisese lui Charlie cu câteva 
zile înainte. 


„Totul e aranjat. Vine miercuri, să stabilească o întâlnire 
pentru 

joi, la ora zece. Harponul e ascuţit şi pregătit. Fii acolo, 
altfel 

pierzi. 

GE 


Pierce nu se deranjă să răspundă. Bineînţeles că va fi 
acolo. Depindeau o grămadă de lucruri de prezenţa lui. 
Dumnezeul la care se făcea referire în mesaj era Maurice 

Goddard, un newyorkez, un investitor în tehnologie 
electronică. Charlie spera că va deveni „balena” lor. Venea 
să vadă proiectul Proteus, înainte de a lua decizia finală. 
Intenţionau să-i ofere o primă privire asupra proiectului, 
sperând ca acest lucru să îi apropie de perfectarea 
contractului. Lunea următoare urmau să depună actele 
pentru protejarea prin patent a lui Proteus şi să înceapă să 
caute alţi investitori dacă Goddard nu li s-ar fi alăturat. 

Ultimul mesaj pe care-l citi era de la Clyde Vernon, şeful 
securităţii la Amedeo. Pierce se gândi că putea ghici ce 
conţinea înainte de a-l deschide, şi nu se înşelă. 


„Încerc să te găsesc. Trebuie să vorbim despre Nicole 
James. Te 

rog, sună-mă cât mai curând cu putinţă. 

Clyde Vernon” 


Pierce ştia că Vernon voia să afle cât de multe ştia 
Nicole, dar şi despre împrejurările plecării ei bruşte. 
Practic, dorea să ştie cum să acţioneze. Pierce rânji 
constatând că omul de la securitate îşi scrisese numele 
întreg. Pierce hotări să nu-şi mai piardă timpul cu alte 
e-mail-uri şi opri computerul, deconectă linia telefonică, 
după care părăsi biroul şi se îndreptă spre biroul lui 
Nicole. Fostul ei birou. 

Pierce avea combinaţia generală pentru toate uşile de la 
etajul trei şi se folosi de ea pentru a deschide uşa biroului. 

— Luminile, spuse el intrând în încăpere, dar nu se 
aprinse niciuna. Receptorul audio al biroului era încă 
înregistrat cu vocea lui Nicole. 

Pierce se duse până la întrerupătorul de perete şi 
aprinse luminile. Încă se mai simţea o urmă a parfumului 
ei. Deschise sertarul de sus. Era gol, cu excepţia unei 
agrafe pentru hârtii. Nicole plecase. Asta era sigur. Şi 
celelalte trei sertare erau goale, cu excepţia unei mici cutii 
pe care o găsi în cel de jos. O scoase şi o deschise. Era pe 
jumătate plină cu cărţi de vizită. Luă una şi se uită la ea. 

Nicole R. James 
Director pentru Informaţii despre Concurenţă 
Funcţionar de Informaţii Publice 
Amedeo Technologies 
Santa Monica, California. 


Apoi puse cartea de vizită în cutie şi pe aceasta înapoi în 
sertar. Se ridică şi se duse la rândul de dulapuri cu dosare 
de lângă peretele aflat în partea opusă biroului. 

Insistase să se facă copii pe hârtie ale dosarelor de 
informaţii. Erau patru dulapuri, cu două sertare fiecare. 
Pierce scoase cheile şi folosi una pentru a descuia un 
sertar etichetat BRONSON. Deschise sertarul şi scoase 
dosarul albastru - în sistemul de îndosariere al lui Nicole 
cel mai recent dosar referitor la oricare dintre competitori 
era albastru. Deschise dosarul şi aruncă o privire printre 
hârtiile scoase la imprimantă. Găsi o fotocopie a unui 
articol de ştiri din secţia de afaceri a San Jose Mercury 
News. Era un scurt articol despre unul dintre principalii 
săi adversari din sectorul privat care primise o infuzie de 
lichidităţi, cu două zile înainte. Auzise deja despre afacere 
de la Nicole. În lumea tehnologiilor în curs de dezvoltare 
veştile circulau repede, mult mai repede decât prin 
canalele de ştiri. Povestea era o confirmare a ceea ce ştia, 
dar mai exista ceva. 


BRONSON TECH PRIMEŞTE AJUTOR FINANCIAR DIN 
JAPONIA 
De Paul Puig 


Bronson Technologies, cu sediul în Santa Cruz, a 
încheiat un acord de parteneriat cu Corporaţia 
Japoneză Tagawa, care va asigura fonduri pentru 
proiectul de electronică moleculară al firmei. Conform 
termenilor acordului, Tagawa va finanța cercetarea cu 
şaisprezece milioane de dolari în următorii patru ani. 

În schimb, va primi douăzeci la sută din acţiunile 
Bronson. 


Elliot Bronson, preşedintele companiei înfiinţate 
acum şase ani, a spus că banii vor propulsa compania 
în competiţia acerbă pentru realizarea primului 
computer molecular practic. Bronson şi un grup de 
companii private, universităţi şi agenţii 
guvernamentale sunt angajate într-o cursă pentru 
obţinerea RAM-ului pe bază moleculară şi legarea 
acestei memorii în sisteme de circuite integrate. Unii 
văd punerea în practică a computerului molecular 
peste cel puţin un deceniu. Cei care îl propun cred că 
va revoluţiona lumea electronicii. De asemenea, este 
văzut ca un potenţial pericol pentru industria 
computerelor bazate pe silicon, care valorează mai 
multe miliarde de dolari. 


Valoarea potenţială a computerului molecular este 
considerată nelimitată, şi astfel cursa pentru 
dezvoltarea lui este una acerbă. Cipurile computerului 
molecular vor fi infinit mai puternice şi mai mici decât 
cele din silicon, utilizate în prezent. 


„De la computere de diagnostic ce pot fi lansate în 
vasele de sânge şi până la «străzi inteligente» cu 
computere microscopice integrate în asfalt, 
computerele moleculare vor schimba lumea”, a 
declarat Bronson marţi. „lar această companie va fi 
prezentă pentru a ajuta la schimbarea ei.” Principalii 
adversari ai lui Among Bronson în sectorul privat sunt 
Amedeo Technologies din Los Angeles şi Midas 
Molecular din Raleigh, Carolina de Nord. De 
asemenea, Hewlett Packard a semnat un acord de 
parteneriat cu Universitatea din California, în Los 
Angeles. Mai mult de o duzină de alte universităţi şi 
companii private investesc fonduri importante în 


16 


cercetare în sectorul nanotehnologiei şi al RAM-ului 
molecular. Agenția Ministerului Apărării pentru 
Proiecte de Cercetare Avansată finanţează parţial sau 
integral multe din aceste programe. 


Câteva companii au ales să caute sponsori privaţi în 
loc să se sprijine pe ajutorul guvernamental sau al 
universităţilor. Bronson explică aceasta prin faptul că 
decizia face compania mai agilă, capabilă să se mişte 
repede în privinţa experienţelor şi a proiectelor, fără 
a mai trebui să ceară aprobări de la guvern sau de la 
universităţi. 

„Guvernul şi aceste universităţi mari sunt ca nişte 
nave de luptă”, a spus Bronson. „O dată ce încep să se 
mişte în direcţia potrivită, trebuie să te fereşti, însă 
au nevoie de mult timp ca să cârmească şi să se 
îndrepte încotro trebuie. In acest domeniu 
schimbările sunt mult prea rapide. Pentru moment, e 
mai bine să fii o barcă de viteză.” 


Faptul de a nu apela la fonduri guvernamentale sau 
ale universităților înseamnă şi venituri mai 
importante, pe măsură ce patentele din domeniu 
devin valoroase în anii următori. 


În ultimii cinci ani s-au înregistrat câțiva paşi 
semnificativi înainte în dezvoltarea computerului 
molecular, aparent în fruntea cursei aflându-se 
Amedeo Technologies. Amedeo e cea mai veche 
companie din cursă. Henry Pierce, în vârstă de 
treizeci şi patru de ani, chimistul care a fondat 
compania la un an după ce a absolvit la Stanford, a 
obținut numeroase patente în domeniul circuitelor 
moleculare şi al creării de memorie moleculară şi de 
porți logice - componentele de bază ale ştiinţei 
calculatoarelor. 

Bronson a spus că speră să echilibreze competiţia, 
cu ajutorul fondurilor de la Tagawa. 


„Cred că va fi o cursă lungă şi interesantă, dar noi 
vom fi la finiş. Garantez asta.” 


Mişcarea către o sursă importantă de suport 
financiar - o „balenă”, în jargonul arenei de investiţii 
în tehnologii în curs de dezvoltare - e favorizată de 
companiile mai mici. Mişcarea lui Bronson o urmează 
pe a celor de la Midas Molecular, care tot în acest an 
şi-a asigurat şaisprezece milioane de dolari, finanţare 
venită de la un investitor canadian. 


„Nu există două moduri de a privi problema. E 
nevoie de bani pentru a fi competitiv”, a spus 
Bronson. „Instrumentele de bază ale ştiinţei sunt 
scumpe. Costă mai mult de un milion de dolari pentru 
a dota un laborator.” 


Pierce de la Amedeo nu a răspuns la telefoane, dar 
surse din interiorul industriei au indicat că şi 
compania lui caută un investitor important. 


„Toată lumea e la vânătoare de balene”, a spus 
Daniel F. Daly, partener la firma Daly & Mills, o firmă 
de investiţii din Florida care a monitorizat creşterea 
nanotehnologiei. 


Pierce închise dosarul cu tăietura din ziar în el. Foarte 


puţine lucruri din articol erau noi pentru el, însă primul 
citat din Bronson în care se menţiona diagnoza moleculară 
îl intriga. Se întrebă dacă Bronson tatona linia industrială, 
încercând partea mai sexy a ştiinţei, sau ştia ceva despre 
proiectul Proteus. Oare i se adresa direct lui sau se folosea 
de ziar şi de noii bani din Japonia pentru a arunca mănuşa? 
Dacă aşa stăteau lucrurile îl aştepta în curând un şoc. 

Pierce puse dosarul la locul lui în sertar. 

— Te-ai vândut prea ieftin, Elliot, spuse el, în timp ce 
închidea sertarul. 

Ajuns în hol, Pierce scană pentru câteva secunde ceea ce 
ei numeau „peretele gloriei”. Pe o lungime de şase metri, 
peretele era acoperit cu articole înrămate despre Pierce, 
Amedeo, patente şi cercetare. In timpul orelor de program, 
când angajaţii se aflau în birouri, nu se oprea niciodată să 
se uite la ele. Doar în momentele de singurătate arunca o 
privire peretelui şi avea un sentiment de mândrie. 

Cele mai multe articole proveneau din reviste ştiinţifice, 
al căror limbaj era incomprehensibil pentru oamenii 
obişnuiţi. De câteva ori compania şi realizările ei 
pătrunseseră însă şi în presa obişnuită. Pierce se opri în 
faţa exponatului care îl făcea să se simtă cel mai mândru, o 
copertă a revistei Fortune, veche de aproape cinci ani. Pe 
ea era o fotografie a lui - din vremea când avea părul prins 
în coadă - ţinând în mână un model de plastic al circuitului 
molecular simplu pentru care tocmai primise un patent 
Textul din dreapta suna: „Cel mai important patent pentru 
următorul mileniu? 

Apoi dedesubt, adăuga cu litere mici: „El aşa crede. 
Copilul-minune în vârstă de douăzeci şi nouă de ani, Henry 
Pierce, ţine în mână întrerupătorul molecular care ar 
putea fi cheia unei noi ere în ştiinţa computerelor şi a 
electronicii.” 

Asta se petrecuse în urmă cu doar cinci ani, dar pe 
Pierce îl cuprinse nostalgia în timp ce se uita la coperta 
înrămată. Cum porecla jenantă de copil-minune nu a 
rezistat, viaţa lui Pierce s-a schimbat când revista a ajuns 
pe tarabele de presă. Cursa a continuat şi mai aprigă după 
aceea. Investitorii au fost cei care au venit la el. Apoi au 
apărut competitorii. A apărut Charlie Condon. Până şi 
oamenii lui Jay Leno au venit să-l vadă pe tânărul surfer- 
chimist cu păr lung. Cel mai plăcut moment pe care şi-l 
amintea Pierce era acela în care semnase cecul cu care 
achitase microscopul cu scanare electronică. Apoi a apărut 

şi presiunea provocată de necesitatea de a atinge 
performanţa, de a face următorul pas. Şi apoi încă unul. 
Date fiind opţiunile, nu avea cale de întoarcere. Niciuna. 
Dar îi plăcea să-şi amintească momentul, de dragul tuturor 
lucrurilor pe care nu le ştia atunci. Nu era nimic anormal 
în asta. 

Liftul către laborator cobora atât de încet încât nici nu 
sesizai că se mişcă. Luminile de deasupra uşii erau 
singurul mod care indica deplasarea. Fusese proiectat 
astfel, pentru a elimina cât mai multe vibrații cu putinţă. 
Vibraţiile erau duşmanul. Dereglau rezultatele 
măsurătorilor din laborator. 

Uşa se deschise uşor la nivelul subsolului şi Pierce ieşi 
din lift. Folosi cartela de acces pentru a intra pe prima uşă 
a compartimentului etanş. O dată intrat în micul spaţiu de 
trecere, tastă combinaţia pentru luna octombrie pentru a 
doua uşă. O deschise şi intră în laboratorul format dintr-o 
suită de laboratoare mai mici, fără ferestre, aşezate înjurai 
încăperii principale sau de zi, cum o numeau ei. Pereţii 
erau izolaţi cu folii de cupru care respingeau zgomotul din 
exterior, sărăcăcios decoraţi, limitându-se în mare la afişe 
înrămate cu citate din dr. Seuss Horton Hears a Who! 

Laboratorul de chimie era o „încăpere curată”, în care 
se produceau şi erau congelate soluţiile chimice ale 
circuitelor moleculare. Mai era un incubator pentru 
proiectul Proteus, pe care îl numeau „ferma de celule”. 

Vizavi de laboratorul de chimie se afla cel de circuite sau 
camera furnalului, cum îi spuneau cercetătorii, iar lângă el 
laboratorul de imagini care găzduia microscopul 
electronic. „Camera de zi” era ocupată de laboratorul de 
laseri. Aceasta era izolată cu cupru, pentru o protecţie şi 

mai bună împotriva zgomotului electronic. 

Laboratoarele păreau goale, dar Pierce sesiză mirosul 
familiar de carbon încins. Verifică jurnalul de intrări şi 
ieşiri şi văzu că Grooms nu plecase încă. Se duse până la 
laboratorul de circuite şi aruncă o privire prin mica uşă de 
sticlă. Nu văzu pe nimeni. Când deschise uşa şi intră, îl 
izbiră căldura şi mirosul. Cuptorul de evaporare era în 
funcţiune; se producea un nou lot de fire de carbon. Pierce 
presupuse că Grooms pornise procesul şi apoi părăsise 
laboratorul pentru a face o pauză sau a mânca ceva. Era 
de înţeles. Mirosul de carbon încins era insuportabil. 

Părăsi laboratorul de circuite şi închise uşa. Apoi se 
duse la un computer de lângă posturile de probe, introduse 
parolele şi accesă datele pentru testele de întrerupătoare 
pe care urma să le facă Grooms după ce el plecase 
devreme acasă pentru a-şi instala telefonul. Conform 
înregistrărilor din computer, Grooms efectuase două mii 
de teste pe un nou grup de douăzeci de întrerupătoare, 
întrerupătoarele sintetizate chimic erau porţi primare de 
pornire şi oprire care într-o zi ar fi putut fi folosite în 
construirea circuitelor de computer. 

Pierce se lăsă pe spate în scaunul din faţa computerului. 
Observă o cană pe jumătate plină cu cafea pe masa de 
lângă monitor. Işi dădu seama că era a lui Larraby, 
datorită culorii. Toţi cei din laborator, cu excepţia 
imunologului care se ocupa de proiectul Proteus, beau 
cafeaua cu frişcă. 

În timp ce se gândea dacă să continue testele de 
confirmare a accesului sau să se ducă în laboratorul de 
imagine şi să vadă ce mai făcuse Larraby, privirea îi 
alunecă spre peretele din spatele computerelor pe care, 
lipită cu bandă adezivă, era o monedă de zece cenți. O 
pusese acolo Grooms, cu câţiva ani înainte. O glumă, da, 
dar le amintea permanent de țelul lor. Uneori părea că îşi 
bate joc de ei - Roosevelt îşi întorcea capul, uitându-se în 
altă parte, ignorându-i. 

In acel moment Pierce îşi dădu seama că nu va fi capabil 

să lucreze în seara aceea. Petrecuse nopţi în şir lucrând 
închis în suita de laboratoare, şi asta îl costase relaţia cu 
Nicole. Acum, era liber să lucreze fără să se simtă vinovat, 
dar îşi dădu seama că nu putea. Dacă va mai vorbi 
vreodată cu ea, îi va spune. Poate că asta însemna că se 
schimba. Poate ar fi însemnat ceva pentru ea. 

În spatele lui se auzi un zgomot puternic şi Pierce sări 
din scaun. Se aştepta să-l vadă pe Grooms însă, 
întorcându-se, îl văzu pe Clyde Vernon. Vernon era un 
bărbat solid şi posac, în jur de cincizeci şi cinci de ani, cel 
mai în vârstă lucrător din companie. În urma lui era 
Charlie Condon care împlinise patruzeci de ani. 

— Salut, Clyde, m-ai speriat, spuse Pierce. 

— N-am vrut. 

— Facem o grămadă de citiri sensibile aici. Dacă 
deschizi uşa aşa brusc poţi distruge un experiment. Din 
fericire, verificam doar experimentele. 

— Îmi pare rău, doctore Pierce. 

— Nu-mi spune aşa, Clyde. Spune-mi Henry. Aşadar, 
lasă-mă să ghicesc: m-ai etichetat cu „căutat”, iar 
Rudolpho te-a sunat când am apărut. Asta te-a făcut să vii 
de acasă până aici? Sper că nu locuieşti prea departe, 
Clyde. 

Vernon nu dădu nicio atenţie raţionamentului lui Pierce. 

— Trebuie să vorbim, spuse el. Ai primit mesajul meu? 

Abia începeau să se cunoască unul pe celălalt. Vernon 
era cea mai în vârstă persoană care lucra la Amedeo, dar 
şi cel mai nou angajat. Pierce observase deja că Vernon 
întâmpina greutăţi în a-i spune pe nume. Presupunea că 
asta ţinea de vârstă lui. Pierce era preşedintele companiei 
şi era cu cel puţin douăzeci de ani mai tânăr decât Vernon, 
care se alăturase companiei cu câteva luni în urmă după ce 
lucrase douăzeci şi cinci de ani la FBI. Vernon considera 
probabil că era nepotrivit să i se adreseze lui Pierce pe 
numele mic, iar diferenţa de vârstă şi experienţa de viaţă îl 
făceau să-i fie greu să-i spună domnule Pierce. Doctor 
Pierce i se părea mai uşor, deşi se baza pe merite 

academice mai degrabă decât pe pregătire medicală. Ar fi 
preferat să nu i se adreseze cu niciun nume, dacă ar fi fost 
posibil. Până la un punct asta se observa mai ales în e- 
mail-uri şi conversațiile telefonice. 

— Am citit e-mail-ul tău cam acum un sfert de oră, spuse 
Pierce. Am fost plecat. Probabil te-aş fi sunat când 
terminam aici. Vrei să vorbim despre Nicole? 

— Da. Ce s-a întâmplat? 

Pierce ridică din umeri într-un gest neajutorat. 

— S-a întâmplat că a plecat. Şi-a părăsit slujba şi... m-a 
părăsit şi pe mine. Cred că s-ar putea spune că pe mine m- 
a părăsit în primul rând. 

— Când s-a întâmplat asta? 

— E greu de spus, Clyde. Se prefigura de la o vreme 
încoace. Ca într-un fel de mişcare cu încetinitorul. Totul a 
atins apogeul cam acum două săptămâni. A fost de acord 
să stea până azi. Azi a fost ultima ei zi de lucru. Ştiu că 
atunci când te-am angajat aici m-ai avertizat să nu 
pescuiesc de pe cheiul companiei. Cred că aşa ai spus. Şi 
mai cred că ai avut dreptate. 

Vernon făcu un pas apropiindu-se de Pierce. 

— De ce nu mi s-a spus asta? protestă el. Ar fi trebuit să 
mi se spună. 

Pierce văzu cum i se colorau obrajii. Vernon era furios şi 
încerca să se controleze. Nu era atât vorba despre Nicole, 
cât despre nevoia lui de a-şi consolida poziţia în interiorul 
companiei. La urma urmelor, nu părăsise „Biroul” după 
atâţia ani ca să fie ţinut în ceaţă de un om de ştiinţă 
punkist care probabil fuma iarbă în weekend-uri. 

— Uite, ştiu că ar fi trebuit să ţi se spună, dar, fiind şi 
unele probleme personale am... N-am ţinut cu adevărat să 
vorbesc despre asta. Şi, ca să-ţi spun drept, probabil nu te- 
aş fi sunat în seara asta, pentru că nu doresc încă să 
vorbesc despre ce s-a întâmplat. 

— Ei bine, trebuie să vorbim. Ea era funcţionarul de 
informaţii al companiei. Nu trebuia să fie lăsată să iasă pur 
şi simplu dansând pe uşă la sfârşitul programului. 

— Toate dosarele sunt aici. Am verificat, deşi nu era 
nevoie. Nicki nu ar face niciodată ceea ce gândeşti tu. 

— Nu gândesc nimic incorect. Încerc doar să fiu 
meticulos şi precaut în această privinţă. Asta e tot. Ştii 
dacă şi-a luat o altă slujbă? 

— Ultima dată când am vorbit nu îşi luase. Dar a semnat 
un contract de confidenţialitate când am angajat-o. Nu 
trebuie să ne facem griji în privinţa asta, Clyde. 

— Aşa crezi tu. Care au fost aspectele financiare ale 
despărțirii? 

— De ce te interesează asta pe tine? 

— Pentru că o persoană care are probleme financiare e 
vulnerabilă. E treaba mea să ştiu dacă un fost angajat care 
are cunoştinţe din interiorul proiectului e vulnerabil. 

Pierce începea să se enerveze din cauza interogatoriului 
şi a aerului de superioritate afişat de Vernon, deşi acelaşi 
comportament îl aplica şi el în relaţiile cu omul de la 
securitate. 

— În primul rând, cunoştinţele ei în privinţa proiectului 
sunt limitate. Aduna informaţii despre adversari, nu despre 
noi. Pentru a face asta, trebuia să aibă idee despre ce 
lucrăm aici, dar nu cred că ştia exact ce făceam sau în ce 
stadiu ne aflam cu vreunul dintre proiecte. Aşa cum nu ştii 
nici tu, Clyde. E mai sigur aşa. Şi, în al doilea rând, o să-ţi 
răspund la următoarea întrebare înainte de a o pune. Nu, 
nu i-am spus niciodată detalii despre ce facem aici. Nu a 
venit niciodată vorba. De fapt, cred că nici nu-i păsa. Ea 
trata slujba ca pe una oarecare şi cred că asta a fost 
principala problemă în ceea ce ne priveşte. Pentru mine o 
slujbă se confundă cu propria mea viaţă. Mai e ceva, 
Clyde? Vreau să şi muncesc. 

Spera că minciuna ascunsă sub vorbe multe şi 
indignarea aveau să-l scape de Vernon. 

— Când a aflat Charlie Condon despre asta? întrebă 
Vernon. 

Condon era consilierul financiar principal al companiei 
dar, şi mai important, el îl angajase pe Vernon. 

— l-am spus ieri. Amândoi. Am auzit că stabilise o 
întâlnire pentru a vorbi cu el, înainte de a pleca astăzi. 
Dacă Charlie nu ţi-a spus, nu pot face nimic în privinţa 
asta. Cred că n-a considerat că era necesar. 

În felul acesta îi aminti lui Vernon că fusese lăsat pe 
dinafară de propriul lui protector. Dar fostul om al FBl-ului 
trecu peste asta pufnind. 

— A primit un salariu compensatoriu? 

— Sigur. Salariul pe şase luni, asigurare medicală şi de 
viaţă pentru doi ani. În plus, vinde casa şi păstrează toţi 
banii. Eşti mulţumit? Mi-e greu să cred că e vulnerabilă. Ar 
trebui să ia mai mult de o sută de mii doar pe casă. 

Vernon păru că se calmează puţin. Faptul că Charlie 
Condon fusese amestecat îi uşura situaţia. Pierce ştia că 
Vernon vedea în Charlie partea financiară, practică, a 
companiei, în timp ce el reprezenta partea cu talentul, mai 
superficială. Într-un fel, faptul că Pierce se afla în partea 
cu talentul îl cobora în ochii lui Vernon. Cu Charlie era 
altfel. În privinţa lui, era vorba despre afaceri sută la sută. 
Dacă el semnase plecarea lui Nicole James, atunci totul era 
în regulă. 

Dar, chiar dacă Vernon era mulţumit, nu va mărturisi 
acest lucru. 

— Îmi pare rău că întrebările sunt inoportune, dar e 
slujba mea şi am datoria să menţin securitatea companiei 
şi a proiectelor pe care le are în desfăşurare. Sunt mulţi 
oameni şi multe companii ale căror investiţii trebuie 
păzite. 

Vernon făcea aluzie la motivul pentru care se afla acolo. 
Charlie Condon îl angajase acolo pentru a-i linişti pe 
potenţialii investitori în privinţa securităţii proiectelor 
companiei şi, prin urmare, a investiţiilor lor. Reputația lui 
Vernon era impresionantă şi cu mult mai importantă 
pentru companie decât munca propriu-zisă de securitate 
pe care o făcea. 

Când Maurice Goddard venise prima dată de la New 
York ca să viziteze laboratoarele, îi fusese prezentat şi 

Vernon şi petrecuse douăzeci de minute discutând cu el 
despre securitatea uzinei şi despre personal. 

Pierce îl privea acum pe Clyde Vernon şi îi venea să-i 
spună cât de aproape erau de a rămâne fără fonduri 
importante şi cât de nesemnificativ era el în toată această 
schemă, dar îşi ţinu gura. 

— Îţi înţeleg perfect îngrijorarea, Clyde, dar nu cred că 
trebuie să-ţi faci probleme din pricina lui Nicole. Totul e-n 
regulă. 

Vernon încuviinţă şi cedă în sfârşit, simțind, probabil, şi 
tensiunea lui Pierce. 

— Cred că aveţi dreptate. 

— Mulţumesc. 

— Spuneaţi că vindeti casa. 

— Am spus că ea o vinde. 

— V-aţi mutat deja? Aveţi un număr la care puteţi fi 
găsit? 

Pierce ezită. Vernon nu fusese pe lista celor care 
primiseră noul lui număr şi noua adresă. Respectul era o 
stradă cu două sensuri. Chiar dacă Pierce îl considera 
capabil pe Vernon, ştia că fusese angajat pentru trecutul 
lui la FBI. În cei douăzeci şi cinci de ani cât lucrase acolo, 
Vernon petrecuse jumătate la Biroul din Los Angeles 
ocupându-se cu infracţiuni de înalt nivel şi cu anchete de 
spionaj industrial. 

Pierce considera că Vernon poza. Era întotdeauna în 
acţiune, grăbindu-se pe coridoare şi trântind uşi ca un om 
aflat în misiune. De fapt nu era nevoie de cine ştie ce 
măsuri de securitate la o companie care avea treizeci şi 
trei de angajaţi, dintre care numai zece puteau trece de 
compartimentul etanş în interiorul laboratorului, unde 
erau păstrate toate secretele. 

— Am un nou număr de telefon, dar nu mi-l amintesc, 
spuse Pierce. O să ţi-l transmit. 

— Dar adresa? 

— E în Sands, pe plajă. Apartamentul 1201. 

Vernon scoase un blocnotes minuscul şi scrise adresa. 

Arăta exact ca un poliţist dintr-un film vechi, blocnotesul 
pierzându-se în mâinile lui mari în timp ce mâzgălea. De ce 
au întotdeauna un blocnotes aşa de mic? Era o întrebare 
pe care şi-o pusese Cody Zeller, după ce văzuseră 
împreună un film poliţist. 

— Acum o să mă apuc din nou de treabă, Clyde. La urma 
urmelor, toţi investitorii aceia contează pe noi, nu? 

Vernon îl privi bănuitor încercând să-şi dea seama dacă 
Pierce era sarcastic. 

— Da, spuse el. O să vă las să vă faceţi treaba. 

După ce omul de la securitate ieşi prin compartimentul 
etanş, Pierce simţi că nu se putea întoarce la lucru. Se 
instalase o stare de inerție. Pentru prima dată în trei ani, 
nu era presat de interese din afara laboratorului şi putea 
să muncească în voie, însă tot pentru prima dată nu voia să 
muncească. 

Închise computerul şi îl urmă pe Vernon prin 
compartimentul etanş. 

Când ajunse în birou, Pierce aprinse lumina manual, 
întrerupătorul cu recunoaştere vocală era o aiureală şi 
fusese instalat pentru a-i impresiona pe potenţialii 
investitori pe care Charlie Condon îi plimba pe acolo o 
dată la câteva săptămâni. 

Era un truc. Cum erau şi camerele de supraveghere şi 
Vernon. Charlie susţinea că toate erau necesare. 
Simbolizau natura avangardistă a ceea ce făceau şi 
stimulau imaginaţia investitorilor, făcându-i să se simtă 
bine când completau un cec. 

Lui Pierce i se părea că birourile erau pe cât de 
tehnologizate pe atât de lipsite de suflet. Pusese bazele 
companiei într-un depozit din Westchester, unde citea 


27 


rezultatele experimentelor între aterizările şi decolările 
LAX. Atunci nu avea angajaţi însă acum erau atât de mulţi 
încât devenise necesar un funcţionar care să se ocupe de 
relaţia cu ei. Pe vremea aceea conducea o broscuţă 
Volkswagen cu bara de protecţie găurită - tipul vechi. 
Acum avea un BMW. Fără îndoială, el şi Amedeo 
străbătuseră un drum lung. Cu toate acestea îşi aducea 
aminte din ce în ce mai des, cu nostalgie, de laboratorul de 
sub ruta de zbor a pistei 17. Nemaifiind posibilă nicio altă 
asemănare cu Citizen Kane. 

Pierce stătea la birou şi se gândea să-l sune pe Zeller şi 
să-i spună că se răzgândise în legătură cu ieşirea în oraş. 
Intenţiona să sune acasă, ca să afle dacă Nicole doreşte să 
vorbească cu el. Dar nu putea face asta. Era raidul ei la 
mutare şi trebuia să aştepte - chiar dacă n-o va face 
niciodată. 

Scoase carneţelul din rucsac şi sună numărul prin care 
accesa de la distanţă poşta vocală de acasă. Introduse 
parola şi o voce electronică îi spuse că avea un mesaj nou. 
Auzi vocea emoţionată a unui bărbat. 

„Alo, numele meu e Frank. Sunt la hotelul Peninsula. 
Camera 612. Sună-mă când poţi. Am numărul tău de pe 
site şi am vrut să văd dacă eşti liberă în seara asta. Ştiu că 
e târziu, dar m-am gândit să încerc. Oricum, Frank 
Behmer, camera 612 la Peninsula. Sper să ne auzim 
curând.” 

Pierce şterse mesajul, dar avu din nou sentimentul 
ciudat că pătrunde în viaţa intimă a cuiva. Se gândi câteva 
secunde şi apoi sună la Informaţii pentru a obţine numărul 
hotelului Peninsula din Beverly Hills. Frank Behmer fusese 
atât de emoţionat când lăsase mesajul încât uitase să 
menţioneze numărul la care să fie căutat. 

Sună la hotel şi ceru cu Behmer, camera 612. După cinci 
apeluri cineva răspunse. 

— Alo? 

— Domnul Behmer? 

— Da. 

— Bună. Aţi sunat-o pe Lilly? 

Behmer ezită înainte de ar răspunde. 

— Cu cine vorbesc? 

Pierce nu ezită. Anticipase întrebarea. 

— Mă numesc Hank şi preiau apelurile pentru Lilly. E 
ocupată momentan, dar voi încerca să o găsesc pentru 
dumneavoastră. Să vă aranjez o întâlnire. 

— Da, i-am lăsat un mesaj pe celular, dar nu m-a sunat. 

— Numărul de celular? 

— Cel de pe site. 

— A, înţeleg. Ştiţi, e înregistrată pe mai multe site-uri. 
Vă supăraţi dacă vă întreb de pe care dintre ele aţi luat 
numărul? Încercăm să ne dăm seama care dintre ele e mai 
productiv, dacă înţelegeţi ce vreau să spun. 

— L-am găsit pe site-ul L.A. Darlings. 

— O, L.A. Darlings. Da. Acela e unul dintre site-urile 
noastre bune. 

— E chiar ea acolo, nu? În fotografie? 

— A, da, domnule. Ea este. 

— Arată bine. 

— Da. Aşa cum v-am promis, o să îi spun să vă sune 
imediat ce dau de ea. Nu ar trebui să dureze prea mult. 
Dacă nu vă sun eu sau Lilly într-o oră, înseamnă că n-o 
puteţi întâlni. 

— Da? 

Vocea exprima dezamăgire. 

— E foarte ocupată, domnule Behmer. Dar voi face tot ce 
îmi stă în putinţă. Noapte bună. 

— Ei bine, spuneţi-i că sunt aici în oraş cu afaceri doar 
pentru câteva zile şi aş trata-o chiar drăguţ, dacă înţelegeţi 
ce vreau să spun. 

De această dată vocea suna aproape rugător. Pierce se 
simţi vinovat că se amestecase în viaţa lui Behmer. 

— Ştiu ce vreţi să spuneţi, zise el. La revedere. 

— La revedere. 

Pierce închise. Nu ştia de ce face ceea ce făcea, dar ceva 
îl determina să procedeze cum proceda. Reporni 

calculatorul şi reconectă linia telefonică. Apoi intră pe net 
şi încercă o variaţie de configurații de reţea până nimeri la 
www.la-darlings.com. 

Prima pagină era o declaraţie formală care explica 
faptul că pe site existau mesaje cu conţinut sexual explicit. 
Acţionă cu mouse-ul butonul ENTER şi apăru pagina de 
bază a site-ului. În partea stângă era fotografia unei femei 
goale care ţinea un prosop în faţa ei şi un deget la buze, 
îndemnând la discreţie. Titlul site-ului era scris cu litere 
mari, purpurii. 


L.A. Darlings 
Divertisment şi servicii pentru adulţi 


Dedesubt se specificau serviciile disponibile, de la dame 
de companie clasificate după rasă şi culoarea părului până 
la experte în masaje şi practici de toate genurile şi 
orientările sexuale. Exista chiar şi un buton pentru 
închirierea de staruri porno pentru şedinţe private. Pierce 
ştia că pe Internet erau nenumărate site-uri asemănătoare. 
Probabil că fiecare distribuitor de Internet din orice 
metropolă sau oraş avea cel puţin un site de acest gen - 
echivalentul unui bordel prin Internet. Nu-şi pierduse 
niciodată timpul pentru a explora vreunul dintre ele, dar 
ştia că Charlie Condon folosise o dată unul şi angajase o 
damă de companie pentru un potenţial investitor. Era o 
decizie pe care o regretase şi nu o mai repetase niciodată - 
investitorul fusese îmbătat de dama respectivă şi jefuit 
înainte să apuce să beneficieze de serviciile ei. Evident, 
omul nu investise în Amedeo Technologies. 

Pierce acţionă mouse-ul pe DAME DE COMPANIE 
BLONDE gândindu-se că era un loc din care putea începe 
să o caute pe Lilly. Pagina se deschise în două jumătăţi. Pe 
partea din stânga era o suită de fotografii în miniatură ale 
damelor de companie blonde cu numele mici scrise sub 

fiecare poză. Când acţiona cu mouse-ul pe una dintre 
fotografiile în miniatură, pagina damei se deschidea pe 
dreapta - cu fotografia mărită. 

Pierce le luă la rând, uitându-se la nume. Erau în jur de 
patruzeci de dame de companie, dar niciuna nu se numea 
Lilly, închise şi apoi trecu la secţiunea cu brunete. Pe la 
jumătatea imaginilor miniaturale dădu peste o damă de 
companie cu numele Tiger Lilly. Acţionă fotografia cu 
mouse-ul şi în dreapta apăru pagina acesteia. Verifică 
numărul de telefon - nu era acelaşi cu al lui. Inchise 
pagina şi se întoarse la afişul cu fotografii în miniatură. 
Mai jos dădu peste o altă damă de companie, al cărei nume 
era doar Lilly. Deschise pagina şi verifică telefonul. Se 
potrivea. O găsise pe acea Lilly al cărei număr de telefon îl 
avea el. 

Fotografia prezenta o femeie de douăzeci şi ceva de ani 
cu părul negru şi lung până la umeri, şi cu ochi căprui. 
Stătea în genunchi pe un pat, complet goală sub un 
neglijeu din plasă. Buzele ei pline formau ceea ce Pierce 
interpretă că ar fi un sărut îmbietor. 

Dacă fotografia nu fusese „îmbunătăţită” şi o înfăţişa 
într-adevăr pe Lilly, atunci femeia era frumoasă. 

Pierce înţelese acum de ce telefonul lui sunase 
încontinuu de când îl conectase. Femeia făcea faţă cu brio 
competiţiei de pe site-uri. Un bărbat care ar fi dorit să 
cumpere o femeie n-ar fi rezistat să nu pună mâna pe 
telefon când ar fi văzut-o. 

Sub fotografie era o panglică albastră. Pierce aşeză 
cursorul pe ea şi apăru o notă, până atunci ascunsă, care 
spunea: „fotografie verificată de angajați”. Aceasta 
însemna că cea din fotografie era femeia care dăduse 
anunţul. Cu alte cuvinte, dacă aranjai să te întâlneşti cu 
dama de companie primeai ceea ce ai ales. In teorie. 

— Verificator de fotografii. Nu e o slujbă rea, îşi zise 
Pierce, după care începu să citească textul de sub 
fotografie. 

Dorinţe speciale 


Bună, domnilor. Mă cheamă Lilly şi sunt cea mai 
blândă, pricepută şi sinceră damă de companie de 
pe toată Coasta de Vest. Am douăzeci şi trei de ani, 
90-60-90, 1,55 în înălţime şi 50 de kilograme şi nu 
fumez. Sunt jumătate spaniolă şi jumătate italiană, 
dar sută la sută americană! Aşa că, dacă vreți să vă 
distraţi cum nu aţi mai făcut-o niciodată, sunați- 
mă şi veniţi să-mi faceţi o vizită la casa mea sigură 
din oraş, lângă plajă. Nu mă grăbesc niciodată şi 
satisfacția e garantată! Toate dorinţele speciale 
sunt luate în considerare. Dacă vreţi să vă dublaţi 
plăcerea, vizitaţi pagina prietenei mele Robin din 
secţiunea „Dame de companie blonde“. Facem 
echipă împreună - cu voi sau între noi! Îmi place ce 
fac şi îmi place să muncesc. Aşa că sunaţi-mă! 


Doar apeluri naţionale. Numai VIP-uri. 


Sub anunţ era numărul de telefon care-i fusese 
repartizat lui Pierce şi încă unul de celular. 

Pierce ridică telefonul şi formă numărul de celular. li 
răspunse mesageria vocală. 

„Bună, sunt Lilly. Lăsaţi-vă numele şi numărul de telefon 
şi o să vă sun imediat. Nu sun la telefoane publice. Şi dacă 
vă aflaţi într-un hotel, nu uitaţi să vă lăsaţi numele întreg, 
altfel nu îmi vor face legătura. Mersi. Sper să re vedem 
foarte repede. Pa.” 

Pierce sunase înainte de a fi sigur ce voia să spună. Se 
auzi semnalul sonor şi începu să vorbească. 

— A, da, Lilly, numele meu e Henry. Am o mică 
problemă, mi-au repartizat fostul tău număr de telefon. 
Vreau să spun că mi-a fost repartizat de către compania de 
telefoane - e în apartamentul meu şi... Nu ştiu... Aş vrea să 
vorbesc cu tine despre asta. 

Bolborosi numărul şi închise. 

32 


— La dracu’! 

Ştia că procedase ca un idiot. Nici măcar nu era sigur de 
ce o sunase. Dacă renunţase la număr, nu mai putea să-l 
ajute cu nimic, decât să-l scoată de pe site. Se întreba din 
nou: De ce mai era numărul pe site? 

Privi fotografia ei de pe ecran. O studie. Lilly era uimitor 
de frumoasă şi brusc simţi că o doreşte. Ce fac? se întrebă 
el surprins. Întrebarea era justificată. Era cazul să scoată 
computerul din funcţiune, să-şi ia un nou număr de telefon, 
să se concentreze asupra muncii şi să dea uitării totul. 

Dar nu putea. Se întoarse la tastatură, închise pagina lui 
Lilly şi reveni la pagina principală. Apoi deschise din nou 
la dame de companie blonde şi găsi o fotografie în 
miniatură sub care era scris numele Robin. 

Deschise pagina. Femeia pe nume Robin era întinsă pe 
spate pe un pat. Pe trap avea presărate petale de trandafiri 
roşii, care erau plasate strategic pentru a-i acoperi parţial 
sânii şi zona pubiană. Sub fotografie era o panglică 
albastră, care confirma că fotografia fusese verificată. 
Anunţul era următorul: 


Frumuseţe americană 


Bună, domnilor. Numele meu este Robin şi sunt 
fata la care aţi visat. Sunt o adevărată fată 
americană, blondă natural şi cu ochi albaştri. Am 
douăzeci şi patru de ani, 100-70-95 şi aproape un 
metru optzeci înălţime. Nu fumez, dar îmi place 
șampania. Pot veni eu la voi sau puteţi veni voi la 
mine. Nu contează, fiindcă nu vă grăbesc niciodată. 
DRG completă. Dacă vreţi să vă dublaţi plăcerea, 
vizitaţi pagina prietenei mele Lilly din secţiunea cu 
brunete. Facem echipă împreună - cu voi sau între 
noi! Aşa că sunaţi-mă. Satisfacţie garantată! 


Numai VIP-uri, vă rog. 

Erau menţionate un număr de telefon şi unul de pager. 
Fără să se gândească prea mult, Pierce le notă în carneţel. 
Apoi se întoarse la fotografie. Robin era atrăgătoare, dar 
nu avea patetismul lui Lilly. Chipul ei avea linii dure şi o 
privire mai rece. Era mai apropiată de ceea ce Pierce 
crezuse întotdeauna că poţi găsi pe aceste site-uri. Spre 
deosebire de Lilly. 

Pierce reciti anunţul şi se întrebă ce ar fi putut să 
însemne „DRG completă”. Nu avea nicio idee. Apoi îşi dădu 
seama că ambele anunţuri - al lui Lilly şi al lui Robin - 
păreau scrise de aceeaşi persoană. Structurile şi frazele 
care se repetau indicau acest lucru. Uitându-se la 
fotografie, îşi mai dădu seama că fusese folosit acelaşi pat 
de alamă. leşi din pagina pe care se afla şi trecu repede la 
cea a lui Lilly pentru a se convinge. Patul era acelaşi. Nu 
ştia ce însemna acest lucru, în afară de o altă confirmare a 
faptului că cele două femei lucrau împreună. Principala 
diferenţă din anunţ era aceea că Lilly distra bărbaţi numai 
în apartamentul ei. Robin se ducea ea la client sau aducea 
clientul le ea. Din nou, nu știa dacă acest lucru însemna 
ceva în lumea în care trăiau ele. 

Se sprijini de spătarul scaunului fixând ecranul 
computerului şi întrebându-se ce să facă în continuare. Se 
uită la ceas. Era aproape unsprezece. 

Brusc, se aplecă înainte şi apucă receptorul. 
Verificându-şi notițele, sună la numărul de pe pagina lui 
Robin. Era gata să închidă după patru apeluri, când îi 
răspunse o voce de femeie, somnoroasă şi răguşită de 
tutun. 

— A, Robin? 

— Da. 

— Scuză-mă, te-am trezit? 

— Nu, nu dorm. Cine e? 

— Mm, numele meu e Hank. Ţi-am - ăă - văzut pagina 
de pe L. A. Darlings. E prea târziu să sun? 

— Nu, e în regulă. Ce e Amedeo Techno? 

Işi dădu seama că avea identificare de apeluri. I se făcu 

frică. Frică de scandal, de oameni ca Vernon care l-ar 
putea avea la mână cu ceva. 

— De fapt, e Amedeo Technologies. Cred că pe ecranul 
tău nu se vede numele întreg. 

— Acolo lucrezi? 

— Da. 

— Tu eşti domnul Amedeo? 

Pierce zâmbi. 

— Nu, nu mai există un domn Amedeo. Nu mai există. 

— Da? Păcat. Ce s-a întâmplat cu el? 

— Amedeo era Amedeo Avogadro, un chimist care acum 
două sute de ani a precizat diferenţa dintre molecule şi 
atomi, dar nu a fost luat în serios decât după cincizeci de 
ani, după ce murise. Compania a primit numele lui. 

— Ce faci tu acolo? Te joci cu atomi şi molecule? 

O auzi căscând. 

— Într-un fel. Şi eu sunt chimist. Construim un computer 
din molecule. 

Pierce căscă. 

— Da? Mişto. 

Pierce zâmbi din nou. Nu părea nici impresionată, nici 
interesată. 

— Te-am sunat pentru că am văzut că lucrezi cu Lilly. 
Dama de companie brunetă? 

— Am lucrat. 

— Vrei să spui că nu mai lucrezi cu ea? 

— Nu, nu mai lucrez. 

— Ce s-a întâmplat? Am încercat s-o sun şi... 

— Nu vorbesc cu tine despre Lilly. Nici măcar nu te 
Cunosc. 

Vocea îi devenise mai dură. Pierce simţi că trebuie să 
joace corect. 

— Bine, îmi pare rău, am sunat pentru că mi-a plăcut. 

— Ai fost cu ea? 

— Da. De vreo două ori. Mă întrebam unde a dispărut. 
Asta e tot. Ultima dată a sugerat că poate data viitoare am 
putea să ne întâlnim toţi trei. Crezi că ai putea să-i 

transmiţi un mesaj? 

— Nu. A plecat de mult şi orice s-ar fi întâmplat cu ea... 
pur şi simplu s-a întâmplat. Asta e tot. 

— Ce vrei să spui? Ce s-a întâmplat exact? 

— Ştii, domnule, chiar mă scoţi din sărite cu întrebările 
astea. Şi apoi nu sunt obligată să vorbesc cu tine. De ce 
nu-ţi petreci noaptea cu propriile molecule? 

Închise. 

Pierce rămase cu receptorul la ureche. Era tentat să 
sune din nou, dar intuia că nu va reuşi s-o facă să 
vorbească. Stricase totul cu modul în care pusese 
problema. 

În cele din urmă puse receptorul în furcă şi se gândi la 
informaţiile pe care le adunase. Privi fotografia lui Lilly 
care se afla încă pe monitor. Se gândi la comentariul 
criptic al lui Robin în legătură cu faptul că ar fi putut păţi 
ceva. 

Oare ce se întâmplase eu ea? 

Se întoarse la pagina principală şi acţionă cu mouse-ul 
un buton pe care scria FACEŢI-VĂ RECLAMĂ CU NOI. 
Ajunse la o pagină cu instrucţiuni pentru a da anunţuri pe 
site. Se putea face prin Internet, introducând un număr de 
card de credit, un anunţ şi o fotografie digitală. Pentru a 
primi o panglică albastră care să arate că anunţul conţinea 
o fotografie verificată, cel care îşi făcea reclamă trebuia să 
depună personal toate materialele pentru a primi 
confirmarea. Sediul din lumea reală al site-ului era în 
Hollywood, pe bulevardul Sunset. Orele de program de pe 
pagină erau de luni până vineri, de la nouă la cinci şi 
sâmbăta de la zece la trei. 

Pierce notă adresa şi orarul în carneţel. Era gata să se 
deconecteze, când se hotări să mai deschidă o dată pagina 
lui Lilly. Scoase o copie color a fotografiei ei pe 
imprimanta Deskjet, apoi opri computerul şi deconectă 
linia telefonică. Din nou, o voce interioară îi spuse că e 
cazul să se oprească. Era timpul să-şi schimbe numărul de 
telefon şi să uite toată povestea. O altă voce, însă, mai 

puternică, îi şoptea altceva. 

— Luminile, spuse el. 

Biroul se cufundăm întuneric. Pierce nu făcu nicio 
mişcare, îi plăcea întunericul. Il ajuta să gândească. 

Scara era întunecată şi băiatul se sperie. Se uită înapoi 
în stradă şi văzu maşina care aştepta. Tatăl lui vitreg îi 
înțelese ezitările şi scoase mâinile pe geamul maşinii 
făcându-i semn să meargă înainte şi să intre. Băiatul se 
întoarse şi privi în întunericul din faţa lui. Aprinse lanterna 
şi începu să urce, ținând fasciculul îndreptat în jos, pe 
scări, pentru a nu lumina camera de la capătul scărilor şi a 
nu da de veste că urca. La jumătatea drumului, una dintre 
trepte scârțâi puternic sub piciorul său. Se opri, speriat. Îşi 
auzea propria inimă bătând tare. Se gândi la Isabelle şi 
acest lucru îl făcu să-şi reia urcuşul. 

Cu trei trepte înainte de a ajunge sus stinse lumina şi 
aşteptă să se adapteze la întuneric. După câteva secunde, i 
se păru că desluşeşte o lumină slabă venind din camera 
aflata în faţa lui. Se lipi de peretele lateral şi urcă ultimele 
trei trepte. 

Camera mare era luminată de o luminare. Remarcă 
paturile de campanie aliniate de-a lungul celor doi pereți. 
Pe ele desluşi nişte siluete nemişcate. O fată, cu câţiva ani 
mai în vârstă decât el, murdară, încălzea un dop de sticlă 
la flacăra luminării. Băiatul îi studie faţa în lumina slabă. 
Nu era Isabelle. 

Incepu să înainteze către centrul camerei, printre sacii 
de dormit, căutând cu privirea faţa cunoscută. Era 
întuneric, dar putea să-şi dea seama. Ar fi cunoscut-o, dacă 
ar fi văzut-o. Isabelle nu era acolo. 

— Pe cine cauţi? întrebă fata. 

— Pe cineva, spuse el. 

Fata îl privi surprinsă. 

— Mai bine ai pleca de aici, înainte de a se întoarce 
îngrijitorul. 

Băiatul ştia ce voia să spună. De toate locurile 
asemănătoare din Los Angeles se ocupa câte cineva, 
îngrijitorul. Acesta percepea un tarif în bani, în natură sau 
în droguri. 

— Dacă te găseşte, o să-ți spargă fundul ăla drăgălaş şi o 
să te trimită afară la... 

Se opri brusc şi stinse luminarea, lăsându-l în întuneric. 
Se întoarse spre uşă şi îl cuprinse frica. În capul scării zări 
silueta unui bărbat voinic, cu părul vâlvoi. Îngrijitorul. 
Involuntar, băiatul făcu un pas înapoi şi se împiedică de 
piciorul cuiva. Căzu, lanterna se izbi de podea şi se stinse. 

Bărbatul porni spre el. 

— Hanky băiete! strigă el. Vino încoace, Hank! 

Pierce se trezi. Soarele care răsărise îl salvă de omul a 
cărui faţă nu o putea vedea. Încă nu avea draperii şi razele 
de soare care se strecurau prin ferestre îi ardeau 
pleoapele. leşi din sacul de dormit, se uită la fotografia lui 
Lilly, pe care o lăsase pe podea, şi intră la duş. Când 
termină, fu nevoit să se şteargă cu două tricouri pe care le 
pescui din una dintre cutiile cu haine. Uitase să cumpere 
prosoape. 

După ce se îmbrăcă o porni pe jos şi se opri la o cafenea 
unde comandă o cafea şi un suc de portocale. Zăbovi, 
bându-şi cafeaua şi citind ziarul, simțindu-se într-un fel 
vinovat deoarece sâmbetele şi le petrecea de obicei în 
laborator. 

Când termină era aproape nouă. Se întoarse la Sands şi 

se urcă în maşină, dar nu se duse la laborator. După trei 
sferturi de oră se afla la Hollywood la adresa pe care o 
notase pentru L. A. Darlings. Clădirea de birouri cu mai 
multe etaje arăta la fel de inofensivă ca un local 
McDonald's. L.A. Darlings ocupa apartamentul 310. Pe uşa 
din sticlă mată era scris cu litere mari 
ENTREPRENEURIAL CONCEPTS UNLIMITED. Dedesubt 
era o listă scrisă cu litere mai mici care cuprindea zece 
site-uri diferite, inclusiv L.A. Darlings. După titlurile 
adreselor de site Pierce îşi dădu seama că toate făceau 
parte din universul întunecat al distracţiei pentru adulţi de 
pe Internet. 

Uşa era încuiată. Sosise prea devreme. Se hotări să 
folosească timpul pentru a face o plimbare şi a se gândi la 
ce avea să spună şi cum avea să abordeze această şaradă. 

— Poftiţi, deschid eu. 

Pierce se întoarse. O femeie se apropia de uşă ţinând o 
cheie în mână. Avea în jur de douăzeci şi cinci de ani, un 
păr blond şi o coafură aiurită. Purta nişte blugi rupţi, 
sandale şi o cămaşă scurtă care lăsa să i se vadă buricul. 
Gentuţa aruncată peste umăr era atât de mică încât abia 
încăpea în ea un pachet de ţigări. Privind-o, Pierce îşi zise 
că ora zece era prea matinală pentru ea. 

— Aţi venit devreme, spuse ea. 

— Ai dreptate. Vin din Westside şi am crezut că traficul 
va fi mai aglomerat. 

O urmă înăuntru. Era o zonă de aşteptare cu un birou 
înalt, după care se afla intrarea pe un hol ce ducea în 
spate. La dreapta, neprotejată, exista o uşă închisă pe care 
scria PRIVAT. Pierce o privi pe femeie trecând în spatele 
biroului şi aducând poşeta într-unul dintre sertare. 

— Va trebui să aşteptaţi câteva minute până mă instalez. 
Sunt singură aici astăzi. 

— Merge slab sâmbăta? 

— Aproape tot timpul. 

— Dar cine supraveghează computerele dacă sunteţi 
singură? 

— Ei, e întotdeauna cineva acolo, în spate. Am vrut să 
spun că astăzi sunt singură la recepţie. 

Alunecă într-un scaun din spatele biroului. Cercelul de 
argint care îi ieşea din buric îi atrase atenţia lui Pierce şi îi 
aminti de Nicole. L.ucrase la Amedeo aproape un an înainte 
ca el să dea din întâmplare peste ea într-o cafenea de pe 
Main Street într-o duminică după-amiaza. Tocmai venise 
de la o sală de sport şi purta pantaloni gri de trening şi un 
sutien de sport, sub care se vedea un inel de aur care-i 
trecea prin buric. A fost ca atunci când descoperi un secret 
despre cineva pe care-l cunoşti de mult timp. O 
considerase întotdeauna o femeie frumoasă şi atractivă, 
dar totul se schimbase după acel episod din cafenea. 
Nicole a devenit sexy pentru el şi a început s-o curteze, 
dornic să constate dacă avea tatuaje ascunse şi să-i afle 
toate secretele. 

Pierce se plimba prin camera de aşteptare în timp ce 
femeia din spatele biroului făcea ce era necesar pentru a 
se instala. Auzi un computer care începea să se încarce şi 
câteva sertare deschizându-se şi închizându-se. Pe un 
perete observă un aranjament de logo-uri ale diferitelor 
site-uri care erau operate prin intermediul Entrepreneurial 
Concepts. Figura şi L. A. Darlings. Cele mai multe erau 
site-uri pornografice. Contra sumei de 19,95 dolari pe lună 
ţi se asigura accesul la mii de fotografii cu preferinţele tale 
sexuale care puteau fi descărcate pe computerul propriu. 
Totul era prezentat fără pic de ruşine. 

Pierce se apropie de uşa pe care scria PRIVAT. Aruncă o 
privire către femeia din spatele biroului şi văzu că urmărea 
ceva pe ecranul computerului. Se întoarse şi încercă 
mânerul uşii. Uşa era descuiată. În coridorul întunecos din 
spatele ei erau trei uşi duble pe partea stângă la intervale 
de şase metri una de alta. 

— Hm, mă scuzaţi, spuse femeia din spatele lui. Nu 
puteţi intra acolo. 

In faţa fiecărei uşi, atârnate cu lanţuri subţiri, erau nişte 
plăcuţe pe care scria Studioul A, Studioul B şi Studioul C. 

Pierce se retrase, închise uşa şi se întoarse la birou. 
Femeia îşi pusese un ecuson cu numele înscris pe el. 

— Am crezut că sunt toaletele. Ce e acolo în spate? 

— Sunt studiourile foto. Nu avem grupuri sanitare aici. 
Sunt jos, în holul clădirii. 

— Nu mă grăbesc. 

— Cu ce vă pot ajuta? 

Pierce se rezemă de birou. 

— Am o problemă, Wendy. Una dintre tipele care îşi fac 
reclamă şi au pagină pe L. A. Darlings.com are numărul 
meu de telefon. Apelurile care ar trebui să ajungă la ea 
ajung la mine. Dacă aş apărea eu la uşa camerei de hotel a 
vreunui client acesta ar fi mai mult decât dezamăgit. 

Zâmbi, dar femeia nu păru să aprecieze gluma lui. 

— O greşeală de tipar? Pot să repar asta. 

— Nu e tocmai o greşeală de tipar. 

Pierce îi povesti cum îşi luase un nou număr de telefon şi 
descoperise că era acelaşi cu numărul din anunţul de pe 
pagina de Internet al unei femei pe nume Lilly. 

Din spatele biroului, femeia îl privea cu suspiciune. 

— Dacă abia v-aţi luat numărul, de ce nu-l schimbaţi pur 
şi simplu? 

— Pentru că nu mi-am dat seama că aveam problema 
asta şi mi-am făcut deja cărţi de vizită cu noua adresa şi 
cu numărul de telefon. Ar fi foarte scump şi ar dura foarte 
mult să fac asta din nou. Sunt sigur că dacă mi-aţi spune 
cum să o găsesc pe această femeie ar fi de acord să-şi 
modifice pagina. Vreau să spun că are de pierdut dacă 
toate apelurile ajung oricum la mine, nu? 

Wendy clătină din cap, ca şi cum explicaţia şi motivele 
lui o depăşeau. 

— Bine, staţi să verific ceva. 

Se întoarse la computer şi intră pe site-ul L. A. Darlings, 
în lista cu dame de companie brunete. Dădu click pe 
fotografia lui Lilly şi rulă pagina în jos, la numărul de 
telefon: 

— Spuneţi că ăsta e acum numărul dumneavoastră, dar 

a fost al ei. 

— Exact. 

— Dacă şi-a schimbat numărul, de ce n-a făcut-o şi la 
noi? 

— Nu ştiu. De asta sunt aici. Aveţi vreo posibilitate de a 
o contacta? 

— Îmi pare rău. Informaţiile noastre cu privire la clienţi 
sunt strict confidenţiale. 

Pierce încuviinţă. Se aşteptase la asta. 

— E-n regulă. Dar aţi putea verifica dacă mai există un 
alt număr de contact şi apoi s-o sunaţi şi să-i spuneţi 
despre ce e vorba? 

— Are un număr de celular. 

— Am încercat. Intră mesageria vocală. l-am lăsat trei 
mesaje în care-i explicam cum stau lucrurile, dar nu m-a 
sunat Nu cred că primeşte mesajele. 

Wendy se uită la fotografia lui Lilly. 

— E tare, spuse. Pariez că primiţi o grămadă de 
telefoane. 

— Aşa este. Am telefonul doar de o zi şi m-a înnebunit. 

Wendy împinse scaunul şi se ridică. 

— Mă duc să verific ceva. Mă întorc imediat. 

Ocoli biroul şi dispăru pe coridorul din spate. Pierce 
aşteptă câteva clipe apoi se aplecă peste pupitru şi scană 
toate suprafeţele. Ceva îl făcea să creadă că Wendy nu era 
singura persoană care lucra la acel computer. Probabil că 
slujba era împărţită de doi sau trei angajaţi cu salariu 
minim, angajaţi care aveau nevoie de un indiciu pentru a-şi 
aminti parola sistemului. 

Căută autocolante pe computer şi pe partea din spate a 
biroului de recepţie, dar nu văzu niciunul. Întinse mâna şi 
ridică registrul de intrări şi ieşiri, dar sub el nu era decât o 
bancnotă de un dolar. Scormoni într-un vas cu agrafe 
pentru hârtie, dar nu găsi nimic. Se întinse peste birou, 
pentru a vedea dacă exista un sertar pentru creioane. Nu 
era. Tocmai îi venise o idee, când auzi zgomotul de paşi 
care se apropiau. Se întorcea. Băgă repede mâna în 

buzunar, găsi un dolar, se întinse peste birou, ridică 
registrul, puse dolarul şi îl înşfacă pe cel care era acolo. Il 
băgă în buzunar fără să se uite la el. Femeia apăru cu un 
dosar subţire în mână. 

— Ei bine, am descoperit ceva, spuse ea. 

— Ce anume? 

— Fata nu şi-a mai plătit factura. 

— De când? 

— În iunie a achitat inclusiv pentru luna august, dar în 
septembrie n-a mai plătit. 

— Atunci de ce mai este pagina ei pe site? 

— Pentru că uneori durează până se curăţă site-ul. Mai 
ales atunci când e vorba de o puicuţă ca asta. Nu m-ar 
surprinde ca domnul Wentz să o fi ţinut în continuare 
acolo, deşi n-a plătit. Tipii văd fete ca asta pe site şi se 
întorc mereu. 

Pierce încuviinţă. 

— Iar numărul de intrări pe site este cel după care se 
stabileşte preţul anunţului, nu? 

— Aţi înţeles. 

Pierce se uită la ecran. Într-un fel, Lilly încă muncea. 
Dacă nu pentru ea, atunci pentru Entrepreneurial 
Concepte Unlimited. O privi pe Wendy. 

— Domnul Wentz e aici? Aş vrea să vorbesc cu el. 

— Nu. E sâmbătă. L-aţi putea prinde aici în timpul 
săptămânii, dar nu l-am văzut niciodată sâmbăta. 

— Ei bine, ce putem face? Telefonul meu sună ca la 
balamuc. 

— Pot să-mi notez şi poate luni cineva vă... 

— Uite ce e, Wendy. Nu vreau să aştept până luni. Dacă 
domnul Wentz nu e aici, du-te şi cheamă-l pe tipul care 
păzeşte serverele. Trebuie să fie cineva aici care poate 
intra în server ca să dezactiveze pagina. E un procedeu 
simplu. 

— E un singur tip acolo în spate, dar nu cred că e 
autorizat să facă aşa ceva. În plus, dormea când am trecut 
pe acolo. 

Pierce se aplecă peste birou. 

— Lilly - vreau să spun Wendy, ascultă-mă. Insist să te 
duci acolo, să-l trezeşti şi să-l aduci încoace. Vă aflaţi într-o 
situaţie delicată din punct de vedere legal. V-am informat 
că site-ul vostru conţine numărul meu de telefon. Din 
cauza acestei erori, primesc în mod repetat telefoane pe 
care le consider stânjenitoare. De asta am venit aici, la 
sediul vostru. Vreau să se rezolve problema asta. Dacă 
amâni până luni, am să te dau în judecată pe tine, 
compania, pe domnul Wentz, pe oricine are legătură cu 
locul ăsta. Inţelegi? 

— Nu mă puteţi da în judecată pe mine. Eu sunt o simplă 
angajată. 

— Wendy, poţi da în judecată pe cine vrei în lumea asta. 

Femeia se ridică furioasă şi ieşi fără să scoată un 
cuvânt. Lui Pierce nu-i păsa că o supărase. Ceea ce îl 
interesa era dosarul de pe birou. Imediat ce se stinse 
zgomotul paşilor ei se aplecă şi deschise dosarul. Acesta 
conţinea o copie a fotografiei lui Lilly, una a anunţului şi 
un formular cu informaţii despre ea. Asta voia Pierce. 
Emoţionat, începu să citească, străduindu-se să memoreze 
totul. 

O chema Lilly Quinlan. Numărul ei de contact era 
acelaşi număr de celular pe care îl pusese pe pagina de 
web. Pe rândul cu domiciliul scrisese o adresă şi un număr 
de apartament din Santa Monica. Pierce reciti rapid foaia 
şi apoi puse totul înapoi, în dosar, deoarece auzi paşi care 
se apropiau pe culoar. 

Primul lucru pe care îl făcu Pierce când se întoarse la 
maşină fu să înşface un pix şi să noteze adresa lui Lilly 
Quinlan pe un vechi tichet de parcare. După aceea scoase 

din buzunar bancnota de un dolar şi o examină. Fusese 
pusă cu faţa în jos sub registru. O studie şi descoperi 
cuvintele Arbadac Arba scrise de-a curmezişul frunţii lui 
George Washington. 

— Abra Cadabra, spuse, citind fiecare cuvânt de la 
coadă la cap. Exista o şansă destul de mare ca acele 
cuvinte să fie un nume de utilizator şi o parolă pentru a 
intra în sistemul de computere de la Entrepreneurial 
Concepts. Satisfăcut că-i reuşise manevra, se întreba cât 
de folositoare aveau să-i fie acele cuvinte, de vreme ce 
obținuse numele şi adresa lui Lilly Quinlan. 

Pomi maşina şi se îndreptă către Santa Monica. 
Apartamentul lui Lilly era situat pe bulevardul Wilshire, 
lângă promenada de pe Third Street. În timp ce se apropia 
își dădu seama că la adresa respectivă nu era un bloc de 
apartamente. Când parcă în sfârşit în faţa firmei a cărei 
adresă se potrivea cu cea de pe hârtie, văzu că era un 
centru privat de poştă - All American Mail. Numărul de 
apartament pe care Lilly Quinlan îl scrisese pe formularul 
informativ era de fapt un număr de cutie poştală. Pierce 
parcă maşina, deşi era convins că nu prea mai avea nimic 
de făcut. Câteva minute se gândi la un plan de acţiune, 
după care cobori, intră în firmă şi se duse direct la cutiile 
de poştă. Spera ca uşiţele acestora să fie din sticlă, şi să se 
poată uita în cutia lui Lilly Quinlan pentru a vedea dacă 
are corespondenţă. Din păcate, cutiile aveau uși compacte 
de aluminiu. Adresa pe care o dăduse în formularul 
informativ era apartamentul 333. Localiză cutia cu 
numărul 333 şi se uită îndelung la ea, de parcă i-ar fi putut 
oferi vreun răspuns. În cele din urmă se duse la ghişeu. Un 
tânăr cu obrazul plin de coşuri, purtând un ecuson pe care 
era scris numele Curt, îl întrebă dacă putea să-l ajute cu 
ceva. 

— Am nevoie de o cutie poştală, dar vreau un anumit 
număr care să se potrivească cu numele companiei mele. 
Numele e Three Cubed Productions. 

Puştiul păru încurcat. 

— Deci, ce număr vreţi? 

— Trei-trei-trei. Am văzut că aveţi o cutie cu acest 
număr. E disponibilă? 

Era cel mai bun truc pe care îl putuse inventa. Curt 
întinse mâna sub pupitru şi scoase un dosar albastru pe 
care îl deschise la paginile în care erau listate cutiile. 

— O, asta. 

Pierce încercă să citească ce scria pe pagină. 

— Cum? 

— Ei bine, e ocupată pentru moment, dar s-ar putea să 
nu mai fie mult timp. 

— Ce-nseamnă asta? 

— Înseamnă că persoana nu a plătit chiria pe luna asta. 
E în perioada de graţie. Dacă vine şi plăteşte, păstrează 
cutia. Dacă nu apare până la sfârşitul lunii, atunci ea 
pleacă şi intraţi dumneavoastră - dacă puteţi aştepta atât. 

Pierce afişă o figură preocupată. 

— Nu pot aştepta. Voiam să rezolv treaba asta. Ştiţi 
cumva dacă există un număr de telefon şi o adresă pentru 
această persoană? Aş vrea să luaţi legătura cu ea şi s-o 
întrebaţi dacă mai vrea cutia. 

— Am trimis două avize şi am pus unul şi în cutie. De 
obicei nu sunăm. 

Pierce îţi stăpâni emoția. Conform spuselor lui Curt mai 
exista o adresă pentru Lilly Quinlan. Se întreba cum să 
procedeze ca să obţină adresa. 

— Ei, există un număr? Dacă aţi putea să o sunaţi şi să 
aflaţi, aş închiria cutia chiar acum. Aş plăti pe un an în 
avans. 

— Păi, va trebui să caut. Durează un minut. 

— Nu te grăbi. Prefer să rezolv totul acum decât să mai 
vin o dată. 

Curt se duse la un birou aflat lângă peretele opus 
ghişeului şi se aşeză. Deschise un sertar şi scoase un dosar 
gros, fără coperte. Distanţa era prea mare ca Pierce să 
poată citi vreunul din documentele pe care le răsfoia. Curt 
îşi plimbă degetul în josul unei pagini şi apoi se opri. Cu 

cealaltă mână apucă receptorul, dar fu întrerupt înainte de 
a suna de o clientă care tocmai intrase. 

— Trebuie să trimit un fax la New York, spuse femeia. 

Curt se întoarse la ghişeu, scoase de dedesubt un 
formular de fax şi îi spuse femeii să îl completeze. Apoi 
reveni la birou şi ridică receptorul. 

— O să mă taxaţi ca să trimiteţi formularul acesta de 
fax? 

— Nu, doamnă. Doar documentele pe care vreţi să le 
trimiteţi prin fax. 

O spuse de parcă ar fi spus-o de un milion de ori. 

În sfârşit, tastă un număr pe telefon. Pierce încercă să-i 
urmărească degetul şi să afle numărul, dar nu reuşi. Curt 
aşteptă destul de mult înainte de a vorbi în receptor. 

— Acesta este un mesaj pentru Lilly Quinlan. Vă rog 
sunaţi-ne la All American Mail. Datoraţi chiria pentru cutia 
dumneavoastră poştală şi o vom reînchiria dacă nu ne daţi 
un semn de viaţă. Numele meu e Curt. Vă mulţumesc. 

Închise şi veni spre Pierce. Femeia scutură faxul către 
el. 

— Sunt foarte grăbită. 

— Rezolvăm imediat, doamnă; spuse el. Apoi i se adresă 
lui Pierce: Mi-a răspuns robotul. Chiar nu pot să fac nimic 
până când nu mă sună. Asta e politica firmei. 

— Înţeleg. Mulţumesc că ai încercat. 

Curt începu din nou să caute cu degetul prin dosar. 

— Vreţi să lăsaţi un număr unde să vă caut dacă mă 
sună? 

— O să vin mâine. 

Pierce luă o carte de vizită dintr-un suport de pe pupitru 
şi se îndreptă spre uşă. Curt strigă după el. 

— Ce ziceţi de douăzeci şi şapte? 

Pierce se întoarse. 

— Poftim? 

— Douăzeci şi şapte. Nu atât e trei la puterea a treia? 

Pierce încuviinţă. Curt era mai inteligent decât părea. 

— Am cutia liberă, dacă o doriţi. 

— O să mă gândesc la asta. i 

Pierce îl salută şi porni către uşă. In spatele lui o auzi pe 
femeie reproşându-i tânărului că îi lasă să aştepte pe 
clienţii care plătesc. 

In maşină, Pierce puse cartea de vizită în buzunarul 
cămăşii şi se uită la ceas. Era aproape douăsprezece. 
Trebuia să se întoarcă acasă şi s-o aştepte pe Monica Purl, 
asistenta lui. Hotărâse să aştepte acasă transportul de 
mobilă pe care îl comandase. Camionul urma să sosească 
după prânz şi Pierce hotărâse să plătească pe cineva care 
să-l aştepte pentru ca el să poată folosi timpul în laborator 
pregătindu-se pentru prezentarea de săptămâna viitoare. 
Acum se îndoia că avea să se ducă la laborator, dar 
intenţiona s-o folosească pe Monica pentru livrare. De 
altfel mai avea şi alt plan în ceea ce o privea. 

Când ajunse la Sands o găsi aşteptându-l în hol. Paznicul 
n-o lăsase să urce la etajul doisprezece fără aprobarea 
locatarului pe care dorea să-l viziteze. 

— Îmi pare rău, spuse Pierce. Aştepţi de mult? 

— Doar de câteva minute, îl linişti Monica. 

Monica Purl era o blondă înaltă şi slabă cu o piele atât 
de albă încât o simplă atingere lăsa urme. Avea cam 
douăzeci şi cinci de ani şi lucra în companie de la 
douăzeci. Fusese asistenta personală a lui Pierce doar şase 
luni, după care fusese promovată de Charlie Condon 
pentru cei cinci ani de serviciu. În răstimpul acesta, Pierce 
aflase că fragilitatea pe care o sugerau constituţia şi tenul 
ei nu corespundea realităţii. Monica era organizată, avea 
propriile păreri şi îşi rezolva cu eficienţă sarcinile. 

Cei doi luară liftul rapid pentru a ajunge la etajul al 
doisprezecelea. 

— Eşti sigur că vrei să fii aici când va veni ăla mare? 
întrebă Monica. 

— Clădirea asta a fost proiectată să reziste la unul de 
opt grade pe scara Richter, răspunse el. Am verificat 
înainte de a mă muta. Am încredere în ştiinţă. 

— Asta pentru că eşti şi tu om de ştiinţă? 

48 


— Poate că da. 

— Dar ai încredere şi în constructorii care fac ce 
proiectează ştiinţa? 

Era o întrebare bună, nimic de zis. Uşa se deschise şi o 
porniră pe coridor către apartamentul lui. 

— Unde vrei să aşeze mobila? întrebă Monica. Ţi-ai făcut 
vreun plan? 

— Nu chiar. Spune-le s-o pună unde ţi se pare ţie că e 
bine. Aş vrea să te mai rog ceva, înainte de a pleca. 

Deschise uşa. 

— Ce anume? 

Pierce ridică receptorul după ce intră în living. Se auzi 
un ton întrerupt şi când verifică mesajele constată că era 
doar unul şi acela pentru Lilly, însă nu de la Curt, 
funcţionarul de la All American Mail, ci de la alt potenţial 
client. Şterse mesajul şi încercă să pună lucrurile cap la 
cap. În cele din urmă ajunse la concluzia că Lilly scrisese 
numărul de celular pe formularele de cerere pentru cutia 
poştală. Curt sunase pe telefonul ei mobil. 

Asta nu avea să-i schimbe planul. 

Puse telefonul pe canapea, se aşeză şi scrise numele 
Lilly Quinlan pe o pagină nouă din carneţel. Apoi scoase 
cartea de vizită din buzunar. 

— Vreau să suni la numărul ăsta şi să spui că eşti Lilly 
Quinlan. Cere cu Curt şi spune-i că ai primit mesajul lui. 
Spune-i că n-ai fost informată că ai întârziat cu plata şi 
întreabă-l de ce nu ti-au trimis un avertisment prin poştă. 
Bine? 

— De ce să fac asta? 

— Nu pot să-ţi explic totul, dar e important. 

— Nu ştiu dacă vreau să mă dau drept altcineva. Nu e... 

— Ceea ce faci e complet inofensiv. Hackerii numesc 
asta inginerie socială. Curt o să-ţi spună că ţi-a trimis un 
avertisment. Tu vei face pe mirata şi îl vei întreba la ce 
adresă ţi l-a trimis. Când îţi dă adresa, noteaz-o, de ea am 
nevoie. Apoi spune-i că o să plăteşti cât de curând. Am 
nevoie doar de acea adresă. 

Îl privi într-un fel în care nu-l mai privise niciodată în 
cele şase luni când lucrase pentru el. 

— Hai, Monica, nu e mare lucru. Nu faci rău nimănui. Ba 
chiar s-ar putea să ajuţi pe cineva. 

Îi puse carneţelul şi pixul în poală. 

— Eşti gata? O să formez numărul. 

— Doctore Pierce, asta nu pare... 

— Doctore Pierce? Tu nu îmi spui niciodată doctor 
Pierce. 

— Henry, atunci. Nu vreau să fac asta. Nu fără să ştiu 
pentru ce. 

— Bine, atunci, o să-ţi spun. Ştii numărul nou de telefon 
pe care mi l-ai obţinut? 

Ea încuviinţă. 

— Ei bine, înainte a aparţinut unei femei care a dispărut, 
căreia i s-a întâmplat ceva. Primesc telefoane care-i sunt 
destinate şi încerc să-mi dau seama ce s-a întâmplat cu ea. 
Înţelegi? Cu telefonul ăsta pe care vreau să-l dai tu s-ar 
putea să aflu adresa la care locuieşte. Asta e tot ce vreau. 
Vreau să mă duc acolo şi să văd dacă e bine. Nimic 
altceva. Ce zici, dai telefonul? 

Monica scutură din cap de parcă ar fi vrut să scape de 
informaţiile primite. 

— E o nebunie. Cum de te-ai amestecat în asta? O 
cunoşteai? De unde ştii că a dispărut? 

— Nu, nu o cunosc. Totul a început din cauza 
telefonului. Ştiu suficiente lucruri ca să-mi dau seama că 
trebuie să aflu ce s-a întâmplat şi să mă asigur că e 
teafără. Te rog, faci asta pentru mine, Monica? 

— De ce nu-ţi schimbi pur şi simplu numărul? 

— O s-o fac. Luni la prima oră vreau să-l schimb. 

— Şi între timp, sună la poliţie. 

— Ce le-aş putea spune? Ar crede că sunt ţicnit. 

— S-ar putea să aibă dreptate. 

— Uite care e treaba, vrei sau nu să suni? 

Monica încuviinţă resemnată. 

— Dacă asta te face fericit şi nu-mi pierd slujba... 

— Hooo. Stai un pic. Nu te-am ameninţat. Dacă nu vrei 
să o faci, foarte bine. Voi ruga pe altcineva. Nu are nicio 
legătură cu slujba ta. Ne-am înţeles? 

— Da, ne-am înţeles. Nu-ţi face griji, o să sun. Hai să 
terminăm o dată. 

Pierce formă numărul de la All American Mail şi-i dădu 
receptorul. Monica ceru cu Curt şi apoi procedă aşa cum îi 
ceruse Pierce. Încântat, acesta o văzu notând o adresă în 
carneţel. După ce închise, Monica îi dădu carneţelul şi 
receptorul. 

Pierce se uită la adresă, era în Venice. Rupse pagina din 
carneţel, o împături şi o băgă în buzunar. 

— Curt părea un tip simpatic! spuse Monica. Mă simt 
prostcă l-am minţit. 

— Poţi oricând să te duci să-l vizitezi şi să-l inviţi în oraş. 
L-am văzut. Crede-mă, o întâlnire cu tine l-ar face fericit 
pentru tot restul vieţii. 

— L-ai văzut? Tu eşti cel despre care vorbea? Zicea că a 
fost acolo un tip care voia cutia mea poştală. Vreau să 
spun, cutia poştală a lui Lilly Quinlan. 

— Da, eu am fost. Aşa am... 

Telefonul sună şi Pierce răspunse. La auzul vocii lui, cel 
care sunase închise. Pierce se uită la directorul pentru 
identificarea apelurilor. Apelul venise de la Ritz-Cariton, 
din Marina. 

— Să laşi telefonul în priză, astfel încât atunci când 
soseşte mobila cei de la pază să te poată suna pentru a 
primi aprobarea să urce. Între timp, probabil o să primeşti 
o grămadă de telefoane pentru Lilly. O să creadă că tu eşti 
Lilly. Poţi să spui ceva care să-i oprească imediat cum ar fi 
„Nu e Lilly, aveţi un număr greşit”. Altfel... 

— Sau să mă prefac că sunt ea pentru a obţine mai 
multe informaţii pentru tine. 

— Nu, nu vrei să faci asta. 

Deschise rucsacul şi scoase foaia pe care imprimase 
fotografia lui Lilly de pe pagina de web a acesteia. 

— Asta e Lilly. Nu cred că vrei să te prefaci că eşti ea 

când sună tipii. 

— O, Doamne! exclamă Monica uitându-se la fotografie. 
E vreo prostituată sau ceva de genul ăsta? 

— Cred că da. 

— Atunci de ce-ţi pierzi vremea încercând s-o găseşti 
când ar trebui să... 

Se opri brusc. Pierce o privi aşteptând să termine, dar 
Monica nu o făcu. 

— Ce? spuse el. Ar trebui să ce? 

— Nimic. Nu e treaba mea. 

— Ai vorbit cu Nicki? 

— Nu. Uite, nu e nimic. Nu ştiu ce voiam să spun. Mi se 
pare însă ciudat că te agiţi încercând să afli dacă 
prostituata asta a păţit ceva. 

Pierce se lăsă pe spate pe canapea. Ştia că îl minte în 
privinţa lui Nicole. Deveniseră apropiate şi obişnuiau să ia 
prânzul împreună când Pierce nu putea să plece din 
laborator - ceea ce se întâmpla aproape în fiecare zi. 
Probabil că vorbeau zilnic şi schimbau impresii despre el. 

Pierce ştia că ea avea dreptate în legătură cu cercetările 
lui, dar se implicase prea mult pentru a renunţa. Işi 
construise viaţa şi cariera urmându-şi curiozitatea. In 
ultimul an petrecut la Stanford, asistase la o conferinţă 
despre noua generaţie de microcipuri. Profesorul vorbea 
despre nanocipuri atât de mici încât supercomputerele 
prezentului ar putea avea dimensiunea unei monede de 
zece cenți. Pierce fusese captivat şi îşi urmase curiozitatea 
- vânarea monedei de zece cenți. 

— O să mă duc în Venice, îi spuse el Monicăi. O să 
verific cum stă treaba şi n-o să mă amestec. 

— Promiţi? 

— Da. Mă poţi suna la laborator după ce rezolvi cu 
mobila. 

Se ridică şi îşi aruncă rucsacul pe umăr. 

— Dacă vorbeşti cu Nicki, nu-i spune nimic despre asta, 
bine? 

— Sigur, Henry. 

Pierce ştia că nu putea conta pe discreţia ei, dar n-avea 
încotro. 

În timp ce mergea pe hol, se gândi la ce spusese Monica 
şi la diferenţa dintre anchetă şi obsesie. Undeva între 
acestea două exista o linie de demarcaţie, însă nu ştia 
precis unde anume. 

Era ceva în neregulă cu adresa, ceva nu se potrivea, dar 
Pierce nu îşi dădea seama ce anume. Se tot gândi la asta în 
timp ce conducea spre Venice, dar nu reuşi să se 
lămurească. 

Adresa pe care Lilly Quinlan o dăduse la All American 
Mail corespundea unui bungalou pe Altair Place, o zonă 
adiacentă anticariatelor şi restaurantelor elegante de pe 
bulevardul Abbot Kinney. Era o casă mică şi albă, cu 
decoraţiuni gri care-l făcu pe Pierce să se gândească la un 
pescăruş. Terenul din faţa casei era dominat de un palmier 
bătrân. 

Pierce parcă pe cealaltă parte a străzii şi timp de câteva 
minute privi cu atenţie casa pentru a-şi da seama dacă este 
locuită. 

Curtea şi clădirea erau îngrijite, dar dacă era o casă de 
închiriat, asta s-ar fi putut datora proprietarului. Nu era 
nicio maşină pe alee sau în garajul deschis din spate şi 
niciun teanc de ziare în faţa casei. Nu văzu nimic ciudat, 
astfel că se hotări să încerce o abordare directă. Cobori 
din BMW, traversă strada şi o luă pe aleea către uşa din 
faţă. Exista un buton de sonerie. Îl apăsă şi auzi un sunet 
de clopoțel de undeva dinăuntru. Aşteptă. 

Nimic. 

Sună din nou, şi apoi bătu la uşă. 

Aşteptă. 

Tot nimic. 

Aruncă o privire în jur. Jaluzelele venețiene ale 
ferestrelor din faţă erau trase. Apăsă pe clanţă. Uşa era 
încuiată. 

Decis să nu-şi piardă timpul fără să obţină o informaţie, 
o porni pe aleea pentru maşini care ocolea partea stângă a 
casei către un garaj izolat aflat în spate. Un imens pin de 
Monterey care se ridica deasupra casei ondula şi crăpa 
aleea cu rădăcinile care se îndreptau către casă. Pierce îşi 
zise că în următorii cinci ani acestea aveau să producă 
pagube structurii şi se va pune problema păstrării 
copacului sau a casei. 

Uşa din lemn a garajului, deteriorată de timp şi de 
propria sa greutate era deschisă. In garaj se afla doar un 
set de cutii de vopsea aliniate lângă zidul din spate. In 
dreapta garajului era o curte minusculă care oferea 
intimitate datorită gardului înalt care o împrejmuia. Pe 
mica pajişte se aflau şezlonguri şi o băiţă pentru păsări în 
care nu era apă. Pierce îşi aminti de trupul bronzat al lui 
Lilly din fotografia de pe pagina de Internet. 

După ce ezită câteva secunde, Pierce se duse şi bătu la 
uşa din spate prevăzută cu geam în jumătatea superioară 
şi privi înăuntru. Uşa dădea într-o bucătărie, ordonată şi 
curată. Masa mică de lângă peretele din stânga era goală, 
iar pe unul din cele două scaune zăcea un ziar împăturit cu 
grijă. Pe blatul de lucru de lângă prăjitorul de pâine văzu 
un vas mare plin cu fructe care intraseră în putrefacție. 

Işi zise din nou că ceva nu era în regulă. Bătu insistent 
în geamul uşii, deşi era convins că nu avea cine să-i 
răspundă. Se întoarse şi căută prin curte un obiect cu care 
să spargă fereastra. Apoi apăsă într-o doară pe clanţă şi 
constată că uşa era descuiată. 

O împinse şi uşa se deschise cincisprezece centimetri. 
Aşteptă să audă sunetul unei alarme, dar nimic nu tulbură 
tăcerea. Aproape instantaneu, simţi mirosul greţos al 
fructelor putrezite. Sau poate că mirosul provenea de la 
altceva. Deschise uşa mai larg, se aplecă înainte şi strigă: 

— Lilly? Lilly, sunt eu, Henry. 

Nu ştia dacă o făcea de ochii vecinilor sau ca să se mintă 
pe el însuşi, dar o mai strigă de două ori şi aşteptă 
întrebându-se dacă să intre sau nu. li veniră în minte 
cuvintele Monicăi: sună la poliţie. Asta ar trebui să facă. 
Era ceva în neregulă aici. Totuşi nu era pregătit să renunţe 
la căutarea lui. Nu încă. Se angajase în acea investigaţie şi 
voia s-o continue. Motivația lui, ştia asta, nu era doar 
soarta lui Lilly Quinlan. Bătea mai departe şi era stins 
legată de trecut. Incerca să schimbe trecutul, să facă acum 
ceea ce nu putuse face atunci. 

Deschise larg uşa şi intră în bucătărie. 

De undeva din casă se auzea slab o melodie. Pierce 
rămase nemişcat şi privi în jur cu atenţie, dar nu sesiză 
nimic neobişnuit cu excepţia fructelor din bol. Deschise 
frigiderul, în care erau o cutie de suc de portocale şi o 
sticlă de plastic cu lapte degresat. Data de expirare a 
laptelui era 18 august, iar cea a sucului era 16 august. 
Ambele expiraseră de mai bine de o lună. 

Pierce se duse la masă, trase scaunul şi luă ziarul. Era 
un exemplar din Los Angeles Times şi purta data de 1 
august. Din bucătărie, un culoar ducea spre partea din faţă 
a casei. Înaintând de-a lungul lui, Pierce văzu teancul de 
corespondenţă strâns sub fanta uşii din faţă. Inainte de a 
ajunge la uşă, cercetă cele trei uşi de pe hol. Una dintre 
ele dădea într-o baie, ticsită cu parfumuri şi cosmetice, 
toate acoperite de un strat gros de praf. Alese o sticluţă 
verde şi o deschise. Era parfum de liliac, acelaşi parfum pe 
care îl folosea şi Nicole. Inchise sticla, o puse la loc şi se 
întoarse pe culoar. 

Celelalte două uşi dădeau în dormitoare. Unul dintre ele 
părea a fi dormitorul principal. Ambele dulapuri din 
încăpere erau deschise şi ticsite cu haine aşezate pe 
umeraşe. Muzica venea de la un aparat de radio aşezat pe 
noptiera din dreapta. Verifică ambele noptiere, în căutarea 
unui aparat telefonic, însă nu exista aşa ceva. 

Celălalt dormitor fusese folosit pentru exerciţii. Nu 

exista niciun pat. Pe o mochetă verde se aflau un aparat de 
urcat trepte şi unul de vâslit. Pierce deschise singurul 
dulap din încăpere şi descoperi alte haine. Era pe cale să îl 
închidă, când îşi dădu seama că hainele difereau de cele 
din dormitor. Aproape cincizeci de centimetri din spaţiul 
ocupat de umeraşe fuseseră alocaţi lucrurilor mărunte - 
neglijeuri şi body-uri. Ceva îi atrase atenţia - neglijeul 
negru din plasă în care pozase pentru fotografia de pe 
Internet. Se întoarse în celălalt dormitor ca să vadă patul. 
Nu era cel din fotografie cu barele din alamă. In clipa 
următoare, îşi dădu seama ce era în neregulă, ce îl 
deranjase în legătură cu adresa din Venice. În anunţul ei 
publicitar, Lilly spusese că îşi primea oaspeţii într-o casă 
curată şi sigură din Westside. Asta însemna că mai era o 
adresă care avea legătură cu Lilly Quinlan, pe care el 
trebuia să o găsească. 

_ Pierce tresări auzind un zgomot ce venea din faţa casei. 
Işi dădu seama că, în calitatea lui de spărgător amator, 
făcuse o greşeală. Ar fi trebuit să verifice rapid toată casa 
pentru a se asigura că nu era nimeni, în loc să înceapă din 
spate şi să avanseze încet către partea din faţă. 

Aşteptă, dar nu se mai auzi niciun sunet. Fusese o 
singură bufnitură, urmată de ceea ce păruse a fi un obiect 
ce se rostogolea pe podeaua de lemn. Se apropie încet de 
uşa dormitorului şi aruncă o privire pe culoar. Nu văzu 
decât vraful de corespondenţă de la uşa din faţă. 

Mergând cu grijă pe lângă peretele coridorului, unde 
spera că pardoseala nu va scârţâi, se apropie de partea din 
faţă a casei. Holul se deschidea într-o cameră de zi pe 
stânga şi o sufragerie pe dreapta, ambele pustii. Nu văzu 
nimic care să fi explicat sunetul pe care îl auzise. 

Camera de zi, ordonată, era plină de mobilă făcută la 
comandă pentru a se potrivi cu restul mobilierului casei. 
Ceea ce nu se potrivea erau cele două rânduri de aparate 
electronice de ultimă oră de sub televizorul cu plasmă care 
atârna pe perete. Aparatele pe care Lilly Quinlan le avea în 
casă o costaseră probabil în jurul sumei de douăzeci şi 

cinci de mii de dolari - visul oricărui obsedat de 
electronice. 

Pierce se duse la uşă, îngenunche lângă teancul de 
corespondenţă şi începu să caute. Cele mai multe scrisori 
erau genul de corespondenţă obişnuită şi nefolositoare, 
adresate „rezidentului curent”. Găsi două plicuri de la All 
American Mail - avertismentele, facturi pentru cartea de 
credit şi extrase bancare, un plic mare de la Universitatea 
din California de Sud. Căută facturi de la societatea de 
telefonie, dar nu găsi niciuna. I se păru ciudat, dar îşi zise 
că era posibil ca facturile să-i fi fost trimise în cutia poştală 
de la All American Mail. Puse unul dintre extrasele 
bancare şi o factură Visa în unul din buzunarele de la spate 
ale blugilor, zicându-şi că săvârşea delictul de pătrundere 
prin efracţie şi furt de corespondenţă. 

În sufragerie găsi un birou cu capac rulant. Trase un 
scaun lângă birou, deschise capacul şi se aşeză. Trecu 
repede în revistă sertarele şi îşi dădu seama că acela era 
locul în care Lilly îşi verifica facturile. În sertarul din 
mijloc erau carnete de cecuri, timbre şi pixuri. Sertarele 
de pe ambele părţi ale biroului erau pline cu plicuri de la 
companii de cărţi de credit şi facturi de întreţinere. Găsi 
un teanc de plicuri de la Entrepreneurial Concepte 
Unlimited, care îi fuseseră adresate la cutia poştală. Pe 
fiecare plic, Lilly scrisese data la care fusese plătită 
factura. Remarcă faptul că lipsea un teanc de facturi 
telefonice vechi. Chiar dacă nu primea facturile la această 
adresă, se părea că le plătea din acel birou, deşi nu erau 
chitanţe, şi nici plicuri cu data plăţii scrisă pe ele. 

Pierce nu avea timp să parcurgă toate facturile. De 
altfel, nu era sigur că ceea ce ar fi putut găsi în ele l-ar fi 
ajutat să afle ce i se întâmplase lui Lilly Quinlan. Reveni la 
sertarul din mijloc şi verifică repede înregistrările 
carnetelor de cecuri. Nu existase nicio operaţiune în 
niciunul dintre conturi începând cu sfârşitul lunii iulie. In 
unul dintre carnete găsi o înregistrare de plată din iunie. 
Aşadar, plătea factura telefonică din contul pe care îl 

verifica el şi foarte probabil de la biroul unde era aşezat. 
Din păcate nu mai găsi nicio altă factură în sertare şi nici 
nu văzu în încăpere vreun telefon. 

Presat de situaţia în care se găsea, lăsă această 
contradicţie să plutească în aer şi închise sertarul. 
Intinsese mâna pentru a închide biroul, când văzu un mic 
carneţel băgat adânc în unul dintre spaţiile de depozitare 
de deasupra biroului. Il luă şi descoperi că era o mică 
agendă de telefon. O răsfoi şi constată că era plină cu 
numere de telefon scrise de mână. Îndesă carneţelul în 
buzunarul de la spate, alături de corespondenţa pe care se 
hotărâse să o ia, rulă capacul, se ridică şi mai verifică o 
dată cele două încăperi căutând un telefon. Apoi văzu o 
umbră mişcându-se după jaluzelele camerei de zi. Cineva 
se îndrepta către uşa din faţă. 

Pierce îşi pierdu o clipă cumpătul. Nu ştia dacă să se 
ascundă sau să fugă pe coridor şi să părăsească locuinţa, 
pe uşa din spate, în loc să acţioneze rămase locului, 
incapabil să-şi mişte picioarele, ascultând paşii ce se 
apropiau de uşa principală. 

Un clinchet metalic îl făcu să tresară. Prin fanta din uşă 
fu împins un mic teanc de corespondenţă care căzu pe 
podea, lângă celelalte plicuri. Pierce închise ochii. 

— Iisuse! şopti el, în timp ce expiră profund încercând să 
se relaxeze. 

Pierce se apropie şi se uită la corespondenţă. Câteva 
facturi în plus, şi în cea mai mare parte corespondenţă 
inutilă. Răsfiră plicurile cu piciorul şi văzu unul mic cu 
adresa scrisă de mână. Se aplecă şi îl ridică. In colţul din 
stânga sus scria V. Quinlan, dar nu exista nicio adresă de 
retur. Timbrul poştal era parţial şters astfel că desluşi doar 
silabele Pa şi Fla. Intoarse plicul şi verifică sigiliul. Trebuia 
să-l rupă pentru a-l deschide. Violarea acelui plic i se păru 
mai grav decât tot ce făcuse până atunci. Cu toate acestea 
nu ezită prea mult şi deschise plicul cu unghia. Apoi scoase 
o bucată mică de hârtie împăturită. Era o scrisoare datată 
cu patru zile înainte. 

Lilly, 

Sunt foarte îngrijorată din cauza ta. Dacă primeşti asta, 
te rog sună-mă să-mi spui că eşti bine. Te rog, iubito! De 
când ai încetat să mă suni nu mai pot gândi cum trebuie. 
Sunt foarte îngrijorată în legătură cu tine şi cu slujba aia a 
ta. Pe aici lucrurile nu au mers întotdeauna bine, şi ştiu că 
am făcut greşeli. Totuşi cred că ar trebui măcar să-mi spui 
dacă eşti bine. Te rog, sună-mă când şi dacă primeşti 
această scrisoare. 

Cu dragoste, 
Mami 


Citi scrisoarea de două ori înainte de-a o pune înapoi în 
plic. Mai mult decât orice altceva, scrisoarea îl făcu pe 
Pierce să aibă sentimentul unei nenorociri. Nu credea că 
scrisorii aceleia i se va răspunde vreodată. 

Închise plicul cât de bine putu şi îl puse în grămada de 
corespondenţă de pe podea. Sosirea poştaşului îl făcuse să 
realizeze riscul pe care şi-l asumase pătrunzând în casă. 
Era cazul să plece. Se întoarse repede şi se îndreptă spre 
bucătărie. Apoi ieşi pe uşa din spate, dar o lăsă descuiată. 
Străduindu-se să se calmeze, ocoli colţul casei şi intră pe 
aleea ce ducea la stradă. 

La jumătatea drumului auzi o plesnitură puternică sus, 
pe acoperiş, şi un con mare se rostogoli de pe cornişă şi 
căzu în faţa lui. Trecând peste el, îşi dădu seama ce 
provocase zgomotul care îl înspăimântase când se afla în 
casă. Dădu din cap şi îşi zise că cel puţin rezolvase unul 
dintre mistere. 

— Luminile, comandă Pierce. Ocoli biroul, se aşeză şi 

scoase din buzunarul de la spate lucrurile pe care le luase 
din casa lui Lilly Quinlan. Avea o factură Visa, un extras 
bancar şi carneţelul de telefoane. Începu să-l răsfoiască şi 
îi atraseră atenţia câteva prenume de bărbaţi, unele 
urmate şi de o iniţială. Numerele acopereau o gamă 
variată de prefixe locale. Multe erau din Los Angeles, dar 
şi mai multe din alte zone. Mai existau câteva numere de la 
restaurante şi hoteluri, cel al unui dealer Lexus din 
Hollywood, un număr al lui Robin şi altul de la ECU, 
inițialele lui Entrepreneurial Concepts Unlimited. 

Sub titlul „Dallas” erau câteva numere de la hoteluri, 
restaurante şi prenume ale unor bărbaţi. La fel şi sub titlul 
„Las Vegas”. 

Găsi numele Vivian Quinlan, un număr de telefon cu 
prefixul 813 şi o adresă în Tampa, Florida. Asta rezolva 
misterul timbrului poştal şters de pe scrisoare. Aproape de 
sfârşitul carneţelului găsi notat numele Wainwright, un 
număr de telefon şi o adresă din Venice despre care Pierce 
ştia că nu se afla departe de casa din Altair. 

Dădu înapoi la litera Q şi formă numărul lui Vivian 
Quinlan de la telefonul de pe biroul său. După două 
apeluri, răspunse o femeie. 

— Alo? 

— Doamna Quinlan? 

— Da? 

— Ăă, bună ziua, sun din Los Angeles. Mă cheamă Henry 
Pierce şi... 

— E vorba de Lilly? 

In vocea ei se putea desluşi disperarea. 

— Da. Incerc să dau de ea şi mă întrebam dacă nu 
cumva mă puteţi ajuta. 

— O, slavă Domnului! Sunteţi de la poliţie? 

— Hm, nu, doamnă, nu sunt. 

— N-are importanţă. În sfârşit îi pasă cuiva. 

— Ei bine, încerc să o găsesc, doamnă Quinlan. V-a 
sunat în ultima vreme? 

— Nu m-a sunat de mai bine de şapte săptămâni şi nu e 

genul ei. Suna întotdeauna să vadă ce mai fac. Sunt foarte 
îngrijorată. 

— Aţi luat legătura cu poliţia? 

— Da, am sunat şi am vorbit cu cei de la Persoane 
dispărute. Nu i-a interesat, din pricină că e adultă şi are 
meseria pe care o are. 

— Care e meseria ei, doamnă Quinlan? 

Urmă o ezitare. 

— Mi s-a părut că aţi spus că o cunoaşteţi. 

— Sunt doar o cunoştinţă oarecare. 

— Lucrează ca damă de companie pentru domni. 

— Înţeleg. 

— Fără sex sau ceva în genul ăsta. Mi-a spus că ia cina 
cu bărbaţi, cei mai mulţi dintre ei în smochinguri. 

Pierce trecu peste asta, considerând că era o negare 
maternă a evidenţei, ceva ce văzuse în propria lui familie. 

— Ce v-a spus poliţia despre ea? 

— Că probabil e plecată cu unul dintre tipii ăştia şi că e 
posibil să mă sune în curând. 

— Când a fost asta? 

— Acum o lună. Ştiţi, Lilly mă suna în fiecare sâmbătă 
după-amiaza. După ce au trecut două săptămâni fără să mă 
caute am telefonat la poliţie. Nu m-au sunat. Am telefonat 
din nou şi am vorbit cu cei de la Persoane dispărute. Nici 
măcar n-au înregistrat reclamaţia, mi-au spus doar să 
aştept. Nu le pasă. E 

Brusc, îi veni în minte ceva ce se petrecuse demult. În 
noaptea în care se întorsese acasă de la Stanford, mama 
lui îl aşteptase în bucătărie, cu luminile stinse, ca să-i dea 
vestea despre Isabelle, sora lui. 

Mama lui Lilly Quinlan îi amintea de propria mamă. 

— Am contactat un detectiv particular, dar nu m-a ajutat 
cu nimic. N-a reuşit s-o găsească. 

Cuvintele femeii îl smulseră din reverie. 

— Doamnă Quinlan, tatăl lui Lilly e acolo? Pot vorbi cu 
el? 

— Nu, aplecat de mult. Lilly nu-l cunoaşte. Nu a mai 

trecut pe aici de doisprezece ani, de când l-am prins cu ea. 

— E la închisoare? 

— Nu. 

— Când a venit Lilly în Los Angeles? 

— Cam acum trei ani. Mai întâi a fost la o şcoală de 
supraveghetori de zbor în Dallas, dar nu a practicat 
niciodată meseria. Apoi s-a mutat la Los Angeles. Aş fi vrut 
să fie supraveghetoare de zbor. l-am spus că în chestia 
asta cu dame de companie, chiar dacă nu faci sex cu 
bărbaţii, lumea te condamnă. 

Pierce încuviinţă. Era părerea unei mame cu bun-simt. 
Îşi imagină o femeie trupeşă, cu părul vâlvoi şi o ţigară în 
colţul gurii. Prinsă între acea imagine şi tatăl ei, nu era de 
mirare că Lilly hotărâse să plece cât mai depărteze Tampa. 
Se mira că plecase doar de trei ani. 

— Unde aţi angajat un detectiv particular, în Tampa sau 
aici, în Los Angeles? 

— În Tampa. Nu ar fi fost de mare ajutor să angajez unul 
aici. 

— Cum aţi angajat apoi unul de aici? 

— Polițistul de la Persoane dispărute mi-a trimis o listă 
şi am ales un nume. 

— Doamnă Quinlan, aţi venit încoace ca să o căutaţi? 

— Nu stau bine cu sănătatea. Am emfizem şi sunt legată 
de tubul de oxigen. Nu aş fi putut face mare lucru dacă 
veneam acolo. 

Pierce reconsideră portretul pe care i-l făcuse. Ţigara 
dispăru şi fu înlocuită de tubul de oxigen. Părul vâlvoi 
rămase. Se gândi ce altceva ar mai fi putut să întrebe şi ce 
informaţii ar mai fi putut obţine de la acea femeie. 

— Lilly mi-a spus că vă trimitea bani. 

Era o presupunere care părea să se potrivească cu 
relaţia dintre ele. 

— Da, şi dacă o găsiţi spuneţi-i că nu mai am bani. A 
trebuit să-l plătesc pe domnul Glass. 

— Cine e domnul Glass? 

— Detectivul particular pe care l-am angajat. Acum că 

nu mai pot să-l plătesc nu mă mai sună. 

— Puteţi să-mi daţi numele lui întreg şi un număr la care 
să-l pot găsi? 

Femeia puse telefonul deoparte şi după două minute se 
întoarse şi îi spuse numărul de telefon şi adresa 
detectivului particular. Se numea Philip Glass şi avea 
biroul în Culver City. 

— Doamnă Quinlan, mai există vreo modalitate de a lua 
legătura cu Lilly aici, în Los Angeles? Vreun prieten sau 
ceva de genul ăsta? 

— Nu, nu mi-a dat niciodată niciun număr şi nu mi-a 
vorbit despre niciun prieten. O singură dată a amintit-o pe 
fata asta, Robin, cu care lucra uneori împreună. Robin e 
din New Orleans şi se înțelegeau bine. 

— A spus ea asta? 

— Presupun că amândouă au avut acelaşi gen de 
necazuri cu bărbaţi din familia lor când erau mici. Cred că 
asta a vrut să spună. 

— Înţeleg. 

Pierce încercă să gândească asemeni unui detectiv. 
Vivian părea o piesă importantă în puzzle, dar nu ştia ce 
întrebări să-i mai pună. Se afla la trei mii de mile 
depărtare şi era ţinută la distanţă şi la propriu şi la figurat 
de lumea în care trăia fiica ei. Se uită la carneţelul aflat în 
faţa lui pe birou şi în cele din urmă găsi o întrebare. 

— Vă spune ceva numele Wainwright, doamnă Quinlan? 
Lilly sau domnul Glass au amintit vreodată numele ăsta? 

— Mm, nu. Domnul Glass nu a menţionat niciun nume. 
Cine e? 

— Nu ştiu. Probabil o cunoştinţă. 

Asta era tot. Nu mai avea nimic de întrebat. 

— Bine, doamnă Quinlan. Voi continua să o caut şi o să-i 
spun să vă sune dacă reuşesc s-o găsesc. 

— V-aş fi recunoscătoare şi, vă rog, spuneţi-i despre 
bani. Nu mai am deloc. 

— Da. Aşa o să fac. 

Închise şi trecu în revistă informaţiile pe care le avea. 

Mult prea puţine. Se simţi dezorientat şi trist. Spera ca 
într-adevăr unul dintre clienţii ei s-o fi luat cu el, 
promiţându-i o viaţă luxoasă. Poate că era undeva în 
Hawaii sau în apartamentul unui bogătaş din Paris, dar se 
îndoia. 

— Bărbaţi în smochinguri, spuse el cu glas tare. 

— Ce? 

Ridică privirea. În prag se afla Charlie Condon. Pierce 
nu încuiase uşa. 

— O, nimic. Vorbeam singur ce cauţi aici? 

Corespondenţa şi carneţelul cu telefoanele lui Lilly 
Quinlan se aflau pe birou în faţa lui. Ridică agenda pe care 
o ţinea pe birou, se uită în ea de parcă ar mai fi verificat o 
dată şi apoi o puse peste plicurile cu numele lui Lilly pe 
ele. 

— Am sunat la noul tău număr şi mi-a răspuns Monica. 
Mi-a spus că trebuie să fii aici. Aştepta să ţi se livreze 
mobila nouă. Am sunat, dar nu a răspuns nimeni nici la 
laborator, nici în biroul tău, aşa că am venit până aici. 

Charlie se rezemă de tocul uşii. Era un bărbat chipeş. 
Lucrase ca model în New York, înainte de a se plictisi şi a 
se apuca de un masterat în finanţe. Le făcuse cunoştinţă 
un bancher care ştia că Condon lua firme subfinanţate din 
industriile în curs de dezvoltare şi le găsea investitori. 
Pierce se asociase cu el pentru că îi promisese să 
procedeze la fel şi cu Amedeo Technologies fără ca el să 
piardă controlul în favoarea investitorilor. În schimb, 
Charlie primea zece la sută din companie, un procent care 
ar fi putut valora sute de milioane în cazul în care câştigau 
cursa şi lansau o ofertă de acţiuni pe piaţă. 

— Nu ţi-am putut recepționa apelurile, spuse Pierce. De 
fapt, tocmai am ajuns aici. M-am oprit să mănânc ceva. 

Charlie încuviinţă. 

— Credeam că eşti în laborator. 

Asta însemna de fapt: „De ce nu eşti în laborator? 
Trebuie să munceşti. Suntem într-o cursă. Trebuie să 
facem o prezentare pentru o «balenă». Nu se vânează 

moneda de zece cenți din birou.” 

— Mda, nu-ţi face griji. O să ajung şi acolo, doar am 
nişte corespondenţă de verificat. Ai venit până aici ca să 
mă controlezi? 

— Nu chiar. Dar avem timp doar până marţi să punem 
lucrurile cap la cap pentru Maurice. Voiam să mă asigur că 
totul e în regulă. 

Pierce ştia că îi dădeau prea mare importanţă lui 
Maurice Goddard. Până şi faptul că Charlie se referise la el 
ca la Dumnezeu în e-mail-ul lui spunea asta. Era adevărat 
că circul de joi avea să fie cel mai mare din toate timpurile, 
dar Pierce avea îndoieli din ce în ce mai mari în legătură 
cu siguranţa acelei afaceri. Căutau un investitor dispus să 
investească şase milioane de dolari pe an pe o perioadă de 
minimum trei ani. Goddard, mulţumită cercetărilor lui 
Nicole James şi Cody Zeller, valora două sute cincizeci de 
milioane, asta datorită intrării lui timpurii în câteva afaceri 
ca Microsoft. Era clar că Goddard avea banii, însă dacă nu 
propunea un plan semnificativ de investiţii după 
prezentarea de marţi, atunci trebuia găsit un alt investitor 
şi asta era treaba lui Condon. 

— Nu te teme, spuse Pierce. Vine şi Jakob la prezentare? 

— Va fi aici. 

Jakob Kaz era avocatul de patente al companiei. Aveau 
deja cincizeci şi opt de patente pentru care obţinuseră 
brevet sau depuseseră cerere şi Kaz trebuia să mai depună 
nouă în lunea de după prezentarea făcută pentru Goddard. 
Patentele erau elementul-cheie el cursei. Controlează 
patentele, şi eşti în joc, iar în final vei controla piaţa. 
Ultimele nouă cereri de patent erau primele din proiectul 
Proteus. Aveau să declanşeze o undă de şoc în lumea 
nanotehnologiei. Pierce aproape zâmbi gândindu-se la 
asta. Condon păru să-i citească gândurile. 

— Te-ai uitat deja pe patente? întrebă el. 

Pierce băgă mâna sub birou şi bătu cu pumnul în seiful 
de oţel prins în şuruburi de podea. Schiţele patentelor 
erau acolo. Trebuia să le semneze înainte de a fi 

înregistrate, dar era o lectură foarte plicticoasă şi el fusese 
prins cu alte lucruri chiar şi înainte de a apărea Lilly 
Quinlan. 

— Sunt aici. Intenţionez să le văd astăzi sau cel târziu 
mâine. 

Ar fi fost împotriva politicii companiei ca Pierce să ia 
patentele şi să se uite peste ele acasă. 

Condon încuviinţă. 

— Grozav. În rest, toate bune? Îţi merge bine? 

— Te referi la treaba cu Nicki? 

Charlie dădu afirmativ din cap. 

— Mda, merge. Încerc să mă gândesc la alte lucruri. 

— Cum ar fi laboratorul, sper. 

Pierce se lăsă pe spătarul scaunului, întinse mâinile în 
lături şi zâmbi. Se întreba cât de multe îi spusese Monica 
atunci când îl sunase Charlie acasă. 

— Sunt aici. 

— Asta e bine. 

— Apropo, Nicole a lăsat un clip nou în dosarul Bronson 
cu afacerea Tagawa. Chestia a ajuns în presă. 

— Altceva? 

— Nimic nou. Elliot a spus ceva despre domeniul 
biologic. Foarte vag, dar nu se ştie niciodată. Poate că a 
auzit vreun zvon despre Proteus. 

În timp ce spunea asta, Condon privi peste Pierce la 
posterul înrămat de pe peretele biroului. Era posterul 
filmului „Călătorie fantastică” din 1966. Submarinul alb 
Proteus cobora printr-o mare multicoloră de fluide 
corporale. Îi aprecia originalitatea. Îl primise de la Cody 
Zeller, care la rândul lui îl obținuse la o licitaţie pe 
Internet cu amintiri de la Hollywood. 

— Lui Elliot îi place să vorbească, spuse Condon. Nu ştiu 
cum ar fi putut afla ceva despre Proteus. Oricum, după ce 
ni se acordă patentul va afla şi va crăpa de ciudă. Cei de la 
Tagawa îşi vor da seama că au pariat greşit. 

— Mda, sper să fie aşa. 

În anul acela flirtaseră cu Tagawa, dar japonezii 

ceruseră o bucată prea mare din companie pentru banii pe 
care-i dădeau, şi negocierile eşuaseră rapid. Deşi Proteus 
fusese amintit încă la şedinţele preliminare, cei de la 
Tagawa nu primiseră niciodată informaţii complete şi nu 
avuseseră acces în laborator. Acum Pierce se întreba cât 
de mult se vorbise despre proiect, deoarece era logic ca 
informaţiile să treacă la noul partener Tagawa, Elliot 
Bronson. 

— Anunţă-mă dacă ai nevoie de ceva şi se rezolvă, spuse 
Condon. 

— Mersi, Charlie. Ce faci, te întorci acasă? 

— Probabil. lau cina la Jar cu Melissa. Vrei să vii? Aş 
putea să sun şi să fac o rezervare pentru trei persoane. 

— Nu, n-are rost. Oricum, mulţumesc. Azi îmi vine 
mobila şi probabil că o să muncesc să-mi pun casa la 
punct. 

Charlie încuviinţă şi apoi ezită câteva secunde înainte de 
a pune următoarea întrebare. 

— Îţi schimbi numărul de telefon? 

— Da, cred că sunt nevoit. Luni, la prima oră. Ţi-a zis 
Monica, nu? 

— Câte ceva. A zis că ai fostul număr al unei prostituate 
şi te sună tot timpul diverşi tipi. 

— E damă de companie, nu prostituată. 

— O, ştiam că nu e cine ştie ce diferenţă. 

Lui Pierce nu-i venea să creadă că sărise în apărarea 
unei femei pe care nu o cunoştea. Simţi că roşeşte. 

— Poate că nu e. Oricum, luni, când ne vedem, o să-ţi 
dau noul număr, bine? Vreau să termin aici ca să mă pot 
duce în laborator să lucrez ceva. 

— Bine, amice, ne vedem luni. 

Condon plecă. După ce se asigură că ajunsese suficient 
de departe, Pierce se ridică şi încuie uşa. Se întrebă ce 
altceva îi mai spusese, Monica, dacă nu cumva bătea toba 
în legătură cu preocupările lui. Se gândi s-o sune, dar se 
hotări să discute direct cu ea, nu la telefon. Reveni la 
carneţelul cu numere de telefon al lui Lilly, şi începu să-l 

răsfoiască. Aproape la sfârşit dădu peste o înregistrare 
care-i scăpase atunci. Scria doar UCS şi un număr de 
telefon. Pierce se gândi la plicul pe care n văzuse în casă. 
Puse mâna pe telefon şi apelă numărul. li răspunse o 
înregistrare. Era secretariatul Universităţii din California 
de Sud. 

Pierce se întrebă dacă nu cumva Lilly se pregătea să se 
înscrie la UCS când dispăruse. Poate că încercase să iasă 
din afacerea cu dame de companie. Poate că acesta era 
motivul dispariţiei ei. 

Puse deoparte carneţelul cu telefoane şi verifică bilanţul 
Visa. Nu se cumpărase nimic cu cardul în luna august; se 
mai înregistra o depăşire de trei sute cincizeci de dolari. 
Termenul de scadenţă expirase la 10 august. Urmă la rând 
bilanţul bancar de la Washington Savings & Loan, un 
bilanţ combinat, în care erau menţionate balanţele 
cecurilor şi ale conturilor de economii. Lilly Quinlan nu 
depusese niciun ban în luna august, dar nu era în criză de 
fonduri. Avea nouă mii trei sute de dolari în cecuri şi 
cincizeci şi patru de mii de dolari în contul de economii. 
Nu ajungeau pentru a plăti integral anii de studiu la UCS, 
dar reprezentau un început în caz că Lilly ar fi decis să 
schimbe macazul. 

Pierce se uită pe balanţă şi pe setul de cecuri trimise 
prin poştă pe care banca i le returnase. Observă unul de 
două mii de dolari pentru Vivian Quinlan, şi presupuse că 
era alocaţia lunară pentru întreţinerea acesteia. Un alt 
cec, de astă dată de patru mii de dolari, fusese eliberat pe 
numele lui James Wainwright; pe rândul pentru comentarii 
Lilly scrisese „Chirie”. Pierce căzu pe gânduri - era o sumă 
prea mare pentru bungaloul de pe Altair. Se întrebă dacă 
nu cumva plătise pentru mai multe luni. 

Puse cecul înapoi în teanc şi studie declaraţiile bancare. 
Nimic nu-i mai atrase atenţia astfel că puse cecurile şi 
bilanţul înapoi în plicul lor. 

Camera de copiere de la etajul trei se afla în apropierea 
biroului lui Pierce. Pe lângă un copiator şi un fax, în 

cameră mai era şi un aparat de tocat hârtie. Pierce intră în 
cameră, deschise rucsacul şi băgă corespondenţa lui Lilly 
Quinlan în aparatul de tocat hârtie. Zgomotul făcut de 
acesta era suficient de puternic pentru a le atrage atenţia 
celor de la pază, dar nu apăru nimeni. Nu ştia nimic despre 
legile federale cu privire la furtul de poştă, dar era sigur 
că tocmai comisese delictul. 

Când termină scoase capul pe uşă şi aruncă o privire pe 
hol, pentru a se asigura că e singur pe etaj. Apoi se 
întoarse şi deschise unul dintre dulapurile de depozitare în 
care erau păstrate teancurile de pachete cu hârtie pentru 
copiator. Scoase carneţelul lui Lilly din rucsac şi îl băgă în 
dulap, lăsându-l să cadă în spatele unuia dintre teancurile 
de hârtie. Considera că putea să stea acolo o lună, fără să 
fie descoperit. O dată terminată distrugerea şi ascunderea 
dovezilor delictului pe care îl săvârşise, Pierce luă liftul 
care ducea la laborator şi intră în complex prin 
compartimentul etanş. Verifică registrul de intrări şi ieşiri 
şi văzu că în acea dimineaţă fuseseră acolo Grooms, 
Larraby şi încă câţiva şoareci de laborator mai puţin 
importanţi. Luă pixul cu intenţia să semneze de intrare, 
dar se răzgândi. Se apropie de consola computerului, 
introduse cele trei parole în ordinea corectă a unei zile de 
sâmbătă şi intră pe partiţia lui. Apoi deschise protocoalele 
de testare pentru proiectul Proteus şi începu să citească 
sumarul celei mai recente testări a ratelor de conversie ale 
energiei celulare, efectuate de Larraby în acea dimineaţă. 
După o vreme renunţă. Nu putea să se concentreze asupra 
muncii. Era frământat de alte gânduri. Ştia din experienţă 
- proiectul Proteus de exemplu - că trebuia să lucreze zi şi 
noapte la ceea ce îl preocupa dacă voia să se întoarcă 
vreodată la muncă. 

Inchise computerul şi părăsi laboratorul. Sus, în biroul 
său, scoase carneţelul din rucsac şi îl sună pe detectivul 
particular, Philip Glass. Aşa cum se aştepta, dat fiind că 
era sâmbătă după-amiază, îi răspunse un robot. Pierce lăsă 
un mesaj: „Domnule Glass, mă numesc Henry Pierce. Aş 

dori să vorbesc cu dumneavoastră cât mai curând cu 
putinţă despre Lilly Quinlan. Am numele şi numărul 
dumneavoastră de telefon de la mama ei. Sper să vorbim 
curând. Sunaţi-mă la orice oră.” 

Lăsă atât numărul lui direct, cât şi pe cel de acasă şi 
închise, îşi dădu seama că era posibil ca Glass să 
recunoască numărul de acasă, de vreme ce fusese al lui 
Lilly Quinlan. Pierce începu să bată darabana cu degetele 
pe marginea biroului, încercând să identifice următoarea 
mişcare. În cele din urmă se decise să-i facă o vizită lui 
Cody Zeller. Înainte de asta sună la numărul lui de acasă 
unde îi răspunse Monica. 

— Ce vrei? 

— Sunt eu, Henry. A sosit mobila? 

— Tocmai au ajuns. În sfârşit. Aduc mai întâi patul. Şi, 
să nu dai vina pe mine dacă n-o să-ţi placă aranjamentul. 

— Spune-mi, te rog, le-ai cerut să pună patul în 
dormitor? 

— Desigur. 

— Atunci sunt sigur că o să-mi placă. De ce eşti aşa de 
întoarsă? 

— Nenorocitul de telefon. La fiecare cinşpe minute o 
sună câte-un ciudat pe Lilly. Să-ţi spun ceva: trebuie să fie 
bogată. 

Pierce îşi zise că, oriunde s-ar fi aflat, banii nu mai aveau 
nicio importanţă pentru ea. 

— Continuă să sune? Mi-au spus că îi scot numărul de pe 
site până la ora trei. 3 

— Am primit un telefon acum cinci minute. Inainte să 
spun că nu sunt Lilly tipul m-a întrebat dacă aş fi dispusă 
să-i fac un masaj de prostată. I-am închis. E absolut 
dezgustător. 

Pierce zâmbi. Nici el nu ştia ce e masajul de prostată. 

— Îmi pare rău. Presupun că nu va dura prea mult să 
urce toată mobila; poţi pleca imediat ce termină. 

— Slavă Domnului. 

— Trebuie să mă duc în Malibu, altfel m-aş întoarce 

acum. 

— Malibu? Ce faci în Malibu? 

— Linişteşte-te, nu are nicio legătură cu Lilly Quinlan, 
minţi el. Vreau să discut ceva cu Cody Zeller. 

Terminară convorbirea şi Pierce puse carneţelul în 
rucsac. 

— Luminile, spuse el înainte de a părăsi încăperea. 

Pe drumul spre nord, pe Autostrada de pe Coasta 
Pacificului se circula cu viteză mică, dar peisajul era 
minunat. Şoseaua mergea paralel cu oceanul. Soarele 
coborâse în dreptul umărului lui Pierce. Era cald, aşa că 
lăsă geamurile şi trapa deschise. Nu-şi putea aminti când 
făcuse ultima dată o plimbare ca asta. Poate atunci când el 
şi Nicole o şterseseră de la Amedeo pentru un prânz 
prelungit şi merseseră la Geoffrey, restaurantul cu o 
superbă vedere spre Pacific. 

Când intră pe prima stradă îngustă a oraşului de pe 
plajă şi priveliştea coastei fu înlocuită de clădirile 
îngrămădite pe marginea oceanului încetini şi începu să 
caute casa lui Zeller. Nu avea adresa la îndemână şi 
trebuia să recunoască locuinţa, pe care nu o văzuse de mai 
bine de un an. Casele erau îngrămădite una în alta şi 
arătau toate la fel - fără pajişti, plate asemeni cutiilor de 
pantofi. 

Il salvă Jaguarul XKR al lui Zeller, care era parcat în faţa 
garajului închis al casei. Cu mult timp în urmă, Zeller îşi 
transformase garajul într-o cameră de lucru şi îi plătea 
chirie vecinului său pentru a-şi proteja maşina în garajul 
acestuia. Faptul că maşina era afară însemna fie că Zeller 
tocmai ajunsese acasă, fie că se pregătea să plece. 
Ajunsese la timp. Pierce întoarse şi parcă în spatele 

Jaguarului, atent să nu lovească maşina de care Zeller se 
îngrijea ca o mamă de copilul ei. 

Uşa din faţă a casei se deschise înainte ca Pierce să 
ajungă la ea - ori Zeller îl văzuse prin una din camerele de 
luat vederi montate sub streaşina acoperişului, ori el se 
împiedicase de un senzor de mişcare. Zeller era singura 
persoană mai paranoică decât el. Probabil asta îi legase la 
Stanford. Îşi aminti că atunci când erau boboci Zeller 
vorbea adesea de o teorie de-a lui potrivit căreia 
preşedintele Reagan intrase în comă după tentativa de 
asasinat din primul său an de preşedinţie şi fusese înlocuit 
cu o sosie care era o marionetă a extremei drepte. Teoria 
era bună ca amuzament, dar Zeller o lua în serios. 

— Doctorul Strangelove, presupun, spuse Zeller. 

— Mein Führer, pot să merg şi pe jos, replică Pierce. 

Acesta fusese salutul lor, încă de când se aflau la 
Stanford şi văzuseră filmul la o retrospectivă Kubrick, în 
San Francisco. 

Îşi strânseră mâna într-un fel inventat de grupul acum 
spart de prieteni din facultate. Işi spuneau The Doomsters, 
după romanul lui Ross MacDonald. Strângerea de mână 
consta din prinderea degetelor împreună asemeni 
cuplajului vagoanelor de tren urmată de trei strângeri 
rapide, de parcă ar fi strâns o minge de cauciuc la o 
donare de sânge - Doomsters vânduseră în mod regulat 
plasmă în facultate, pentru a cumpăra bere, marijuana şi 
softuri pentru computere. 

Pierce nu-l văzuse pe Zeller de câteva luni şi constată că 
acesta nu se mai tunsese de atunci. Ars de soare şi cu 
părul nepieptănat, strâns lejer la ceafă, Zeller purta un 
tricou Zuma Jay, pantaloni scurţi şi sandale. Pielea lui avea 
culoarea arămie a apusurilor încărcate de smog. Dintre 
toţi Doomsters, el arătase întotdeauna aşa cum ar fi vrut 
să arate toţi. Acum părea un pic cam bătrân pentru asta. 
La cei treizeci şi cinci de ani ai săi, începea să arate ca un 
surfer care nu vrea să renunţe la pasiunea lui, ceea ce i-l 
făcea şi mai drag lui Pierce. Îl admira pe Zeller pentru 

felul în care îşi croise drum prin viaţă. 

— Fii atent, doctorul Strangelove se află aici, în acest 
Malibu mare şi urât. Omule, nu ai costumul impermeabil 
cu tine şi nu văd nicio planşă, deci cărui fapt îi datorez 
această plăcere neaşteptată? 

li făcu semn lui Pierce să intre. Pătrunseră într-o 
locuinţă cu o singură încăpere împărţită în două - spaţiul 
de locuit la dreapta şi cel de lucru la stânga. Dincolo de 
aceste zone distincte era un perete de sticlă din podea 
până în tavan care dădea spre pontonul de pe malul 
oceanului. Pulsul casei era zgomotul ritmic al valurilor 
oceanului. Zeller îi spusese lui Pierce că era imposibil să 
dormi în acea casă fără dopuri în urechi şi o pernă peste 
cap. 

— M-am gândit să dau o tură să mai văd ce e pe aici. 

Se apropiară şi priviră apele de un albastru întunecat 
ale Pacificului. Pierce văzu o lumină slabă la orizont, 
darnici măcar o barcă. Prin peretele de sticlă desluşi 
printre scândurile pontonului valurile mari. Un mic grup 
de surferi în costume impermeabile multicolore stăteau pe 
planşele lor şi aşteptau momentul potrivit Pierce simţi un 
impuls interior. Trecuse mult timp de când fusese şi el 
asemeni lor. Întotdeauna n plăcuseră valurile mari, 
camaraderia din sânul grupului, şi nu atât plutirea propriu- 
zisă pe val. 

— Aia de colo sunt băieţii mei, spuse Zeller. 

— Arată ca nişte tineri de la liceul din Malibu. 

— Asta şi sunt. Şi eu mă simt la fel. 

Pierce încuviinţă. Simte-te tânăr, rămâi tânăr - o 
filosofie de viaţă comună în Malibu. 

— Mereu uit cât de bine te-ai instalat aici, Code. 

— Pentru unul care a renunţat la facultate, nu pot să mă 
plâng. 

Pierce întoarse spatele priveliştii, în aria de locuit erau 
canapele asortate şi o măsuţă de cafea în faţa unui 
şemineu cu un finisaj industrial, din ciment. In spatele 
şemineului era bucătăria, iar la stânga, zona de dormit. 

— Bere, şmechere? Am Pacifica şi Saint Mike. 

— Mda, sigur. Ce-o fi. 

În timp ce Zeller se duse în bucătărie, Pierce se îndreptă 
către zona de lucru. O stivă de aparate electronice se 
ridica de la podea până în tavan şi juca rolul de paravan 
împotriva luminii din exterior şi de linie de demarcaţie a 
zonei în care Zeller îşi câştiga existenţa. Văzu două birouri, 
alături de nişte rafturi cu cărţi de coduri şi manuale de 
software şi de operare a sistemelor. Trecu de draperia de 
plastic care înlocuia uşa fostului garaj, cobori o treaptă şi 
intră într-o cameră de computere cu climatul controlat. 
Erau două unităţi complete de computer, fiecare echipată 
cu mai multe monitoare. Ambele sisteme păreau în 
funcţiune. Pe fiecare ecran se derulau încet şiruri de date. 
Viermi digitali de mărimea unui inch care se târau prin 
ceea ce trebuia să fie proiectul lui Zeller în acel moment. 
Pereţii încăperii erau acoperiţi cu panouri de spumă 
poliacrilică neagră, pentru a diminua zgomotele 
exterioare. Un sistem stereo nevăzut rula un disc vechi cu 
Guns N'Roses pe care Pierce nu îl mai auzise de mai bine 
de zece ani. 

Pe panourile de pe zidul exterior erau lipite un şir de 
autocolante cu logo-uri de companii şi nume de mărci 
înregistrate. Cele mai multe dintre ele erau nume comune, 
companii obişnuite, însă Pierce remarcă faptul că erau mai 
multe decât ultima dată când fusese el în vizită. Ştia că 
Zeller lipea un autocolant de fiecare dată când intra cu 
succes în sistemul de servicii computerizate al unei 
companii. 

Zeller câştiga cinci sute de dolari pe oră ca hacker. Era 
cel mai bun dintre cei buni. Lucra pe cont propriu, la 
comanda uneia sau alteia dintre companiile de 
contabilitate din grupul Celor Mari Şase şi făcea teste de 
penetrare a sistemului pentru clienţii acestora. Intr-un fel, 
era o activitate ilegală. Sistemul pe care Zeller nu reuşea 
să-l înfrângă era o raritate. După fiecare intrare 
încununată de succes firma care îl angajase primea un 

contract gras de securitate de la client, cu un bonus 
substanţial pentru Zeller. Acesta îi spusese odată lui Pierce 
că securitatea digitală era segmentul cu cea mai mare rată 
de creştere din industria contabilităţii de înalt nivel. 
Primea în mod constant oferte substanţiale pentru a se 
alătura uneia sau alteia dintre Marile Şase, dar spunea că 
îi plăcea să lucreze pentru el însuşi. Lui Pierce îi 
mărturisise că unul din motive era acela că putea să se 
eschiveze de testările întâmplătoare de medicamente care 
se făceau în lumea corporațiilor. 

Zeller se întoarse aducând două sticle maronii de San 
Miguel. Ciocniră de două ori înainte de a bea. O altă 
tradiţie. Lui Pierce berea i se păru excelentă. Cu sticla în 
mână, arătă către un pătrat roşu cu alb lipit pe perete. Era 
cel mai cunoscut simbol de corporație din lume. 

— Ăla e nou, nu? 

— Da, tocmai l-am pus. Am primit comanda din Atlanta. 
Ştii cum au obţinut formula secretă de fabricare a 
băuturii? Au... 

— Mda, cocaină. 

— Au vrut să vadă cât de bine este protejată formula. 
Am intrat de la zero. Mi-a luat vreo şapte ore. Apoi am 
trimis formula prin e-mail directorului executiv. Nu ştia 
că facem un test de penetrare - de asta se ocupau 
subalternii lui. Mi s-a spus că era să facă un atac de cord. 
A crezut că formula s-a răspândit pe net, şi a căzut în 
mâinile celor de la Pepsi şi Doctor Pepper. 

Pierce zâmbi. 

— Mişto! Lucrezi la ceva acum. Pare în funcţiune. 

Arătă cu sticla spre monitoare. 

— Nu, nu chiar. Arunc doar un pic de momeală. Caut pe 
cineva care ştiu că se ascunde pe acolo, pe undeva. 

— Pe cine? 

Zeller îl privi zâmbitor. 

— Dacă ţi-aş spune, ar trebui să te omor. 

Era vorba de afaceri. Zeller afirmară o parte din ceea ce 
vindea el reprezenta discreţia. Erau prieteni şi aveau 

multe amintiri plăcute împreună, dar şi una rea cel puţin 
pentru Pierce - din facultate. Dar afacerile erau afaceri. 

— Înţeleg, spuse Pierce. Şi nu vreau să mă bag unde nu- 
mi fierbe oala, aşa că voi trece la subiect. Ai putea să te 
ocupi şi de altceva? 

— Când ar trebui să încep? 

— Ieri ar fi cel mai bine. 

— Una rapidă. Îmi plac rapidele. Şi îmi place să lucrez 
pentru Amedeo Tech. 

— Nu pentru companie. Pentru mine. Dar te plătesc. 

— Îmi place şi mai mult. De ce ai nevoie? 

— Vreau să verific nişte oameni şi nişte companii, să văd 
ce iese. 

Zeller încuviinţă îngândurat. 

— Oameni grei? 

— Nu ştiu sigur, dar în locul tău mi-aş lua toate măsurile 
de precauţie. S-ar putea spune că e vorba de domeniul 
distracţiilor pentru adulţi. 

Zeller zâmbi larg. 

— O, dragă, nu-mi spune că ţi-ai proptit scula în ceva. 

— Nu, nimic de genul ăsta. 

— Şi-atunci? 

— Să ne aşezăm. Ai face bine să-ţi aduci ceva cu care să 
iei notițe. 

Pierce îi dădu toate informaţiile pe care le deţineam 
legătură cu Lilly Quinlan, fără să-i explice proveniența lor. 
De asemenea, îi ceru lui Zeller să afle tot ce putea despre 
Entrepreneurial Concepts Unlimited şi Wentz, omul care 
conducea compania. 

— Ai şi un prenume? 

— Nu, doar Wentz. N-aş crede că sunt prea mulţi în 
domeniu. 

— Scanări complete? 

— Orice poţi să obţii. 

— Să rămân în teren? 

Pierce ezită. Zeller îl fixa. Îl întreba dacă voia să rămână 
în limitele legii. Pierce ştia din experienţă că puteau găsi 

mult mai multe date dacă Zeller încălca regulile şi intra în 
sisteme în care nu era autorizat să intre. Şi mai ştia că 
Zeller era expert în încălcarea regulilor. Doomsters 
luaseră fiinţă când erau în al doilea an de facultate. 
Spargerea de computere abia intra în vogă pentru 
generaţia lor şi membrii grupului, de obicei sub 
conducerea lui Zeller, nu se dăduseră în lături de la nimic. 
De cele mai multe ori organizau farse. Cea mai bună 
fusese atunci când intraseră în banca de informaţii 411 a 
companiei de telefoane şi înlocuiseră numărul celui mai 
apropiat sediu al Domino Pizza din campus cu numărul de 
acasă al decanului de la Facultatea de informatică. 

Dar cel mai bun moment al lor a fost şi cel mai rău. Toţi 
cei şase Doomsters au fost arestaţi de poliţie şi apoi 
exmatriculaţi. Au primit avertisment cu exonerarea de 
acuzaţii după şase luni, fără alte necazuri. De asemenea, 
fiecare a trebuit să presteze o sută şaizeci de ore de muncă 
în folosul comunităţii. Exmatricularea a vizat doar un 
semestru. Pierce a revenit, după ce a executat şi munca în 
folosul comunităţii şi perioada de probaţiune. Aflat în 
vizorul poliţiei şi al administraţiei şcolii, a trecut de la 
cursul de informatică la unul de chimie şi nu a privit 
niciodată înapoi. 

Nici Zeller nu a privit înapoi în sensul că nu s-a mai 
întors la Stanford. A fost recrutat de o firmă de securitate 
informatică, pentru un salariu bun. Ca şi un atlet talentat 
care părăseşte şcoala timpuriu pentru a trece la 
profesionişti, nu a mai găsit tăria să se întoarcă la şcoală 
după ce a gustat din plăcerea de a avea bani şi a-şi câştiga 
existenţa cu ceva ce-l pasiona. 

— Să-ţi spun ceva, zise Pierce într-un târziu. Fă tot ce 
poţi. De fapt, o variantă a expresiei abra cadabra 
Entrepreneurial Concepts. Încearcă mai întâi de la coadă 
la cap. 

— Mersi pentru început. Când ai nevoie de informaţii? 

— Cum ţi-am spus, ieri ar fi bine. 

— Mda, rapidă. Eşti sigur că nu te-ai băgat în ceva 

naşpa? 

— Nu ştiu nimic despre o atare treabă. 

— Nicole ştie ceva? 

— Nu, nu e cazul. Nicole nu mai e, ai uitat? 

— Da, da. Asta e motivul? 

— Nu te dai bătut, nu? Nu, nu are nimic de a face cu ea. 
Pierce îşi termină berea. Voia să plece, pentru a-l lăsa pe 
Zeller să se apuce de treabă, dar acesta nu părea grăbit să 
înceapă. 

— Ce zici de încă o bere, comandante? 

— Nu, o să trec peste asta. Trebuie să mă întorc la 
apartament. Asistenta mea îi supraveghează pe cei care au 
adus mobila. În plus, tu o să te-apuci de treabă, nu? 

— O, da, omule. Imediat. In clipa asta, toate aparatele 
sunt ocupate, dar o să mă apuc deseară. Te sun mâine. 

— Bine, Code. Mulţumesc. 

Când Pierce ajunse acasă oamenii care montaseră 
mobila plecaseră, dar Monica se afla încă acolo. Felul în 
care îi pusese să aranjeze mobila era acceptabil. Nu profita 
pe de-a-ntregul de pereţii de sticlă din dreptul camerei de 
zi şi al sufrageriei, dar pe Pierce nu-l deranja foarte tare. 
Ştia că oricum va petrece foarte puţin timp în apartament. 

— E drăguţ, spuse. Mulţumesc. 

— Cu plăcere. Sper că-ţi place. Tocmai mă pregăteam să 
plec. 

— De ce ai rămas? 

Ridică teancul de reviste cu două mâini. 

— Am vrut să termin o revistă pe care o citeam. 

Pierce nu prea înţelegea de ce era necesar să rămână în 
apartament din acest motiv, dar trecu peste asta. 

— Ascultă, vreau să te rog un lucru înainte de a pleca. 

Vino şi stai jos un minut. 

Monica păru încurcată de cererea lui. Probabil se vedea 
dând un alt telefon în numele lui Lilly Quinlan. Cu toate 
acestea, se aşeză pe unul din fotoliile confortabile din piele 
neagră pe care le comandase pentru a se asorta cu 
canapeaua. 

— Bine, ce e? 

Pierce se aşeză pe canapea. 

— Ce slujbă ai tu la Amedeo Technologies? 

— Ce vrei să spui? Doar ştii. 

— Vreau să văd dacă tu ştii. 

— Asistenta personală a preşedintelui. De ce? 

— Pentru că vreau să mă asigur că ţii minte că eşti 
asistentă personală, nu doar asistentă. 

Clipi şi îl privi îndelung înainte de a-i răspunde. 

— În regulă, Henry, care e problema? 

— Problema e că-mi displace faptul că l-ai informat pe 
Charlie Condon despre problemele mele cu numărul de 
telefon şi despre ce intenţionez să fac în privinţa asta. 

Îşi îndreptă spatele, încercând să pară revoltată, dar era 
o actriţă jalnică. 

— Nu am făcut asta. 

— El mi-a spus altceva. Şi dacă nu l-ai informat tu, cum 
se face că ştia totul după ce a vorbit cu tine? 

— Bine, tot ce i-am spus e că ţi s-a dat numărul unei 
foste prostituate şi primeşti tot felul de telefoane. A trebuit 
să-i spun ceva, pentru că atunci când a sunat nu i-am 
recunoscut vocea şi nici el pe a mea. Am întrebat „Cine e 
la telefon?” şi l-am luat cam tare, crezând că e un apel 
pentru Lilly. 

— Aha. 

— Nu am fost în stare să inventeze o minciună pe loc. 
Nu mă pricep la asta la fel de bine ca alţii, aşa că i-am spus 
adevărul. 

Pierce fu cât pe ce să-i spună că se pricepea destul de 
bine să mintă de vreme ce nu-i mărturisise lui Charlie de la 
începutul conversaţiei, dar se hotărî să nu pună paie pe 

foc. 

— Şi asta e tot ce i-ai spus, ca am primit numărul de 
telefon al unei femei? Doar atât? Nu i-ai spus cum ai 
obţinut adresa ei pentru mine şi că m-am dus la ea acasă? 

— Nu. Dar de ce faci atâta tevatură? Credeam că e 
partenerul tău. 

Monica se ridică. 

— Te rog, pot să plec? 

— Monica, mai stai jos un minut. 

El arătă spre scaun şi ea se aşeză îmbufnată. 

— Discreţia e absolut necesară, e vitală. 

Ridică din umeri, evitând să-l privească. Fixa cu privirea 
teancul de reviste din poală. 

— Acţiunile mele se repercutează asupra companiei, 
spuse Pierce. Mai ales în această perioadă. Chiar şi ceea 
ce fac în viaţa mea particulară. Dacă ceea ce fac eu e 
interpretat greşit sau exagerat, compania ar putea fi 
afectată. În acest moment, nu producem bani, Monica, şi 
ne bazăm pe investitori pentru a ne finanța cercetările, a 
plăti chiria şi salariile. Dacă investitorii cred că suntem 
nesiguri, atunci avem o mate problemă. Dacă informaţii 
despre mine - bune sau rele - ajung la persoane 
nepotrivite, am putea da de necaz. 

— N-am ştiut că Charlie e o persoană nepotrivită, spuse 
ea pe un ton sarcastic. 

— Nici nu este. Face parte dintre băieţii buni. De asta nu 
mă deranjează ceea ce i-ai spus. Dar o să mă supăr dacă 
spui altcuiva ceva despre ceea ce fac sau ce se întâmplă cu 
mine. Oricui, Monica. Din interiorul sau din afara 
companiei. 

Spera ca ea să fi înţeles că se referea la Nicole şi la 
oricare altă persoană dintre cunoştinţele ei. 

— Nu o să vorbesc. Cu nimeni. Şi te rog să nu mă mai 
implici în viaţa ta personală. Nu mai vreau să asist la 
livrări sau să fac orice altceva în afara companiei. 

— Bine, nu o să-ţi mai cer aşa ceva. A fost greşeala mea. 
Am crezut că se vor ivi probleme şi că nu ţi-ar strica nişte 

ore suplimentare. 

— Nu-mi stricau, dar nu-mi plac toate complicațiile 
astea. 

Pierce tăcu o clipă, studiind-o. 

— Monica, tu ştii ce facem la Amedeo? Adică, ştii cum 
stau lucrurile cu proiectul ăsta? 

Ea ridică din umeri. 

— Într-un fel. Ştiu că are legătură cu electronica 
moleculară. Am citit câteva din articolele de pe „zidul 
gloriei”, dar sunt foarte... ştiinţifice şi totul e atât de secret 
încât am evitat să pun întrebări, încerc să-mi văd doar de 
treaba mea. 

— Proiectul nu e secret. Procesele pe care le inventăm 
noi sunt. E o diferenţă. 

El îşi lăsă capul în mâini şi încercă să gândească cum să- 
i explice cât mai clar, fără însă a intra în detalii interzise. 
Şi se decise să utilizeze calea parcursă de atâtea ori de 
Charlie Condon, în relaţiile cu investitorii potenţiali care 
puteau fi uşor induşi în eroare de ştiinţă. Explicaţia ce-i 
veni în minte era una găsită de Charlie după o discuţie de 
principiu purtată cu Cody Zeller despre proiect. Cody era 
îndrăgostit de filme. Şi Pierce era, dar el nu prea mai avea 
timp să ajungă la cinematograf. 

— Ai văzut vreodată filmul Pulp Fiction? 

Monica îşi strânse pleoapele şi îl aprobă suspicioasă. 

— Da, însă ce... 

— Aminteşte-ţi că este un film despre gangsteri care-ţi 
taie calea, împuşcă oameni, se droghează. Dar în centrul 
întregii acţiuni se află o servietă. Nu se arată nicio clipă 
ce-i în servietă, însă toată lumea vrea să pună mâna pe ea. 
Nu vezi ce-i înăuntru nici măcar când este deschisă, în 
sfârşit, de cineva, în schimb vezi că are un conţinut 
strălucitor ca aurul. Strălucirea lui te orbeşte. Este 
hipnotizantă pentru oricine se uită în servietă. 

— Ţin minte. 

— Ei, bine, aşa ceva căutăm la Amedeo. Căutăm un lucru 
care străluceşte ca aurul, dar nu poate îi văzut de nimeni. 

Îl căutăm. 

— Şi nu numai noi, ci şi o droaie de alţi oameni - 
deoarece suntem convinşi că acel lucru va schimba lumea. 

Pierce făcu o pauză de o clipă, dar ea-l privi nedumerită. 

— În momentul acesta, microcipurile se confecţionează, 
în orice punct al globului pământesc, din silicon. Aş cere 
standardul, corect? 

Ea ridică din nou din umeri. 

— Mă rog. 

— Scopul nostru la Amedeo şi scopul celor de la Bronson 
Tech, Midas Molecular şi al celorlalte zeci de companii şi 
universităţi din lume cu care concurăm este acela de a 
crea o nouă generaţie de cipuri de computere fabricate din 
molecule. Vrem să construim întreg sistemul de circuite al 
unui computer exclusiv din molecule organice. Un 
computer care într-o zi va rezulta dintr-un recipient cu 
chimicale, care se va asambla de la sine, dacă în acel 
recipient se va afla reţeta potrivită. Mă refer la un 
computer fără particule de silicon sau magnetice. Unul 
care va fi inimaginabil de uşor de construit şi infinit mai 
puternic - în care o linguriţă de molecule va adăposti mai 
multă informaţie decât cel mai puternic computer de azi. 

Monica aşteptă, pentru a fi sigură că el terminase ce 
avea de spus. 

— Uau, făcu ea pe un ton fals. 

Pe Pierce îl făcu să zâmbească încăpăţânarea ei. Ştia că 
vorbise ca un comis-voiajor. Ca Charlie Condon, mai exact. 
Hotări să încerce din nou. 

— Ştii ce e în realitate memoria unui computer, Monica? 

— Mda, bănuiesc că da. 

După expresia ei, ghici că habar n-avea. Majoritatea 
oamenilor de condiţia şi vârstă ei nu-şi puneau astfel de 
probleme. 

— Vreau să spun, cum lucrează, continuă el. Sunt doar 
cifrele unu şi zero, aşezate în secvenţe. Fiecărei fărâme de 
informaţie, fiecărui număr, fiecărei litere îi corespunde o 
anumită secvenţă formată din unu şi zero. Când pui 

secvențele la un loc obţii un cuvânt sau un număr şi aşa 
mai departe. În urmă cu patruzeci-cincizeci de ani era 
nevoie de un computer de mărimea acestei încăperi pentru 
a depozita operaţii simple. Acum am redus totul la un cip 
din silicon. 

Ridică degetul mare şi pe cel arătător, măsurând un 
centimetru imaginar, apoi le lipi. 

— Dar poate să fie şi mai mic. Mult mai mic. 

Ea încuviinţă, dar el nu era sigur că o interesa pledoaria 
lui. 

— Molecule, spuse ea. 

El încuviinţă. 

— Exact, Monica. Şi crede-mă, cine va reuşi să facă asta 
primul va schimba lumea. E posibil să putem construi un 
computer care să fie mai mic decât un cip de silicon. Să 
luăm un computer care acum umple o cameră întreagă şi 
să-l reducem la mărimea unei monede de zece cenți. Ăsta e 
scopul nostru. De asta în laborator îi spunem „vânătoarea 
monedei”. Sunt sigur că ai auzit cuvintele astea prin 
birouri. 

Ea clătină din cap. 

— Dar de ce şi-ar dori cineva un computer de mărimea 
unei monede de zece cenți? Nu ar putea nici măcar să 
vadă ce scrie. 

Pierce începu să râdă, dar apoi se opri. Ştia că trebuia 
să o facă pe femeia asta să tacă şi să fie de partea lui, nu s- 
o jignească. 

— Asta e doar un exemplu. O posibilitate. Ideea e că 
puterea de calcul şi de înmagazinare a acestui tip de 
computer sunt nelimitate. Ai dreptate, un computer de 
mărimea unei monede de zece centi nu e folositor nimănui, 
dar gândeşte-te ce ar însemna asta pentru un Palmpilot 
sau un laptop. Ce-ar fi dacă nu ar mai trebui să cari cu tine 
niciunul dintre ele? Dacă computerul tău s-ar afla în 
nasturele de la cămaşă sau în rama de la ochelari? Dacă în 
biroul tău monitorul nu ar mai fi pe birou, ci în vopseaua 
de pe pereţi? Cum ar fi dacă ai vorbi cu pereţii şi ei ţi-ar 

răspunde? 

Ea clătină din cap şi Pierce îşi dădu seama că predica în 
pustiu. Monica nu se putea rupe de lumea pe care o ştia, o 
înţelegea şi o accepta. El băgă mâna în buzunarul de la 
spate şi scoase portmoneul, din care extrase cardul 
American Express. 

— Dacă acest card ar fi un computer? Dacă ar conţine 
un cip de memorie atât de puternic încât să înregistreze 
fiecare cumpărătură făcută vreodată cu el, împreună cu 
data, ora şi locul din care ai cumpărat? Mă refer la toată 
viaţa celui care îl foloseşte. Un izvor nesecat de memorie 
într-o bucată subţire de plastic. 

Monica ridică din umeri. 

— Ar fi mişto, cred. 

— În mai puţin de cinci ani acest lucru va fi realizat. 
Avem RAM molecular chiar în momentul în care vorbim. 
Memorie cu acces variabil. Şi perfecţionăm porţi logice. 
Dacă le punem împreună - porţile şi memoria - avem 
circuite integrate, Monica. 

Încă îi mai plăcea să vorbească despre posibilităţi. 
Strecură cartea de credit înapoi în portmoneu. Nu-şi luase 
ochii de la ea nicio clipă, şi-şi dădea seama că tot nu 
reuşise să se facă înţeles. Hotări să nu mai încerce să o 
impresioneze şi să treacă la subiect. 

— Monica, din păcate nu suntem singuri. Domeniul în 
care activăm este foarte competitiv. Există o mulţime de 
companii, asemeni lui Amedeo Technologies. Multe dintre 
ele sunt mai mari şi au mult mai mulţi bani. Mai sunt şi 
AMAPCA, UCLA şi alte universităţi, mai este... 

— Ce e AMAPCA? 

— Agenţia Ministerului Apărării pentru Proiecte de 
Cercetare Avansată, agenţia care monitorizează toate 
tehnologiile avansate. Guvernul sprijină câteva proiecte 
din domeniul nostru. Când am înfiinţat compania, am ales 
cu bună ştiinţă să nu fiu subordonat guvernului. Cei mai 
mulţi dintre adversarii noştri au însă fonduri imense şi 
sunt lansați serios în proiecte. Noi nu. Pentru a continua, 

trebuie să temporizăm intrarea de fonduri. Dacă nu reuşim 
ieşim din cursă şi Amedeo Technologies nu mai există. Ai 
înţeles? 

— Da. 

— Lucrurile ar sta altfel dacă ne-am ocupa cu vânzarea 
de maşini sau ceva de genul ăsta Din întâmplare, eu cred 
că avem o şansă să schimbăm lumea cu ceea ce facem. 
Echipa pe care am strâns-o în laboratorul nostru nu poate 
fi egalată de nimeni. Avem... 

— Dacă toate astea sunt aşa de importante, poate că ar 
trebui să te gândeşti la ceea ce faci. Eu doar am vorbit la 
telefon, dar tu eşti cel care se duce la ea acasă şi face 
lucruri discutabile. 

Enervat, Pierce aşteptă câteva secunde ca să se 
calmeze. 

— Ascultă, este o simplă curiozitate şi am vrut să mă 
asigur că femeia aceea nu a păţit nimic. Dacă ăsta e un 
lucru discutabil, atunci e în regulă, fac lucruri discutabile. 
Oricum, s-a terminat. Luni vreau să-mi schimbi numărul şi 
să sperăm că totul se va încheia. 

— Bine. Acum pot să plec? 

Pierce se dădu bătut. 

— Da, poţi să pleci. Mulţumesc că ai aşteptat mobila. Îţi 
urez un weekend plăcut, ce a mai rămas din el, şine vedem 
luni. 

Monica se ridică din fotoliu şi plecă fără să-i mai 
adreseze niciun cuvânt. Supărat, Pierce îşi propuse ca 
după ce se va termina toată povestea să-şi ia altă asistentă 
personală. Monica se va întoarce în masa uniformă a 
asistenţilor companiei. 

Soneria telefonului îl smulse din gânduri. Era un alt apel 
pentru Lilly. 

— Sunaţi prea târziu, spuse el. S-a retras din afacere şi 
s-a înscris la Universitatea din California de Sud, mai 
spuse el şi închise telefonul. 

După o vreme, ridică receptorul şi sună la Informaţii în 
Venice ca să ceară numărul lui James Wainwright. La 

următorul apel îi răspunse un bărbat şi Pierce se ridică şi 
se duse la fereastră în timp ce vorbea. 

— Îl caut pe proprietarul casei lui Lilly Quinlan, spuse el. 
Proprietarul casei de pe Altair, dia Venice. 

— Eu sunt. 

— Mă numesc Pierce. Încerc să o găsesc pe Lilly şi mă 
întrebam dacă v-aţi întâlnit vreodată cu ea în ultima lună. 

— Ei bine, în primul rând nu cred că vă cunosc, domnule 
Pierce, şi nu răspund la întrebări puse de străini despre 
chiriaşii mei, decât dacă mi se spune de ce au nevoie de 
informaţii şi mă conving că ar trebui să le dau. 

— Destul de corect, domnule Wainwright. Aş fi extrem 
de mulţumit să vă întâlnesc personal, dacă doriţi acest 
lucru. Sunt un prieten al familiei. Vivian, mama lui Lilly, îşi 
face griji în legătură cu fiica ei deoarece aceasta nu a mai 
dat niciun semn de viaţă de opt săptămâni. M-a rugat să 
văd ce se întâmplă. Vă pot da numărul lui Vivian din 
Florida, dacă vreţi să sunaţi şi să verificaţi cele spuse de 
mine. 

Era un risc, dar Pierce îşi zise că merita să şi-l asume 
pentru a-l convinge pe Wainwright să vorbească. Oricum, 
nu era prea departe de adevăr. Deformează doar un pic 
adevărul şi fă-l să funcţioneze în favoarea ta. 

— Am numărul mamei ei pe cererea de închiriere. Nu e 
nevoie să sun, pentru că nu ştiu nimic care să vă poată 
ajuta. Lilly Quinlan a achitat chiria până la sfârşitul lunii. 
Nu am vorbit cu ea şi nu am văzut-o de cel puţin două luni. 

— Până la sfârşitul lunii? Sunteţi sigur? 

Ceea ce spusese Wainwright nu se potrivea cu cecurile 
pe care le văzuse el. 

— Exact. 

— Cum şi-a plătit ultima chirie, cec sau numerar? 

— Asta nu vă priveşte. 

— Mă priveşte, domnule Wainwright. Lilly a dispărut şi 
mama ei m-a rugat să o caut. 

— Asta spuneţi dumneavoastră. 

— Sunaţi-o. 

— Nu am timp să o sun. Îngrijesc treizeci şi două de 
case şi apartamente. Credeţi că am... 

— Există cineva care se îngrijeşte de gazon. Aş putea 
vorbi cu el? 

— Deja vorbiţi cu el. 

— Deci nu aţi văzut-o când aţi fost pe acolo? 

— Dacă stau să mă gândesc bine, de multe ori ieşea 
afară ca să mă salute când tundeam gazonul sau umblam 
la aspersoare. Îmi aducea un Pepsi sau o limonadă. O dată 
mi-a dat o bere rece. În ultimul timp n-a fost însă acasă. 
Nici maşina nu i-am văzut-o. Nu m-am gândit că e ceva în 
neregulă. Oamenii au viaţa lor, ştiţi şi dumneavoastră. 

— Ce maşină are? 

— Un Lexus auriu. Nu ştiu modelul. Drăguţă maşină. O 
îngrijea cum trebuie. 

Lui Pierce nu-i mai venea nicio întrebare în minte. 
Wainwright nu îi era de prea mare ajutor. 

— Domnule Wainwright, vreţi să vă uitaţi pe cerere şi să 
o sunati pe mama ei? Apoi vreau să mă sunaţi şi să mai 
vorbim. 

— E implicată poliţia? Există un raport la Persoane 
dispărute? 

— Mama ei a vorbit cu poliţia, dar nu crede că fac mare 
lucru. De asta m-a rugat pe mine să verific. Aveţi ceva de 
scris? 

— Sigur. 

Pierce ezită, conştient că spunându-i numărul de acasă 
era posibil să-şi dea seama că era acelaşi număr pe care îl 
avea şi Lilly. În consecinţă, îi dictă numărul liniei lui 
directe de la Amedeo. Apoi îi mulţumi şi închise. 

Rămase o vreme privind telefonul, rememorând discuţia. 
Concluzia era că Wainwright se eschiva. 

Deschise rucsacul şi scoase carneţelul în care notase 
numărul lui Robin, partenera lui Lilly. De astă dată se 
strădui să-şi schimbe vocea. Spera să nu-l recunoască după 
apelul de noaptea trecută. 

— Mă întrebam dacă ne putem întâlni deseară. 

— Păi, sunt liberă, iubitule. Ne-am întâlnit vreodată? 
Vocea ta îmi pare cunoscută. 

— Ăă, nu. 

— La ce te gândeşti? 

— Ăă, poate să luăm cina şi apoi să mergem la tine. Nu 
ştiu. 

— Păi, dragule, taxa e de patru sute de dolari pe oră. Cei 
mai mulţi tipi vor să sară peste cină şi să vină direct la 
mine. Sau să mă duc eu la ei. 

— Atunci pot să vin direct. 

— În regulă. Cum te cheamă? 

Ştia că avea identificare de apeluri, aşa că nu putea să 
mintă. 

— Henry Pierce. 

— Şi la ce oră ai vrea să vii? 

Se uită la ceas. Era şase. 

— Ce zici de şapte? 

Ar fi avut timp să inventeze un plan şi să ajungă la un 
bancomat. Avea nişte bani gheaţă, dar nu suficienţi. Cu 
cardul lui putea scoate maximum patru sute de dolari la o 
retragere. 

— O specială devreme, spuse ea. Mie îmi convine, însă 
nu am taxă specială. 

— E în regulă, unde să vin? 

— Ai un creion? 

— Chiar aici. 

— Sunt sigură că ai un creion tare. 

Râse, şi apoi îi dădu adresa unui magazin de suveniruri 
de pe Lincoln, în Marina del Rey. li spuse să intre în 
magazin, să cumpere un concentrat de căpşune şi să o 
sune de la telefonul public din faţă la şapte fără cinci. 
Când o întrebă de ce face asta, fata spuse: 

— Din precauţie. Vreau să te văd înainte să te chem sus 
şi în plus îmi plac chestiile alea de căpşune. Zi-le să-mi 
pună şi nişte pudră energizantă în el, bine? Nu ştiu ce mă 
face să cred că o să am nevoie. 

Râse din nou, dar lui Pierce râsul i se păru mult prea 

teatral şi îi dădu un sentiment neplăcut. Spuse că o să ia 
băutura, că o să sune apoi îi mulţumi şi închise. În timp ce 
punea telefonul în suport se simţi cuprins de un val de 
nesiguranţă. Se gândi la discursul pe care i-l ţinuse 
Monicăi şi la modul în care reacţionase ea. 

— Idiotule, îşi spuse. 

La ora stabilită, Pierce ridică receptorul unui telefon 
public din faţă de la Smooth Moves şi formă numărul lui 
Robin. Întorcându-se cu spatele la telefon, văzu pe partea 
opusă a bulevardului Lincoln un complex mare de 
apartamente care se numea Marina Executive Towers. 
Clădirea nu prea se potrivea cu denumirea de „turn” sau 
„turnuri”. Avea doar trei niveluri cu apartamente deasupra 
unui garaj. Complexul era de mărimea unei jumătăţi de 
stradă de metropolă şi în lungime era separat cu culori 
diferite. Exteriorul era pictat în roz, albastru şi galben pe 
măsură ce te îndepărtai pe stradă. Pe un banner era un 
anunţ de închirieri pe termen scurt de apartamente de lux 
cu menajul inclus. Pierce îşi dădu seama că era un loc 
perfect pentru ca o prostituată să-şi desfăşoare activitatea. 
Fiind atât de mare şi având mulţi locatari, o înşiruire 
constantă de bărbaţi care veneau şi plecau nu ar fi părut 
curioasă şi nu ar fi sărit în ochii celorlalţi chiriaşi. 

Robin răspunse după trei apeluri. 

— Sunt Henry. Am sunat... 

— Bună, iubitule. Stai să mă uit un pic la tine. 

Încercând să nu bată prea tare la ochi, trecu în revistă 
ferestrele clădirii de pe cealaltă parte a străzii căutând pe 
cineva care îl privea. Nu văzu pe nimeni şi nicio mişcare de 
perdea, dar observă că ferestrele câtorva apartamente 
aveau geamuri reflectorizante. Se întrebă dacă nu cumva 

erau mai multe femei ca Robin care îşi desfăşurau 
„activitatea” în acea clădire. 

— Văd că ai luat concentratul, spuse ea. Ai pus pudra aia 
energizantă? 

— Da. I se spune „pedală de acceleraţie”. Asta voiai? 

— Asta e. Bine, pari în regulă. Nu eşti poliţai, nu? 

— Nu, nu sunt. 

— Sigur? 

— Sigur. 

— Atunci spune-o ca să înregistrez. 

— Nu sunt ofiţer de poliţie, bine? 

— Bine, vino sus. Du-te la uşa principală şi tastează doi 
zero trei. Ne vedem curând. 

Închise, traversă strada şi îi urmă instrucţiunile. Când 
apăsă pe butonul cu numărul 203, uşa principală se 
deschise fără ca Robin să-l întrebe ceva prin interfon. O 
dată ajuns înăuntru, nu reuşi să găsească scările, aşa că 
luă liftul până la etaj. 

Apartamentul lui Robin se afla la două uşi distanţă de 
lift. Ea deschise uşa înainte ca el să apuce să bată. Se 
părea că îl pândise prin vizor. Îi luă concentratul din mână 
şi îl invită înăuntru. 

Încăperea era mobilată modest şi nu părea să conţină 
niciun obiect personal. Erau doar o canapea, un scaun, o 
măsuţă de cafea şi o veioză cu picior. Pe perete atârna, 
înrămat, un poster de muzeu. Imaginea avea un aer 
medieval: doi îngeri care-l conduceau pe proaspătul 
decedat spre lumina ce se zărea la capătul unui tunel. 

Pierce observă că geamurile erau acoperite cu peliculă 
reflectorizantă. Ferestrele dădeau spre magazinul Smooth 
Moves, aflat peste drum. 

— Eu te puteam vedea, dar tu nu, spuse Robin din 
spatele lui. Te-am văzut uitându-te. 

Se întoarse către ea. 

— Eram doar curios în legătură cu procedura. 

— Ei bine, acum ştii. Vino şi ia loc. 

Se duse la canapea şi îi făcu semn să vină lângă ea. Se 

aşeză şi încercă să arunce o privire în jurul lui. Locul îi 
amintea de o cameră de hotel, dar îşi dădu seama că 
atmosfera nu era importantă pentru „afacerile” care se 
desfăşurau aici. Simţi mâna ei apucându-l de bărbie şi 
întorcându-i faţa către ea. 

— Îţi place ce vezi? 

Era aproape sigur că în faţa lui se afla femeia din 
fotografia de pe pagina de Internet. Nu avea certitudinea, 
pentru că nu studiase poza ei la fel de amănunţit ca pe cea 
a lui Lilly. Robin era desculţă şi purta un tricou scurt, 
albastru deschis şi o pereche de pantaloni roşii din 
material raiat, tăiaţi atât de sus încât un costum de baie 
arăta mai decent. Nu purta sutien deşi avea sâni enormi, 
probabil ca urmare a unui implant. Sub tricou se desluşeau 
sfârcurile de mărimea unei prăjiturele Girl Scout. Părul 
blond îi cădea în cascade ondulate de o parte şi de alta a 
feţei. Nu părea machiată. 

— Da, îmi place, răspunse el. 

— Oamenii spun că semăn cu Meg Ryan. 

Pierce încuviinţă, deşi nu i se părea. Vedeta de film era 
mai în vârstă, şi avea ochi mai blânzi. 

— Mi-ai adus ceva? 

Iniţial crezu că vorbea despre concentrat, dar apoi îşi 
aduse aminte de bani. 

— Mda, sunt aici. 

Se lăsă pe spate pe canapea ca să bage mâna în 
buzunar. Avea cei patru sute de dolari pregătiţi, un teanc 
gros în propria lor ţiplă, bancnote de douăzeci de dolari 
proaspăt scoase din bancomat. Asta era partea pe care o 
repetase. Nu îl deranja să îi dea cele patru sute de dolari, 
dar nici nu voia să îi dea şi apoi să fie dat afară când ea va 
afla adevăratul motiv pentru care se afla acolo. 

Trase banii afară astfel încât ea să îi poată vedea şi să 
ştie că erau ai ei dacă îi voia. 

— Prima dată, iubitule? 

— Pardon? 

— Cu o damă de companie. Prima dată? 

— De unde ştii? 

— Pentru că ar fi trebuit să-mi pui banii într-un plic. Ca 
pe un dar. E un dar, nu? Nu mă plăteşti. 

— Da, ai dreptate. Un dar. 

— Mulţumesc. 

— Asta reprezintă D din DRG? Dar? 

Ea zâmbi. 

— Chiar eşti începător, nu-i aşa? Dragoste, dulceaţă. O 
experienţă de dragoste completă şi fără limite. Înseamnă 
că primeşti orice vrei, ca de la prietena ta înainte de aţi fi 
devenit soţie. 

— Nu sunt însurat. 

— Nu contează. 

Spunând asta, se întinse după bani, dar Pierce îşi 
retrase mâna. 

— Înainte să-ţi dau acest... dar, trebuie să-ţi spun ceva. 

În ochii ei se aprinseră imediat luminiţele de avertizare. 

— Nu-ţi face griji. Nu sunt poliţist. 

— Atunci ce? Nu vrei să foloseşti prezervativ? Las-o 
baltă, asta e regula numărul unu. 

— Nu, nu e asta. De fapt, nu vreau să fac sex cu tine. 
Eşti foarte atrăgătoare, dar nu vreau decât nişte 
informaţii. 

Femeia se încordă şi păru să devină mai înaltă, deşi 
şedea. 

— Despre ce dracu' vorbeşti? 

— Trebuie s-o găsesc pe Lilly Quinlan. Tu poţi să mă 
ajuţi. 

— Cine e Lilly Quinlan? 

— Haida de, îi dai numele pe pagina ta de Internet 
„Dublează-ţi plăcerea”? Ştii la ce mă refer. 

— Tu eşti tipul de azi-noapte. Ai sunat azi-noapte. 

El încuviinţă. 

— Atunci ieşi dracului afară de aici. 

Se ridică repede şi se duse la uşă. 

— Robin, nu deschide uşa aia. Dacă nu vorbeşti cu mine, 
o să vorbeşti cu poliţia. Asta e următoarea mea mişcare. 

Ea se întoarse. 

— Poliţiştilor n-o să le pese. 

Dar nu deschise. Rămase lângă uşă, cu o mână pe 
clanţă. 

— Poate că nu acum, dar o să le pese când ajung la ei. 

— De ce, cine eşti? 

— Am unele relaţii, minţi el. Asta e tot ce trebuie să ştii. 
Dacă mă duc la ei, o să vină după tine şi nu o să fie la fel 
de drăguţi ca mine... şi nici nu o să-ţi plătească patru sute 
de dolari pentru timpul tău. 

Puse banii pe canapea, acolo unde şezuse ea. O văzu 
privindu-i. 

— Doar nişte informaţii, asta e tot ce vreau. Le voi 
păstra pentru mine. 

După o tăcere lungă, ea se întoarse pe canapea şi 
înşfacă banii, reuşind să le găsească loc în pantalonii ei 
minusculi. Rămase în picioare lângă canapea. 

— Ce informaţii? O cunoşteam foarte puţin. 

— Ştii ceva. Vorbeşti despre ea la timpul trecut. 

— Nu ştiu nimic. Tot ce ştiu e că a dispărut. Pur şi 
simplu a... dispărut. 

— Când s-a întâmplat asta? 

— Cu mai mult de o lună în urmă. 

— De ce mai ai încă numele ei pe pagina ta dacă a 
dispărut de atâta vreme? 

— l-ai văzut fotografia. Atrage clienţii. Câteodată se 
mulţumesc doar cu mine. 

— În regulă, dar de unde ştii că a dispărut brusc? Poate 
că pur şi simplu şi-a făcut bagajele. Şi a plecat. 

— Ştiu pentru că am vorbit cu ea la telefon, dar puţin 
după aceea n-a mai apărut, de-aia ştiu. 

— N-a mai apărut unde? 

— Aveam un concert. O dublă. Ea a stabilit totul şi m-a 
sunat. Mi-a spus ora, dar nu a apărut. M-am dus acolo, 
clientul a venit şi s-a supărat. A trebuit să mă agit şi să 
găsesc o altă fată. Nu mai sunt fete ca Lilly şi el o voia 
doar pe Lilly. A fost un fiasco, asta a fost. 

— Unde s-a întâmplat asta? 

— La ea. În cuibul ei de nebunii. Nu lucra în altă parte, 
nici măcar aici. Trebuia întotdeauna să mă duc eu la ea. 
Chiar dacă erau clienţii mei şi voiau o dublă, trebuia să ne 
ducem la cuibul ei, altfel nu accepta. 

— Aveai o cheie de la ea de acasă? 

— Nu. Uite care e treaba, ţi-am dat deja informaţii de 
patru sute. Ar fi fost mai uşor să ne-o tragem şi să te uit. 
Gata. 

Pierce băgă furios mâna în buzunar şi scoase restul 
banilor pe care-i avea la el. Erau două sute treizeci de 
dolari. Îi numărase în maşină. I-i întinse. 

— Ia-i şi pe ăştia, pentru că nu am terminat. S-a 
întâmplat ceva cu ea şi o să aflu ce anume. 

Robin înşfacă banii, şi îi făcu să dispară fără să-i fi 
numărat. 

— De ce-ţi pasă? 

— Poate pentru că nu-i pasă nimănui altcuiva. Dacă nu 
aveai o cheie, de unde ştii că n-a apărut în seara aceea? 

— Pentru că am bătut cinşpe nenorocite de minute la 
uşă şi dup-aia eu şi tipul am mai aşteptat douăzeci. Crede- 
mă, nu era înăuntru. 

— Ştii dacă avea ceva stabilit înaintea dublei cu tine? 

Robin se gândi un pic înainte de a răspunde. 

— Spunea că are ceva de făcut, dar nu ştiu dacă era 
vorba de un client. Eu am vrut s-o facem mai devreme, dar 
mi-a spus că e ocupată la ora la care voiam eu. Am stabilit 
ora pe care o voia ea. Ar fi trebuit să fie acolo, dar n-a fost. 

Pierce încercă să-şi imagineze ce întrebare i-ar fi pus un 
poliţist, dar nu putu să-şi dea seama. Se gândi ca la o 
problemă de serviciu, abordând cu rigurozitate rezolvarea 
acesteia. 

— Deci, înainte de a se întâlni cu tine avea ceva de făcut. 
Acel ceva putea fi o întâlnire cu un client. De vreme ce 
spui că nu lucra decât în apartamentul ei, ar fi trebuit să-l 
întâlnească pe clientul respectiv acolo. Nicăieri în altă 
parte, nu? 

— Exact. 

— Când ai ajuns acolo şi ai bătut la uşă ar fi putut fi 
înăuntru cu sau fără celălalt client şi n-a vrut să răspundă. 

— Bănuiesc că aşa e, dar în mod normal ar fi trebuit să-l 
expedieze şi să răspundă. Totul fusese stabilit. Poate nu 
era un client. 

— Sau nu i s-a dat voie să răspundă. Sau n-a putut să 
răspundă. 

Asta o făcu pe Robin să ezite, ca şi cum şi-ar fi dat 
seama cât de aproape fusese de a împărtăşi soarta lui Lilly. 

— Unde e locul ăsta? Apartamentul ei. 

— E în Venice. Lângă Speedway. 

— Care e adresa exactă? 

— Nu-mi amintesc. Ştiu doar cum să ajung acolo. 

Pierce tācu, gândindu-se ce s-o mai întrebe. I se părea 
că mai avea o şansă cu ea. Una singură. 

— Cum v-aţi combinat voi pentru dublele astea? 

— Ne-am legat pe site. Dacă oamenii ne voiau pe 
amândouă, ne cereau şi stabileam o întâlnire dacă eram 
disponibile. 

— Vreau să spun, cum v-aţi cunoscut ca să faceţi 
legătura? Cum v-aţi întâlnit prima dată? 

— Ne-am întâlnit la o şedinţă şi ne-am înţeles bine. Aşa a 
început totul. 

— Şedinţă? La ce te referi? 

— Modeling. Era o scenă cu două fete şi ne-am întâlnit 
la studio. 

— Pentru o revistă, vrei să spui? 

— Nu, pentru un site. 

Pierce se gândi la uşa pe care o deschisese la 
Entrepreneurial Concepts. 

— Era pentru unul dintre site-urile operate de 
Entrepreneurial Concepts? 

— Ascultă, nu contează ce... 

— Cum se numea site-ul? 

— Îi zicea ceva în genul fetish castle punct şi încă ceva. 
Nu ştiu. Nu am computer. Ce contează? 

— Unde s-a ţinut şedinţa, la Entrepreneurial Concepts? 

— Mda. La studiouri. 

— Deci ţi-ai obţinut slujba prin L.A. Darlings şi domnul 
Wentz, nu? 

Îi văzu ochii sclipind la auzul numelui, dar nu răspunse. 

— Care e prenumele lui? 

— Nu vorbesc despre el cu tine. Să nu-i spui că ai 
obţinut vreo informaţie de la mine, înţelegi? 

I se păru că ochii ei exprimau teamă. 

— Ţi-am spus, toate informaţiile pe care mi le dai sunt 
doar pentru mine. Îţi promit. Cum îl cheamă? 

— Uite ce e, are legături şi oameni răi care lucrează 
pentru el. Şi el este rău. Nu vreau să vorbesc despre el. 

— Spune-mi doar cum îl cheamă. 

— Billy. Billy Wentz. I se spune Billy Sperietură pentru 
că răneşte oamenii. 

— Mulţumesc. 

Pierce se ridică şi se uită prin apartament. Se duse în 
unul din colţurile camerei de zi şi privi pe un coridor 
despre care bănuia că duce la un dormitor. Fu surprins să 
descopere că erau două dormitoare cu o baie între ele. 

— De ce ai două dormitoare? 

— Împart locul ăsta cu o altă fată. Avem dormitoare 
separate. 

— Fata e pe site? 

— Da. 

— Cum o cheamă? 

— Cleo. 

— Şi cu asta te-a combinat tot Billy Wentz? 

— Nu, Grady. 

— Cine e Grady? 

— Lucrează cu Billy. El e adevăratul şef. 

— De ce nu faci duble cu Cleo? Ar fi mai convenabil. 

— Probabil că o să fac, dar ţi-am spus că obţineam o 
grămadă de angajamente cu Lilly. Puţine fete arată ca ea. 

— Nu locuieşti aici, nu-i aşa? 

— Nu. Aici lucrez. 

96 


— Unde locuieşti? 

— Asta nu-ţi spun. 

— 'Ţii haine aici? 

— Ce vrei să spui? 

— Ai şi alte haine, în afară de astea? Şi apoi, unde-ţi sunt 
pantofii? 

— M-am schimbat când am ajuns aici. Nu ies aşa. 

— Bun. Îmbracă-te şi hai să mergem. 

— Ce vrei să spui? Unde? 

— Vreau să-mi arăţi unde e cuibul lui Lilly. Sau unde 
era. 

— Nu, nu, nu, amice. Ţi-ai obţinut informaţiile, gata, asta 
e. 

Pierce se uită la ceas. 

— Ai zis patru sute pe oră. Sunt aici de cel mult douăzeci 
de minute. Asta înseamnă că mai am patruzeci de minute 
sau îmi dai înapoi două treimi din bani. 

— Nu aşa merge treaba. 

— Azi aşa merge. 

Îl fixă furioasă şi apoi trecu pe lângă el îndreptându-se 
spre dormitor, ca să se schimbe. Pierce se duse la 
fereastra balconului şi privi peste drum. Atenţia îi fu atrasă 
de un bărbat care stătea în picioare în faţă la Smooth 
Moves, ţinând în mână o sticlă de suc şi privind în sus, 
către ferestrele clădirii în care se afla Pierce. Alt suc, alt 
client. Se întrebă câte femei se prostituau în acea clădire. 
Lucrau toate pentru Wentz? Clădirea era a lui? 

Se întoarse ca să o întrebe pe Robin despre Wentz. Din 
unghiul în care se afla putea să vadă o parte a 
dormitorului. Robin era goală şi îşi trăgea o pereche de 
blugi strâmţi şi decoloraţi peste coapse. Sânii ei perfect 
bronzaţi atârnau grei în timp ce se îmbrăca. Când se 
îndreptă pentru a-şi trage fermoarul se uită direct la 
Pierce fără pic de jenă, ba chiar cu o privire provocatoare. 
Apoi se întinse peste pat şi luă un tricou alb pe care şi-l 
trase peste cap fără a schiţa vreun gest ca să-şi mascheze 
goliciunea. Reveni în living şi îşi strecură picioarele într-o 

pereche de sandale pe care le trase de sub măsuţa de 
cafea. 

— "Ţi-a plăcut? îl întrebă. 

— Da, mi-a plăcut. Cred că nu mai trebuie să-ţi spun că 
ai un corp frumos. 

Trecu pe lângă el şi intră în bucătărie. Deschise un 
dulap de deasupra chiuvetei şi scoase o geantă mică, 
neagră. 

— Să mergem. Ai la dispoziţie treizeci şi cinci de minute. 

Pierce o urmă. 

— Nu-ţi iei sucul? 

Sticla zăcea neatinsă pe barul pentru micul dejun. 

— Nu, nu-mi plac sucurile concentrate. Îngraşă. Viciul 
meu e pizza. Data viitoare adu-mi pizza. 

— Atunci de ce mi-ai cerut un suc concentrat? 

— A fost un fel de a te controla, ca să văd ce impresie 
îmi faci. 

Și de a stabili un fel de control asupra situaţiei, gândi 
Pierce fără să o spună. Control care nu dura de obicei prea 
mult, o dată banii plătiţi şi hainele scoase. 

Pierce ieşi pe coridor şi privi o clipă înapoi spre locul în 
care Robin îşi câştiga existenţa. Simţea un fel de regret, 
aproape o tristeţe. Se gândi la pagina ei de net. Ce 
însemna o experienţă de dragoste completă, oare ar fi 
putut să revină dintr-un loc ca ăsta? 

Închise uşa, se asigură că e încuiată şi o urmă pe Robin 
la lift. 

Pierce conducea urmând indicaţiile lui Robin. Drumul de 
la Marina până la Speedway era scurt. IÎncercă să 
folosească timpul cât mai bine, deşi ştia că Robin nu voia 
să vorbească. 

— Deci, nu lucrezi independent, nu? 

— Despre ce vorbeşti? 

— Lucrezi pentru Wentz - tipul care conduce site-ul. E 
un fel de peşte digital. El vă pune în locul ăla, el vă 
conduce pagina de Internet. Cât primeşte? Am văzut pe 
site că vă ia patru sute de dolari pe lună pentru a vă posta 
pagina, dar ceva mă face să cred că primeşte mult mai 
mult. Tipii ăştia... probabil că lui îi aparţin clădirea cu 
apartamente şi magazinul de băuturi. 

Robin nu scoase o vorbă. 

— Primeşte o parte din cele patru sute pe care ţi le-am 
dat, nu? 

— Uite ce e, nu vorbesc despre el cu tine. N-am de gând 
să fiu şi eu omorâtă. Când ajungem la locuinţa ei, gata. Am 
terminat. Plec cu un taxi. 

— Să fii şi tu omorâtă? Ce ştii despre ce s-a întâmplat cu 
Lilly? 

— Nimic. 

— Atunci de ce tocmai ai spus „să fiu şi eu omorâtă”? 

— Dacă ţi-ai cunoaşte interesul ai lăsa şi tu lucrurile aşa 
cum sunt. Întoarce-te în lumea cinstită, care e agreabilă şi 
sigură. Nu-i cunoşti pe oamenii ăştia şi nu știi de ce sunt în 
stare. 

— Am idee. 

— Mda?!? Şi de unde ai putea avea tu idee? 

— Am avut o soră... 

— Şi? 

— Şi s-ar putea spune că lucra în aceeaşi branşă. 
Întoarse capul şi se uită la Robin. Într-o dimineaţă, un 
şofer de autobuz de şcoală a văzut-o zăcând după gardul 
de protecţie de pe Mulholland. Eu eram plecat la Stanford. 

Întoarse privirea înapoi la şosea. 

— E ceva ciudat cu oraşul ăsta, continuă el după o 
vreme. Zăcea acolo, afară, goală... iar poliţiştii au spus că 
zăcea acolo de cel puţin două zile. M-am întrebat atunci 
câţi oameni au văzut-o, şi nu au făcut nimic, n-au sunat pe 
nimeni. Oraşul ăsta poate fi destul de rece uneori. 

— Orice oraş poate fi rece. 

Pierce o privi. Tristeţea care se citea în ochii ei te făcea 
să crezi că întrevedea acelaşi sfârşit şi în ce o privea. 

— L-au prins pe tip? 

— Până la urmă. Dar nu înainte de a omori încă patru 
fete. 

Ea clătină din cap. 

— Ce faci tu acum? Povestea aia nu are nimic de a face 
cu ce se întâmplă acum. 

— Nu ştiu ce fac. Pur şi simplu urmăresc... ceva. 

— E un mod potrivit de a da de belea. 

— Te asigur că nimeni nu va afla că ai vorbit cu mine. 
Spune-mi, ce ai auzit despre Lilly? 

Tăcere. 

— Voia să iasă, nu? Strânsese destui bani şi intenţiona 
să se ducă la şcoală. Voia să scape de viaţa pe care o 
ducea. 

— Toată lumea vrea asta. Crezi că ne place ceea ce 
facem? 

Pierce se simţea vinovat că o presa să vorbească. Modul 
în care o folosea nu se deosebea de acela în care o 
foloseau restul clienţilor care o plăteau. 

— Îmi pare rău, spuse el. 

— Nu, nu-ţi pare rău. Eşti la fel ca toţi ceilalţi. Vrei ceva, 
şi ai face orice ca să obţii acel lucru. Numai că mie mi-e 
mult mai uşor să-ţi dau altceva decât ceea ce vrei tu. 

Pierce tăcu. 

— Fă la stânga aici şi mergi până la capăt. Casa ei are 
un singur loc de parcare. Obişnuia să-l lase liber pentru 
client. 

leşiră de pe Speedway şi intrară pe o alee mărginită de 
şiruri de case, cu alei pietonale de un metru între ele. Era 
genul de cartier în care lătratul unui câine punea toată 
lumea în alertă. 

Când ajunseră la ultima clădire, Robin spuse: 

— Cineva l-a ocupat. 

Arătă către o parcare dintr-un intrând din care o scară 

ducea la uşa unui apartament. 

— E maşina ei? 

— Nu, avea un Lexus. 

Aşa era. Îşi aminti ce-i spusese Wainwright. Pe locul de 
parcare se afla o dubiţă Volvo. Pierce dădu cu spatele şi îşi 
strecură BMW-ul între două şiruri de pubele de gunoi. Nu 
era un loc permis de parcare, dar maşinile puteau trece şi 
el nu intenţiona să stea mult înăuntru. 

— Va trebui să sari peste scaune şi să ieşi pe partea 
mea, zise el. 

— Grozav. Mulţumesc. 

Coborâră din maşină. Robin o luă înapoi pe alee către 
Speedway. 

— Aşteaptă, spuse Pierce. Pe aici. 

— Nu, am terminat. Mă duc pe jos până la Speedway şi 
iau un taxi. 

Pierce ar fi putu să insiste, dar se hotări să o lase să 
plece. 

— Ştii, mulţumesc pentru ajutor, Dacă o găsesc, te 
anunţ. 

— Pe cine, pe Lilly sau pe sora ta? 

O privi surprins. 

— Te descurci? strigă el după ea. 

Robin se opri brusc, se întoarse şi păşi spre el 
fulgerându-l cu privirea. 

— Ştii ceva? Nu te preface că-ţi pasă de mine, bine? 
Prefăcătoria e mai dezgustătoare decât bărbaţii care vor 
să termine pe faţa mea. Cel puţin ei sunt sinceri. 

Robin se întoarse şi plecă. Pierce o urmări câteva 
momente, pentru a vedea dacă se uită înapoi, dar ea îşi 
continuă drumul. 

Pierce ocoli Volvo-ul şi observă că în spate, acoperite cu 
pături, erau două cutii de carton şi alte obiecte mari pe 
care nu reuşi să le identifice. Urcă scările şi când ajunse la 
intrare constată că uşa era întredeschisă. Se aplecă peste 
balustradă şi se uită pe alee, dar Robin ajunsese prea 
departe pentru a o striga. 

Se întoarse şi ascultă cu atenţie. Nu auzi nimic. Împinse 
uşa cu un deget, însă nu păşi înăuntru. Din prag se putea 
vedea o cameră de zi modest mobilată şi o scară care 
ducea la mansardă. Sub mansardă era o mică bucătărie, 
care comunica printr-o fereastră cu camera de zi. Zări un 
bărbat care lua sticle de băutură şi le punea într-o cutie de 
carton de pe bar. 

Pierce se aplecă înainte şi cercetă cu privirea camera de 
zi. Pe podea se aflau trei cutii de carton. Se părea că 
bărbatul strângea lucrurile din casă şi le împacheta în 
cutii. 

Pierce întinse mâna şi bătu la uşă. 

— Lilly? strigă el. 

Bărbatul tresări şi fu gata-gata să scape sticla de gin pe 
care o ţinea în mână. 

— Nu este aici, strigă el din bucătărie. S-a mutat. 

Lui Pierce i se păru ciudat că nu iese din bucătărie. 
Parcă n-ar fi vrut să-i fie văzută faţa. 

— Dumneavoastră cine sunteţi? 

— Eu sunt proprietarul şi am treabă. Va trebui să 
reveniţi. Pierce începea să înţeleagă. Intră în apartament 
şi se îndreptă spre bucătărie. Când ajunse în prag, văzu un 
bărbat cu păr grizonat, strâns într-o coadă. Purta un tricou 
alb murdar şi nişte pantaloni scurţi şi mai murdari. 

— De ce să revin, dacă s-a mutat? 

Bărbatul tresări din nou. 

— Vreau să spun că n-aveţi ce căuta aici. Ea lipseşte, iar 
eu am treabă. 

— Cum te cheamă? 

— Numele meu nu e important. Te rog să pleci. 

— Tu eşti Wainwright, nu? 

Bărbatul îl privi şi Pierce îşi dădu seama că o nimerise. 

— Cine eşti? 

— Eu sunt Pierce. Am vorbit cu tine astăzi. Eu ţi-am spus 
că a dispărut. 

— Aha. Da, ai avut dreptate. Lipseşte de mult. 

— Banii pe care ţi-a plătit erau pentru ambele 

apartamente. Mă refer la cele patru mii. Nu mi-ai spus 
asta. 

— N-ai întrebat. 

— Clădirea vă aparţine, domnule Wainwright? 

— Nu vă răspund la întrebări. 

— Sau îi aparţine lui Billy Wentz şi dumneavoastră doar 
vă ocupați de ea? 

Nu greşea, privirea bărbatului vorbea de la sine. 

— Bine, acum plecaţi. leşiţi afară de aici. 

Pierce clătină din cap. 

— Nu plec încă. Dacă vrei să suni la poliţie, dă-i drumul. 
Sunt curios ce vor spune despre faptul că îi dai lucrurile 
afară, deşi ţi-a plătit până la sfârşitul lunii. Poate aruncă o 
privire şi sub păturile din spatele maşinii tale. Pariez că 
vor găsi un televizor cu plasmă care atârna pe peretele 
casei pe care o închiriase pe Altair. Probabil ai trecut mai 
întâi pe acolo, am dreptate? 

— A abandonat locuinţa, spuse Wainwright iritat. Ar fi 
trebuit să vezi cum arăta acolo bucătăria. 

— Sunt convins că trebuie să fi fost oribil. Atât de oribil, 
încât te-ai hotărât să goleşti locuinţa şi să dublezi chiria, 
nu? E greu să găseşti o casă în Venice. Ai deja o nouă 
chiriaşă? Dă-mi voie să ghicesc, o altă clientă de la L. A. 
Darlings? 

— Uite care-i treaba, nu încerca să-mi spui cum să-mi 
fac afacerile. 

— Nici nu-mi trece prin cap. 

— Ce vrei? 

— Să arunc o privire pe aici, să mă uit la lucrurile pe 
care le iei. 

— Atunci grăbeşte-te, pentru că imediat ce termin aici 
plec şi încui uşa. 

Pierce o porni spre bucătărie şi aruncă o privirea în 
cutia de pe bar. Era plină de sticle cu băuturi şi pahare 
ciudate. Scoase una dintre sticlele maronii şi văzu că era 
scotch vechi de şaisprezece ani. Marfă. Lăsă sticla să cadă 
înapoi în cutie. 

— Hei, uşor, protestă Wainwright. 

— Billy ştie că iei lucrurile de aici? 

— Nu cunosc niciun Billy. 

— Deci, ai casa de pe Altair şi pe asta. Ce alte 
proprietăţi mai fac parte din patrimoniul Wainwright? 

Wainwright încrucişă braţele la piept şi se aplecă peste 
bar. Pierce simţi dorinţa de a lua o sticlă şi a-i da cu ea în 
cap. 

— Dar Marina Executive Towers? Face parte din ele? 

Wainwright băgă mâna într-unul din buzunarele din faţă 
ale pantalonilor şi scoase un pachet de Camel. Apoi dădu 
foc unui ochi de la aragaz, îşi aprinse ţigara, băgă mâna în 
cutie şi scotoci până găsi ceea ce căuta - o scrumieră pe 
care o puse pe bar. 

Pierce observă că scrumiera avea ceva scris pe ea şi se 
aplecă puţin ca să citească. 


FURATĂ DE LA ZIUA LUI NAT DE LA BARUL LĂCUSTA 
HOLLYWOOD, CALIFORNIA 


Pierce auzise de local. Era o bombă atât de rău famată 
că se putea spune că era selectă. Favorita sinistrelor 
păsări de noapte din Hollywood. De asemenea, se afla 
aproape de birourile Entrepreneurial Concepts Unlimited. 
Să fie un indiciu? Nu avea nici cea mai vagă idee. 

— Acum o să arunc o privire aici, îi spuse el lui 
Wainwright. 

— Mda, bine. Dar repede. 

Acompaniat de clinchetul sticlelor şi zdrăngănitul 
paharelor provocate de Wainwright în timp ce le 
împacheta, Pierce merse în camera de zi şi îngenunche în 
faţa cutiilor deja pline. Una conţinea vase şi alta obiecte de 
bucătărie; în celelalte două erau lucruri luate din 
mansardă, folositoare: prezervative asortate, câteva 
perechi de pantofi cu toc înalt, cătuşe şi bice şi o mască 
din piele cu fermoare în dreptul ochilor şi gurii. Pe pagina 
ei de pe L. A. Darlings, Lilly nu menţiona nimic despre 

servicii sado-masochiste. Pierce se întrebă dacă nu cumva 
mai exista un site, unul care ar fi putut aduce informaţii 
suplimentare în legătură cu dispariţia ei. 

Ultima cutie în care se uită era plină cu lenjerie intimă 
transparentă, neglijeuri şi minijupe. Haine asemănătoare 
celor pe care Pierce le văzuse în unul din dulapurile din 
casa de pe Altair. Timp de o secundă se întrebă ce 
intenţiona Wainwright să facă cu toate acele lucruri. Să le 
vândă la un târg de vechituri? Sau pur şi simplu să le 
păstreze şi să închirieze apartamentul şi casa? 

După ce termină cu inventarul cutiilor, Pierce se hotări 
să verifice mansarda. În timp ce urca, îi atrase atenţia 
broasca uşii. Era una cu două chei. Pentru fiecare parte a 
uşii era necesară o cheie. Acum înţelese ameninţarea lui 
Wainwright de a închide uşa fie că Pierce îşi va fi terminat 
turul, fie că nu. Dacă nu aveai cheie, puteai fi încuiat atât 
înăuntru, cât şi afară. Pierce se întrebă ce semnificaţie 
avea acest lucru. Lilly îşi încuia clienţii cu ea în 
apartament? Poate că era un mod de a se asigura că i se 
plătesc serviciile. Sau poate nu însemna absolut nimic. 

Pe platforma din capătul scărilor ce duceau la mansardă 
era o mică fereastră care dădea pe acoperiş. Aceasta lăsa 
să se vadă marginea plajei şi a oceanului. Pierce se uită în 
jos, pe alee, şi îşi văzu maşina. Îşi plimbă privirea pe alee, 
până la Speedway. O văzu pe Robin, sub un semafor, în 
timp ce se urca şi închidea uşa unui taxi vopsit în galben şi 
verde, care demară imediat. 

Se întoarse spre mansardă. Nu avea mai mult de şaizeci 
de metri pătraţi, care includeau şi o mică baie cu duş. 
Mirosea greu a tămâie amestecată cu alt miros pe care 
Pierce nu îl putu identifica imediat. Ceva asemănător 
aerului stătut dintr-un congelator oprit. 

Pe podeaua goală trona un pat dublu, fără tăblie, care 
ocupa aproape tot spaţiul şi lăsa loc doar pentru o mică 
noptieră şi o veioză. Pe noptieră era un arzător de tămâie, 
o sculptură Kama Sutra care înfăţişa un bărbat gras şi o 
femeie cuplaţi pe la spate. O dâră lungă de scrum de la 

băţul de tămâie ars se prelungea peste cenuşarul 
sculpturii, pe masă. Pierce se întreba de ce Wainwright nu 
luase sculptura. Se duse la un mic dulap şi îl deschise. Era 
gol. Reveni la patul acoperit cu o cuvertură albastră. 

Părea să fi fost aranjat cu grijă, cu cuvertura bine fixată 
sub saltea. Remarcă lipsa pernelor şi se întrebă dacă aşa 
era în lumea damelor de companie. Robin îi spusese că 
regula numărul unu prevedea să nu faci sex neprotejat. 
Poate că a doua prevedea să nu ai perne, ca să nu te 
sufoce cineva cu ele. 

Se aplecă şi se uită sub pat. Nu văzu nimic în afară de 
praf. 

Apoi privirea îi fu atrasă de o pată întunecată de pe 
mocheta bej. Cuprins de curiozitate, se ridică şi împinse 
patul lângă perete pentru a descoperi pata. Orice ar fi fost 
ceea ce se vărsase sau picurase pe covor acum era uscat şi 
avea o culoare maro închis. Pierce atinse pata zicându-şi 
că ar putea fi sânge, şi bănuind că ea era sursa mirosului 
mascat de tămâie. Se ridică şi împinse patul la loc peste 
pată. 

— Ce dracu” faci acolo sus? strigă Wainwright. 

Pierce nu răspunse, absorbit de ceea ce făcea. Apucă 
cuvertura şi o ridică, dezvelind un colţ al saltelei. Voia să 
vadă salteaua. Era uşor să iei păturile şi cearşafurile dintr- 
un apartament şi să le arunci. Se putea scăpa până şi de 
perne. Dar o saltea dublă era cu totul altceva. 

În timp ce trăgea cuvertura, se întrebă ce instincte îl 
îndemnau să procedeze aşa. Nu înţelegea de unde ştia 
ceea ce se părea că ştie. Când cuvertura alunecă de pe 
saltea, descoperind-o, Pierce simţi că i se face greață. 
Centrul saltelei era înnegrit de ceva care se coagulase şi 
avea culoarea morţii. Nu putea fi decât sânge. 

— Iisuse Hristoase! spuse Wainwright, care urcase să 
vadă ce se întâmplă. 

Stătea în spatele lui Pierce, uluit. 

— E ceea ce cred eu că este? 

Pierce nu răspunse. Nu ştia ce să spună. Cu o zi în urmă, 

îşi instalase un nou telefon. Cu nici douăzeci şi patru de 
ore mai târziu, făcea o descoperire macabră. 

— Număr greşit, rosti el. 

— Cum? Ce spui? 

— Nu contează. E vreun telefon pe aici? 

— Nu, sau în orice caz eu nu ştiu să fie. 

— Ai telefon celular? 

— În maşină. 

— Du-te şi adu-l. 

Când intră detectivul Renner, Pierce ridică privirea. 
Încerca să-şi controleze furia, ştiind că de calmul cu care 
se comporta depindea durata întâlnirii şi plecarea lui cât 
mai repede acasă. Totuşi, două ore petrecute într-o cameră 
de doi metri şi jumătate pe doi metri şi jumătate cu nimic 
altceva de citit în afara unui ziar de sport vechi de cinci 
zile îi consumaseră toată răbdarea. Dăduse deja două 
declaraţii. Prima poliţiştilor de patrulă care răspunseseră 
chemării telefonice a lui Wainwright, şi alta lui Renner şi 
partenerului acestuia când sosiseră la scena crimei. Apoi 
unul dintre poliţiştii de patrulă îl condusese la secţia de 
poliţie şi îl încuiase în camera de interogatoriu. 

Renner ţinea în mână un dosar. Se aşeză faţă în faţă cu 
Pierce şi îl deschise. Pierce îşi dădu seama că era un fel de 
formular, cu toate rubricile completate de mână. Renner 
se uită o vreme fix la formular, după care îşi drese vocea. 
Părea să aibă mai multă experienţă în materie de 
omucideri decât majoritatea colegilor lui. Puțin trecut de 
cincizeci de ani şi încă în putere, îi amintea lui Pierce de 
Clyde Vernon, de felul taciturn de a fi al acestuia. 

— Ai treizeci şi patru de ani? 

— Da. 

— Adresa ta este Ocean Way 2800, apartamentul 1201. 

— Da. 

În vocea lui Pierce se desluşi exasperarea. Pentru o 
fracțiune de secundă, Renner îl privi drept în ochi, apoi 
cobori din nou privirea pe formular. 

— Adresa nu se potriveşte cu cea de pe carnetul de 
conducere auto. 

— Nu, tocmai m-am mutat. Acum locuiesc pe Ocean. 
Înainte stăteam pe Amalfi Drive. Uite care e treaba, e 
trecut de miezul nopţii. Oare m-ai ţinut aici atâta timp ca 
să-mi pui întrebările astea cu răspuns evident? Am dat deja 
o declaraţie. Ce mai vrei? 

Renner se lăsă pe spate şi îl privi încruntat. 

— Nu, domnule Pierce. V-am ţinut aici pentru că a 
trebuit să anchetăm atent ceea ce părea a fi scena unei 
crime. Sunt convins că nu ne învinovăţiţi pentru asta. 

— Nu asta mă deranjează, ci faptul că sunt ţinut aici ca 
un suspect. Am încercat uşa. Era încuiată. Am bătut şi nu a 
venit nimeni. 

— Îmi pare rău, dar nu era nimeni în biroul detectivilor. 
Este miezul nopţii, dar ofiţerul de patrulă nu trebuia să 
încuie uşa, deoarece nu sunteţi arestat. Dacă vreţi să faceţi 
o plângere împotriva lui sau a mea, vă voi aduce 
formularele necesare pentru a o face. 

— Nu vreau să fac o plângere, bine?!? Fără formulare. 
Vreau pur şi simplu să terminăm cu asta, ca să pot pleca 
de aici. E sângele ei? 

— Care sânge? 

— Cel de pe pat. 

— De unde ştiţi că e sânge? 

— Presupun. Ce altceva ar putea fi? 

— Asta să-mi spuneţi dumneavoastră. 

— Cum? Ce vreţi să insinuaţi? 

— Era o întrebare. 

— Stati un pic, tocmai aţi spus că nu sunt suspect. 

— Am spus că nu sunteţi arestat. 

— Deci spuneţi că nu sunt arestat, dar sunt suspectat în 


108 


cazul ăsta? 

— Nu spun nimic, domnule Pierce. Pur şi simplu pun 
întrebări, încercând să-mi dau seama ce s-a întâmplat în 
acel apartament şi ce se întâmplă acum. 

Pierce abia se stăpânea, dar tăcu. Renner se uită la 
formular şi vorbi fără să ridice privirea: 

— Cum spuneam, în declaraţia pe care aţi dat-o mai 
devreme ziceaţi că numărul de telefon de pe Ocean Way i-a 
aparţinut cândva femeii la al cărei apartament v-aţi dus în 
această seară. 

— Exact. De-aia eram acolo. Să aflu dacă i s-a întâmplat 
ceva. 

— O cunoaşteţi pe această femeie, Lilly Quinlan? 

— Nu, n-am întâlnit-o niciodată. 

— Niciodată? 

— Niciodată, în viaţa mea. 

— Atunci ce v-a determinat să vă duceţi la apartamentul 
ei şi să intraţi în bucluc? De ce nu v-aţi schimbat numărul? 
De ce v-a interesat? 

— Drept să vă spun, în ultimele două ore mi-am pus şi eu 
aceleaşi întrebări. Încerci să verifici ceva şi să faci o faptă 
bună, şi cu ce te alegi? Eşti încuiat într-o încăpere, timp de 
două ore, de poliţişti. 

Renner îl lăsă să peroreze. 

— Ce contează de ce mi-a păsat sau dacă am avut sau nu 
un motiv să fac ceea ce am făcut? Dumneavoastră n-ar 
trebui să vă pese de ce i s-a întâmplat? De ce mă întrebaţi 
pe mine? De ce nu se află Billy Wentz în această cameră, în 
locul meu? V-am dat informaţii despre el. 

— O să stăm de vorbă cu Billy Wentz, domnule Pierce, 
nu vă faceți griji, dar deocamdată vorbesc cu 
dumneavoastră. Spuneti-mi din nou cum aţi aflat de acel 
apartament. 

Declaraţiile anterioare ale lui Pierce fuseseră împănate 
cu deformări ale adevărului menite să acopere ilegalităţile 
pe care le săvârşise. Povestea pe care o spusese în 
legătură cu felul în care găsise apartamentul fusese o 

minciună sfruntată al cărei scop era acela de a o ţine pe 
Robin departe de anchetă. Dorise să-şi respecte 
promisiunea pe care i-o făcuse, aceea de a nu o expune ca 
sursă de informaţii. Dintre toate lucrurile pe care le 
spusese în ultimele patru ore, acesta era singurul care îl 
făcea să se simtă bine. 

— Din clipa în care mi-am conectat telefonul am începu 
să primesc apeluri de la diverşi bărbaţi care doreau să 
vorbească cu Lilly. Câţiva dintre ei, clienţi mai vechi, voiau 
să o întâlnească din nou. Am încercat să-i fac să vorbească, 
pentru a vedea ce pot să aflu despre ea. Azi, unul mi-a dat 
adresa apartamentului şi m-am dus până acolo. 

— Înţeleg. Şi cum îl chema pe acest fost client? 

— Nu ştiu. Nu mi-a spus. 

— Aveţi serviciu de identificare a apelurilor pe noul 
telefon? 

— Da, dar suna de la un hotel, de la Ritz-Cariton. Sunt o 
mulţime de camere acolo. Bănuiesc că se afla într-una 
dintre ele. 

Renner încuviinţă. 

— Iar domnul Wainwright mi-a spus că l-aţi sunat azi- 
dimineaţă pentru a întreba despre domnişoara Quinlan şi 
despre o altă proprietate pe care aceasta a închiriat-o de la 
el. 

— Da. O casă de pe Altair. Locuia pe Altair şi se întâlnea 
cu clienţii în apartamentul de lângă Speedway. După ce i- 
am spus că a dispărut, Wainwright s-a dus şi a golit casa. 

— Aţi mai fost vreodată acolo? 

— Nu. Niciodată. V-am mai spus. 

— Dar în casa de pe Altair? 

Pierce îşi alese cu grijă cuvintele. 

— M-am dus acolo, dar nu a răspuns nimeni când am 
sunat. De asta l-am căutat pe Wainwright. 

Spera ca Renner să nu fi sesizat uşoara schimbare din 
vocea lui. Detectivul punea mult mai multe întrebări decât 
la primul interogatoriu. Pierce era pe teren alunecos. Cu 
cât spunea mai puţine, cu atât avea mai multe şanse de a 

scăpa basma curată. 

— Încerc să stabilesc ordinea corectă a evenimentelor, 
zise Renner. Ne-aţi spus că v-aţi dus mai întâi într-un local 
numit ECU, în Hollywood. Acolo aţi obţinut numele Lilly 
Quinlan şi adresa unei cutii poştale din Santa Monica. Vă 
duceţi acolo, şi folosiţi ceea ce dumneavoastră numiţi 
angajare socială pentru a... 

— Inginerie. Inginerie socială. 

— Mă rog. Ingineriți adresa casei de la tipu’ aflat la 
oficiul poştal, nu? Mergeţi la casa aceea, apoi îl sunati pe 
Wainwright şi după aceea daţi peste el la apartament. E 
bine până aici? 

— Da. 

— În ambele declaraţii pe care le-aţi dat în această seară 
aţi spus că aţi bătut la uşă, nu aţi găsit pe nimeni acasă şi 
aţi plecat. E adevărat? 

— Adevărat. 

— Între momentul când aţi bătut la uşă şi cel când aţi 
părăsit împrejurimile, aţi intrat în casă, domnule Pierce? 

De asta îi fusese teamă. Trebuia să răspundă cu da sau 
nu. Adevărul sau o minciună care putea fi demascată cu 
uşurinţă. Se întreba dacă lăsase amprente în casă. Işi 
aminti mai ales mânerele de pe biroul cu capac rulant şi 
corespondenţa prin care scotocise. Trecuseră mai bine de 
două ore de când le dăduse adresa de pe Altair, deci 
fuseseră deja acolo şi aveau amprentele lui. Intrebarea 
putea fi o capcană. 

— Uşa era descuiată, spuse el. Am intrat ca să mă asigur 
că nu era acolo, că nu avea nevoie de ajutor. 

Renner se aplecă către Pierce, peste masă, şi îl privi în 
ochi. 

— Aţi fost în casă? 

— Da. 

— De ce nu ne-aţi spus asta înainte? 3 

— Nu ştiu. Nu mi s-a părut necesar. Incercam să fiu 
concis. Cred că nu voiam să răpesc timpul nimănui. 

— Ce să zic, mulţumesc că v-aţi gândit la noi. Care uşă 

era descuiată? 

Pierce ezită, dar ştia că trebuie să răspundă corect. 

— Cea din spate. 

O spuse ca un criminal care pleda vinovat în instanţă. 
Ţinea capul plecat şi vorbea încet. 

— Obişnuiţi să vă duceti la uşa din spate a casei unui 
necunoscut? 

— Nu, dar uşa aceea era descuiată. V-am spus, am vrut 
să văd dacă nu cumva s-a întâmplat ceva. 

— Aha. Voiaţi să fiţi un salvator. Un erou. 

— Nu, m-am gândit că... 

— Ce aţi găsit în casă? 

— Nu mare lucru. Mâncare stricată, un teanc enorm de 
corespondenţă. Mi-am dat seama că nu fusese de mult 
acolo. 

— Aţi luat ceva? 

— Nu. 

O spuse fără să ezite, fără să clipească. 

— Ce aţi atins? 

Pierce ridică din umeri. 

— Nu ştiu. O parte din corespondenţă. Era un birou. Am 
deschis nişte sertare. 

— Vă aşteptaţi să o găsiţi pe domnişoara Quinlan într-un 
sertar de birou? 

— Nu. Doar... 

Se opri dându-şi seama că trebuie să-şi scurteze cât mai 
mult răspunsurile. 

Renner se lăsă pe spătarul scaunului şi schimbă tactica 
de interogatoriu. 

— De ce l-aţi sunat pe Wainwright? 

— Pentru că el e proprietarul. 

— Da, dar de unde aţi aflat asta? 

Pierce îngheţă. Ştia că nu putea da un răspuns care să 
aibă vreo legătură cu carneţelul şi corespondenţă pe care 
le luase din casă. Se gândi la carneţelul cu numere de 
telefon ascuns în camera de copiere de la sediul Amedeo şi 
pentru primă dată simţi o transpiraţie rece pe frunte. 

— Mm, cred... Nu, mda, era scris undeva pe biroul din 
casa ei. Ca o notiţă. 

— Vreţi să spuneţi o notiţă care se afla la vedere? 

— Mda, cred că da. Eu... 

Se opri din nou, înainte de a-i da detectivului un alt 
indiciu cu care să-l încolţească. Era condus într-o capcană 
şi trebuia să găsească un mod de a scăpa. Greşise 
inventând notiţa şi nu mai putea da înapoi. 

— Domnule Pierce, eu tocmai m-am întors de la casa de 
pe Altair. Am verificat tot biroul ăla. N-am văzut nicio 
notiţă. 

Pierce dădu afirmativ din cap. 

— Mi-am amintit. Am confundat-o cu propria mea notiţă. 
Am scris-o după ce am vorbit cu Vivian. Ea mi-a spus de 
Wainwright. 

— Vivian? Cine e Vivian? 

— Mama lui Lilly. Din Tampa. Când m-a rugat să o caut 
pe Lilly mi-a dat câteva nume. De acolo am numele lui 
Wainwright. 

Sprâncenele lui Renner se ridicară până la mijlocul 
frunții, şi chipul lui exprima uimirea. 

— Toate astea-s informaţii noi, domnule Pierce. Afirmaţi 
că mama lui Lilly Quinlan v-a rugat să-i căutaţi fiica? 

— Da. A zis că poliţiştii nu se implicaseră. M-a rugat să 
fac orice pot. r 

Pierce se simțea bine. Nu mințea. In orice caz spusele 
lui erau mai aproape de adevăr. Întrevedea o posibilitate 
de a scăpa. 

— Şi mama ei din Tampa ştia numele proprietarului? 

— Mă rog, cred că a primit o grămadă de nume şi 
persoane de legătură de la un detectiv particular pe care îl 
angajase pentru a o căuta pe Lilly. 

— Un detectiv particular. 

Renner privi declaraţia din faţa lui de parcă faptul de a 
nu fi menţionat detectivul particular constituia pentru el o 
dezamăgire. 

— Aveţi numele lui? 

— Philip Glass. Am numărul lui notat într-un carneţel 
care se află în maşina mea. Duceţi-mă înapoi la apartament 
- maşina mea e acolo - şi pot să vi-l dau. 

— Vă mulţumesc, dar întâmplător îl cunosc pe domnul 
Glass şi ştiu cum să-l găsesc. Aţi vorbit cu el? 

— Nu. Am lăsat un mesaj, dar nu m-a sunat. De altfel, 
din ceea ce mi-a spus Vivian, nu prea a avut succes în 
încercarea de a o găsi pe Lilly. Nu mă aşteptam la mare 
lucru de la el. Nu-mi dau seama dacă e un detectiv bun sau 
îi lua banii degeaba. 

Era o şansă ca Renner să-i spună ce ştia despre Glass, 
dar acesta o lăsă să treacă pe lângă el. 

— Dar Vivian? 

— Am şi numărul ei în maşină. 

— Nu asta voiam. De unde aţi ştiut cum să o contactaţi 
pe Vivian la Tampa? 

Pierce tuşi. Se simţea de parcă primise un pumn în 
stomac. Renner îl prinsese din nou în capcană. Din nou 
carneţelul cu telefoane. Nu putea să-l aducă în discuţie. 
Respectul lui pentru detectivul taciturn creştea pe măsură 
ce îşi simţea mintea împovărată de propriile lui minciuni şi 
de propria confuzie. Nu mai întrezărea decât o cale de a 
scăpa. 

Era obligat să-i spună acel nume. Propriile minciuni îl 
înfundaseră. Se consola spunându-și că Renner ar fi ajuns 
la ea, oricum. Site-ul lui Lilly Quinlan era legat de al ei. Nu 
putea să nu facă legătura. Cel puţin, dându-i numele lui 
Robin în acel moment avea şansa să ţină lucrurile sub 
control. Le va spune atât cât să îl lase în pace, şi o va suna 
ca s-o avertizeze. 

— De la o fată pe nume Robin, spuse el. 

Renner clătină aproape imperceptibil din cap. 

— Ei, ei, un alt nume nou, rosti el. De ce nu mă 
surprinde asta, domnule Pierce? Acum spuneţi-mi cine e 
Robin. 

— Lilly Quinlan menţionează pe site-ul ei disponibilitatea 
unei alte fete de a lucra împreună cu ea. Mesajul e 
„Dublează-ţi plăcerea”. Numele celeilalte fete e Robin. 
Lucrează împreună. Am deschis pagina şi am sunat la 
numărul lui Robin. Fata nu mi-a fost de prea mare ajutor. 
Mi-a spus că e posibil ca Lilly să se fi dus acasă în Tampa, 
unde locuieşte mama ei. Apoi am sunat la Informaţii în 
Tampa şi am cerut numerele persoanelor cu numele 
Quinlan. În cele din urmă, am ajuns la Vivian. 

Renner încuviinţă. 

— Trebuie să fi fost o grămadă de nume. Un nume 
irlandez precum e Quinlan este destul de frecvent. 

— Aveţi dreptate. 

— Şi litera „V” e la sfârşitul alfabetului. Presupun că aţi 
sunat la Tampa de multe ori. 

— Da. 

— Care e prefixul pentru Tampa? 

— Opt unu trei. 

Pierce respiră uşurat pentru că în sfârşit reuşise să 
răspundă la o întrebare fără să fie nevoit să mintă şi să-şi 
facă griji cum se va potrivi ceea ce spune. Apoi îl văzu pe 
Renner băgând mâna în buzunarul gecii lui scurte din piele 
şi scoțând un telefon celular. Îl deschise şi tastă prefixul 
opt, unu, trei. 

Pierce îşi dădu seama că va fi prins imediat cu minciuna 
dacă numărul lui Vivian Quinlan nu era public. 

— Ce faceţi? E trecut de trei dimineaţa în Tampa. O s-o 
speriaţi de moarte dacă... 

Renner ridică o mână pentru a-l face să tacă. 

— Un număr de locuinţă din Tampa. Numele e Vivian 
Quinlan, spuse el şi aşteptă. Pierce îi studia faţa aşteptând 
reacţia. Pe măsură ce secundele treceau, avea senzaţia că 
se sufocă. 

— Bine, vă mulţumesc, spuse Renner. 

Închise telefonul şi îl puse înapoi în buzunar. Îl privi pe 
Pierce un moment, apoi scoase un creion din buzunar şi 
scrise un număr de telefon pe partea exterioară a 
dosarului. Pierce recunoscu numărul; era acelaşi pe care îl 
găsise el în carneţelul lui Lilly Quinlan. 

Expiră, aproape prea tare. Reuşise să obţină o pauză. 

— Cred că aveţi dreptate, spuse Renner. Probabil voi 
vorbi cu ea la o oră mai rezonabilă. 

— Da, poate că ar fi mai bine. 

— Aşa cum cred că v-am mai spus, nu avem acces la 
Internet aici, aşa că nu am văzut site-ul pe care l-aţi 
menţionat. O să verific imediat ce ajung acasă. Spuneţi că 
site-ul e legat de cealaltă femeie, de Robin? 

— Exact. Lucrau împreună. 

— Şi aţi sunat-o pe Robin fiindcă nu puteaţi să daţi de 
Lilly. 

— Aveţi dreptate. 

— Şi aţi vorbit la telefon şi ea v-a spus că Lilly s-a dus 
acasă, în Tampa, la mami. 

— A zis că nu ştie. Că ar fi putut să se ducă acolo. 

— O cunoşteaţi pe Robin înainte de această convorbire 
telefonică? 

— Nu. 

— Să presupun că Robin e o fată pe care o plăteşti ca să 
te distrezi cu ea. O prostituată. Dumneavoastră susţineţi 
că o femeie implicată în genul ăsta de treburi primeşte un 
telefon de la un bărbat absolut necunoscut şi sfârşeşte 
spunându-i acestuia unde crede că s-a dus partenera ei de 
fărădelegi care e dată dispărută. Cam aşa vine treaba, nu? 

Pierce aproape că gemu. Renner nu voia să se dea bătut. 
Continua să exploateze punctele fragile ale declaraţiei lui, 
amenințând să descopere totul. Pierce nu voia decât să 
iasă de acolo, să plece. Brusc îşi dădu seama că trebuia să 
spună sau să facă orice pentru a pleca. Nu îi mai păsa de 
consecinţe. Trebuia să plece. Dacă ar fi putut ajunge la 
Robin înaintea lui Renner, mai exista o şansă ca lucrurile 

să meargă bine. 

— Ei bine... Cred că într-un fel sau altul am reuşit să o 
conving că, ştiţi, chiar voiam să o găsesc şi să mă asigur că 
totul e în regulă. Poate că şi ea îşi făcea griji în privinţa lui 
Lilly. 

— Şi asta aţi aflat la telefon? 

— Da, la telefon. 

— Înţeleg. Bine, păi, o să verificăm toate astea discutând 
cu Robin. 

— Da, verificaţi. Pot să... 

— Aţi accepta un test cu detectorul de minciuni? 

— Cum? 

— Nu durează mult, doar că va trebui să mergem până 
în oraş ca să rezolvăm. 

— In seara asta? Acum? 

— Probabil că nu. Nu cred că aş găsi pe cineva la ora 
asta ca să vă facă testul. Dar am putea încerca mâine de 
dimineaţă, la prima oră. 

— Bine. Aranjaţi pentru mâine. Acum pot să plec? 

— Aproape am terminat, domnule Pierce. 

Detectivul se uita din nou pe declaraţie. In mod cert, 
gândi Pierce, am trecut prin tot ce scrie în formular. Ce 
mai e? 

— Nu înţeleg. Despre ce mai avem de discutat? 

Renner îl privi drept în ochii. 

— Ei bine, numele dumneavoastră a apărut de câteva ori 
pe computer. M-am gândit că am putea vorbi despre asta. 

Pierce se înroşi la faţă din cauza căldurii şi a mâniei. 
Arestarea care se petrecuse cu atâta timp în urmă trebuia 
să fi fost ştearsă din cazierul lui. Termenul legal era a 
radia. Perioada de probaţiune trecuse fără incidente şi 
executase o sută şaizeci de ore de muncă în serviciul 
comunităţii. Asta se întâmplase cu mult timp în urmă. De 
unde ştia Renner? 

— Vă referiţi la chestia din Palo Alto? Nu am fost 
niciodată acuzat în mod oficial. S-a rezolvat fără 
condamnare. Am fost exmatriculat de la şcoală timp de un 

semestru, am executat o perioadă de probaţiune şi muncă 
în serviciul comunităţii. Asta a fost tot. 

— Arestat sub bănuiala de a vă fi dat drept ofiţer de 
poliţie. 

— Asta s-a întâmplat în urmă cu cincisprezece ani. Eram 
student. 

— Înţelegeţi la ce mă gândesc. Atunci v-aţi dat drept 
ofiţer de poliţie. Acum vă comportati ca şi cum aţi fi un fel 
de detectiv. Poate e vorba de complexul eroului, domnule 
Pierce. 

— Nu, e cu totul altceva. Atunci am dat un telefon, 
încercând să obţin nişte informaţii. M-am dat drept un 
poliţist din campus pentru a afla un număr de telefon. Atât. 
Nu sufăr de niciun complex. 

— Al cui număr de telefon? 

— Al unui profesor. Voiam numărul lui de telefon de 
acasă şi nu era înregistrat. A fost o copilărie. 

— În raport scrie că dumneavoastră şi prietenii 
dumneavoastră aţi folosit numărul de telefon pentru a-l 
hărţui pe profesor, pentru a-i face o farsă cum scrie la 
carte. Au mai fost arestaţi încă cinci studenţi. 

— A fost un gest inofensiv, dar trebuia să dea un 
exemplu. Era perioada în care spargerea fişierelor tocmai 
lua amploare. Am fost exmatriculaţi toţi şi am primit o 
perioadă de probaţiune şi muncă în serviciul comunităţii, 
dar pedeapsa a fost mult prea severă în comparaţie cu 
delictul comis. Ceea ce am făcut noi a fost o chestie 
minoră. 

— Lui pare rău, dar pentru mine a te da drept ofiţer de 
poliţie nu e un lucru inofensiv şi nici minor. 

Pierce fu cât pe ce să protesteze, dar renunţă. Ştia că 
nu-l va convinge pe Renner. Aşteptă următoarea întrebare. 
După o pauză, detectivul continuă. 

— În raport scrie că v-aţi executat munca în serviciul 
comunităţii într-un laborator criminalistic din Sacramente. 
Pe vremea aceea vă gândeaţi să intraţi în poliţie? 

— S-a întâmplat după ce mi-am schimbat profilul, optând 

pentru chimie. Lucram în laboratorul de analize ale 
sângelui. Stabileam grupa sanguină şi comparam probe, 
muncă de jos. Era departe de ceea ce se poate numi munca 
de poliţist. 

— Vi s-a părut totuşi interesant, nu-i aşa? Să ai de-a face 
cu poliţiştii, să pui cap la cap dovezile unor cazuri 
importante, toate astea v-au făcut să continuaţi munca şi 
după ce v-aţi executat pedeapsa. 

— Am rămas pentru că mi-au oferit o slujbă. Stanford e o 
facultate scumpă. De altfel nu-mi dădeau mie cazurile 
importante. Cele pe care le primeam eu soseau în colete 
FedEx. Îmi făceam treaba şi le expediam înapoi. De fapt, 
era destul de plictisitor. 

Renner schimbă brusc subiectul. 

— Arestarea dumneavoastră pentru că v-aţi dat drept 
ofiţer de poliţie a apărut pe computer după ce aţi fost 
menţionat în legătură cu un alt caz de crimă, aici. 

Pierce clatină din cap. 

— Nu. Nu am fost niciodată arestat aici. Doar atunci, la 
Stanford. 

— Nu am spus că aţi fost arestat. Am spus că numele 
dumneavoastră se găseşte în raportul unei crime. Totul e 
stocat în computer. Sunteţi hacker, ştiţi asta. Arunci un 
nume la întâmplare în calculator şi uneori eşti uimit de 
ceea ce iese la iveală. 

— Nu sunt hacker. Nu mai ştiu nici noţiunile de bază ale 
acestei ocupaţii. Oricare ar fi cazul de crimă la care vă 
referiţi trebuie să fie vorba de un alt Henry Pierce. Nu-mi 
amin... 

— Cred că vă înşelaţi. Kester Avenue, cartierul Sherman 
Oaks. Aţi avut o soră pe nume Isabelle Pierce? 

Pierce îngheţă, uimit de faptul că Renner făcuse 
legătura. 

— Victima unei omucideri, 19 mai 1988. 

Pierce fu nevoit să confirme. 

— Presupusa victimă a unui ucigaş cunoscut sub numele 
de Fabricantul de Păpuşi, identificat mai târziu ca Norman 

Church. Caz închis la moartea lui Church, în 9 septembrie 
1990. 

Caz închis, se gândi Pierce. Ca şi cum Isabelle ar fi fost 
doar un dosar pe care-l puteai închide, pune într-un sertar 
şi uita. Îl privi pe Renner. 

— Da, sora mea. Şi ce e cu asta? Ce legătură are cu ce 
se petrece acum? 

Renner ezită, apoi, pe faţa lui obosită apăru un zâmbet. 

— Cred că are şi n-are legătură. 

— Ceea ce spuneţi nu are nicio logică. 

— Ba da. Era mai în vârstă decât dumneavoastră, nu? 

— Cu câţiva ani. 

— Obişnuia să dispară şi vă duceaţi să o căutaţi, nu? Aşa 
scrie în computer, deci trebuie să fie corect. Noaptea. 
Împreună cu tatăl dumneavoastră. Vă... 

— Tată vitreg. 

— Tatăl dumneavoastră vitreg vă trimitea în clădirile 
abandonate pentru a o căuta deoarece, copil fiind, ceilalţi 
copii din adăposturi nu fugeau de dumneavoastră. Aşa 
scrie în raport. Şi mai scrie ca n-aţi găsit-o niciodată. Nu 
a găsit-o nimeni, înainte de a fi prea târziu. 

Pierce încrucişă braţele la piept şi se apleca peste masă. 

— Uite ce e, toate astea au şi o concluzie? Pentru că mi- 
ar face mare plăcere să plec de aici dacă nu vă deranjează. 

— Concluzia e că v-aţi dus din nou să căutaţi o fată 
pierdută, domnule Pierce. Mă întreb dacă nu cumva 
încercaţi să vă luaţi revanşa, ştiţi ce vreau să spun? 

— Nu, spuse Pierce cu o voce care-i păru lui însuşi 
pierdută. 

Renner îl privi cu îngăduinţă. 

— În regulă, domnule Pierce, puteţi pleca. Pentru 
moment. Permiteţi-mi însă să vă spun, oficial, că nu m-aţi 
convins că mi-aţi spus tot adevărul. E obligaţia mea să 
stabilesc dacă oamenii spun adevărul şi cred că 
dumneavoastră fie minţiţi, fie omiteţi anumite lucruri. 
Totuşi asta nu mă deranjează prea mult pentru că, ştiţi, 
lucrurile de genul ăsta ies întotdeauna la iveală. Poate că 


120 


mă mişc încet, domnule Pierce. Sigur, v-am lăsat prea mult 
să aşteptaţi, pe dumneavoastră, un cetăţean corect, 
onorabil. Şi asta din cauză că sunt meticulos şi destul de 
eficient în meseria mea. Curând, voi avea întreaga 
imagine. Vă garantez. Şi dacă aflu că aţi încălcat măcar o 
regulă, va fi plăcerea mea, dacă înţelegeţi ce vreau să 
spun. 

Renner se ridică. 

— Ţinem legătura pentru testul acela de poligraf. Dacă 
aş fi în locul dumneavoastră m-aş întoarce la apartamentul 
acela drăguţ din Ocean Way şi aş sta acolo, departe de 
toate acestea. 

Pierce se ridică, ocoli masa şi pe Renner cu un mers 
ciudat, îndreptându-se către uşă. Brusc, îşi aminti ceva şi 
se opri. 

— Unde mi-e maşina? întrebă el. 

— Maşina dumneavoastră? Cred că acolo unde aţi lăsat- 
o. Duceţi-vă la biroul din faţă. O să vă cheme un taxi. 

— Mulţumesc mult... 

— Noapte bună, domnule Pierce. Ţinem legătura. 

În timp ce străbătea încăperea goală a secţiei 
îndreptându-se spre holul care ducea la biroul din faţă şi la 
ieşire, Pierce se uită la ceas. Era ora douăsprezece şi 
jumătate. Trebuia să dea de Robin înaintea lui Renner, dar 
numărul ei de telefon se afla în rucsacul lui, pe care-l 
lăsase în maşină. 

În timp ce se apropia de pupitrul din faţă, îşi dădu 
seama că nu avea bani pentru un taxi. li dăduse lui Robin 
toţi dolarii pe care îi avea. Ezită un moment. 

— Vă pot ajuta cu ceva, domnule? i se adresă polițistul 
din spatele pupitrului. Pierce îşi dădu seama că omul îl 
privea fix. 

— Nu, mulţumesc. 

Se întoarse şi ieşi din clădirea poliţiei. Pe bulevardul 
Venice începu să alerge spre vest, în direcţia plajei. 

În timp ce Pierce mergea pe alee către maşină, observă 
că în apartamentul lui Lilly Quinlan continuau cercetările 
poliţiei. Aleea era blocată de câteva maşini şi fusese 
instalat un reflector mobil. 

Il observă pe Renner stând în picioare în faţa intrării şi 
discutând cu partenerul său, un detectiv al cărui nume 
Pierce nu şi-l amintea. Probabil că Renner trecuse pe lângă 
el spre scena crimei şi nu-l observase, sau îl ignorase în 
mod intenţionat. Pierce optase pentru a doua variantă. Un 
poliţist ar fi observat, chiar şi în toiul nopţii, un om care 
alerga. 

Pierce se opri lângă maşină ca să-şi tragă sufletul, şi-l 
privi preţ de câteva minute pe Renner. Apoi acesta şi 
partenerul său intrară în clădire. Pierce descuie BMW-ul 
folosind telecomanda. 

Se strecură în interior şi închise uşa încet încercă să 
introducă cheia în contact fără să-şi dea seama că lumina 
din plafon era stinsă. Când conştientiză acest lucru îşi zise 
că probabil se arsese becul deoarece plafoniera era setată 
să se aprindă când se deschidea uşa maşinii. Întinse mâna 
şi apăsă butonul, dar nu se întâmplă nimic. Îl apăsă din 
nou și lumina se aprinse. Rămase câteva clipe privind 
plafonul şi căutând o explicaţie. Ştia că lumina avea un 
ciclu cu trei reglaje, controlat de butonul de la bord. Prima 
poziţie aprindea lumina când uşa era deschisă. O dată uşa 
închisă, lumina se stingea cam la cincisprezece secunde 
sau la aprinderea motorului. A doua poziţie ţinea lumina 
aprinsă tot timpul, chiar şi cu uşa închisă. A treia poziţie 
stingea lumina complet. 

Pierce ţinea întotdeauna lumina în prima poziţie, astfel 
încât interiorul să fie luminat când deschidea uşa. De data 
asta plafoniera nu se aprinsese. Comutatorul trebuie să fi 
fost în a treia poziţie a ciclului. Apăsase butonul o dată în 

poziţia întâi şi lumina nu se aprinsese deoarece uşa fusese 
deja închisă. Apăsase a doua oară butonul şi lumina se 
aprinsese în poziţia a doua. 

Deschizând şi închizând uşa în mod repetat, trecu prin 
acest ciclu până când îşi confirmă teoria. Concluzia se 
impunea de la sine - în maşină fusese cineva şi schimbase 
reglajul luminii. 

Cuprins de panică în urma acestei descoperiri, întinse 
mâna printre cele două scaune din faţă şi pipăi podeaua 
maşinii. Mâna lui întâlni rucsacul. Îl trase şi-i verifică rapid 
conţinutul. Carneţelele erau acolo. Nu părea să lipsească 
nimic. Deschise torpedoul; nici acolo nu părea să fi umblat 
cineva. Şi totuşi, era sigur că fusese cineva în maşina lui. 
Faptul că rucsacul din piele nu fusese luat îl duse la 
concluzia că maşina fusese doar percheziţionată, nu 
jefuită. Un hoţ nu s-ar fi deranjat s-o încuie. 

Pierce privi uşa luminată a casei. Renner, poliţia. Ei îi 
percheziţionaseră maşina. Era sigur de asta. Comiseseră, 
totuşi, o greşeală, care-i dăduse lui certitudinea că îi 
cercetaseră maşina. Existau două posibilităţi. In 
conformitate cu prima, cel care cercetase deschisese uşa 
cu un dispozitiv introdus pe canalul ferestrei şi apoi 
apăsase de două ori butonul pentru plafonieră, astfel încât 
aceasta să se stingă pentru a nu fi văzut în maşină. A doua 
posibilitate era ca respectivul să fi intrat în maşină şi să fi 
închis uşa, caz în care plafoniera s-ar fi stins după o vreme 
singură. Pentru a vedea, intrusul apăsase de două ori 
butonul. Când îşi terminase percheziţia, apăsase din nou 
butonul pentru a stinge plafoniera, lăsând-o în poziţia în 
care o găsise Pierce. 

Probabil că a doua posibilitate era cea valabilă. Işi 
aminti că Renner nu se oferise să-l aducă cu maşina. Acum 
ştia de ce. Dorise să ajungă înaintea lui la locul crimei şi să 
percheziţioneze maşina. Dacă s-ar fi aflat şi el acolo, 
Renner n-o putea face fără acordul lui. Pierce nu era 
supărat. Ştia că în maşină nu se afla nimic care să-l poată 
incrimina. Se gândi la Renner şi la dezamăgirea pe care 

acesta trebuie să o fi simţit când descoperise că maşina 
era „curată”. 

— Să te ia dracu', nenorocitule, spuse Pierce cu voce 
tare. 

În timp ce se pregătea să pornească motorul văzu doi 
bărbaţi care transportau cu grijă salteaua spre o dubiţă pe 
care scria DIVIZIA DE CERCETĂRI ŞTIINŢIFICE A 
POLIŢIEI DIN LOS ANGELES. Salteaua fusese învelită cu 
un plastic gros, prin care se vedea clar pata întinsă şi 
întunecată din centru. Vederea saltelei îi provocă lui Pierce 
o stare de deprimare, de parcă cei doi duceau un panou de 
publicitate care anunţa că el ajunsese prea târziu spre a 
mai face ceva pentru Lilly Quinlan. 

Pentru că salteaua nu încăpea în dubiţă, o urcară pe 
portbagajul fixat deasupra maşinii şi o asigurară cu o 
frânghie. Pierce îşi zise că învelişul de plastic era menit să 
protejeze integritatea eventualelor probe care ar mai fi 
existat. 

Când întoarse capul îl văzu pe Renner care stătea în 
pragul uşii şi-l privea. Pierce îi susţinu privirea o vreme, 
după care porni motorul. Din cauza maşinilor oficiale care 
blocau aleea, fu nevoit să meargă în marşarier până ieşi în 
stradă. Apoi întoarse maşina şi porni spre casă. Ajuns în 
apartamentul său, ridică receptorul şi imediat auzi tonul 
întrerupt care îl avertiza că avea mesaje, înainte de a le 
verifica, apăsă butonul pentru repetarea ultimului apel - 
ultima convorbire fusese cu Robin. Apelul fu preluat de 
mesageria vocală fără să sune, ceea ce indica faptul că 
Robin închisese telefonul sau se afla la o întâlnire. 

— Ascultă, Robin, sunt eu, Henry Pierce. Ştiu că eşti 
supărată pe mine, dar, te rog, ascultă ce am să-ţi spun. 
După ce ai plecat, am găsit uşa apartamentului lui Lilly 
deschisă. Proprietarul era acolo şi golea locuinţa. Am găsit 
salteaua patului pătată de sânge şi am sunat la poliţie. Nu 
prea te-am... 

Se auzi semnalul sonor şi fu întrerupt. Apăsă din nou 
butonul pentru repetarea ultimului apel, întrebându-se de 

ce îşi setase o fereastră aşa de mică de mesaje pe serviciul 
telefonic. Telefonul suna ocupat. 

— La naiba! 

Repetă operaţiunea, dar rezultatul fu acelaşi. Frustrat, 
străbătu dormitorul şi ieşi pe balcon. Briza mării era 
puternică şi rece Luminile roții din parcul de distracţie 
erau încă aprinse. Apăsă din nou butonul pentru repetarea 
ultimului apel. De data asta sună. După primul apel îi 
răspunse Robin, cu o voce somnoroasă. 

— Robin? 

— Mda, Henry? 

— Da, nu închide. Ţi-am lăsat un mesaj. Eu... 

— Ştiu. Tocmai îl ascultam. Tu l-ai primit pe al meu? 

— Ce? Un mesaj? Nu. Abia am ajuns acasă. Am fost la 
poliţie toată noaptea. Ascultă, ştiu că eşti supărată pe 
mine, dar, aşa cum încercam să îţi spun în mesaj, o să te 
sune poliţiştii. Nu te-am implicat. Nu le-am spus că tu m-ai 
dus acolo, sau ceva în legătură cu asta. Dar când m-au 
întrebat de unde ştiam că Lilly e din Tampa şi că mama ei 
stă acolo, le-am zis că am aflat de la tine. Era singura 
scăpare. Pentru mine, recunosc, dar m-am gândit că nu va 
fi o problemă pentru tine. Paginile voastre sunt legate. 
Oricum ar fi ajuns să vorbească şi cu tine. 

— E în regulă. 

Pierce tăcu o clipă, surprins de reacţia ei. 

— Le-am spus că te-am convins de faptul că voiam să o 
găsesc pe Lilly pentru a mă asigura că totul e în regulă şi 
de aceea mi-ai dat informaţii despre ea. 

— Ştii, chiar m-ai convins. De-asta te-am sunat şi ţi-am 
lăsat un mesaj. Voiam să-ţi spun că-mi pare rău de ceea ce 
am zis pe alee. A fost foarte naşpa. 

— Nu-ţi face griji în privinţa asta. 

— Mersi. 

Urmă o pauză. 

— Ascultă, spuse Pierce apoi. Salteaua... Era mult 
sânge. Nu ştiu ce s-a întâmplat cu Lilly, dar dacă încerca 
să se retragă din afacere pentru a se duce la studii... Ştiu 

că ţi-e frică de Billy Wentz, dar ar trebui să-ţi fie mai mult 
decât frică, Robin. Orice ai face, ai grijă. 

Cum Robin nu spuse nimic, Pierce continuă: 

— Trebuie să scapi de el şi să ieşi din afacere. Când vei 
face asta nu spune nimănui nimic; dispari pur şi simplu. Ei 
nu trebuie să ştie ce ai de gând. Cred că aici a greşit Lilly. 
A vorbit cu el, sau cu altcineva care i-a transmis. 

— Crezi că el a făcut asta? Ea îi aducea bani. De ce ar 

— Nu ştiu. Nu ştiu ce să cred. Poate că a fost cel care se 
afla la ea înainte de a sosi tu acolo. Orice este posibil. Am 
văzut acolo niște bice, măşti şi alte chestii de genul ăsta. 
Dumnezeu ştie ce i s-a întâmplat. Poate că Wentz a vrut să 
transmită un avertisment, ca să se ştie că nimeni nu se 
poate retrage. Oricum, lucrezi într-o lume periculoasă, 
Robin. Ar trebui să pleci de acolo şi să fii al naibii de 
atentă când o faci. 

Tăcerea lui Robin îi spunea că ea ştia cum stau lucrurile. 
Apoi i se păru că o aude plângând, dar nu era sigur. 

— Totul e bine? 

— Da, spuse ea. Doar că nu e chiar atât de uşor să te 
laşi, să ieşi şi să te întorci la viaţa normală. Altceva nu ştiu 
să fac. Şi apoi, câştig o grămadă de bani. Mai mult decât 
aş câştiga oriunde altundeva. Ce să fac, să muncesc la 
McDonald's? Probabil că nici nu aş reuşi să mă angajez 
acolo. Ce să scriu în cererea de angajare, că am fost târfă 
în ultimii doi ani? 

Pierce intră în casă. Avea două scaune noi, dar se aşeză 
pe locul lui obişnuit de pe vechea canapea. 

— Robin? Nici măcar nu-ţi ştiu numele de familie. 

— LaPorte. De altfel Robin nu e numele meu. 

— Dar care e? 

— Lucy. 

— Ei bine, îmi place mai mult ăsta. Lucy LaPorte. Da, 
sună bine. 

— Trebuie să le dau totul acestor bărbaţi. Am decis sã- 
mi păstrez numele. 

Părea că-şi revenise. 

— Ei bine... Lucy, păstrează numărul meu. Când vei fi 
gata să te desparţi de viaţa pe care o duci, sună-mă şi voi 
face tot ce îmi stă în putinţă să te ajut. Bani, slujbă, un 
apartament, sună-mă şi le vei avea. 

— Ai face-o din cauza surorii tale, aşa-i? 

Pierce medită o clipă înainte de a răspunde. 

— Nu ştiu. Probabil. 

— Nu-mi pasă. Mulţumesc, Henry. 

— Bine, Lucy. Cred că acum o să mă culc. A fost o zi 
lungă şi sunt obosit. Îmi pare rău că te-am trezit. 

— Nu-ţi face griji din pricina asta. Şi nici cu poliţiştii. Mă 
descurc eu cu ei. 

— Mersi. Noapte bună. 

Termină convorbirea şi îşi verifică mesageria vocală. 
Avea cinci mesaje. Mai bine zis, Lilly avea trei mesaje şi el 
două. Primul lui mesaj era de la Charlie. 

„Voiam doar să văd cum a mers azi treaba în laborator şi 
să te întreb dacă ai apucat să te uiţi pe aplicaţiile pentru 
brevete. Dacă există vreo problemă, trebuie să aflăm până 
luni la prima oră ca să avem timp să o rezolvăm.” 

Şterse mesajul. Intenţiona să treacă în revistă aplicaţiile 
pentru brevete dimineaţa şi să-l sune apoi pe Charlie. 

Următorul mesaj era de la Lucy LaPorte. 

„Bună, sunt Robin. Uite ce e, voiam doar să-ţi spun că-mi 
pare rău de lucrurile pe care ţi le-am zis la sfârşit. 
Adevărul e că în ultima vreme sunt supărată pe toată 
nenorocita asta de viaţă. Mi-am dat seama că-ţi pasă de 
Lilly şi că vrei să te asiguri că totul e în regulă. Poate m- 
am purtat aşa din cauză că-mi doresc să existe cineva în 
lume căruia să-i pese în felul ăsta de mine. Sună-mă 
cândva, dacă vrei. Putem să ieşim împreună. Data viitoare 
nu o să te pun să cumperi un suc. La revedere.” 

Fără să ştie de ce, salvă mesajul şi închise telefonul. 
Poate va dori să-l asculte din nou. Rămase o vreme cu 
receptorul în mână, gândindu-se la Lucy. Făptura ei emana 
o blândeţe ascunsă, în ciuda a ceea ce făcea pentru a-şi 

croi un drum în lume. Se gândi la ceea ce spusese: Trebuie 
să le dau totul acestor bărbaţi. Am decis să-mi păstrez 
numele. 

Brusc, şi-l aminti pe detectivul care venise să vorbească 
cu tatăl lui vitreg şi cu mama lui. Acesta le spusese că 
Isabelle folosise un alt nume pe stradă. Era cunoscută sub 
numele Angel. 

Pierce ştia că detectivul Renner îl citise. Cele petrecute 
cu atâta timp în urmă rămăseseră aproape de suprafaţă şi 
ieşiseră la iveală când intervenise dispariţia lui Lilly 
Quinlan. Dorinţa lui de a o găsi pe Lilly, şi a o salva, era o 
datorie faţă de sora pe care o pierduse. 

Pierce îşi zise că lumea în care trăia era uimitoare şi în 
acelaşi timp oribilă. Ceea ce îşi făceau oamenii unii altora, 
dar mai ales ce îşi făceau cu mâna lor îl oripila. Probabil că 
acesta era motivul pentru care se închidea în laborator 
atâtea ore pe zi. Încerca astfel să se izoleze, să nu audă şi 
să nu se gândească la lucruri rele. În laborator, totul era 
clar şi simplu. Se testau teorii ştiinţifice, care se dovedeau 
fie corecte, fie false. Fără zone de incertitudine. Fără 
umbre. 

Simţi brusc o dorinţă copleşitoare de a vorbi cu Nicole, 
de a-i spune că în ultimele zile învățase ceva ce nu ştiuse, 
ceva greu de exprimat în cuvinte, dar de care devenise 
conştient. Voia să-i spună că nu va mai vâna moneda de 
zece cenți, că, în ceea ce îl privea, nu avea decât să îl 
vâneze ea pe el. 

Ridică receptorul şi formă numărul ei. Amalfi Drive. 
Nicole răspunse după trei apeluri. Avea o vocea vioaie, dar 
îşi dădu seama că o trezise din somn. 

— Nicole, sunt eu. 

— Henry... Ce... 

— Ştiu că e târziu, dar vreau să... 

— Nu... am vorbit despre asta. Mi-ai spus că o să 
încetezi. 

— Ştiu. Dar vreau să vorbesc cu tine. 

— Ai băut? 

— Nu. Vreau doar să-ţi spun ceva. 

— E târziu. 

— Te deranjez doar de data asta. Vreau să-ţi spun ceva. 
Lasă-mă să vin până acolo şi... 

— Nu, Henry, nu. Dormeam buştean. Dacă vrei să 
vorbim, sună-mă mâine. Acum, pa. 

Pierce se simţi umilit. Tocmai făcuse un lucru pe care 
era sigur că nu l-ar fi făcut niciodată înainte de noaptea 
asta. 

Gemu, se ridică şi se duse la fereastră. Afară, dincolo de 
chei, către nord, desluşea colierul de lumini ce marca 
Autostrada de pe Coasta Pacificului. Munţii ce se profilau 
ca nişte forme întunecate abia se zăreau sub cerul 
întunecat al nopţii. Auzea oceanul mai bine decât îl vedea. 
Orizontul se pierdea undeva acolo, în întuneric. 

Se simţea deprimat şi obosit. Gândurile îi alunecară de 
la Nicole înapoi la Lucy şi la ceea ce părea a fi soarta lui 
Lilly. Îşi promise să nu uite ceea ce îi spusese lui Lucy. 
Când se va hotări să plece, avea să o ajute, dacă nu din alt 
motiv atunci măcar pentru el însuşi. Cine ştie, ar putea 
reprezenta cel mai bun lucru pe care îl făcuse vreodată în 
viaţă. 

Luminile roții din parcul de distracţii se stinseră. Pierce 
interpretă acest lucru ca pe un semnal, şi intră în încăpere, 
se aşeză pe canapea, ridică receptorul şi formă numărul 
căsuţei sale vocale. Mai ascultă o dată mesajul de la Lucy, 
apoi se duse să se culce. Cum nu avea încă cearşafuri, 
pături şi perne, trase sacul de dormit pe salteaua cea nouă 
şi se băgă în el. Apoi îşi dădu seama că nu mâncase nimic 
toată ziua. Adormi în timp ce compunea în minte o listă cu 
lucrurile pe care le avea de făcut a doua zi dimineaţa. 

Curând, începu să viseze. Se afla pe un hol întunecos cu 
uşi deschise pe ambele părţi. În timp ce înainta de-a lungul 
lui privea prin fiecare uşă. Camerele erau asemănătoare 
celor de hotel: aveau un pat, un birou şi un televizor. Toate 
erau ocupate de oameni pe care nu-i cunoştea şi care nu 
observau că el se uita înăuntru. Erau cupluri care se 

certau, făceau dragoste şi plângeau. Apoi într-una din ele îi 
văzu pe propriii lui părinţi. Mama şi tatăl lui, nu tatăl lui 
vitreg, deşi păreau la vârsta la care divorţaseră deja. Se 
îmbrăcau pentru a pleca la o petrecere. 

Pierce înaintă pe coridor şi într-o altă încăpere îl văzu pe 
detectivul Renner. Era singur şi se plimba pe lângă pat. 
Cearşafurile şi cuverturile erau date la o parte şi pe saltea. 
Se vedea o pată mare de sânge. 

Pierce îşi continuă drumul şi în altă cameră o văzu pe 
Lilly Quinlan întinsă pe un pat, inertă ca un manechin. Era 
goală şi părea că se uită la televizor. Din unghiul în care se 
afla Pierce nu putea vedea ecranul televizorului, dar 
lumina albastră a acestuia făcea ca faţa lui Lilly să pară 
lividă. Pierce păşi în cameră şi Lilly îl privi zâmbind. El se 
întoarse să închidă uşa, dar descoperi că aceasta nu exista. 
Când se întoarse către ea pentru a-i cere o explicaţie, Lilly 
nu mai era. 

Duminică, la prânz, Pierce fu trezit de telefon. 

— E prea devreme pentru a vorbi cu Lilly? întrebă o 
voce de bărbat. 3 

— Nu, de fapt e prea târziu, spuse Pierce. Închise şi se 
uită la ceas. Îşi aminti visul pe care îl avusese şi se apucă 
să-l interpreteze. Gemu apoi amintindu-şi de telefonul pe 
care i-l dăduse lui Nicole în toiul nopţii. Se strecură afară 
din sacul de dormit şi intră sub duş, întrebându-se dacă să 
o sune ca să-şi ceară scuze. Nici măcar apa fierbinte nu 
spăla ruşinea pe care o simţea. Hotări că era mai bine să 
nu sune şi să nu caute să se explice, ci să încerce să uite 
ceea ce făcuse. 

În timp ce se îmbrăca, stomacul lui cerea zgomotos ceva 
de mâncare, dar frigiderul era gol, iar cardul cu care putea 

scoate bani de la un bancomat nu putea fi alimentat până 
luni. Se putea duce la un restaurant sau la o băcănie ca să- 
şi cumpere ceva cu cartea de credit, dar ar fi durat prea 
mult. Îşi revenise din jena pricinuită de telefonul dat lui 
Nicole şi trecuse prin botezul duşului cu dorinţa de a uita 
episodul Lilly Quinlan şi a lăsa poliţia să se ocupe de el. 
Trebuie să se întoarcă la lucru înainte de a renunţa la 
hotărârea pe care o luase. 

La ora unu intra în sediu. Înclină din cap către omul de 
pază din spatele pupitrului de la intrare, dar nu-i adresă 
niciun cuvânt. Era unul dintre noii angajaţi ai lui Clyde 
Vernon şi se purtase întotdeauna foarte rece faţă de el. 

Pierce avea pe birou o ceaşcă de cafea plină cu 
mărunţiş. Înainte de a se apuca de lucru, înşfăcă ceaşca şi 
o luă pe scări până la etajul doi unde se aflau automate cu 
gustări şi băuturi răcoritoare. Aproape că goli ceaşca, 
cumpărând două Coke, două pungi de chipsuri şi un 
pachet de Oreos. Apoi verifică frigiderul din sala de mese 
pentru a vedea dacă nu cumva cineva lăsase acolo ceva 
comestibil, dar nu găsi nimic. Echipa de curăţenie golea 
frigiderul vineri seara. 

Până să ajungă în birou, goli o pungă de chipsuri. Se 
lăsă să alunece în scaun şi o deschise pe cealaltă. Din 
seiful de sub birou, scoase noul set de aplicaţii pentru 
brevete. Jakob Kaz era un foarte bun avocat de brevete, 
dar întotdeauna le cerea cercetătorilor să mai citească o 
dată introducerile şi sumarele aplicaţiilor. Pierce le 
contrasemna întotdeauna. 

Până atunci, brevetele pentru care Amedeo 
Technologies făcuse aplicaţii aveau toate legătură cu 
protejarea proprietarului complexului arhitectural biologic. 
Cheia pentru viitorul nanostructurilor era crearea de 
nanostructuri de înmagazinare şi rulare a acestor 
arhitecturi. De aici alesese Pierce, cu mult timp în urmă, 
ca Amedeo Tech să se afirme în aria tehnicii de calcul 
moleculare. 

În laborator, Pierce şi ceilalţi membri ai echipei lui 

proiectau şi construiau o mare varietate de lanţuri 
complicate de circuite moleculare care erau legate cu 
fineţe pentru a construi porţi logice, baza tehnicii de 
calcul. Cele mai multe dintre brevetele pe care le deţineau 
Pierce şi Amedeo erau în această zonă subordonată a 
memoriei temporare moleculare. Un mic număr de alte 
patente aveau ca subiect dezvoltarea de molecule de 
legătură, reţeaua complicată de relee de carbon care într-o 
zi avea să lege între ele sutele de mii de nanocircuite care 
împreună urmau să formeze un computer de dimensiunile 
unei monede de zece cenți, dar la fel de puternic ca un 
camion Mack digital. 

Inainte de a se apuca să revadă noul set de brevete, 
Pierce se lăsă pe spătarul scaunului şi fixă cu privirea 
peretele din spatele monitorului computerului. Pe perete 
era o caricatură care-l înfăţişa ţinând un microscop. Părul 
îi flutura, iar el zâmbea de parcă tocmai ar fi făcut o 
descoperire fantastică. Deasupra scria: „Henry Hears a 
Who!” Avea caricatura de la Nicole care îi ceruse unui 
artist de pe chei să o deseneze, după ce Pierce îi povestise 
cum tatăl lui le citea poveşti când el şi sora lui erau mici. 
Asta înainte ca părinţii lor să divorţeze, înainte ca tatăl lui 
să se mute la Portland şi să-şi întemeieze o nouă familie. 
Inainte ca Isabelle să înceapă să aibă necazuri. 

Cartea lui favorită era Horton Hears a Who! de dr. 
Seuss. Era povestea unui elefant care descoperă existenţa 
unei lumi întregi pe un fir de praf. O nanolume cu mult 
înainte ca cineva s-o fi conceput. Pierce ştia multe pasaje 
pe de rost şi în timp ce lucra se gândea adesea la ele. 

In poveste, Horton e marginalizat de o parte a junglei 
care nu crede în descoperirea lui. Cel mai tare e 
persecutat de maimuțe - Banda Wickersham - dar în cele 
din urmă salvează minuscula lume de pe firul de praf şi le 
dovedeşte celorlalţi existenţa ei. 

Pierce deschise cutia de Oreos şi mâncă două prăjituri, 
sperând că zahărul îl va ajuta să se concentreze. Apoi, 
emoţionat, începu să treacă în revistă aplicaţiile care 

urmau să mute Amedeo într-o nouă zonă, şi să ridice 
ştiinţa la un alt nivel. Pierce ştia că va da un impuls 
extraordinar lumii nanotehnologiei şi zâmbi gândindu-se la 
reacţia concurenţilor lui când vor citi despre formula 
Proteus în revistele de ştiinţă. 

Pachetul de aplicaţii avea ca scop protejarea unei 
formule pentru conversia energiei celulare. În termenii 
obişnuiţi folosiţi în sumarul primei aplicaţii din pachet, 
Amedeo cerea protecţia patentului unui „sistem de 
alimentare cu energie” capabil să pună în mişcare roboții 
biologici şi, în viitor, să patruleze prin fluxul sanguin al 
oamenilor şi să distrugă agenţii patogeni. El a primit 
numele Proteus, inspirat din filmul Călătorie fantastică. În 
film, o echipă de medici este amplasată într-un submarin 
numit Proteus. Submarinul este miniaturizat cu o rază 
laser contractoare şi injectat în corpul unui bărbat pentru 
a căuta şi distruge un cheag de sânge neoperabil de pe 
creier. 

Era un film de science fiction şi probabil că razele laser 
contractoare ar fi rămas pentru totdeauna doar o 
speculație. Ideea de a ataca agenţii patogeni din corp cu 
roboţi biologici sau celulari nu foarte îndepărtați ca 
imagine de Proteus se afla însă la orizontul îndepărtat al 
ştiinţei. Incă de la începuturile  nanotehnologiei, 
potenţialele aplicaţii medicale reprezentaseră cea mai 
atrăgătoare latură a acestei ştiinţe deoarece punea în 
discuţie posibilitatea de a vindeca SIDA, cancerul şi, în 
general, orice boală cunoscută sau necunoscută. 
Posibilitatea de a introduce în corpul uman maşinării de 
patrulare capabile să întâlnească, identifice şi elimine 
agenții patogeni prin reacţii chimice era fascinant. 

Problema care menținea în cadrul cercetării teoretice 
această latură a ştiinţei consta în identificarea unei surse 
de alimentare. 

Cum să mişti aceste submarine moleculare prin sânge 
folosind o sursă de energie naturală, compatibilă cu 
sistemul imunitar al organismului. 

Formula Proteus era simplă, şi tocmai în aceasta consta 
frumuseţea şi valoarea ei. Pierce îşi imagina că toate 
viitoarele cercetări în domeniul nanotehnologiei aveau să 
se bazeze pe această descoperire unică. Experimentele 
precum şi alte descoperiri şi invenţii menite să pună în 
practică această ştiinţă, considerate ca fiind realizabile 
peste douăzeci de ani, ar fi necesitat doar jumătate din 
acest interval. 

Descoperirea făcută de Pierce în urmă cu trei luni, în 
timp ce se afla în toiul problemelor sale cu Nicole, era cel 
mai frumos moment din viaţa lui. 

— Poate că pentru voi clădirile noastre par teribil de 
mici, şopti Pierce în timp ce termina de revăzut patentele. 
Dar pentru noi, care nu suntem mari, sunt extraordinar de 
înalte. 

Cuvintele aparţineau doctorului Seuss. 

Pierce era mulţumit. Ca de obicei, Kaz se descurcase 
foarte bine îmbinând limbajul obişnuit cu cel ştiinţific în 
primele pagini ale fiecărui patent. Esenţa fiecărei aplicaţii, 
constând din segmentele ştiinţifice şi algoritmizate ale 
formulei, îi aparţinea lui Larraby. 

După părerea lui Pierce, pachetul de aplicaţii era gata. 
El ştia că lansarea lui în nanolume avea să se bucure de 
publicitate şi să determine o creştere proporţională a 
interesului investitorilor. Hotărâseră ca întâi să-i arate 
descoperirea lui Maurice Goddard pentru ca acesta să le 
asigure fondurile necesare şi abia apoi să înregistreze 
aplicaţiile. Dacă totul mergea bine, Goddard îşi va da 
seama că nu avea prea mult timp pentru a se hotări şi va 
lua decizia de a deveni principala sursă de finanţare a 
companiei. 

Pierce şi Charlie Condon regizaseră întâlnirea cu 
atenţie. Lui Goddard i se va prezenta descoperirea. Va 
putea să o verifice cu propriii ochi, la microscopul 
electronic cu tunel. Apoi, va avea la dispoziţie douăzeci şi 
patru de ore pentru a se hotărî. Suma minimă pe care 
Pierce dorea s-o obţină era de optsprezece milioane de 

dolari. Suficient pentru a avansa. În schimb, oferea zece la 
sută din companie. 

Pierce îi scrise o notiţă de felicitare lui Jakob Kaz pe un 
autocolant galben şi o aplică pe pachetul de aplicaţii, 
înainte de a-l încuia la loc în seif. Intenţiona să-l trimită la 
biroul lui Kaz din Century City în dimineaţa următoare, cu 
un transport securizat. Fără faxuri, fără e-mail-uri. Poate 
că le va duce el însuşi cu maşina. 

Pierce se lăsă pe spate, luă o prăjitură Oreos şi se uită la 
ceas. Era două. Trecuse o oră de când se afla în birou. 
Simţea din nou acea vibraţie creatoare. Se decise să o 
exploateze şi să se mute în laborator. Înşfăcă restul de 
prăjituri şi se ridică. 

Pierce tocmai încuia uşa biroului când sună telefonul. 
Era sunetul dublu, specific liniei lui private. Pierce reveni 
grăbit în încăpere. Puţini oameni aveau numărul lui direct 
de la birou, iar unul dintre ei era Nicole. Pierce ocoli 
repede biroul şi aruncă o privire identificatorului de 
apeluri de pe ecranul telefonului. Scria apel privat, deci nu 
era Nicole. Numărul ei de celular şi cel de pe Amalfi Drive 
nu erau protejate. Pierce ezită, dar apoi îşi aminti că şi 
Cody Zeller avea numărul. Ridică telefonul. 

— Domnul Pierce? 

Nu era Cody Zeller. 

— Da? 

— Sunt Philip Glass, m-aţi sunat ieri. 

Detectivul particular. Uitase de el. 

— O, da, da. Vă mulţumesc că m-aţi sunat. 

— Abia azi am primit mesajul. Cu ce vă pot ajuta? 

— Vreau să vorbesc cu dumneavoastră despre Lilly 
Quinlan. V-a contactat mama ei acum câteva săptămâni. 
Din Florida. 

— Da, dar nu mai sunt angajat în acel caz. 

Pierce rămase în picioare, în spatele biroului. În timp ce 
vorbea, îşi sprijini mâna pe monitorul computerului. 

— Înţeleg, dar mă întrebam dacă aş putea vorbi cu 
dumneavoastră despre Lilly. Am permisiunea lui Vivian 

Quinlan. Puteţi verifica, dacă doriţi. Mai aveţi numărul ei? 

Dură mult până când Glass răspunse, atât de mult încât 
Pierce se gândi că acesta închisese telefonul. 

— Domnule Glass? X 

— Da, sunt aici. Mă gândesc. Imi puteți spune de ce vă 
interesează chestia asta? 

— Păi, vreau s-o găsesc. 

Urmă o nouă tăcere. Se petrecea ceva cu Glass şi Pierce 
era în dezavantaj pentru că nu ştia ce anume. Hotări să 
devină insistent. Voia să vorbească cu acel om. 

— Sunt un prieten al familiei, minţi el. Vivian m-a rugat 
să aflu tot ce pot. 

— Aţi vorbit cu poliţia din Los Angeles? 

Pierce ezită. Ceva îi spunea că acceptul lui Glass 
depindea de acest răspuns. Se gândi la evenimentele nopţii 
trecute şi se întrebă dacă era posibil ca Glass să fi aflat de 
ele. Renner spusese că îl cunoştea şi că s-ar putea să-l 
sune. Era duminică după-amiaza. Poate că detectivul va 
aştepta până luni, Glass nefiind direct implicat. 

— Nu, minţi el din nou. Din câte am înţeles de la Vivian, 
poliţia din Los Angeles nu e interesată de treaba asta. 

— Cine sunteţi, domnule Pierce? 

— Cum? Nu înţe... 

— Pentru cine lucraţi? 

— Pentru nimeni. Pentru mine însumi, de fapt. 

— Sunteţi D.P.? 

— Ce-i aia? 

— Haida-de... Detectiv particular. 

— Nu, nu sunt decât un prieten. 

— Cum vă câştigaţi existenţa? 

— Sunt cercetător. Chimist. Nu văd ce legătură are 
acest lucru cu... 

— Mă pot întâlni cu dumneavoastră astăzi. Dar nu la 
mine la birou. 

— Bine, atunci unde? Şi când? 

— Peste o oră. Ştiţi unde se află, în Santa Monica, locul 
numit Cathode Ray's? 

— Pe Eighteenth, nu? Voi fi acolo. Cum o să ne 
recunoaştem? 

— Aveţi vreo şapcă sau vreun alt obiect distinctiv? 

Pierce se aplecă, deschise un sertar al biroului şi scoase 
o şapcă de base-ball cu litere albastre pe cozoroc. 

— Voi purta o şapcă de base-ball gri. Pe cozoroc scrie 
MOLES, cu litere albastre. 

— Molii? De la insecta rozătoare? 

Pierce aproape că râse. 

— De la molecule. Echipa noastră de softball se numea 
Moleculele  Războinice. Pe vremea când aveam una. 
Compania mea o sponsoriza. A trecut multă vreme de 
atunci. 

— Ne vedem la Cathode Ray's. Vă rog să veniţi singur. 
Dacă voi avea impresia că sunteţi însoţit voi considera că- 
mi întindeţi o cursă şi veţi rata întâlnirea. 

— O cursă? Ce vreţi să... 

Glass închise, lăsându-l pe Pierce cu receptorul la 
ureche. Acesta aşeză receptorul în furcă şi îşi puse şapca. 
Îl preocupau întrebările ciudate pe care i le pusese 
detectivul, ceea ce spusese la sfârşitul conversaţiei şi 
modul în care o spusese. Pierce îşi dădu seama că se 
comportase de parcă i-ar fi fost teamă de ceva. 


18 


Cathode Ray's era un loc de întâlnire al generaţiei tech. 
De obicei, toţi cei care se aflau acolo aveau pe masă un 
laptop sau un PDA alături de cafeaua cu lapte. Localul, 
deschis douăzeci şi patru de ore din douăzeci şi patru, 
avea prize electrice şi conexiuni telefonice de mare viteză 
la fiecare masă, şi se afla aproape de Facultatea din Santa 
Monica şi de cartierele de producţie de film şi de software 
din Westside, dar nu era afiliat nici unei corporaţii. Toate 

acestea îl făceau să devină foarte popular. 

Pierce mai fusese acolo de multe ori, şi totuşi i se păru 
ciudat că Glass îl alesese ca loc de întâlnire. La telefon, 
vocea gravă şi obosită i se păru lui Pierce că aparţinea 
unui om în vârstă. Dacă era aşa, atunci avea să sară în ochi 
într-un loc cum era Cathode Ray's şi Pierce se întrebă de 
ce optase pentru acel loc de întâlnire. 

La ora trei fix, Pierce intră în cafenea şi scană repede 
localul în căutarea unui bărbat mai în vârstă. Pentru că nu 
văzu niciunul se aşeză la coadă la cafea. 

Înainte de a pleca de la birou, vărsase în buzunar 
mărunţişul care mai rămăsese în ceaşca de cafea. În timp 
ce aştepta îşi număra banii şi ajunse la concluzia că îi 
ajungeau pentru o cafea simplă şi îi mai rămâneau şi 
pentru borcanul de bacşişuri. 

După ce îşi puse zahăr şi frişcă în ceaşcă se îndreptă 
către curtea interioară şi alese o masă liberă aflată într-un 
colţ. Trecură douăzeci de minute până când fu abordat de 
un bărbat scund, îmbrăcat în blugi şi într-un tricou negru. 
Individul avea ochi negri, înfundaţi adânc în orbite. Era 
mult mai tânăr decât îşi imaginase Pierce. Să fi avut cel 
mult patruzeci de ani. 

— Domnul Pierce? 

Pierce îi întinse mâna. 

— Domnul Glass? 

Glass trase un scaun, se aşeză şi se aplecă peste masă. 

— Dacă nu vă supăraţi, aş vrea să vă văd actul de 
identitate. Pierce puse cafeaua pe masă şi începu să se 
caute prin buzunar după portmoneu. 

— Nu-i o idee rea, spuse el. Vă deranjează dacă îl văd şi 
eu pe al dumneavoastră? 

După ce ambii bărbaţi se convinseră că stăteau la masă 
cu persoana potrivită, Pierce se lăsă pe spate şi-l studie pe 
Glass. Bărbatul din faţa lui emana forţă deşi era mic de 
statură şi îndesat. 

— Vreţi să vă luaţi o cafea înainte de a ne începe 
discuţia? 

138 


— Nu, nu consum cofeină. 

— Atunci, cred că ar trebui să-i dăm drumul. Ce-i cu 
toate precauţiile astea? 

— Mă scuzaţi? 

— Ştiţi ce vreau să spun, chestiile cu „Vă rog să veniţi 
singur” şi „Cu ce vă ocupați?” Pare un pic cam ciudat. 

Înainte de a vorbi, Glass încuviinţă din cap. 

— Ce ştiţi despre Lilly Quinlan? 

— Ştiu cu ce-şi câştiga existenţa, dacă la asta vă referiţi. 

— Cu ce? à 

— Era damă de companie. Işi făcea publicitate prin 
Internet. Sunt destul de sigur că lucra pentru un tip pe 
nume Billy Wentz. Un soi de peşte digital. Conduce site-ul 
unde avea ea pagină. Cred că el a angajat-o în alte chestii - 
site-uri porno, de-astea. Cred că avea legătură şi cu 
domeniul SM. 

Menţionarea numelui lui Wentz păru să învioreze chipul 
lui Glass. Încrucişă mâinile pe masă şi se aplecă în faţă. 

— Aţi vorbit personal cu domnul Wentz? 

Pierce clătină din cap. 

— Nu, dar am încercat. Am fost ieri la Entrepreneurial 
Concepts - asta e compania lui de faţadă. Am cerut să mă 
întâlnesc cu el, dar nu era acolo. De ce am senzaţia că vă 
spun lucruri pe care le ştiţi deja? Ştiţi ceva, eu vreau să 
pun întrebări, nu să răspund la ele. 

— Vă pot spune foarte puţine lucruri. Specialitatea mea 
sunt anchetele privind persoanele dispărute. l-am fost 
recomandat lui Vivian Quinlan de o cunoştinţă de la poliţia 
din L.os Angeles, de la secţia Persoane dispărute. De acolo 
a început totul. Mi-a plătit o săptămână de lucru. Nu am 
găsit-o pe Lilly, şi nu am aflat mare lucru despre dispariţia 
ei. 

Pierce se gândi îndelung la cele spuse. El, ca amator, 
aflase destul de multe lucruri în douăzeci şi patru de ore. 
Se îndoia că Glass era atât de nepriceput precum 
pretindea. 

— De site ştiaţi, nu? L. A. Darlings? 

— Da. Mi s-a spus că lucra ca damă de companie şi a 
fost destul de uşor să o găsesc. L. A. Darlings e unul dintre 
cele mai populare site-uri. 

— I-aţi găsit casa? Aţi vorbit cu proprietarul ei? 

— Nu. 

— Dar cu Lucy LaPorte? 

— Cu cine? 

— Pe site foloseşte numele Robin. Pagina ei e legată de a 
lui Lilly. 

— O, da, Robin. Da, am vorbit cu ea la telefon. A fost o 
convorbire foarte scurtă. Nu a vrut să coopereze. 

Pierce de întreba dacă Glass chiar o sunase. Lucy şi-ar fi 
adus aminte dacă un detectiv ar fi întrebat de Lilly. Îşi 
propuse s-o întrebe dacă primise acel telefon. 

— Cu cât timp în urmă s-a întâmplat? Mă refer la 
telefonul către Robin. 

Glass ridică din umeri. 

— Acum trei săptămâni. Când am început să lucrez la 
caz. Ea a fost una dintre primele persoane pe care le-am 
contactat. 

— V-aţi întâlnit cu ea? 

— Nu, au intervenit alte lucruri, iar la sfârşitul 
săptămânii doamna Quinlan n-a mai dorit să continuăm 
cercetările. Cu asta, rolul meu s-a încheiat. 

— Ce alte lucruri au apărut? 

Glass nu răspunse. 

— Aţi vorbit cu domnul Wentz, nu-i aşa? 

Glass îşi privi braţele încrucişate la piept şi nu răspunse. 

— Ce v-a spus? 

Glass îşi drese glasul. 

— Ascultaţi-mă cu atenţie, domnule Pierce. Încercaţi să 
staţi departe de Billy Wentz. 

— De ce? 

— Pentru că e un om periculos. Pentru că acţionaţi într- 
un domeniu despre care nu ştiţi absolut nimic. Dacă nu 
sunteţi atent, aţi putea să o păţiţi foarte rău. 

— Asta vi s-a întâmplat? Aţi păţit-o? 

— Nu discutăm despre mine. Discutăm despre 
dumneavoastră. 

La masa de lângă ei se aşeză un bărbat cu un pahar cu 
lapte în mână. Glass îl cercetă cu o privire bănuitoare. 
Bărbatul scoase un Palmpilot din buzunar, îl deschise şi 
începu să lucreze, fără să le acorde vreo atenţie celor doi. 

— Vreau să ştiu ce s-a întâmplat când v-aţi dus să vă 
întâlniți cu Wentz, spuse Pierce. 

Glass îşi frecă palmele. 

— Ştiţi... 

Se opri. Pierce insistă. 

— Ce să ştiu? 

— Ştiţi că până la ora actuală singurul loc în care 
Internetul aduce profituri semnificative este sectorul de 
distracţie pentru adulţi? 

— Am auzit asta. Ce legătură... 

— În această ţară, se scot anual profituri de zece 
miliarde de dolari din acest gen de comerţ. E o afacere cu 
legături în marile corporaţii. E peste tot. Deschizi 
televizorul şi comanzi porno hard-core la AT and T. Intri pe 
net şi-ţi comanzi o femeie ca Lilly Quinlan. 

Vocea lui Glass deveni pasionată ca aceea a unui 
predicator. 

— Ştiţi că Wentz vinde francize în toată ţara? Am 
cercetat. Cincizeci de mii de dolari per oraş. Acum există 
un New York Darlings şi un Vegas Darlings. Miami, 
Seattle, Denver, şi aşa mai departe. Legate de aceste site- 
uri, are şi unele, are site-uri porno pentru tot felul de 
preferinţe. El... 

— Ştiu toate astea, îl întrerupse Pierce, dar pe mine mă 
interesează Lilly Quinlan. Ce legătură au toate astea cu 
ceea ce s-a întâmplat cu ea? 

— Nu ştiu, spuse Glass. Dar încerc să vă spun că sunt 
prea mulţi bani la mijloc. Feriţi-vă de Billy Wentz. 

Pierce se lăsă pe spate şi îl privi pe Glass. 

— V-a influenţat, nu-i aşa? Ce a făcut, v-a ameninţat? 

Glass clătină din cap. Nu voia să discute despre asta. 

— Uitaţi-mă. Am venit azi aici ca să încerc să vă ajut. Să 
vă avertizez cât de aproape vă aflaţi de foc. Feriţi-vă de 
Wentz. Insist. Feriţi-vă. 

În ochii lui, Pierce citi sinceritate, dar şi frică. Pierce nu 
se îndoia că într-un fel sau altul Wentz ajunsese la Glass şi 
îl speriase atât de tare încât acesta renunţase la cazul Lilly 
Quinlan. 

— Bine, spuse el. O så mă feresc. 

După întâlnirea cu Philip Glass, Pierce cochetă cu ideea 
de a se întoarce la laborator, dar în cele din urmă fu nevoit 
să recunoască faptul că discuția cu detectivul particular îl 
secătuise de energie. În consecință, se duse în Lucky 
Market pe Ocean Park Boulevard şi umplu un cărucior cu 
mâncare şi cu alte mărunţişuri necesare în noul lui 
apartament.  Plăti cu cartea de credit şi încărcă 
numeroasele sacoşe în portbagajul BMW-ului. Abia când 
ajunse în spațiul de parcare la Sands îşi dădu seama că va 
fi nevoit să facă cel puţin trei drumuri cu liftul pentru a 
căra toate cumpărăturile sus. Alți locatari aveau 
cărucioare cu care-şi transportau cumpărăturile. Ideea i se 
pāru bună. 

La primul drum, luă noul coş de rufe din plastic şi îl 
umplu cu şase pungi de cumpărături, inclusiv alimentele 
perisabile pe care voia să le depoziteze în frigider. 

Când ajunse în intrândul liftului, lângă uşa care ducea la 
boxele de depozitare repartizate fiecărui apartament, văzu 
doi bărbaţi. Pierce îşi reaminti că trebuia să cumpere un 
lacăt pentru boxa lui şi să-şi aducă discurile vechi, cutiile 
şi amintirile pe care Nicole i le păstra în garajul casei de 
pe Amalfi. Şi planşa de surf. 

Unul dintre bărbaţi apăsă butonul de chemare. Pierce îi 

salută cu un gest din cap zicându-şi că erau probabil un 
cuplu de homosexuali. Unul avea în jur de patruzeci de ani, 
era scund şi foarte solid. Celălalt, mult mai tânăr, era înalt 
şi bine clădit, dar din felul în care se mişca se putea 
deduce că se supunea partenerului său mai în vârstă. 

Când se deschise uşa liftului, îi făcură loc lui Pierce să 
urce primul, apoi bărbatul mai scund îl întrebă la ce etaj 
voia să meargă. După ce uşa se închise, Pierce îşi dădu 
seama că bărbatul nu mai apăsase alt buton decât cel cu 
numărul doisprezece, etaj la care stătea el. 

— Locuiţi la doisprezece? întrebă el. Eu abia m-am 
mutat, de câteva zile. 

— Mergem în vizită, spuse cel scund. 

Pierce dădu din cap şi îşi îndreptă atenţia spre numerele 
ce clipeau deasupra uşii. Poate avertismentul lui Glass sau 
felul în care bărbatul scund îl privea îl făcu pe Pierce să 
devină tot mai neliniştit pe măsură ce liftul urca îşi aminti 
că cei doi se apropiaseră de uşa liftului doar atunci când o 
făcuse şi el, se parcă l-ar fi aşteptat. 

În sfârșit, liftul ajunse la etajul doisprezece şi uşă culisă, 
deschizându-se. Cei doi bărbaţi se dădură într-o parte 
pentru a-i permite lui Pierce să iasă primul. Ţinând coşul 
de rufe cu ambele mâini, Pierce le făcu un semn cu capul. 

— Luaţi-o voi înainte, băieţi, spuse el. Puteţi să apăsaţi 
pentru primul etaj? Am uitat să-mi iau corespondenţa. 

— Duminica nu vine poşta, spuse bărbatul cel scund. 

— Mă refeream la cea de ieri. Am uitat să o ridic. 

Nimeni nu făcu nicio mişcare. Cei trei stăteau privindu- 
se, până când uşa începu să se închidă şi bărbatul mai înalt 
întinse mâna şi lovi puternic canatul. Uşa se zgâlţâi şi se 
deschise încet, de parcă şi-ar fi revenit după o lovitură, în 
cele din urmă vorbi tipul scund. 

— Dă-o dracului de poştă, Henry. Cobori aici. Am 
dreptate, Doi Metri? 

Fără să răspundă, bărbatul poreclit după înălţimea sa îl 
apucă pe Pierce de braţe, pivotă şi îl azvârli prin uşa 
liftului pe holul etajului doisprezece. Pierce se izbi 

puternic de o uşă pe care scria PANOU ELECTRIC. 
Plămânii i se goliră de aer, scăpă coşul de rufe din braţe şi 
se prăbuşi pe podea. 

— Uşurel, uşurel, zise individul scund. Cheile, Doi Metri. 

Pierce încă nu-şi revenise, când Doi Metri se apropie de 
el. Cu o mână îl împinse în uşă şi cu cealaltă pipăi 
buzunarele pantalonilor lui Pierce. Când simţi cheile, băgă 
mâna uriaşă în buzunar, le scoase şi i le înmână celuilalt. 

Bărbatul cel scund o luă înainte şi Pierce fu împins pe 
hol către apartamentul său. Când îşi recăpătă răsuflarea 
încercă să spună ceva, dar mâna uriaşului îi acoperi gura. 
Cel mic ridică un deget, fără să privească înapoi. 

— Nu încă, Băiatule Deştept. Să intrăm în apartament, 
ca să nu deranjăm vecinii mai mult decât e necesar. La 
urma urmelor, tocmai te-ai mutat aici. N-ai vrea să faci o 
impresie proastă. 

Individul studia cheile de pe inel. 

— Un Beemer, spuse el. 

Pierce ştia că telecomanda fără cheie de la maşina lui 
avea pe ea sigla BMW. 

— Imi plac Beemers-urile, zise tipul. Oferă putere, lux şi 
un sentiment de siguranţă. E tot ce-ţi doreşti la o maşină - 
sau la o femeie. 

Privi înapoi către Pierce şi zâmbi ridicând o sprinceană. 

Ajunseră la uşă şi bărbatul o deschise cu a doua cheie pe 
care o încercă. Uriaşul îl împinse pe Pierce în apartament 
şi îi făcu vânt pe canapea. Apoi se dădu la o parte, şi 
celălalt bărbat se aşeză în faţa lui Pierce, luă telefonul de 
pe braţul canapelei şi citi înregistrările apelurilor. 

— Ai fost foarte ocupat, Henry, spuse el, în timp ce 
parcurgea lista. Philip Glass... 

Aruncă o privire în spate, către Doi Metri, care se 
aşezase lângă holul de la intrarea apartamentului cu 
braţele musculoase încrucişate la piept. 

— Nu e tipul cu care am discutat noi acum câteva 
săptămâni? îl întrebă. 

Doi Metri încuviinţă. Pierce îşi dădu seama că Glass 

sunase la apartament înainte de a-i telefona la Amedeo. 
Bărbatul cel scund se întoarse la lista de pe telefon şi ochii 
îi sclipiră. 

— O, deci acum Robin te sună pe tine. Minunat. 

Pierce desluşi în vocea bărbatului că pentru Lucy 
LaPorte numai minunat nu va fi. 

— E o nimica toată, spuse Pierce. Mi-a lăsat un mesaj. 
Dacă vreţi, pot să vi-l pun. L-am păstrat. 

— Te îndrăgosteşti de ea, nu-i aşa? 

— Nu. 

Tipul mai scund se întoarse şi zâmbi fals către Doi Metri. 
Apoi, brusc, îl pocni pe Pierce cu telefonul între ochi. 

Pierce văzu negru în faţa ochilor şi capul îi fu străbătut 
de o durere îngrozitoare. Nu-şi dădea seama dacă avea 
ochii închişi sau orbise. Instinctiv, se lăsă pe spate pe 
canapea pentru a se feri de o altă eventuală lovitură. Îl 
auzi pe bărbatul din faţa lui urlând, dar nu desluşi 
cuvintele. Apoi o pereche de braţe puternice îl apucară. Fu 
tras în sus de pe canapea, şi simţi cum e aruncat peste 
umărul lui Doi Metri şi apoi cărat ca un sac. Gura i se 
umpluse de sânge, se luptă să deschidă ochii, dar nu reuşi. 
Auzi uşa balconului deschizându-se şi simţi briza răcoroasă 
a oceanului. 

Brusc, umărul solid care până atunci îi fusese proptit în 
stomac dispăru şi începu o cădere liberă cu capul în jos. 
Mugşchii i se încordară şi gura i se deschise pentru a scoate 
ultimul țipăt disperat al vieţii sale. Apoi, simţi mâinile 
uriaşe apucându-l de glezne. Capul şi umerii i se izbiră 
puternic de betonul dur al clădirii. 

Trecură câteva secunde. Pierce îşi duse mâinile la faţă şi 
îşi atinse nasul şi ochii. Avea pielea nasului despicată şi 
sângera abundent. Reuşi să se şteargă la ochi şi să-i 
deschidă parţial. Douăsprezece etaje mai jos, vedea 
gazonul verde al parcului de lângă plajă şi oamenii fără 
adăpost întinşi pe pături. Işi văzu sângele picurând şi auzi 
o voce de deasupra lui. 

— Alo, acolo jos. Mă auzi? 

Pierce nu spuse nimic şi mâinile care îl ţineau de glezne 
îl scuturară violent, plesnindu-l din nou de zidul exterior. 

— Eşti atent la mine? 

— Da, te aud, spuse Pierce, după ce scuipă o gură de 
sânge pe zid. 

— Bine. Bănuiesc că ţi-ai dat seama cine sunt. 

— Cred că da. 

— Bun. Atunci nu e nevoie să rostim nume. Voiam doar 
să mă asigur că am ajuns împreună la un punct de 
cunoaştere şi înţelegere. 

— Ce vrei? 

Era greu să vorbească stând cu capul în jos în timp ce 
gura i se umplea de sânge. 

— Ce vreau? Păi, în primul rând am vrut să te văd cu 
ochii mei. Când un tip îşi petrece timpul spionându-te două 
zile vrei să vezi cum arată, nu? Asta e una. Şi apoi, am vrut 
să-ţi transmit un mesaj. Doi Metri... 

Brusc, Pierce fu tras în sus. Capul îi ajunsese în dreptul 
barelor balustradei balconului printre care văzu că cel 
care vorbea se lăsase pe vine, astfel încât se aflau faţă în 
faţă. 

— Ceea ce am vrut să-ţi spun e că n-ai tras numai 
numărul greşit, dar te afli şi în lumea greşită, colega. Şi ai 
cam treizeci de secunde pentru a te hotări dacă vrei să te 
întorci în lumea din care ai venit sau vrei să treci în cea 
viitoare. Înţelegi ce-ţi zic? 

Pierce încuviinţă şi începu să tuşească. 

— Înţeleg... Am... Am terminat. 

— E al dracu' de sigur că ai terminat. Ar trebui să-mi 
pun omul să te lase să cazi, dar n-am nevoie de 
încurcături, aşa că nu o să fac asta. Trebuie să te avertizez, 
Băieţaş Deştept: dacă te mai prind dând târcoale şi 
spionând o să cazi. Bine? 

Pierce încuviinţă din cap. Apoi bărbatul care probabil 
era Billy Wentz băgă o mână printre bare şi îl bătu tare pe 
Pierce pe obraz. 

— Fii cuminte. 

Individul se ridică şi îi făcu un semn lui Doi Metri. Pierce 
fii tras peste balustrada balconului şi lăsat să cadă pe 
podea. Amortiză căderea cu mâinile şi se târi într-un colţ 
de unde privi în sus, către cei doi atacatori. 

— Ai o privelişte frumoasă aici, spuse bărbatul scund. 
Cât plăteşti? 

Pierce privi spre ocean şi scuipă un cheag de sânge pe 
podea. 

— Treimii. 

— lisuse Hristoase! Cu banii ăştia îmi pot lua trei 
nenorociri de locuinţe. 

Luptându-se pentru a nu leşina, Pierce se întrebă ce 
vrusese să spună prin nenorociri. Se referea la locuri 
pentru dame de companie sau înjura pur şi simplu? 
Încercă să iasă din starea de ameţeală care îl năpădea. 
Apoi îşi dădu seama că, lăsând la o parte ameninţarea ce 
plana asupra lui, trebuia să încerce să o protejeze pe Lucy 
LaPorte. 

Scuipă din nou sânge pe pardoseala balconului. 

— Dar Lucy? Ce aveţi de gând să faceţi? 

— Lucy? Cine mama dracu' e Lucy? 

— Robin, vreau să zic. 

— O, micuța noastră Robin. Ştii ceva, asta e o întrebare 
bună. Tipa aduce bani frumoşi. Trebuie să fiu prudent. 
Când vine vorba de ea, trebuie să mă calmez. Fii liniştit, 
orice am face nu vom lăsa urme şi se va întoarce la muncă 
nouă-nouţă în două-trei săptămâni. 

Pierce râcâi cimentul cu picioarele într-un efort de a se 
ridica, dar era prea ameţit. 

— Lăsaţi-o în pace, spuse el. M-am folosit de ea şi nici 
măcar nu a ştiut asta. 

În ochii întunecaţi ai lui Wentz se aprinseră nişte 
luminiţe. Pierce desluşi în ei furia şi îl văzu pe Wentz 
punând o mână pe balustrada balconului, de parcă ar fi 
vrut să se sprijine. 

— Lăsaţi-o în pace, hai? 

Scutură din cap, de parcă ar fi vrut să alunge o forţă 

care-l lua în stăpânire. 

— Vă rog, spuse Pierce. Ea nu a făcut nimic. E vina mea. 
Lăsaţi-o în pace. 

Bărbatul cel scund se uită înapoi către Doi Metri şi 
zâmbi. Apoi clătină din cap. 

— Îţi vine să crezi? Să-mi spună mie una ca asta? 

Tipul se întoarse către Pierce, făcu un pas şi ridică brusc 
celălalt picior, lovindu-l puternic. Pierce se aştepta la asta 
şi reuşi să-şi folosească antebraţul pentru a devia cât de 
cât lovitura, însă vârful ascuţit al cizmei îl lovi în partea 
dreaptă a pieptului. Avu senzaţia că cel puţin două coastei 
se înfundaseră. Se strecură în colţ şi încercă să se apere, 
aşteptându-se la alte lovituri. Wentz se aplecă deasupra lui 
şi urlă stropindu-l cu salivă. 

— Să nu dea mama dracului să îndrăzneşti să-mi spui tu 
mie cum să-mi fac treburile. Să nu dea mama dracului să 
îndrăzneşti! 

Se îndreptă şi îşi scutură mâinile de praf. 

— Şi încă ceva. Dacă spui cuiva despre mica noastră 
discuţie de astăzi o să suporţi consecinţele. Şi vor fi 
cumplite. Pentru Robin. Pentru oamenii pe care îi iubeşti. 
Inţelegi ce îţi spun? 

Pierce încuviinţă. 

— Vreau să te aud. 

— Inteleg consecinţele. 

— Bun. Atunci, să mergem, Doi Metri. 

Pierce rămase singur, luptându-se să-şi recapete 
respiraţia, încercând să rămână în lumină în timp ce se 
simţea cuprins din toate părţile de întuneric. 

Când reuşi să se ridice, Pierce luă un tricou din una din 
cutiile din dormitor şi îşi apăsă faţa, încercând să oprească 

sângerarea. Apoi se duse în baie şi se privi în oglindă. Faţa 
i se umfla şi începea să se coloreze. Umflătura îi împiedica 
vederea şi îi dilata rănile de pe nas şi din jurul ochiului 
stâng. Sângera puternic şi sângele i se scurgea pe gât. 
Trebuia să ajungă la un spital, dar mai întâi de toate 
trebuia să o avertizeze pe Lucy LaPorte. 

Găsi telefonul pe podeaua camerei de zi. Încercă butonul 
de pornire, dar nu reuşi să obţină ton. Telefonul se stricase 
- fie în urma impactului cu faţa sa, fie atunci când Wentz îl 
azvârlise pe podea. 

Ţinându-şi tricoul în dreptul feţei. Pierce căută prin 
apartament trusa de prim ajutor în caz de cutremur pe 
care o comandase o dată cu mobila. Monica îi arătase lista 
cu ceea ce se afla în trusă. Ştia că se aflau acolo obiecte de 
prim ajutor, lanterne şi baterii, apă, mâncare îngheţată şi 
uscată și alte provizii. De asemenea, conţinea un telefon 
simplu care funcţiona dacă era conectat la priza din 
perete. 

Găsi trusa în dulapul din dormitor şi o mânji cu sânge în 
timp ce încerca disperat să o desfacă. Pierce îşi dădu 
seama că, până la urmă, va leşina. Pierderea de sânge, 
fluxul epuizant de adrenalină... în cele din urmă găsi 
telefonul, îl cuplă la priza din perete şi obţinu ton. Acum, îi 
mai trebuia doar numărul de telefon al lui Robin. Îl avea 
scris în caietul care se afla jos, în maşină. Îşi zise că nu va 
reuşi să ajungă până acolo deoarece va leşina pe drum. 
Nici măcar nu era sigur unde îi erau cheile. Ultimul lucru 
pe care şi-l amintea era că le văzuse în mâna lui Billy 
Wentz. 

Sprijinindu-se de perete, sună mai întâi la Informaţii în 
Venice şi încercă să obţină numărul lui Lucy LaPorte. Din 
păcate nu reuşi. Apoi, alunecă pe perete şi ajunse pe 
podea, lângă pat. Începu să intre în panică. Trebuia să ia 
legătura cu ea. Sună la laborator, dar nu răspunse nimeni. 
Duminicile erau sacrosancte pentru şobolanii de laborator. 
Lucrau mult, de obicei şase zile pe săptămână, dar 
aproape niciodată duminicile. Încercă la biroul lui Charlie 

Condon şi apoi acasă la acesta, dar la ambele numere îi 
răspunse robotul. 

Se gândi la Cody Zeller, dar ştia că acesta nu răspundea 
niciodată la telefon. Ar fi trebuit să-l apeleze pe pager, şi 
să aştepte până îi va răspunde. 

Apoi se decise pentru ultima soluţie. Formă numărul şi 
aşteptă. După patru apeluri, Nicole răspunse. 

— Sunt eu. Am nevoie de ajutor. Te poţi duce la... 

— Cine e la telefon? 

— Eu, Henry. 

— Nu e vocea ta. Ce... 

— Nicki! strigă el. Ascultă-mă. E o urgenţă şi am nevoie 
de ajutorul tău. Putem vorbi despre toate după aceea. [ţi 
voi explica atunci. 

— În regulă, spuse ea cu o voce nu tocmai convinsă. 
Care e urgenţa? 

— Mai ai computerul conectat la Internet? 

— Da, nu am niciun semn în legătură cu casa. Nu... 

— In regulă, bine. Du-te la computer. Grăbeşte-te! 

Ştia că avea o linie de conectare la Internet care îi va 
duce mai repede la site. 

Când ajunse la calculator, Nicole mută legătura 
telefonică la o pereche de căşti pe care le ţinea pe birou. 

— Bun, am nevoie să accesezi un site. Adresa e LA. 
liniuţă darlings punct com. 

— Iţi baţi joc de mine. E vreun fel de... 

— Fă-o odată! Sau cineva ar putea să moară! 

— Bine, bine. L. A. Liniuţă darlings... 

Pierce aşteptă. 

— Gata, am intrat încercă să vizualizeze în minte site-ul 
de pe ecranul ei. 

— În regulă, dă dublu click pe secţiunea de dame de 
companie şi mergi la Blonde. 

Aşteptă. 

— Ai intrat? 

— Mă mişc cât de repede pot. Gata, şi acum? 

— Rulează imaginile miniaturizate. Dă click pe cea care 

se numeşte Robin. _ 

Din nou aşteptă. Îşi dădu seama că respira zgomotos, şi 
din gât îi ieşea un fluierat uşor. 

— Bun, am ajuns la Robin. Ţâţele alea trebuie să fie 
false. 

— Spune-mi numărul ei de telefon, atât. 

Ea citi numărul şi Pierce îl recunoscu. Era al lui Robin. 

— O să te mai sun. 

Apăsă butonul de închidere, aşteptă trei secunde şi apoi 
îi dădu drumul. După ce obţinu un nou ton de apel, formă 
numărul lui Robin. Începea să ameţească. Vederea i se 
înceţoşa. După cinci apeluri, interveni mesageria vocală. 

— Mama dracului! 

Nu ştia ce să facă. Nu putea trimite poliţia la ea. De 
altfel nici nu ştia unde locuia cu adevărat După salutul ei, 
sună beep-ul pentru mesaj. În timp ce vorbea, simţi că 
limba nu-i mai încăpea în gură. 

„Lucy, sunt eu. Henry. Wentz a fost pe aici. M-a făcut 
praf şi cred că următoarea vizită o să fie la tine. Dacă 
asculţi mesajul ăsta, pleacă de acolo. Acum! Pleacă 
dracului de acolo şi sună-mă când ajungi într-un loc sigur.” 

Menţionă numărul lui de telefon şi închise. 

Se rezemă de perete. Fluxul de adrenalină şi endorfine 
care îl străbătuse în timpul atacurilor lui Wentz slăbea, şi 
în locul lui se instala o durere cumplită. Avea impresia că îl 
doare fiecare muşchi şi fiecare încheietură. Îşi simţea faţa 
pulsând. Voia doar să leşine şi să se trezească atunci când 
va fi vindecat şi toate problemele vor fi rezolvate. 

Mişcându-şi cu greu braţul, ridică din nou telefonul din 
suport, apăsă pe butonul de repetare a ultimului apel şi 
aşteptă. Apelul fu din nou preluat de mesageria vocală a 
lui Lucy. Pipăi orbeşte după suportul telefonului şi închise. 
În clipa următoare acesta sună. Pierce îl duse la ureche. 

— Da? 

— Sunt Nicki. Poţi vorbi? Totul e-n regulă? 

— Nu. 

— Să sun mai târziu? 

— Nu, eu, pe mine, nu tot e'n reg'lă. 

— Ce s-a întâmplat? De ce vorbeşti atât ciudat? De ce-ţi 
trebuia telefonul femeii ăleia? 

În ciuda durerilor îl înfurie felul în care rostise ea 
„femeii ăleia”. 

— Poveste lungă, şi nu po... Eu... 

Simţi cum leşină, în timp ce se prelingea de-a lungul 
peretelui spre podea, şi gemu din adâncul rărunchilor. 

— Henry! Eşti rănit! Henry! Mă mai auzi? 

Pierce reuşi să se întindă pe spate. Apoi îşi dădu seama 
că era posibil să se înece cu propriul sânge, dacă rămânea 
în poziţia aceea. Prin minte îi trecură gânduri despre 
vedete rock înecate în propria vomă. Telefonul îi căzuse, şi 
se afla pe covor, lângă cap. Cu urechea dreaptă auzea 
sunetul slab al unei voci îndepărtate strigându-l. I se păru 
că recunoaşte vocea, şi asta îl făcu să zâmbească. Se gândi 
la Jimmy Hendrix, care se înecase în propria vomă, şi i se 
păru mai agreabil să se înece cu propriul sânge. Încercă să 
cânte, cu vocea o şoaptă de foc: 

— Suză-mă înd sărut eru... 

Nu mai putea pronunţa „c”-ul, din cine ştie ce motiv. Era 
ciudat. Curând nimic nu mai avu o importanţă. Vocea care 
îi susurase în urechi se transformă într-un huruit puternic. 
Curând dispăru şi acel sunet. In jurul lui era doar 
întuneric. Lui îi plăcea întunericul. 

O femeie necunoscută își trecea degetele prin părul lui. 
Părea ciudat de detaşată pentru ceea ce făcea. Apoi se 
aplecă spre el şi Pierce crezu că o să-l sărute, însă ea puse 
mâna pe fruntea lui şi cu un instrument îi lumină pe rând 
ochii. Apoi o voce de bărbat spuse: 

— Coastele. Trei şi patru. S-ar putea să fie fisurate. 

— Dacă-i punem o mască pe faţă, o să-l doară cumplit, 
spuse femeia. 

— O să-i dau ceva. 

Pierce îl văzu pe bărbat ridicând un ac hipodermic. 
Următorul lucru pe care îl simţi fu pişcătura din braţ. 
Curând un val de căldură şi relaxare îi cuprinse tot corpul, 
uşurându-i apăsarea din piept. Zâmbi. Căldură şi relaxare 
într-un ac. Minunile chimiei. Făcuse alegerea potrivită. 

— Mai daţi-mi chingi, spuse femeia. Trecem la verticală. 

Lui Pierce i se închideau ochii. Ultimul lucru pe care îl 
văzu înainte de a se cufunda în căldura binefăcătoare fu un 
poliţist aplecat deasupra lui. 

— Supravieţuieşte? întrebă acesta. 

Pierce nu mai auzi răspunsul. 

Când îşi recăpătă din nou cunoştinţa stătea în picioare. 
Cel puţin aşa i se păru. Deschise ochii şi-i văzu pe toţi 
înghesuindu-se în jurul lui. Femeia cu lumina şi bărbatul 
cu acul. Şi polițistul. Şi mai era şi Nicole. Îl privea cu ochii 
ei verzi plini de lacrimi. Doamne, cât era de frumoasă! 

Liftul începu să coboare brusc şi Pierce crezu că o să 
vomite. 

Încercă să îngâne un avertisment, dar nu reuşi să-şi 
mişte falca. Se simţea de parcă ar fi fost legat strâns de 
perete. Încercă să se mişte, dar nu reuşi. 

Ochii lui îi întâlniră pe ai lui Nicole. Ea întinse mâna şi-l 
mângâie pe obraz. 

— Rezistă, Hewlett, spuse ea. O să te faci bine. 

I se păru că era mult mai înalt decât ea. Înainte nu era. 
În urechi parcă îi reverbera un piuit. Apoi uşa liftului se 
deschise. Bărbatul şi femeia se apropiară de el şi îl 
conduseră afară. Doar că el nu păşea. Abia atunci îşi dădu 
seama ce însemna „trecem la verticală”. A 

După ce ieşiră din lift, fu coborât şi împins pe coridor. În 
timp ce trecea, văzu o mulţime de feţe. Apoi fu împins pe 
uşă şi ridicat într-o ambulanţă. Nu simţea nicio durere, dar 
respira cu dificultate. 

După o vreme, îşi dădu seama că Nicole stătea lângă el 

şi plângea. 

Pierce descoperi că în poziţie orizontală se putea mişca 
un pic. Încercă să vorbească, dar vocea lui părea un ecou 
înăbuşit. Femeia şi asistentul se aplecară, intrând în 
câmpul său vizual. 

— Nu vorbi, spuse ea. Ai o mască pe faţă. 

Toată lumea poartă o mască, îşi zise el şi încercă din nou 
să vorbească, dar cu acelaşi rezultat. 

Femeia se aplecă din nou şi ridică masca de oxigen. 

— Repede. Ce vrei să ne spui? Nu-ţi putem scoate asta. 

O privi pe Nicole, pe deasupra braţului femeii. 

— "Te la 'Ucy. Scoade-o 'e a'olo. 

Masca fu pusă la loc. Nicole se aplecă aproape de el şi 
vorbi. 

— Lucy? Cine e Lucy, Henry? 

— Robin. 'Te la ea. 

Nicole încuviinţă. Inţelegea. Masca îi fu pusă înapoi pe 
gură şi pe nas. 

— Bine, o să mă duc. Imediat ce ajungem la spital. Am 
numărul ei. 

— Nu, acum! urlă el prin mască. 

Nicole deschise poşeta, scoase un telefon celular şi un 
mic carneţel cu spirală. Formă un număr pe care îl citi în 
carneţel şi aşteptă cu telefonul la ureche. Apoi îl apropie 
de urechea lui. Pierce auzi vocea lui Lucy, înregistrată pe 
robot. Gemu şi încercă să-şi mişte capul, fără să reuşească. 

— Uşurel, spuse paramedicul. Imediat ce ajungem la 
Camera de urgenţă o să scoatem chingile. 

Inchise ochii. Voia să se întoarcă la căldură şi întuneric. 
Acolo unde nu-l întreba nimeni de ce. Şi mai ales unde el 
nu-şi punea aceeaşi întrebare. 

În următoarele două ore, în timp ce era examinat în 
Camera de urgenţă de un doctor cu o tunsoare ă la Cezar, 
tratat şi apoi internat în spital, oscilă între luciditate şi 
amnezie. În cele din urmă mintea i se limpezi. Se trezi într- 
o cameră albă de spital, smuls din somn de tuşea sacadată 
a unei persoane aflate după perdeaua de plastic care 

împărțea camera în două. Se uită în jur şi o văzu pe Nicole 
stând pe un scaun, cu telefonul celular la ureche. Antena 
telefonului se iţea printre şuviţele mătăsoase. O privi până 
când ea închise, fără să încerce să vorbească. 

— Ni'i, spuse el cu o voce răguşită. Mulţumes... 

Încă îi era greu să pronunţe litera e fără dureri. Nicole 
se ridică şi veni lângă el. 

— Henry. Tu... 

De dincolo de perdea se auzi tusea. 

— O să te mute într-un salon privat, şopti ea. Asigurarea 
ta medicală acoperă asta. 

— Unde sunt? 

— La St. John's. Ce s-a întâmplat, Henry? Poliţia a ajuns 
acolo înaintea mea. Au spus că i-au sunat oamenii de pe 
plajă să le spună că doi tipi ţineau pe cineva spânzurat 
peste balcon. Pe tine, Henry. E sânge pe zidul exterior. 

Pierce o privi printre pleoapele umflate. Bandajul de pe 
nas îi împărțea vederea în două. Îşi aminti ceea ce spusese 
Wentz, înainte de apleca. 

— Nu-m' a'intesc. Ce-a’ mai zis? 

— Atât. Când au ajuns uşa ta era larg deschisă. Zăceai în 
dormitor. Am ajuns acolo când te scoteau. A fost un 
detectiv aici. Vrea să vorbească cu tine. 

— Nu-mi amintesc nimic. i 

O spuse cât de convingător putu. Începea să vorbească. 
Tot ceea ce avea de făcut era să exerseze. 

— Henry, în ce încurcătură te-ai băgat? 

— Nu ştiu. 

— Cine e Robin? Şi Lucy? Cine sunt? 

Brusc, îşi aduse aminte că trebuia să o avertizeze. 

— De când sunt aici? 

— De două ore. 

— Dă-m! telefonu’ tău. Trebuie să o sun. 

— Am sunat la numărul ăla din zece în zece minute. Asta 
făceam şi când te-ai trezit. Intră mesageria vocală. 

Pierce închise ochii. Se întreba dacă ea primise mesajul 
lui şi fugise înainte de sosirea lui Wentz. 

— Dă-m! oricum să mă uit la telefonu’ tău. 

— Lasă-mă pe mine. Probabil că n-ar trebui să te mişti 
prea mult. Pe cine vrei să suni? 

Îi spuse numărul pentru mesageria lui vocală, şi apoi 
parola numerică. 

— Ai opt mesaje. 

— Şterge orice mesaj pentru Lilly. Nu asculta. 

Toate erau pentru ea, cu excepţia unuia, despre care 
Nicole îi spuse că ar fi trebuit să-l asculte. Dădu telefonul 
mai tare şi îl ţinu ridicat, astfel încât el să poată asculta în 
timp ce ea punea din nou mesajul. Era vocea lui Cody 
Zeller. 

— Salut, Einstein. Am ceva pentru tine, în legătură cu 
chestia aia pentru care m-ai rugat. Dă-mi un semn şi 
vorbim. Pe mai târziu, amice. 

Pierce şterse mesajul şi-i înapoi telefonul lui Nicole. 

— Era Cody? întrebă ea. 

— Da. 

— Aşa mi s-a părut şi mie. De ce-ţi spune aşa? Sună... ca 
la liceu... 

— Fa'ultate, de fapt. 

Îl duru încercând să rostească „facultate”, dar nu atât de 
tare cum se aştepta. 

— Despre ce era vorba? 

— l-am cerut să lucreze ceva pentru mine. 

Încercă să-i povestească despre ce făcea Cody, dar 
înainte de a articula cuvintele pe uşă intră un bărbat în 
halat alb, în jur de şaizeci de ani, cu părul şi barba 
cărunte. 

— Dânsul e doctorul Hansen, spuse Nicole. 

— Cum vă simţiţi? întrebă doctorul şi-l apucă uşor cu 
mâna de falcă pe Pierce. 

— Mă doare numai când respir. Sau când vorbesc. Sau 
când cineva face ce faceţi dumneavoastră acum. 

Hansen îi dădu drumul şi apoi cu un instrument în formă 
de stilou îi examină pupilele. 

— Ei bine, aveţi nişte răni destul de serioase - o comoţie 

de gradul doi şi şase copci în scalp. 

Pierce habar n-avea de acea rană. Probabil că se datora 
lovirii de zidul exterior al clădirii. 

— Comoţia e cauza oricărei amețeli pe care o puteţi 
simţi sau a durerilor de cap. Să vedem, ce mai e? Aveţi o 
contuzie humerală, două coaste fracturate şi, desigur, 
nasul spart. Tăieturile de pe nas şi din jurul ochiului vor 
necesita intervenţia unui plastician pentru a nu rămâne cu 
cicatrice. Pot aduce pe cineva, în această seară, pentru a 
le sutura. Dacă aveţi un chirurg, puteţi apela la el. 

Pierce clătină din cap. 

— Puteţi aduce pe oricine... 

— Henry, spuse Nicole. E vorba despre faţa ta. Cred că 
ar trebui adus cel mai bun chirurg. 

— Cred că vă pot aduce unul foarte bun, spuse Hansen. 
Lăsaţi-mă să dau câteva telefoane, să văd ce pot face. 

— Vă mulţumim. 

Rostise cuvintele destul de clar. Se părea că funcţia 
vorbirii se adapta repede la rănile pe care le avea. 

— Încercaţi să staţi cât mai mult la orizontală, spuse 
Hansen. Mă voi întoarce. 

Doctorul salută din cap şi ieşi din cameră. Pierce o privi 
pe Nicole. 

— Se pare că o să stau aici o vreme. Tu nu eşti obligată 
să rămâi. 

— Nu mă deranjează. 

Zâmbi. Îl duru, dar răspunsul ei îl făcu fericit. 

— De ce m-ai sunat în toiul nopţii, Henry? 

Uitase de asta. Faptul că ea îi aduse aminte îl făcu să se 
simtă din nou stânjenit. Compuse cu grijă răspunsul, 
înainte de a vorbi. 

— Nu ştiu. E o poveste lungă. A fost o săptămână 
ciudată şi simţeam nevoia să-ţi povestesc şi ţie. Voiam să-ţi 
spun la ce mă gândisem. 

— La ce? 

li venea greu să vorbească, dar trebuia să-i spună. 

— Nu ştiu exact. Doar că cele întâmplate m-au făcut să 

văd lucrurile mult mai clar. Probabil e prea târziu, dar 
voiam să-ţi spun că în sfârşit am înţeles. 

Ea clătină din cap. 

— Ăsta e un lucru bun, Henry. Dar iată că zaci aici, cu 
capul şi faţa despicate. Se pare că cineva te-a dat cu capul 
de un balcon de la etajul al doisprezecelea. Poliţiştii vor să 
vorbească cu tine. Se pare că ai intrat într-o grămadă de 
necazuri, dacă vrei să afli părerea mea. Deci scuză-mă că 
nu sar în sus de bucurie şi nu îmbrăţişez noul om care 
pretinzi că eşti. 

Pierce ştia că discuţia putea ajunge la controversele 
obişnuite, dar nu se simţea în stare să se mai certe cu ea. 

— Poţi să încerci din nou la Lucy? 

Nicole apăsă furioasă pe butonul de repetare a ultimului 
apel. 

— Ar trebui să-l pun pe apeluri rapide. 

Pierce îi urmări mimica şi îşi dădu seama că îi 
răspunsese din nou robotul. 

Nicole închise telefonul şi îl privi. 

— Henry, ce se petrece cu tine? 

El încercă să clatine din cap, dar durerea îl săgetă. 

— Am primit un număr greşit, spuse el. 


22 


Pierce visa că este în cădere liberă. Când ajunse în 
sfârşit pe pământ deschise ochii. Detectivul Renner îl 
privea, cu un zâmbet strâmb pe faţă. 

— Dumneavoastră! exclamă Pierce. 

— Mda, eu, din nou. Cum vă simţiţi? 

— Bine. 

— Cred că aţi visat urât. Vă zbăteaţi destul de tare pe 
aici. 

— Poate că vă visam pe dumneavoastră. 

— Cine este familia Wickersham? 

— Poftim? 

— Aţi rostit numele în vis. Wickersham. 

— Sunt maimuțe. Din junglă. Cei necredincioşi. 

— Nu înţeleg. 

— Ştiu, aşa că s-o lăsăm baltă. De ce sunteţi aici? Ce 
vreţi? S-a întâmplat - orice s-o fi întâmplat - în Santa 
Monica, şi am vorbit deja cu ei. Nu-mi amintesc nimic. Am 
o comoţie. 

Renner încuviinţă din cap. 

— Ştiu totul despre rănile dumneavoastră. Sora mi-a 
spus că ieri-dimineaţă plasticianul v-a aplicat o sută şaizeci 
de microcopci pe nas şi în jurul ochiului. Mă aflu aici din 
partea poliţiei din Los Angeles, deşi e clar că poliţia din 
Santa Monica şi cea din Los Angeles ar trebui să-şi 
unească forţele în rezolvarea acestui caz. 

Pierce ridică mâna şi îşi pipăi cu grijă nasul. Nu era 
bandajat. Încercă să-şi amintească ce anume se petrecuse. 
Ultimul lucru de care îşi aducea aminte clar era imaginea 
chirurgului plastician care se apleca deasupra lui. Apoi 
fusese conştient în reprize. 

— Cât e ceasul? 

— Trei şi un sfert. 

Prin jaluzelele de la fereastră străbătea lumina 
puternică. Îşi dădu seama că se afla într-o rezervă. 

— E luni? Nu, e marţi? 

— Aşa scria în ziarul de azi, dacă aveţi încredere în ce 
scriu ziarele. 

Pierce se simţea întremat - probabil că dormise vreo 
cincisprezece ore. Îl deranja însă senzaţia din timpul 
visului, care persista. Şi prezenţa lui Renner. 

— Ce vreţi? 

— Ei bine, în primul rând, daţi-mi voie să scap de ceva. 
O să vă citesc repede drepturile. In felul ăsta, sunteţi 
protejat, la fel ca mine. 

Detectivul trase tava mobilă pentru mâncare peste pat şi 
aşeză un minirecorder pe ea. 

— Ce vreţi să spuneţi, şi dumneavoastră sunteţi 
protejat? De ce trebuie să vă apăraţi? Asta e o tâmpenie. 

— Deloc. Trebuie să fac asta pentru a proteja 
integritatea anchetei pe care o fac. De acum încolo, voi 
înregistra totul. 

Apăsă un buton şi pe minirecorder se aprinse o lumină 
roşie, îşi spuse numele, ora, data şi locul în care se 
desfășura interviul. Îl identifică pe Pierce, şi îi citi 
drepturile garantate constituţional de pe un mic carton pe 
care îl scoase din portmoneu. 

— Deci, înţelegeţi drepturile pe care vi le-am citit? 

— Le-am auzit destul în timp ce eram copil. 

Renner ridică o sprânceană. 

— În filme şi la televizor, adăugă Pierce. 

— Vă rog, răspundeţi-mi la întrebări şi renunţaţi la a 
face pe isteţul. Dacă puteţi. 

— Da, îmi înţeleg drepturile. 

— Bun. Acum, pot să vă pun câteva întrebări? 

— Sunt suspect? 

— Suspect de ce? 

— Nu ştiu. Spune-mi dumneata. 

— Ei bine, asta e, nu? E greu de spus în ce situaţie ne 
aflăm. 

— Şi totuşi crezi că e nevoie să-mi citeşti drepturile. 
Pentru a mă proteja, desigur. 

— Exact. 

— Care sunt întrebările dumneavoastră? Aţi găsit-o pe 
Lilly Quinlan? 

— Lucrăm la asta. Dumneavoastră nu ştiţi unde se află, 
nu? 

Pierce clătină din cap şi îl simţi de parcă ar fi fost plin cu 
lichid. Aşteptă să-i treacă acea senzaţie, înainte de a vorbi. 

— Nu. Aş vrea să ştiu. 

— Da, dacă ea ar intra pur şi simplu pe uşă ar limpezi un 
pic lucrurile, nu? 

— Da. Pe saltea era sângele ei? 

— Încă mai lucrăm la asta. Testele preliminare indică 

faptul că e sânge uman, dar nu avem o mostră din sângele 
lui Lilly Quinlan, pentru a putea face comparaţia. Cred că 
am dat de doctorul ei. Vom vedea ce fişe şi posibile mostre 
are el. O femeie ca ea îşi făcea, probabil, în mod regulat 
analiza sângelui. 

Pierce presupuse că Renner vorbea despre Lilly, care ar 
fi trebuit să-şi facă analize pentru a vedea dacă nu are boli 
cu transmitere sexuală. Totuşi, confirmarea că pe saltea se 
găsise sânge uman îl deprimă, de parcă ultima fărâmă de 
speranţă că Lilly trăia s-ar fi evaporat. 

— Acum daţi-mi voie să pun întrebările, spuse Renner. 
Pe Robin, fata pe care aţi menţionat-o mai înainte, aţi 
cunoscut-o? 

— Nu, v-am mai spus. 

— Aţi vorbit cu ea? 

— Nu. Dar dumneavoastră? 

— Nu, nu am reuşit să o localizăm. Am găsit numărul ei 
pe site, aşa cum ne-aţi spus, dar nu ne răspunde decât un 
mesaj. Am încercat să lăsăm un mesaj în care l-am pus pe 
un tip din echipă să se dea drept un client. 

— Inginerie socială. 

— Mda, inginerie socială. Nici la mesajul acela nu a 
răspuns. 

Pierce simţi cum stomacul i se contractă. Şi Nicole 
încercase de repetate ori să o contacteze pe Lucy, dar nu 
reuşise. Poate că Wentz pusese mâna pe ea. Trebuia să ia 
o hotărâre. Putea continua să-l îmbrobodească pe Renner, 
să ţeasă un văl de minciuni pentru a se proteja pe sine sau 
să încerce să o ajute pe Lucy. 

— Ei bine, aţi localizat numărul? 

— E un celular. 

— Dar adresa la care se trimite factura? 

— Telefonul e înregistrat pe numele unuia dintre clienţii 
ei constanţi. Tipu’ ne-a spus că a acceptat să-i facă această 
favoare. El îi plăteşte telefonul şi chiria „căsuţei ei de 
nebunii” şi i-o trage pe gratis în fiecare duminică după- 
amiază, când nevastă-sa face cumpărăturile la Ralph, în 

Marina. După părerea mea Robin îi face o favoare. Tipu' e 
un dobitoc umflat. Oricum, ea n-a apărut duminică la 
apartament - în Marină. Eram şi noi acolo. Ne-am dus cu 
tipul, dar ea n-a apărut. 

— Dacă opreşti chestia aia, îţi voi spune nişte lucruri 
care te-ar putea ajuta. 

Renner păru să ezite, dar Pierce avea sentimentul că 
totul se petrecea după un scenariu şi avansa exact în 
direcţia în care detectivul dorea. 

Renner apăsă pe un buton şi lumina roşie de înregistrare 
se stinse. Apoi strecură aparatul în buzunarul din dreapta 
al hainei. 

— Ascult, ce-ai de zis? 

— Nu o cheamă Robin, ci Lucy LaPorte. E din New 
Orleans. Trebuie să o găsiţi. E în pericol. S-ar putea să fie 
deja prea târziu. 

— Cine o ameninţă? 

Pierce nu răspunse. Îşi aminti de ameninţarea lui Wentz 
şi de avertismentele detectivului, Philip Glass. 

— Billy Wentz, spuse el într-un târziu. 

— Din nou Wentz, spuse Renner. El e sperietoarea în 
toată treaba asta? 

— Ascultă-mă, omule. Poţi să crezi sau nu ceea ce îţi 
spun, dar găseşte-o pe Robin - adică, pe Lucy - şi asigură- 
te că e bine. 

— Gata? Asta e tot ce ai să-mi spui? 

— Fotografia de pe pagina de site corespunde realităţii. 
Pot să confirm. 

Renner încuviinţă de parcă ar fi presupus tot timpul 
acest lucru. 

— Lucrurile încep să se mai limpezească, spuse el. Ce-mi 
mai poţi spune despre ea? Când ai întâlnit-o? 

— Sâmbătă seara. M-a dus la apartamentul lui Lilly, dar 
a plecat înainte ca eu să intru. Nu a văzut nimic. Am 
încercat să nu o amestec. l-am promis că n-o voi face. Se 
temea să nu afle Wentz. 

— Superinteligent. Ai plătit-o? 

— Da, dar ce importanţă are? 

— Contează. Cât ai dat? 

— Aproximativ şapte sute de dolari. 

— O grămadă de bani, pentru o tură prin Venice. Ai dat 
şi tura ailaltă, aşa-i? 

— Nu, domnule detectiv, nu am dat. 

— Dacă povestea pe care mi-ai spus-o, potrivit căreia 
Wentz este un peşte mare şi rău este adevărată, atunci 
faptul că ea ţi-a arătat drumul către apartamentul lui Lilly 
o pune în mare pericol, nu? 

Pierce încuviinţă. De data asta capul nu-l mai deranja. 
Mişcarea verticală era în regulă, cele pe orizontală erau 
cauza problemelor. 

— Ce mai ştii? insistă Renner. 

— Împarte apartamentul din Marina cu o femeie pe 
nume Cleo. Se pare că e pe acelaşi site, însă n-am verificat. 
Poate vorbiţi cu Cleo ca să daţi de urma ei. 

— Poate că da, poate că nu. Asta e tot? 

— Ultimul lucru pe care îl ştiu despre ea e că s-a urcat 
într-un taxi galben cu verde pe Speedway, sâmbătă seara. 
Poate reuşiţi să-i luaţi urma. 

Renner clătină uşor din cap. 

— Asta merge în filme, dar nu prea ţine în viaţa reală. 
Probabil că s-a dus înapoi la locşoru' de nebunii. Serile de 
sâmbătă sunt pline. 

Uşa salonului se deschise şi înăuntru păşi Monica Purl. 
Văzându-l pe Renner, se opri pe prag. 

— O, îmi pare rău. Deranjez? 

— Da, spuse Renner. Treburi de-ale poliţiei. Aţi putea 
aştepta afară, vă rog? 

— O să vin altă dată. 

Monica îl privi pe Pierce şi chipul ei exprimă uluirea. 
Pierce încercă să zâmbească şi ridică mâna stângă pentru 
a o saluta. 

— O să te sun, spuse Monica. Apoi se întoarse şi dispăru. 

— Cine era? O altă prietenă? 

— Nu, asistenta mea. 

— Vrei să vorbim despre ce s-a întâmplat duminică pe 
balcon? Wentz a fost? 

Gândindu-se la consecinţele mărturisirii, Pierce rămase 
tăcut o bucată bună de vreme. O parte din el voia să spună 
numele lui Wentz şi să facă plângere împotriva lui. Pierce 
se simţea umilit de ceea ce îi făcuseră Wentz şi tovarăşul 
lui. Chiar dacă intervenţia chirurgicală va fi încununată de 
succes şi nu va rămâne cu cicatrice, nu se îndoia că îi va fi 
greu să trăiască cu amintirea celor petrecute. 

Ameninţările lui Wentz i se întipăriseră adânc în minte 
ca ceva cât se poate de real - îndreptat către el, către 
Robin, poate chiar către Nicole. Dacă Wentz reuşise să-l 
găsească şi să-i intre cu forţa în casă, însemna că putea să 
o găsească şi pe Nicole. 

În cele din urmă, se hotărî să vorbească. 

— E cazul celor din Santa Monica, de ce îţi pasă? 

— Toate astea formează un singur caz, ştii asta. 

— Nu vreau să vorbesc despre asta. Nici măcar nu-mi 
amintesc ce s-a întâmplat. Ştiu doar că duceam 
cumpărăturile la apartament, şi apoi m-am trezit 
înconjurat de paramedici. 

— Memoria te înşală uneori. Nu-ţi mai aminteşti ceea ce 
nu-ţi convine. Tonul era sarcastic, iar expresia lui Renner îi 
spunea lui Pierce că acesta nu credea în pierderea lui de 
memorie. Cei doi bărbaţi se studiară din priviri o bună 
bucată de timp, apoi Renner băgă mâna în buzunarul de la 
haină. 

— Asta nu te ajută? 

Scoase o fotografie opt/zece, împăturită, şi i-o arătă lui 
Pierce. Era o imagine a blocului de apartamente Sands, 
luată de la mare distanţă, de undeva de pe plajă. Trase 
fotografia mai aproape şi desluşi imaginile unor oameni pe 
unul din balcoanele de la etajele superioare. Ştia că era 
etajul al doisprezecelea. Ştia că era el, Wentz şi gorila 
acestuia. Era ţinut de glezne, în afara balconului. Figurile 
celor doi nu puteau fi recunoscute. Inapoie fotografia. 

— Nu, cu nimic. 

— Deocamdată doar de atât dispunem, însă după ce va 
apărea la ştiri că vrem fotografii, înregistrări video, orice, 
am putea descoperi ceva care să ne lumineze. Se aflau 
mulţi oameni acolo. E posibil ca cineva să-ţi fi făcut o 
fotografie ca lumea. 

— Succes. 

Renner tăcu şi îl scrută cu privirea pe Pierce înainte de a 
vorbi din nou. 

— Uite ce e, dacă te-a ameninţat te putem proteja. 

— V-am spus, nu-mi amintesc ce s-a întâmplat. Nu-mi 
amintesc absolut nimic. 

— Bine, bine, în regulă, atunci să lăsăm balconul. O să te 
întreb altceva. Unde ai ascuns corpul lui Lilly? 

Pierce holbă ochii. Renner folosise tactica învăluirii, 
pentru a-i aplica apoi o lovitură sub centură. 

— Ce? Sugerezi că... 

— Unde e, Pierce? Ce ai făcut cu ea? Dar cu Lucy 
LaPorte? 

Pierce fu străbătut de un fior rece. Renner era cât se 
poate de serios. Brusc, îşi dădu seama că nu era un 
suspect, ci principalul suspect. 

— E cumva o glumă proastă? Nici măcar n-aţi fi ştiut, 
dacă nu-i sunam eu pe oamenii voştri. Numai mie mi-a 
păsat de treaba asta. 

— Mda, şi poate că sunându-ne pe noi şi vânturându-te 
pe la scena crimei şi prin casă, puneai la cale o apărare 
drăguță şi eficientă. Poate că ceea ce l-ai pus pe Wentz sau 
pe altul dintre amicii tăi să-ţi facă face parte tot din 
apărarea ta. Bietu' tip se pomeneşte cu nasu' rupt pentru 
că şi l-a băgat acolo unde nu trebuia. Nu obţii votul meu de 
simpatie, domnule Pierce. 

Pierce îl privi mut de uimire. Tot ceea ce făcuse sau i se 
făcuse era perceput de Renner ca dovezi care-l incriminau. 

— Să-ţi spun o povestioară, spuse Renner. Lucram în 
Valley, şi anchetam cazul unei fete dispărute. Avea 
doisprezece ani, făcea parte dintr-o familie bună şi ştiam 
că nu era genul care să fugă de acasă. l-am organizat pe 

vecini şi alţi voluntari, şi am scotocit dealurile Encino. Şi, 
ce crezi? Unul dintre băieţii din vecini o găseşte. Violată, 
strangulată şi vârâtă într-o conductă de scurgere. Urâtă 
treabă. Până la urmă s-a dovedit că băiatul care o găsise 
comisese fapta. Ne-a luat o vreme să refacem drumul 
înapoi până la el, dar când am reuşit, a mărturisit. Aşa se 
întâmplă mereu. Făptaşului îi place să se apropie de 
poliţişti, să fie de ajutor; asta îl face să se simtă mai bun 
decât ei şi să-şi atenueze sentimentul de vinovăţie. 

Pierce nu reuşea nici măcar să-şi închipuie cum se 
întorseseră toate împotriva lui. 

— N-ai dreptate, spuse el încet, cu vocea tremurândă. N- 
am făcut-o eu. 

— Mda? Oare unde greşesc? Să vedem ce ştim noi până 
acum. Avem o femeie dispărută şi sânge pe pat. Mai avem 
o grămadă de minciuni şi de amprente de ale tale prin 
toată casa. 

Pierce închise ochii. Se gândi la apartamentul de pe 
Speedway şi la casa albă de pe Altair. Ştia că atinsese 
totul. Pusese mâna pe parfumuri, pe dulapuri, pe 
corespondenţă. 

— Nu... 

Asta era tot ce reuşi să spună. 

— Nu, ce? 

— Totul e o greşeală. Tot ce am făcut... Vreau să spun 
că... Am primit numărul ei. Am vrut doar să văd... Am vrut 
să o ajut... Ştiţi, a fost vina mea... şi m-am gândit că dacă... 
Nu termină. Trecutul şi prezentul erau legate prea strâns. 
Se confundau, unul înceţoşându-l pe celălalt. Deschise 
ochii şi se uită la Renner. 

— La ce te-ai gândit? întrebă detectivul. 

— Cum? 

— Termină-ţi gândul. La ce te-ai gândit? 

— Nu ştiu. Nu vreau să vorbesc despre asta. 

— Hai, băiete, ai pornit pe drumul ăsta, aşa că termină 
ceea ce ai de făcut. Încearcă să scapi de povară. Pentru 
sufletul tău. E vina ta că Lilly e moartă. Ce-ai vrut să spui 

cu asta? A fost un accident? Spune-mi ce s-a întâmplat. 
Poate că nu o să mă şocheze atât de tare şi putem merge 
împreună la procuror, să încercăm să rezolvăm ce se mai 
poate. 

Pierce intră în panică. Aproape că o simţea, ieşindu-i 
prin piele. 

— Ce vrei să spui? Lilly? Nu e vina mea. Nici măcar nu o 
cunoşteam. Am încercat să o ajut. 

— Ștrangulând-o? Tăindu-i gâtul? Sau i-ai aplicat metoda 
lui Jack Spintecătorul? Legenda spunea că Spintecătorul 
era om de ştiinţă. Doctor, sau aşa ceva. Tu eşti noul 
Spintecător, Pierce? Asta e povestea ta? 

— Lasă-mă-n pace. Eşti nebun. 

— Cred că nu eu sunt nebun. De ce zici că a fost vina ta? 

— Poftim? 

— Ai spus că tot ceea ce i s-a întâmplat a fost din vina ta. 
Ce ţi-a făcut? Ţi-a insultat bărbăţia? Ai o sculă mică, 
Pierce? Asta a fost? 

Pierce scutură dramatic din cap, înlăturând un val de 
ameţeală, închise ochii. 

— N-am spus asta. Nu e vina mea. 

— Ai spus-o, am auzit. 

— Nu. Îmi răstălmăceşti cuvintele. Nu e vina mea. Nu 
am avut nicio legătură cu acest lucru. 

Când deschise ochii, îl văzu pe Renner băgând mâna în 
geacă şi scoțând un casetofon. Lumina roşie era aprinsă. 
Pierce îşi dădu seama că era alt casetofon decât cel care 
fusese pus mai înainte pe masă şi oprit. Detectivul 
înregistrase întreaga conversaţie. 

Renner derulă banda câteva secunde şi apoi căută până 
când găsi ceea ce-l interesa - cuvintele pe care Pierce le 
spusese cu câteva momente înainte: „Totul e o greşeală. 
Tot ce am făcut... Vreau să spun că... Am primit numărul 
ei. Am vrut doar să văd... Am vrut să o ajut... Ştiţi, a fost 
vina mea... şi m-am gândit că dacă...” 

Detectivul opri casetofonul şi îl privi satisfăcut pe 
Pierce. Renner îl încolţise. Fusese păcălit. Toate 

cunoştinţele sale în ceea ce privea lumea legală îi spuneau 
să nu mai scoată niciun cuvânt, dar nu se putea opri. 

— Nu, spuse Pierce. Nu vorbeam despre ea. Despre Lilly 
Quinlan. Vorbeam despre sora mea. Incercam să... 

— Discutam despre Lilly Quinlan şi ai spus „a fost vina 
mea”. Asta e recunoaştere, prietene. 

— Nu, ţi-am spus, am... 

— Ştiu ce mi-ai spus. A fost o poveste frumoasă. 

— Nu e o poveste. 

— Ei bine, poveste sau nu, cred că imediat ce voi găsi 
cadavrul voi putea să ţi-o spun eu pe cea reală. O să te 
prind şi o să pot să-mi văd apoi de treburile mele. 

Renner se aplecă peste pat, până când faţa lui fu la doar 
câţiva centimetri de obrazul lui Pierce. 

— Unde e, Pierce? Ştii că e inevitabil. O s-o găsim, aşa 
că hai să terminăm acum. Spune-mi ce ai făcut cu ea. 

Pierce auzi zgomotul casetofonului, aflat din nou în 
funcţiune. 

— leşi afară, şopti el. 

— Ai face mai bine să vorbeşti. După ce înregistrarea 
ajunge pe mâna avocaţilor, nu te mai pot ajuta. Vorbeşte 
cu mine, Henry. Hai. Eliberează-te. 

— Am spus să ieşi afară. Vreau un avocat. 

Renner se îndreptă, zâmbind cu un aer atotştiutor. Cu 
gesturi elegante, luă casetofonul şi îl opri. 

— Sigur că vrei un avocat, spuse el. O să ai nevoie de 
unul. Mă duc la procurorul districtual, Pierce. Deja te am 
la mână, pentru obstrucţionarea anchetei şi pătrundere 
prin efracţie. Asta pentru început. De fapt, vreau premiul 
cel mare. Imediat ce apare cadavrul, comedia s-a terminat. 

Pierce nu îl mai asculta. Se întorsese cu spatele la 
Renner şi privea în gol, gândindu-se la ce urma. Avea să 
piardă totul. Compania - totul. Într-o fracțiune de secundă 
toate piesele dominoului se prăbuşiră în imaginaţia lui, 
ultima fiind Goddard care se retrăgea şi îşi investea dolarii 
la Bronson sau Midas Molecular. Goddard avea să se 
retragă, şi nimeni nu va mai vrea să investească. Nu sub 

auspiciul unei anchete şi al unui posibil proces de crimă. 
Totul se va duce de râpă. Va ieşi pentru totdeauna din 
cursă. 

Privi peste umăr spre Renner. 

— Am spus că nu mai am ce vorbi cu tine. Pleacă. Vreau 
un avocat. 

— Te sfătuiesc să-ţi iei unul bun. 

Renner se întinse către un suport pentru obiecte 
medicale şi luă o pălărie pe care Pierce nu o văzuse. Era o 
pălărie maronie, moale, cu borul lăsat. Pierce se gândi că 
nimeni în Los Angeles nu mai purta astfel de pălării. 
Detectivul părăsi camera fără să mai scoată o vorbă. 

Pierce rămase o clipă nemișcat, gândindu-se la situaţia 
dificilă în care se afla. Se întreba cât din ceea ce spusese 
Renner era ameninţare şi cât realitate. Alungă gândurile şi 
privi în jurul lui, căutând un telefon. Pe noptieră nu era 
nimic, dar marginile patului erau prevăzute cu tot felul de 
butoane electronice pentru poziţionarea saltelei şi 
controlul televizorului montat pe peretele din faţă. Găsi şi 
un telefon, prins în marginea din dreapta. Într-o pungă de 
plastic descoperi o mică oglindă. O ridică şi îşi privi faţa 
pentru prima dată. Se aşteptase la mai rău. Când îşi 
pipăise rana cu degetele, după atac, i se păruse că faţa îi 
fusese despicată şi că va rămâne cu cicatrice uriaşe. In 
clipa aceea nu-l deranjase, fiind bucuros că scăpase cu 
viaţă. Acum era un pic mai preocupat de asta. Privindu-şi 
faţa, constată că umflătura se retrăsese mult. Era umflat 
puţin la colţul ochilor şi în partea de jos a nasului. Ambele 
nări îi erau astupate cu vată. Sub ochi avea dungi purpurii 
întunecate. Corneea ochiului stâng îi era inundată de 
sânge pe o parte a irisului, iar de-a curmezişul nasului se 

vedeau microcopcile. Copcile formau litera K, una din linii 
urcându-i pe nas în timp ce braţele literei se curbau sub 
ochiul stâng şi deasupra lui, spre sprinceană. Pentru a 
uşura munca chirurgului plastician, îi fusese rasă jumătate 
din sprânceana stângă. Arăta absolut ciudat. Pierce puse 
oglinda jos, şi zâmbi amar. Avea faţa aproape distrusă. Un 
poliţist încerca să-l închidă pentru o crimă pe care o 
descoperise, dar nu o comisese. Un peşte şi monstrul lui îl 
urmăreau pe el şi pe cei apropiaţi lui. Şi cu toate astea, el 
stătea într-un pat şi zâmbea. 

Nu înţelegea de ce, dar intuia că avea legătură cu ceea 
ce văzuse în oglindă. Supravieţuise, şi pe faţa lui se vedea 
cât de aproape fusese de moarte. De acolo veneau 
uşurarea şi zâmbetul lui. 

Ridică telefonul şi formă numărul lui Jacob Kaz, avocatul 
companiei. Primi legătura imediat. 

— Henry, eşti bine? Am auzit că ai fost atacat, sau ceva 
în genul ăsta. Ce... 

— E o poveste lungă, Jacob. O să ţi-o spun mai târziu. 
Ceea ce-mi trebuie acum de la tine e un nume. Am nevoie 
de un avocat. Un avocat care să se ocupe de apărare într- 
un caz de crimă. Unul bun, dar căruia să nu-i placă să-şi 
vadă faţa la televizor sau numele în ziare. 

Pierce ştia că ceea ce cerea el era o raritate în Los 
Angeles. Dar, dată fiind situaţia, trebuia să se apere urgent 
de o acuzaţie de crimă nefondată. Era nevoie să se 
acţioneze rapid şi discret, altfel piesele de domino în 
cădere vor deveni blocuri de piatră, sub care va fi îngropat 
atât el, cât şi compania. 

Kaz îşi drese vocea înainte de a răspunde, dar nimic nu 
trădă, atunci când vorbi, că cererea lui Pierce i se părea 
ieşită din comun sau că depăşea relaţia lor profesională. 

— Cred că am un nume pentru tine, spuse el. O să-ţi 
placă de ea. 

Miercuri dimineaţa, în timp ce pierce vorbea la telefon 
cu Charlie Condon, intră în salon o femeie într-un taior gri 
şi îi înmână o carte de vizită pe care scria JANIS 
LANGWISER, AVOCAT. Pierce acoperi receptorul cu mâna 
şi îi spuse că va scurta convorbirea cât de mult va putea. 

— Charlie, trebuie să închid. Tocmai a intrat doctorul. 
Spune-i că va trebui să o facem în weekend sau săptămâna 
viitoare. 

— Nu pot, Henry. Vrea să vadă Proteus înainte să 
înregistrăm patentul. Este şi în interesul tău. In plus îl 
cunoşti pe Maurice, ştii că nu-l poţi amâna. 

— Sună-l din nou şi încearcă să amâni. 

— O să-ncerc şi o să te sun să-ţi spun ce am făcut. 

Charlie închise şi Pierce prinse telefonul de grilajul de 
pe marginea patului. Încercă să-i zâmbească lui Langwiser, 
dar durerea îl împiedică. Femeia îi întinse mâna şi el i-o 
strânse. 

— Janis Langwiser. Încântată de cunoştinţă. 

— Henry Pierce. N-aş putea spune acelaşi lucru, dată 
fiind situaţia. 

— E un lucru obişnuit, când ai de-a face cu cazuri de 
crimă. 

Pierce îi cunoştea palmaresul, de la Jacob Kaz. 
Langwiser se ocupa de cazurile de crimă pentru o firmă 
mică, dar influentă - Smith, Le vin, Colvin & Enriquez. 
După spusele lui Kaz, firma era atât de exclusivistă, încât 
numărul ei nu figura în nicio carte de telefon. Avea o 
clientelă selectă. 

Langwiser fusese angajată de la biroul procurorului 
districtual cu un an înainte după o carieră care includea şi 
munca de acuzare în unele din cele mai importante cazuri 
de crimă din Los Angeles. Kaz îi spusese lui Pierce că firma 
acceptase să-l apere în ideea de a stabili o relaţie cu el, o 

relaţie ce avea să le aducă beneficii, de vreme ce Amedeo 
Technologies urma să devină companie publică. Pierce nu 
îi spusese lui Kaz că, în cazul în care nu vor avea câştig de 
cauză, nu va mai exista niciun fel de companie publică şi 
nici măcar Amedeo Technologies. 

După câteva întrebări politicoase despre rănile pe care 
le suferise Pierce şi despre prognosticul doctorilor, 
Langwiser îl întrebă de ce crede că are nevoie de un 
avocat care să-l apere într-un caz de crimă. 

— Din cauza unui poliţist care crede că sunt un criminal. 
Mi-a spus că se duce la biroul procurorului districtual 
pentru a încerca să mă acuze de un număr de infracţiuni, 
printre care şi cea de crimă. 

— Un poliţist din Los Angeles? Cum îl cheamă? 

— Renner. Nu cred că mi-a spus vreodată prenumele. 
Sau nu mi-l amintesc. Am cartea lui de vizită, dar nu m-am 
uitat niciodată la... 

— Robert. Îl cunosc. Lucrează la Divizia Pacific. E în 
meserie de mult timp. 

— ÎI cunoşti dintr-un caz? 

— La începutul carierei mele la procuratură mă ocupam 
cu înregistrarea cazurilor. Am înregistrat şi câteva aduse 
de el. Mi s-a părut un poliţist bun. Cred că, pentru a-l 
caracteriza, aş folosi cuvântul meticulos. 

— E cuvântul pe care îl foloseşte şi el. 

— Se duce la procuratură pentru a te acuza de crimă? 

— Nu sunt sigur. Nu are cadavrul. Mi-a spus că mai întâi 
mă va acuza de alte chestii: pătrundere prin efracţie şi 
obstrucţionarea justiţiei. Cred că după asta va încerca să 
construiască un caz de crimă. Nu ştiu cât din ce spune 
sunt simple ameninţări şi cât e realitate. Oricum, eu n-am 
omorât pe nimeni, aşa că am nevoie de un avocat. 

Langwiser dădu din cap, îngândurată. 

— Chestia asta cu Renner are vreo legătură cu rănile 
tale? 

Pierce încuviinţă din cap. 

— Să începem cu începutul. 

— În momentul ăsta avem o relaţie avocat-client? 

— Da, poţi vorbi liber. 

În următoarele treizeci de minute Pierce povesti ceea ce 
se întâmplase, fără să-i ascundă nimic, amintind şi 
delictele pe care le comisese. Nu lăsă nimic pe dinafară. 

In timp ce el vorbea, Langwiser lua notițe cu un stilou pe 
care-l scoase dintr-o geantă de piele neagră care părea a fi 
o poşetă supradimensionată sau o servietă prea mică. Felul 
în care se comporta trăda o încredere de sine plătită cu 
bani grei. Când Pierce termină de povestit, ea reveni la 
ceea ce Renner numise „o recunoaştere” din partea lui. 
Puse câteva întrebări, mai întâi despre tonul pe care se 
desfășurase conversaţia în acel moment şi apoi despre 
tratamentul medicamentos pe care Pierce îl urma în acel 
moment şi despre efectele secundare ale atacului și ale 
operaţiei. Apoi îl întrebă la ce se referise când afirmase că 
era vina lui. 

— La sora mea, Isabelle. 

— Nu înţeleg. 

— A murit. Cu mult timp în urmă. 

— Hai, Henry, nu mă pune să ghicesc ce s-a întâmplat. 
Trebuie să ştiu. 

— A fugit de acasă când eram copii. Apoi a fost ucisă... 
de un tip care mai omorâse câţiva oameni. Fete pe care le 
agăța din Hollywood. A fost ucis şi el de poliţia din Los 
Angeles. 

— Un ucigaş în serie... când a fost asta? 

— În anii optzeci. I se spunea Fabricantul de Păpuşi. 

— Imi amintesc de el. Pe vremea aceea eram la 
Facultatea de drept a Universităţii din Los Angeles. Mai 
târziu l-am cunoscut pe detectivul care l-a împuşcat. S-a 
retras abia anul ăsta. 

Păru că se lasă purtată de amintiri, apoi reveni în 
prezent. 

— Bun. Şi cum a venit vorba de Lilly Quinlan în 
conversaţia ta cu detectivul Renner? 

— În ultima vreme m-am gândit mult la sora mea. Cred 

că ăsta e motivul pentru care m-am implicat în povestea cu 
dispariţia lui Lilly. 

— Vrei să spui că te consideri vinovat pentru ceea ce s-a 
întâmplat cu sora ta? Din ce cauză, Henry? 

Pierce ezită o secundă înainte de a vorbi. Nu intenţiona 
să-i spună întreaga poveste. Exista o parte pe care n-ar fi 
putut niciodată să i-o spună unui străin. 

— Eu şi tatăl meu vitreg ne duceam mereu după ea. 
Locuiam în Valley şi mergeam s-o căutăm la Hollywood. 
Câteodată o căutam ziua, dar de cele mai multe ori 
noaptea. 

Pierce fixa cu privirea ecranul televizorului montat pe 
peretele din faţa lui. Vorbea de parcă povestea s-ar fi 
derulat pe ecran şi el o relata. 

— Mă îmbrăcam în haine uzate, ca să semăn cu ei - să 
semăn cu un copil al străzii. Tatăl meu vitreg mă trimitea 
în locurile în care se ascundeau şi dormeau copiii străzii, 
unde făceau sex pentru bani sau îşi injectau droguri. Mă 
rog... 
— De ce tu? De ce nu tatăl tău vitreg? 

— Susţinea că, fiind copil, puteam să intru. Dacă ar fi 
intrat un bărbat într-unul din locurile alea, probabil că ar fi 
fugit toţi şi n-am fi reuşit s-o prindem. 

Pierce se opri şi Langwiser aşteptă un timp înainte de a-l 
îndemna să continue. 

— Ai zis că la vremea respectivă ţi-a spus că ăsta era 
motivul. Ce ţi-a spus mai târziu? 

Pierce clătină din cap. Era bună. Prinsese subtilităţile 
povestirii lui. 

— Nimic. Eu însă cred... adică, fugea pentru că avea un 
motiv. Poliţia a spus că se droga, dar cred că asta s-a 
întâmplat mai târziu. După ce a ajuns pe stradă. 

— Crezi că a fugit din cauza tatălui tău vitreg. 

Avocata o spuse ca pe o afirmaţie, şi el confirmă dând 
imperceptibil din cap. Se gândi la ceea ce spusese mama 
lui Quinlan despre ceea ce credea ea că aveau în comun 
fiica ei şi femeia pe care o cunoştea sub numele Robin. 

— Ce i-a făcut? 

— Nu ştiu, şi nu mai are nicio importanţă acum. 

— Atunci ce te-a făcut să-i spui lui Renner că e vina ta? 
De ce crezi că eşti vinovat de ceea ce i s-a întâmplat surorii 
tale? 

— Din cauză că nu am găsit-o. Am căutat-o nopţi în şir şi 
n-am găsit-o. Măcar dac-aş fi... 

O spuse fără convingere. Era o minciună. Cu niciun chip 
nu-i putea spune adevărul acestei femei pe care abia daca 
o cunoştea. 

Langwiser ar fi vrut să continue, dar îşi dădea seama că 
întinsese prea mult coarda. 

— Bine, Henry. Cred că se pot explica nişte lucruri - atât 
acţiunile tale legate de dispariţia lui Lilly Quinlan, cât şi 
declaraţia pe care i-ai dat-o lui Renner. Îmi pare rău 
pentru sora ta. La vechea mea slujbă, partea cea mai 
dificilă era când trebuia să te ocupi de familiile victimelor. 
Cel puţin tu ai o consolare. Asasinul a primit ceea ce a 
meritat. 

Pierce încercă să zâmbească sarcastic. 

— Da, consolare. Şi la ce ajută asta? 

— Tatăl tău vitreg trăieşte? Dar părinţii tăi? 

— Tatăl meu vitreg da. Din câte ştiu. Nu vorbesc cu el, 
n-am făcut-o de foarte multă vreme. Mama a divorţat şi 
locuieşte în Valley. Nici cu ea n-am vorbit de foarte mult 
timp. 

— Unde e tatăl tău? 

— În Oregon. Şi-a întemeiat o a doua familie, dar ţinem 
legătura. Dintre toţi, doar cu el mai vorbesc. 

Avocata îşi studie notițele o bună bucată de vreme, dând 
paginile înapoi pe măsură ce revedea tot ce spusese el. 
Într-un târziu îl privi şi spuse: 

— Ei bine, cred că totul e o aiureală. 

— Nu, îţi spun exact ce s-a întâmplat. 

— N-ai înţeles, mă refer la Renner. Cred că blufează. Nu 
are nimic. Nu te va acuza de delictele astea mai mici. 
Procurorul l-ar da afară din birou râzând de acuzaţia lui de 

intrare prin efracţie. Care a fost intenţia ta? Să furi? Nu, ci 
să te asiguri că nu i s-a întâmplat nimic acelei femei. Ei nu 
ştiu de corespondenţa pe care ai luat-o, şi oricum nu pot 
dovedi nimic, pentru că ai distrus-o. În ceea ce priveşte 
obstrucţionarea, e doar o ameninţare copilărească. 
Oamenii nu spun niciodată totul poliţiei. Să încerci să acuzi 
pe cineva din cauza asta asta, e absurd. Nici măcar nu-mi 
mai amintesc ultimul caz de obstrucţionare care a ajuns la 
tribunal. Cel puţin cât am lucrat eu în procuratură, nu a 
fost niciunul. 

— Dar cum rămâne cu înregistrarea? Zicea că ceea ce 
am spus eu însemna o recunoaştere. 

— Se juca cu nervii tăi. IÎncerca să te ameţească şi să 
vadă cum reacţionezi, să scoată de la tine ceva cu care să 
te poată incrimina. Ar trebui să ascult toată înregistrarea 
ca să-mi dau seama ce s-a întâmplat. Explicaţia în legătură 
cu sora ta este legitimă şi poate fi percepută ca atare de 
un juriu. La asta se mai adaugă faptul că erai sub influenţa 
mai multor medicamente şi că... 

— Povestea asta nu trebuie să ajungă niciodată în faţa 
unui juriu. Dacă ajunge, sunt terminat. Ruinat. 

— Te înţeleg, însă perspectiva unu juriu rămâne şi 
trebuie s-o luăm în considerare, pentru că aşa va privi şi 
procuratura lucrurile când va lua în considerare 
eventualele acuzaţii. Ultimul lucru pe care îl vor face va fi 
să ia un caz despre care ştiu că nu va fi acceptat de un 
juriu. 

— N-am făcut nimic. Am încercat pur şi simplu să aflu 
dacă nu cumva i s-a întâmplat ceva. Asta e tot. 

Langwiser încuviinţă, dar nu păru grozav de interesată 
de încercarea lui de a-şi susţine nevinovăția. Pierce auzise 
că apărătorii buni nu erau în primul rând interesaţi de 
întrebarea fundamentală despre vinovăția sau nevinovăția 
clientului lor, ci de strategia apărării. li preocupa legea, nu 
dreptatea. Pierce se simţea frustrat deoarece el voia ca 
Langwiser să înţeleagă că era nevinovat. 

— În primul rând, spuse ea, fără un cadavru e foarte 

greu să construieşti un caz împotriva cuiva. Se poate face, 
dar e foarte dificil - mai ales în cazul nostru, - dacă luăm 
în considerare stilul de viaţă şi sursa de venit ale victimei. 
Aceasta ar putea fi oriunde. Dacă e moartă, atunci lista de 
suspecți va fi foarte lungă. În al doilea rând, felul în care 
Renner va încerca să lege intrarea ta prin efracţie într-un 
loc de o posibilă omucidere în alt loc nu va ţine. E o 
legătură pe care nu-i văd pe cei de la procuratură 
încercând să o facă. Adu-ţi aminte că am lucrat acolo şi 
jumătate din eforturile noastre constau în a-i aduce pe 
poliţişti cu picioarele pe pământ. Dacă lucrurile nu se 
schimbă într-un mod esenţial nu vei păţi nimic, Henry, 
indiferent de acuzaţiile pe care ţi le aduce. 

— La ce întorsătură esenţială te referi? 

— De exemplu la descoperirea cadavrului şi la 
posibilitatea ca, într-un fel sau altul, să te implice. 

Pierce clătină din cap. 

— Nu are cum. Nu am întâlnit-o niciodată. 

— Atunci e bine. Ar trebui să fii în siguranţă. 

— Ar trebui? 

— Nimic nu e sută la sută sigur. Mai trebuie să aşteptăm 
şi să vedem ce se întâmplă. 

Langwiser se uită din nou pe notițe. 

— Bun, spuse ea în cele din urmă. Acum, hai să-l sunăm 
pe detectivul Renner. 

Pierce clipi mirat şi spuse: 

— Să-l sunăm? De ce? 

— Să-l anunţăm că te reprezintă cineva şi să vedem ce 
are de spus în apărarea lui. 

Scoase un telefon celular din servietă şi-l deschise. 

— Cred că am cartea lui de vizită în portmoneu, spuse 
Pierce. Ar trebui să fie în sertarul mesei. 

— E-n regulă, ştiu numărul. 

Sună la Divizia Pacific şi-l ceru pe Renner. În timp ce 
aştepta ca acesta să vină la telefon, avocata mări volumul 
şi întoarse telefonul astfel încât să poată auzi şi Pierce ce 
se discută. 

— Salut, Bob, Janis Langwiser la telefon. Mă mai ţii 
minte? 

După o pauză, Renner spuse: 

— Sigur. Am auzit că ai trecut de partea cealaltă. 

— Foarte amuzant. Ascultă-mă, sunt la spitalul Saint 
John's. L-am vizitat pe Henry Pierce. 

Altă pauză. 

— Henry Pierce, Bunul Samaritean care salvează târfe şi 
animale de casă pierdute. 

Pierce simţi că roşeşte. 

— Azi eşti plin de umor de calitate, Bob, spuse 
Langwiser sec. De-asta îţi apar riduri noi, nu-i aşa? 

— Henry Pierce e glumeţul, el cu poveştile lui. 

— Păi, tocmai de-asta te sun. S-a terminat cu poveştile 
spuse de Henry, îl reprezint eu. Nu va mai sta de vorbă cu 
tine. Ai ratat şansa pe care ai avut-o. 

Langwiser îi făcu cu ochiul lui Pierce. 

— N-am ratat nimic, protestă Renner. Când se hotărăşte 
să-mi spună povestea completă şi adevărată, sunt gata să-l 
ascult. Altfel... 

— Uite care e treaba, detectivule, eşti mai interesat să-l 
prinzi cu mâţa în sac pe clientul meu decât să încerci să-ţi 
dai seama ce s-a întâmplat cu adevărat. Asta trebuie să 
înceteze. Henry Pierce nu mai e în raza ta de acţiune. Şi 
încă ceva, nu încerca să-l aduci în instanţă dacă nu vrei să- 
ţi scot pe nas chestia aia cu două casetofoane. 

— l-am spus că înregistrez, protestă Renner. I-am citit 
drepturile şi a zis că le înţelege. Nu am făcut nimic ilegal 
în timpul acestui interviu voluntar. 

— Bob, judecătorilor şi juraţilor nu le plac poliţiştii care 
păcălesc oamenii. Apreciază jocurile curate. 

Urmă o pauză lungă. Pierce îşi zise că Langwiser 
mergea prea departe, că era posibil să-l determine pe 
Renner să găsească ceva împotriva lui din răzbunare. 

— Chiar ai trecut în tabăra cealaltă, nu-i aşa? spuse 
Renner într-un târziu. Sper să fii fericită acolo. 

— Dacă voi avea clienţi ca Henry Pierce, oameni care 

pur şi simplu încearcă să facă un lucru bun, o să fiu. 

— Un lucru bun? Mă întreb dacă Lucy LaPorte crede că 
ceea ce a făcut el e un lucru bun. 

— A găsit-o? izbucni Pierce. 

Langwiser ridică imediat mâna, pentru a-l face să tacă. 

— E şi domnul Pierce acolo? N-am ştiut că ne ascultă. 
Apropo de şmecherii, drăguţ din partea ta că mi-ai spus. 

— Nu sunt obligată s-o fac. 

— Nici eu nu eram obligat să-i spun despre al doilea 
casetofon, din moment ce l-am anunţat că discuţia noastră 
era înregistrată. Aşa că scoate-ţi tu chestia asta pe nas. 
Trebuie să închid. 

— Aşteaptă. Aţi găsit-o pe Lucy LaPorte? 

— Asta e treaba oficială a poliţiei. Nu sunt obligat să te 
informez. La revedere. 

Renner închise. 

— Ţi-am spus să taci din gură, îl mustră avocata pe 
Pierce. 

— Îmi pare rău. O caut de duminică. Aş vrea să ştiu unde 
se află, dacă e bine sau are nevoie de ajutor. Dacă i s-a 
întâmplat ceva, e vina mea. 

Uite cum o iau de la cap, îşi zise el. Mă învinovăţesc. 

Langwiser nu luă în seamă spusele lui, preocupată să-şi 
pună în geantă telefonul şi carnetul. 

— O să dau câteva telefoane, să văd ce pot afla. Cunosc 
la Divizia Pacific câţiva oameni ceva mai cooperanţi decât 
detectivul Renner. Cum ar fi şeful lui, de exemplu. 

— Mă suni dacă afli ceva? 

— Am numerele tale. Între timp, stai departe de toate 
astea. Cu puţin noroc, telefonul meu îl va pune pe Renner 
pe gânduri şi poate îl va face să se răzgândească. Incă nu 
ai ieşit din belea, Henry. Multe se mai pot întâmpla. Ţine 
capul la cutie şi stai deoparte. 

— Bine, aşa o să fac. 

— Şi, încă ceva. Când vine doctorul, fă rost de o listă cu 
medicamentele sub efectul cărora te aflai când te-a 
înregistrat Renner. 

— Bine. 

— Ştii cumva când ieşi de aici? 

— Asta se poate întâmpla din clipă în clipă. 

Pierce îşi privi ceasul. Aştepta de două ore ca doctorul 
Hansen să-l externeze. Apoi se uită la Langwiser. Avocata 
îl privea de parcă ar fi vrut să-l întrebe ceva, dar nu ştia 
cum să o facă. 

— Ce este? 

— Nu ştiu. Mă gândeam doar că a fost un salt lung în 
mintea ta, când erai copil. Vreau să zic, că te-ai gândit la 
faptul că tatăl tău vitreg era motivul plecării surorii tale. 

Pierce tăcu. 

— Mai ai să-mi spui ceva în privinţa asta? 

Pierce se uită din nou la ecranul gol al televizorului şi 
clătină din cap. 

— Nu, asta e tot. 

Nu se aşteptase să fie crezut. Avocaţii aveau de-a face 
cu mincinoşi prin natura meseriei lor şi sesizau orice gest, 
orice detaliu de comportament la fel ca aparatele 
proiectate să facă asta. Langwiser nu reacţionă şi nu 
insistă. 

— Ei bine, trebuie să plec, zise ea. Am o audiere 
preliminară mâine. 

— În regulă. Mulţumesc pentru vizită. A fost drăguţ din 
partea ta. 

— Face parte din servicii. O să dau nişte telefoane în 
drum spre birou şi o să te anunţ dacă aflu ceva despre 
Lucy LaPorte. Îţi reamintesc că e în interesul tău să stai 
departe de toate astea. 

Pierce ridică mâinile, ca şi cum s-ar fi predat. 

— Am terminat cu asta, o asigură el. 

Langwiser zâmbi profesional şi ieşi din salon. A 

Pierce luă telefonul şi tastă numărul lui Cody Zeller. În 
cameră intră Nicole James şi el puse telefonul la loc. 

Nicole se oferise să-l conducă pe Pierce acasă după ce 
doctorul Hansen îi va face externarea. Faţa ei exprima 
durere când privi rănile lui Pierce. Îl vizitase des cât fusese 

internat, dar nu reuşise să se obişnuiască cu nasul zdrobit. 

Pierce luase oftaturile şi şoaptele pline de milă ca pe un 
semn bun. Dacă asta contribuia la împăcarea lor, merita să 
suporte totul. 

— Cum te simţi? îl întreba ea, mângâindu-l uşor pe 
obraz. 

— Destul de bine. Îl aştept pe doctor să mă externeze. 
Deja au trecut două ore. 

— Mă duc să văd ce se întâmplă. 

O porni spre uşă, dar se opri şi îl întrebă: 

— Cine era femeia aia? 

— Care femeie? 

— Cea care tocmai a ieşit din salon. 

— A, e avocata mea. Kaz a găsit-o. 

— De ce ai nevoie de ea dacă-l ai pe Kaz? 

— E specializată în procese în care e vorba de crimă. 

Nicole se apropie de pat. 

— Apărător criminalist? Henry, de obicei oamenii care 
primesc numere greşite de telefon nu au nevoie de avocaţi. 
Ce se întâmplă? 

Pierce ridică din umeri. 

— Nu mai ştiu nici eu. Am intrat într-o chestie din care 
încerc să ies întreg. Vreau să te întreb ceva. 

Pierce se dădu jos din pat. Îşi pierdu o clipă echilibrul, 
dar îşi reveni. Îi atinse uşor braţele. Nicole îl privi cu 
suspiciune. 

— Ce? 

— Când plecăm de aici, unde mă duci? 

— Ţi-am spus, Henry, te duc acasă. La tine acasă. 

Pierce nu-şi ascunse dezamăgirea. 

— Henry, ne-am înţeles să încercăm... 

— Am crezut că... 

Pierce se opri. Nu ştia exact ce gândea şi nici cum să-şi 
exprime sentimentele confuze. 

— Tu crezi că tot ceea ce s-a întâmplat cu noi s-a 
întâmplat prea repede, spuse ea. Şi că poate fi reparat 
uşor. 

Se întoarse şi se îndreptă spre uşă. 

— Dar mă înşel, şopti Pierce. 

— De luni de zile nu ne-a mai fost bine împreună. 

Nicole părăsi camera şi se duse să-l caute pe doctor. 
Pierce se aşeză pe pat şi încercă să rememoreze momentul 
când se aflau în roata din parcul de distracţii şi toate 
lucrurile păreau perfecte. 

Era sânge peste tot. O dâră se întindea pe carpeta bej, 
pe patul nou-nouţ, pe doi dintre pereţi şi năclăia telefonul. 
Pierce stătea în uşa dormitorului şi privea tot dezastrul din 
încăpere. Nu-şi amintea mai nimic din ce se întâmplase 
după ce plecaseră Wentz şi monstrul care-l însoțea. 

Intră în cameră şi îngenunche lângă telefon. Ridică 
receptorul cu două degete şi-l ţinu la distanţă de ureche, 
ca să îşi dea seama dacă avea vreun mesaj. 

Nu era niciunul. Scoase telefonul din priză şi îl duse în 
baie, ca să-l curețe. 

Chiuveta era pătată de sânge; ca şi uşa dulapului cu 
medicamente. Pierce nu-şi amintea să se fi dus în baie 
după ce fusese atacat. Petele maronii îi aminteau de 
salteaua din apartamentul lui Lilly Quinlan. 

În timp ce ştergea telefonul cu şerveţele ude, îşi aminti 
de un film numit închegat, pe care-l văzuse împreună cu 
Cody Zeller. Era vorba despre o femeie a cărei slujbă 
consta în a curăța locul crimei, după ce poliţia termina 
investigaţiile. Se întreba dacă era şi în realitate o astfel de 
slujbă şi dacă exista vreo firmă la care ar fi putut să sune. 
Perspectiva de a curăța dormitorul nu-l atrăgea. 

După ce reuşi să curețe cât de cât telefonul, îl puse în 
priză. Verifică dacă avea mesaje. Nu era niciunul. Lipsea 
de acasă de aproape şaptezeci şi două de ore şi cu toate 

astea nu primise niciun mesaj. Îşi zise că pagina lui Lilly 
Quinlan fusese în sfârşit scoasă de pe site-ul L. A. Darlings. 
Apoi îşi aminti altceva. Tastă numărul de la Amedeo 
Technologies şi aşteptă să i se facă legătura cu biroul 
Monicăi Purl. 

— Monica, eu sunt. Mi-ai schimbat numărul de telefon? 

— Henry? Ce cauţi... 

— Ai schimbat numărul de telefon? 

— Da, aşa mi-ai spus să fac. Trebuia să-l fi schimbat ieri. 

— Cred că aşa e. 

În mod ciudat, Pierce regreta că schimbase numărul şi 
se simţi neliniştit. Numărul acela îi asigura legătura cu 
altă lume, cu Lilly şi Lucy. 

— Henry? Mai eşti acolo? 

— Da. Care e noul meu număr? 

— Trebuie să-l caut. Ai ieşit din spital? 

— Da, am ieşit. Caută-l mai repede, te rog. 

— Caut, caut. Voiam să ţi-l dau ieri, dar când am intrat 
în salon era persoana aia în vizită. 

— Înţeleg. 

— Gata, uite-l. 

Monica îi dicta numărul şi el înşfacă un pix şi îl scrise pe 
încheietura mâinii, neavând o hârtie la îndemână. 

— Există vreo deviere către ultimul număr? 

— Nu. M-am gândit că toţi tipii ăia ar fi continuat să te 
sune. 

— Exact. Bună treabă. 

— Ăă, Henry, vii la serviciu azi? Charlie m-a întrebat de 
programul tău. 

Făcu o pauză înainte de a răspunde. Era destul de 
târziu. Probabil că Charlie voia să discute despre 
demonstraţia pe care trebuia să i-o facă lui Goddard. 

— Nu ştiu dacă o să reuşesc să ajung, spuse el. Doctorul 
zice să o iau uşor. Dacă Charlie vrea să stăm de vorbă, 
spune-i că sunt acasă şi dă-i noul meu număr de telefon. 

— Bine, Henry. 

— Mulţumesc, Monica. Ne vedem mai târziu. 

Aşteptă ca ea să spună la revedere, ca să închidă 
telefonul, dar Monica întrebă: 

— Henry, eşti bine? 

— Sunt bine. Doar că nu vreau să vin la serviciu şi să 
sperii pe toată lumea cu faţa pe care ai văzut-o. Mi-am dat 
seama că te-ai speriat. 

— Nu m-am... 

— Ba da, te-ai speriat, dar nu face nimic. Mulţumesc că 
m-ai întrebat cum mă simt. Ştii, tipul pe care l-ai văzut în 
salon ieri e un detectiv pe nume Renner. De la Poliţia din 
Los Angeles. Probabil că o să te sune să întrebe de mine. 

— Ce să mă întrebe? 

— Despre ce ţi-am cerut să faci pentru mine. Ştii tu, să 
dai telefonul ăla şi să te prefaci că eşti Lilly Quinlan. 
Chestii de genul ăsta. 

Urmă o pauză după care Monica îl întrebă cu o voce 
schimbată: 

— Henry, am necazuri? 

— Nu, Monica. Tipul anchetează dispariţia femeii. Mă 
anchetează pe mine, nu pe tine. Verifică pur şi simplu ce 
am făcut eu. Dacă te sună, spune-i adevărul şi totul va fi 
bine. 

— Eşti sigur? 

— Da, sunt sigur. Nu-ţi face griji în privinţa asta. Acum 
ar trebui să închid. 

Închise telefonul şi formă numărul lui Lucy LaPorte. Îi 
răspunse din nou robotul, dar mesajul era diferit. Lucy 
anunţa că îşi luase vacanţă şi va lipsi până la jumătatea lui 
noiembrie. 

Mai mult de o lună, îşi zise Pierce, înfiorându-se la 
gândul că încăpuse pe mâna lui Wentz. Lăsă un mesaj, fără 
să-l ia în seamă pe al ei. 

— Lucy, sunt Henry Pierce. E important. Sună-mă. Nu- 
mi pasă ce s-a întâmplat sau ce ţi-au făcut, sună-mă. Pot să 
te ajut. Am un nou număr, aşa că notează-l. Închise şi ţinu 
telefonul în poală o vreme în speranţa absurdă că ea va 
suna. Apoi renunţă, se ridică şi părăsi dormitorul. 

Pierce găsi coşul de rufe gol pe masa din bucătărie. Îşi 
aminti că îl folosise pentru a căra cumpărăturile în 
apartament când îi întâlnise pe Wentz şi pe Doi Metri la 
lift. Scăpase coşul atunci când fusese împins afară din lift, 
dar acum se afla aici. Deschise frigiderul şi se uită 
înăuntru. Tot ceea ce cărase sus - cu excepţia ouălor, care 
probabil se spărseseră - se afla în frigider. Se întrebă cine 
făcuse ordine. Nicole? Poliţia? Vreun vecin pe care nici 
măcar nu-l cunoştea? Îi veniră în minte spusele 
detectivului Renner în legătură cu complexul Bunului 
Samaritean. Dacă o astfel de teorie şi un astfel de complex 
erau adevărate, atunci toţi binefăcătorii meritau să fie 
compătimiţi. Ideea că eforturile lor ar fi putut fi privite cu 
cinism de către cei ce exercitau legea îl întrista. 

Pierce îşi aminti că mai avea câteva pungi cu 
cumpărături în portbagajul BMW-ului. Luă coşul de rufe şi 
plecă să le aducă. Simţindu-se încă slăbit de pe urma 
atacului şi a operaţiei, hotărî să facă două drumuri, aşa că 
nu încărcă prea mult coşul. Când reveni în apartament cu 
al doilea coş verifică din nou telefonul şi descoperi că avea 
un mesaj. 

Pierce înjură, furios că pierduse apelul, şi accesă 
mesageria vocală. Mesajul era de la Lucy LaPorte. „Să mă 
ajuţi? M-ai ajutat deja destul, Henry. Mi-au făcut rău. Sunt 
vânătă toată. Vreau să încetezi să mă suni şi să încerci să 
mă ajuţi. Este ultima oară când vorbesc cu tine. Încetează 
să mai suni aici.” 

Mesajul se terminase, dar Pierce continua să ţină 
receptorul la ureche. In minte îi reveneau părţi ale 
mesajului ca un disc vechi şi zgâriat. Mi-au făcut rău. Sunt 
vânătă toată. Simţi cum îl apucă ameţeala şi se sprijini de 
perete, pentru a-şi recăpăta echilibrul. Apoi se întoarse cu 
spatele şi se lăsă să alunece până ajunse să stea pe podea, 
cu telefonul în poală. 

După un timp, ridică receptorul şi începu să formeze 
numărul lui Lilly. Când ajunse la jumătate, se opri şi 
închise. 

— O.K., zise el cu voce tare. 

Închise ochii şi se întrebă dacă să o sune pe Janis 
Langwiser şi să-i spună că Lucy trăieşte. Cu ocazia asta ar 
fi putut s-o întrebe dacă mai aflase ceva. 

Înainte de a-şi pune ideea în aplicare, sună telefonul. 
Pierce răspunse imediat, gândindu-se că era Lucy. 

Dar nu, era Monica. 

— Am uitat să-ţi spun, de luni până marţi prietenul tău 
Cody Zeller ţi-a lăsat trei mesaje pe linia privată. Cred că 
vrea să-l suni. 

— Mulţumesc, Monica. 

Pierce nu putea să-l sune pe Zeller direct. Prietenul lui 
nu răspundea la telefoane directe. Pentru a-l contacta, 
Pierce trebuia să-i lase un mesaj pe pager cu un număr la 
care să sune el. Dacă numărul îi era cunoscut, Zeller 
răspundea. Cum avea un număr nou, pe care Zeller nu 
avea cum să-l recunoască, Pierce adăugă un prefix format 
din trei cifre şapte, un cod care-l anunţa că un prieten sau 
un partener de afaceri încerca să-l contacteze de la un 
număr necunoscut. Procedeul era enervant, dar Zeller era 
paranoicul paranoicilor şi Pierce trebuia să joace după 
regulile lui. Sună şi începu să aştepte resemnat, dar i se 
răspunse prompt la mesaj, lucru neobişnuit pentru Zeller. 

— Iisuse, omule, când ai de gând să-ţi iei un telefon 
celular? Încerc să dau de tine de trei zile. 

— Nu-mi plac telefoanele celulare. Ce s-a întâmplat? 

— Poţi să-ţi iei unul cu cipul bruiat, ştii. 

— Ştiu. Ce s-a întâmplat? 

— S-a întâmplat că sâmbătă voiai chestiile alea rapid, ca 
apoi să nu mă suni trei zile. Începusem să cred că... 

— Code, am fost în spital. Abia am ieşit. 

— În spital? 

— Am avut un mic necaz cu nişte tipi. 

— N-or fi nişte tipi de la Entrepreneurial Concepts? 

— Nu ştiu. I-ai găsit? 

— Scanare completă, aşa cum mi-ai cerut. Dansezi cu 
nişte tipi răi, Hank. 

— Chestia asta am înţeles-o. Vrei să-mi spui ce-ai aflat 
despre ei? 

— De fapt, acum sunt ocupat şi oricum nu-mi place să 
fac asta la telefon. Ţi-am trimis însă totul cu FedEx ieri. 
Trebuia să ajungă la tine în dimineaţa asta. N-ai primit 
nimic? 

Pierce se uită la ceas. Era două. Corespondenţa de la 
FedEx venea pe la zece. Îi displăcu gândul că plicul de la 
Zeller stătuse pe birou tot acest timp. 

— N-am fost la birou. O să mă duc să iau plicul. Mai ai 
ceva pentru mine? 

— Nu-mi trece prin cap nimic, care să nu fie şi în pachet. 

— În regulă, omule. Te sun după ce mă uit peste ce mi-ai 
trimis. Între timp, răspunde-mi la o întrebare. Am nevoie 
să localizez pe cineva şi tot ce am e numărul de mobil şi 
numele ei. Factura de la celular nu merge însă acolo unde 
locuieşte ea, şi mie adresa aceea îmi trebuie. Se mai poate 
face ceva? 

— E greu, dar se poate. E înregistrată ca votant? 

— Mă cam îndoiesc. 

— Ei bine, mai există legături cu taxele şi cu cărţile de 
credit. Cât de comun e numele ei? 

— Lucy LaPorte din Louisiana. 

Pierce îşi reaminti că ea-i spusese să înceteze să o mai 
sune, dar nu şi să o găsească. 

— Păi, o să încerc nişte şmecherii, să văd ce iese. 

— Mersi, Code. 

— Bănuiesc că-ţi trebuia ieri. 

— Exact. 

— Bine, acum trebuie să închid. 

Pierce se duse în bucătărie şi scotoci prin sacoşele pe 
care le aruncase pe masă, căutând pâine şi unt de arahide. 
Îşi făcu repede un sandvici şi ieşi din apartament, 
asigurându-se că şi-a pus şapca cu Moles şi şi-a tras 
cozorocul pe frunte. 

La etajul şase se urcă o femeie, care, aşa cum se 
obişnuia în lift, evită să-l privească. După ce începură să 

coboare, ea verifică pe furiş imaginea lui Pierce reflectată 
în cromul lustruit al uşii. Pierce o văzu cum se preface a fi 
speriată. 

— O, Doamne! ţipă ea. Tu eşti acela despre care 
vorbeşte toată lumea. 

— Mă scuzaţi? 

— Tu eşti cel care a fost spânzurat de la balcon, nu? 

Pierce o privi lung şi în clipa următoare îşi dădu seama 
că nu mai putea rămâne în clădire. Trebuia să se mute. 

— Nu ştiu despre ce vorbiţi. 

— Vă simţiţi bine? Ce v-au făcut? 

— Nu ştiu despre ce vorbiti. 

— Nu sunteţi tipu' care tocmai s-a mutat la doisprezece? 

— Nu, stau la opt, la un prieten, până mă vindec. 

— Atunci, ce s-a întâmplat? 

— Deviaţie de sept. 

Femeia îl privi cu suspiciune. 

În sfârşit, uşa se deschise la nivelul garajului. 
Nepoliticos, Pierce ieşi primul şi o luă spre uşa garajului. 
Aruncă o privire înapoi şi o văzu pe femeie holbându-se la 
el. Când întoarse capul se trezi nas în nas cu o pereche 
care-şi scotea bicicletele din magazie. Pierce lăsă bărbia în 
piept, îşi trase şi mai tare cozorocul peste ochi şi ţinu uşa, 
aşteptându-i să treacă. Mulţumiră amândoi, fără a da 
vreun semn că l-au identificat cu tipul care fusese 
spânzurat de la balcon. 

Primul lucru pe care-l făcu Pierce când ajunse în maşină 
fu să-şi pună ochelarii de soare pe care îi ţinea în torpedo. 

Plicul de la FedEx se afla pe biroul său. Fusese un 
coşmar drumul până la birou. Aproape la fiecare pas, 
fusese nevoit să evite întrebările şi privirile curioase. La 


188 


toate răspunsese scurt - „Accident”. 

— Luminile, spuse, în timp ce ocolea biroul. 

Lămpile nu se aprinseră şi Pierce îşi dădu seama că 
vocea îi era schimbată din cauza nasului umflat. Aprinse 
manual luminile şi se întoarse la birou. Îşi scoase ochelarii 
de soare şi îi puse deasupra monitorului computerului. 

Ridică plicul şi verifică adresa de retur. Imaginaţia lui 
Cody îl făcu să zâmbească. Zeller îl trecuse ca expeditor pe 
Eugene Briggs, şeful de catedră de la Stanford. Farsa 
aceea le schimbase vieţile. 

Când Pierce întoarse plicul pentru a-l deschide, 
zâmbetul de pe faţă i se şterse. Eticheta era ruptă - plicul 
fusese deschis. Se uită înăuntru şi văzu un plic alb. Il 
scoase, şi descoperi că era de asemenea deschis. Pe 
exteriorul lui scria Henry Pierce, personal şi confidenţial 
înăuntru era un teanc de documente împăturite. Nu-şi 
dădu seama dacă fuseseră scoase afară sau nu. 

Pierce se ridică şi părăsi încăperea, îndreptându-se spre 
birourile asistenţilor. Se duse la biroul Monicăi cu plicul de 
la FedEx în mână. 

— Monica, cine a deschis plicul ăsta? 

— Eu. De ce? 

— De ce l-ai deschis? 

— Eu îţi deschid toată corespondenţa. Nu-ţi place să te 
ocupi de asta. Îţi aminteşti? O deschid ca să-ţi pot spune ce 
e important şi ce nu. Spune-mi dacă nu mai vrei s-o fac. Nu 
mă deranjează, e o muncă în minus. 

Pierce se calmă. Monica avea dreptate. 

— Nu, e bine aşa. Ai citit chestiile astea? 

— Nu chiar. Am văzut fotografia fetei care avea numărul 
tău de telefon şi am renunţat. Mai ţii minte înţelegerea 
noastră de sâmbătă? 

Pierce încuviinţă din cap şi se întoarse cu intenţia de a 
părăsi biroul. 

— Vrei să-i spun lui Charlie că eşti aici? îl întrebă 
Monica. 

— Nu stau doar câteva minute. 

Când ajunse la uşă privi către Monica şi o văzu 
holbându-se la el de parcă l-ar fi considerat vinovat de 
ceva, o crimă despre care el nu ştia nimic. 

După ce se aşeză la birou deschise plicul şi scoase afară 
teancul de documente trimis de Zeller. 

Fotografia pe care o menţionase Monica nu era cea pe 
care Lilly Quinlan o dăduse pentru pagina de Internet, ci 
una făcută în Las Vegas, cu trei ani în urmă, când fusese 
arestată pentru prostituție. Lilly nu arăta nici pe departe 
atât de bine ca în fotografia de pe site. Părea obosită, 
furioasă şi un pic speriată. 

Raportul lui Zeller asupra lui Lilly Quinlan era scurt îi 
luase urma din Tampa şi făcuse investigaţii în Dallas, 
Vegas şi apoi Los Angeles. De fapt, avea douăzeci şi opt de 
ani, nu douăzeci şi trei, aşa cum susţinea în anunţul de pe 
site. Cazierul ei conţinea două arestări pentru prostituție 
în Dallas şi una în Vegas. După fiecare arestare petrecuse 
câteva zile în închisoare şi apoi fusese eliberată. Potrivit 
înregistrărilor de la fisc, venise în Los Angeles cu trei ani 
în urmă. Până în acel moment, scăpase de arestări sau 
avertismente din partea poliţiei. 

Asta era tot. Pierce se uită din nou la fotografie şi se 
simţi deprimat. Poza de cazier corespundea cu realitatea. 
Cea pe care o descărcase de pe site era doar o fantezie. 
Călătoria ei de la Tampa la Dallas, apoi la Las Vegas şi Los 
Angeles sfârşise pe patul din apartamentul din Venice. 
Undeva, liber, exista un ucigaş şi, în timpul ăsta, poliţia îl 
hărţuia pe el. 

Puse teancul de hârtii printate pe birou şi ridică 
receptorul. După ce pescui cartea de vizită din portmoneu, 
o sună pe Janis Langwiser. Aşteptă cinci minute bune până 
îi răspunse. 

— Îmi pare rău, vorbeam la telefon cu un alt client. Ce 
se întâmplă cu tine? 

— Cu mine? Nimic. Sunt la muncă. Voiam doar să ştiu 
dacă ai aflat vreo noutate. 

Adică, Renner încă mă mai urmăreşte? 

— Nu, nimic nou. Cred că jucăm un joc al aşteptării. 
Renner ştie că e sub observaţie şi nu mai poate să te 
şicaneze. Trebuie să aşteptăm să vedem ce apare şi să 
continuăm de acolo. 

— Cum ar fi, de exemplu, apariţia unui cadavru? 

— Nu neapărat. 

— Ei bine, m-a sunat azi Lucy LaPorte. 

— Da? Ce-a zis? 

— Era un mesaj, de fapt. Mi-a spus că i-au făcut rău şi că 
nu vrea s-o mai contactez. 

— Păi, cel puţin ştim că e vie. S-ar putea să avem nevoie 
de ea. 

— Pentru ce? 

— Dacă chestia asta continuă, am putea s-o folosim ca 
martor, pentru a motiva acţiunile tale. 

— Mda. Renner crede că tot ceea ce am întreprins 
împreună a făcut parte din planul meu. Ştii, povestea cu 
Bunul Samaritean şi toate celelalte. _ 

— Asta e părerea lui personală. Într-un tribunal sunt 
întotdeauna două părţi în conflict. 

— Un tribunal? Chestia asta nu poate să... 

— Relaxează-te, Henry. Spun doar că Renner ştie că 
pentru fiecare dovadă pe care are ocazia să o prezinte noi 
avem posibilitatea de a prezenta părerea noastră. 

— Bine. Ai aflat cumva ce i-a spus Lucy? 

— N-au găsit-o. Au vorbit la telefon, dar ea a refuzat să-l 
întâlnească. 

Pierce era pe punctul să-i spună că-l pusese pe Cody 
Zeller s-o caute pe Lilly, când se auzi o bătaie în uşă şi 
aceasta se deschise înainte ca el să poată reacţiona. 
Charlie Condon îşi vâri capul înăuntru. Zâmbea. Asta până 
când văzu faţa lui Pierce. 

— lisuse Hristoase! 

— Cine e acolo? întrebă Langwiser. 

— Asociatul meu. Trebuie să închid. Anunţă-mă, dacă 
mai afli ceva. 

— Când aflu. La revedere, Henry. 


191 


Pierce închise şi se uită zâmbind la Condon. 

— De fapt, pe lisus Hristos îl găsiţi mai jos, pe stânga. 
Eu sunt Henry Pierce. 

Condon zâmbi stânjenit şi Pierce întoarse cu faţa în jos 
hârtiile primite de la Zeller, de parcă ar fi fost lipsite de 
importanţă. Condon intră şi închise uşa. 

— Aoleu, cum te simţi? Eşti bine? 

— Supravieţuiesc. 

— Vrei să vorbeşti despre asta? 

— Nu. 

— Henry, îmi pare nespus de rău că nu am ajuns la 
spital. Dar aici a fost ca la balamuc, cu pregătirile pentru 
Maurice. 

— Nu-ţi face griji din cauza asta. Să înţeleg că facem 
totuşi prezentarea. 

Condon încuviinţă. j 

— A sosit în oraş şi ne aşteaptă. li dăm drumul mâine 
sau o ia el din loc cu bani cu tot. Am vorbit cu Larraby şi 
cu Grooms şi au spus că suntem... 

— Gata să-i dăm drumul. Ştiu. I-am sunat de la spital. Nu 
Proteus e problema. Nu de-asta am vrut să amân. E vorba 
de faţa mea. Arăt de parcă aş fi vărul lui Frankenstein. Şi 
nici mâine nu o să arăt cu mult mai bine. 

— l-am spus că ai avut un accident de maşină. Nu e 
important cum arăţi, important e Proteus. Vrea să vadă 
proiectul. l-am promis că va fi primul care o s-o facă 
înainte de a înregistra patentele. Goddard e genul de tip 
care poate scrie cecul pe loc. Trebuie să facem asta, 
Henry. Hai să terminăm odată. 

Pierce ridică mâinile, în semn că se predă. 

— O să pună o groază de întrebări când îmi va vedea 
faţa. 

— Uite care e treaba, o să termini cu el până la prânz. 
Dacă pune întrebări, spune-i că ai trecut prin parbriz şi 
las-o aşa. În fond, nici măcar mie nu mi-ai spus ce s-a 
întâmplat. De ce ar trebui să-i spui lui? 

Pierce citi reproşul din privirea asociatului său. 

— Charlie, o să-ţi spun la momentul potrivit. Acum pur şi 
simplu nu pot. 

— Da, pentru asta există asociaţi, ca să li se spună totul 
la momentul potrivit. 

— Uite ce e. Recunosc că greşesc, dar hai să uităm de 
chestia asta pentru moment. 

— Sigur, Henry, cum vrei tu. La ce lucrezi acum? 

— La nimic. Răsfoiam nişte hârţoage. 

— Asta înseamnă că eşti pregătit pentru mâine. 

— Sunt. 

Condon dădu aprobator din cap. 

— Câştigăm oricum, spuse el. Ori îi luăm banii, ori 
înregistrăm patentele. Patentăm Proteus şi în ianuarie 
viitor la STCD va fi o coadă ca la Războiul Stelelor făcută 
de cei care vor dori să discute cu noi. 

Pierce încuviinţă, deşi ura să se ducă la Las Vegas, la 
Simpozionul pentru Tehnologii în Curs de Dezvoltare, care 
se organiza anual. Era cea mai dură ciocnire dintre ştiinţă 
şi finanţe din lume. În plus, era plin de şarlatani şi spioni 
AMAPCA. În acelaşi timp era un rău necesar. Acolo 
curtaseră pentru prima dată pe unul din oamenii-cheie ai 
lui Maurice Goddard. 

— Dacă supravieţuim până în ianuarie. Avem nevoie de 
bani acum. 

— Nu-ţi face griji. E meseria mea să fac rost de bani. 
Cred că pot să mai prind câţiva peşti, ca să avem timp să 
pescuim o balenă. 

Pierce încuviință, simțindu-se îmbărbătat de asociatul 
său. În situaţia în care se afla, i se părea ridicol să se 
gândească ce va face peste o lună. 

— Bine, Charlie. 

— Ce zici? Îl prindem pe Maurice? 

— Da. 

— Bun. Atunci te las să-ţi vezi de treabă. Mâine la nouă? 

Pierce se lăsă pe spate în scaun şi gemu. Ultimul lui 
protest în legătură cu prezentarea. 

— O să fiu aici. 

— Conducătorul nostru neînfricat. 

— Mda, vezi să nu. 

Charlie îl salută şi plecă. Pierce aşteptă o clipă, se 
ridică, încuie uşa şi se întoarse la hârtiile scoase la 
imprimantă. După scurtul raport despre Lilly Quinlan urma 
unul voluminos despre William Wentz, proprietar-manager 
al Entrepreneurial Concepts Unlimited. In raport scria că 
Wentz se afla la cârma unui imperiu în plină dezvoltare, de 
la servicii cu dame de companie până la site-uri porno. 
Aceste site-uri, coordonate din Los Angeles, operau în 
douăzeci de oraşe din paisprezece state şi, desigur, puteau 
fi accesate prin Internet. 

Deşi mulţi ar fi putut considera site-urile vulgare, ele se 
aflau, totuşi, în limitele legalităţii. Internetul era o lume a 
comerţului în mare parte lipsit de reguli. Atâta timp cât 
Wentz nu oferea fotografii porno şi trântea avertismentele 
de rigoare pe site-urile cu dame de companie, opera în 
mare parte în legalitate. Dacă una dintre damele de 
companie de pe site-urile sale era arestată sub acuzaţia de 
prostituție, el se spăla pe mâini. Pe site-ul lui scria clar că 
nu promova prostituţia şi nici alte activităţi legate de sex 
pe bani. 

Dacă o damă de companie accepta să primească bani 
pentru a face sex, era decizia ei, dar pagina urma să fie 
ştearsă imediat de pe site. 

Pierce primise deja o descriere generală a operaţiunilor 
lui Wentz de la detectivul Philip Glass. Raportul lui Zeller 
era însă mult mai detaliat şi confirma puterea şi raza de 
acoperire a Internetului. Zeller descoperise trecutul 
criminal al lui Wentz în statele Florida şi New York. În 
pachetul de hârtii mai erau câteva fotografii de cazier ale 
lui Wentz şi ale altui bărbat, pe nume Grady Allison, care 
la fiscul din California figura drept curator al ECU. Pierce 
îşi aminti că Lucy LaPorte îl menţionase. Sări peste 
fotografii şi citi raportul lui Zeller. 


„Wentz şi Allison par a lucra în echipă. Au sosit aici la o 

lună unul de altul, acum şase ani. Potrivit dosarelor de 
informaţii ale Departamentului de Aplicare a Legii din 
Florida (DALF), cei doi operau un lanţ de localuri de 
striptease din Orlando. Asta înainte ca Internetul să treacă 
la comerţul cu sex, real sau imaginar, treabă mult mai 
uşoară decât să pui nişte tipe goale pe o scenă şi să vinzi 
sex oral pe de lături. În Florida, Allison era cunoscut sub 
numele de Allison Nota Zece pentru talentul lui de a 
recruta fete pentru scenele localurilor de pe Calea Orange 
Blossom. Cluburile lui Wentz şi Allison se numeau «Fără 
Funii», fetele prestându-şi numărul complet dezbrăcate. 


NOTĂ IMPORTANTĂ: dosarul DALF îi leagă pe tipii ăştia 
de lui anumit Dominic Silva, 71, Winter Park, Florida, care 
la rândul lui are legături cu crima organizată din New York 
şi nordul New Jersey-ului. Al GRIJĂ!” 


Trecutul lor mafiot nu-l surprinse pe Pierce. Felul 
calculat şi rece de a fi al lui Wentz îi sugerase asta. Ciudat 
i se păru faptul că Wentz, care folosea cu calm un telefon 
drept armă şi purta cizme cu vârf ascuţit ca să poată 
zdrobi oase, putea fi omul din spatele unui sofisticat 
imperiu pe Internet. 

Pierce îl văzuse pe Wentz în acţiune. După părerea lui, 
Wentz era mai întâi dotat cu muşchi şi abia apoi cu 
inteligenţă. Părea mai degrabă omul care proteja 
„afacerea” şi nu creierul din spatele ei. 

Pierce se gândi la mafiotul menţionat în raportul lui 
Zeller: Dominic Silva din Winter Park, Florida. Să fie el 
creierul din spatele muşchilor? Pierce intenţiona să afle. 

Trecu la pagina următoare, unde găsi un sumar al 
cazierului lui Wentz. În cinci ani petrecuţi în Florida figura 
cu câteva arestări pentru proxenetism şi două arestări 
pentru un delict federal numit VEG. Mai era şi o arestare 
pentru bănuiala de omor. Pierce se minună cum de Wentz 
nu era la închisoare. 

Şi mai multe întrebări se ridicară când dădu pagina şi 

trecu la sumarul cazierului lui Grady „Nota Zece” Allison. 
Şi acesta figura cu arestări pentru proxenetism şi îl 
întrecea pe Wentz la categoria arestări pentru delicte VEG, 
patru. Mai avea o arestare categorisită „sex-minor”, pe 
care Pierce o interpretă ca fiind o acuzaţie că a întreţinut 
relaţii sexuale cu un minor. 

Pierce privi fotografiile de cazier ale lui Allison. Potrivit 
informaţiilor, avea patruzeci şi şase de ani, dar părea mai 
în vârstă. Faţa lui de o paloare cadaverică era dominată de 
un nas ce părea să fi fost rupt în repetate rânduri. 

Pierce ridică receptorul şi o sună din nou pe Janis 
Langwiser. Primi legătura mai repede decât data trecută. 

— Câteva întrebări rapide, spuse el. Ştii ce e aia 
proxenetism? 

— Înseamnă să oferi o femeie pentru sex, în schimbul 
banilor. De ce? 

— Stai un pic. Dar delict VEG? Ce înseamnă VEG? 

_ — De obicei VEG înseamnă „vătămare corporală gravă”. 
În mod normal, face parte dintr-o acuzaţie de atac la 
persoană. 

Ca, de exemplu, să-i dai cuiva cu un telefon în faţă şi 
apoi să-l ţii spânzurat de un balcon de la etajul 
doisprezece. 

— De ce, Henry? Ai vorbit cu Renner? 

Ezită. Ştia că n-ar fi trebuit s-o sune, pentru că asta ar fi 
putut evidenția faptul că el cerceta singurul lucru de care 
ea îi ceruse să stea departe. 

— Nu, nimic de genul ăsta. Mă uitam la trecutul unei 
persoane, care a depus o cerere de angajare. Câteodată e 
greu să-ţi dai seama ce-nseamnă toate astea. 

— Ei bine, nu pare a fi o persoană cu care ţi-ai dori să 
lucrezi. 

— Cred că ai dreptate. 

După ce închise telefonul, Pierce se uită la ultima pagină 
a raportului primit de la Zeller. Era o listă cu toate site- 
urile de pe Internet care aveau legătură cu Wentz şi ECU. 
Lista, scrisă la un rând, ocupa întreaga pagină. Fanteziile 

sexuale şi dublele semnificaţii conţinute în numele site- 
urilor erau aproape amuzante, dar rezultatul în sine făcea 
totul şi mai scârbos. Astea erau operaţiunile unui singur 
om. Era uimitor. 

In timp ce parcurgea lista, privirea i se opri asupra 
uneia dintre înregistrări - Fetishcastle.net - care îi era 
cunoscută. Auzise de site. Apoi îşi anunţi că Lucy LaPorte 
îi spusese că o întâlnise prima dată pe Lilly Quinlan la o 
şedinţă de fotografii pentru site-ul Fetishcastle. ă 

Pierce porni calculatorul şi deschise Internetul. In 
câteva minute intră pe pagina principală a site-ului 
Fetishcastle. Imaginea care-l domina era aceea a unei 
femei asiatice, sumar îmbrăcată, încălţată cu cizme negre 
din piele. Femeia afişa o atitudine severă, asemeni unei 
profesoare. Pagina promitea celor care se înscriau că vor 
găsi mii de fotografii ce puteau fi descărcate, serii de 
videoclipuri şi legături cu alte site-uri. Toate gratis - cu o 
taxă de înscriere, desigur. Lista de subiecte codată era 
uşor de descifrat. 

Pierce dădu un click pe butonul JOIN şi sări la o pagină 
cu un meniu care oferea câteva scheme diferite de 
subscripţie şi promisiunea de aprobare şi acces imediate. 
Taxa de abonament era de 29,95 de dolari pe lună, 
plătibilă lunar cu o carte de credit la alegerea clientului. În 
meniu se consemna că factura va fi înregistrată pe toate 
bilanţurile de carduri de credit ca ECU Enterprises, ceea 
ce o va face mai uşor de acceptat de către soţie sau de şef 
când avea să apară. 

Exista şi o ofertă de acomodare de 5,95 dolari, care 
oferea acces la site timp de cinci zile. La sfârşitul 
perioadei, cardul de credit nu mai era taxat dacă cel în 
cauză nu se înscria pentru un abonament lunar sau anual. 
Oferta funcţiona o singură dată pentru fiecare card de 
credit. 

Pierce îşi scoase portmoneul şi folosi cardul său 
American Express pentru oferta introductivă. In câteva 
minute, primi un nume de cod şi o parolă cu care intră pe 

site, şi ajunse la o pagină cu o fereastră de comunicare 
pentru subiecte unde tastă „Robin” şi apoi apăsă ENTER. 
Căutarea nu dădu niciun rezultat. La fel se întâmplă şi în 
cazul numelui „Lilly”, dar avu succes când tastă „girl-girl”, 
amintindu-și că aşa descrisese Lucy şedinţa ei de modeling 
cu Lilly. 

Pierce fu conectat la o pagină cu fotografii miniaturizate 
- şase coloane pe şase rânduri. În partea de jos a paginii 
era un prompter care-i permitea să sară la următoarea 
pagină cu treizeci şi şase de fotografii sau să meargă 
înainte la oricare din cele patruzeci şi opt de pagini cu 
fotografii de fete cu fete. 

Pe a patra pagină dădu peste o serie de fotografii cu 
Lucy şi Lilly. In fiecare fotografie, Lilly juca rolul 
dominantei şi Lucy pe cel al supusei, deşi era cu mult mai 
înaltă. Pierce mări una dintre fotografii. Decorul avea 
drept fundal un zid de castel din piatră. Un perete de 
închisoare, bănui Pierce. Podeaua era acoperită cu paie, 
iar pe o masă din apropiere ardeau luminări. 

Lucy, în pielea goală, era prinsă de perete cu cătuşe. 
Lilly, îmbrăcată în haine de piele, avea o luminare în mână, 
şi picura ceara topită pe sânii lui Lucy. Faţa lui Lucy 
exprima o plăcere nemărginită pe când Lilly afişa o 
expresie de aprobare amestecată cu mândrie. 

— O, îmi pare rău, credeam că ai plecat. 

Pierce se întoarse şi o văzu pe Monica. Ca asistentă 
personală, avea combinaţia numerică de la uşa lui. Monica 
aşeză un teanc de corespondenţă pe biroul lui. 

— Mi-ai spus că stai doar... 

Când văzu ce era pe monitor se opri. Pierce întinse 
mâna către monitor şi stinse ecranul. 

— Monica, uite ce e, eu... 

— Asta e ea? Femeia drept care m-ai pus să mă dau? 

El încuviinţă. 

— Încerc doar să... 

Nu ştia cum să-i explice ce făcea. 

— Doctore Pierce, îmi place slujba mea de aici, dar nu 

sunt sigură că mai vreau să lucrez cu dumneavoastră. 

— Monica, nu-mi spune „doctore” şi nu începe iar cu 
chestiile alea cu serviciul. 

— Vă rog, aş putea fi transferată înapoi la asistenţi? 

Pierce luă ochelarii de soare de pe monitor şi şi-i puse la 
ochi. În urmă cu câteva zile voia să scape de ea, iar acum 
evita privirea ei dezaprobatoare. 

— Monica, poţi să faci ce vrei, spuse el, fixând ecranul 
gol al computerului, însă cred că ţi-ai făcut o părere 
greşită despre mine. 

— Vă mulţumesc. O să discut cu Charlie. V-am adus 
corespondenţa. 

Femeia ieşi din birou şi închise uşa după ea. 

Pierce continuă să se legene uşor, înainte şi înapoi, în 
scaunul său, fixând ecranul prin ochelarii întunecaţi. 
Curând, sentimentul de umilinţă se risipi şi începu să se 
simtă cuprins de mânie. Era furios pe Monica, pentru că 
nu înţelegea, pe situaţia în care se afla şi cel mai tare, pe 
sine însuşi. 

Apăsă butonul şi pe ecran reapăru fotografia cu Lucy şi 
cu Lilly. Pentru ele fusese o slujbă, şedinţă. Nu se mai 
întâlniseră până atunci. 

Studie expresia de pe faţa fiecăreia, şi nu găsi nimic 
care să-i spună că se prefăceau. Totul părea real, şi asta îl 
excită şi pe el. Castelul şi tot restul decorului puteau fi 
falsificate cu uşurinţă, dar nu şi feţele. Nu, feţele îi 
spuneau o altă poveste celui care le privea. Spuneau cine 
controla şi cine era manipulat, cine era sus şi cine era jos. 

Pierce se uită mult timp la fotografii, înainte de a 
închide computerul. 


27 


Pierce nu mai ajunse acasă miercuri seara. În ciuda 

încrederii afişate faţă de Charlie Condon, simţea că zilele 
petrecute în spital îl făcuseră să rămână în urmă cu munca 
în laborator. Îl mai deranja şi ideea de a se întoarce în 
apartament, unde ştia că-l aşteaptă o mizerie cruntă ce 
trebuia curățată. In consecinţă, îşi petrecu noaptea în 
subsolul de la Amedeo Tech, verificând ceea ce lucraseră 
în lipsa lui Larraby şi Grooms şi efectuând propriile sale 
experimente în proiectul Proteus. Succesul experimentelor 
îi redă încrederea pentru moment, dar spre dimineaţă 
oboseala îşi spuse cuvântul şi se duse în laboratorul de 
laseri ca să doarmă puţin. 

Laboratorul de laseri, locul în care se făceau cele mai 
delicate măsurători, avea pereţi de beton groşi de un 
metru căptuşiţi cu foi de cupru pe dinafară şi cu panouri 
de spumă pe dinăuntru pentru a elimina interferenţele cu 
vibraţiile şi undele radio exterioare care ar fi putut bruia 
citirile nanometrice. Cei din laborator îi spuneau „camera 
de cutremur”, deoarece era cea mai sigură încăpere din 
clădire, dacă nu din Santa Monica. Panourile de spumă de 
mărimea unui pat era ataşate de pereţi cu fâşii de scai 
Velcro. Se întâmpla adesea ca un cercetător ajuns la 
capătul puterilor să se ducă în laboratorul de laseri, să 
pună pe jos un panou şi să doarmă pe podea când 
laboratorul nu era folosit. Membrii mai importanţi ai 
echipei aveau propriile panouri, etichetate cu numele lor, 
în care de-a lungul timpului li se imprimaseră contururile 
trupurilor. Când se aflau la locul lor, pe pereţi, panourile 
deformate dădeau senzaţia că laboratorul fusese scena 
unor meciuri de lupte în care trupurile combatanţilor 
fuseseră aruncate dintr-un perete într-altul. 

Pierce dormi două ore şi se trezi proaspăt şi pregătit 
pentru întâlnirea cu Maurice Goddard. Vestiarul bărbaţilor 
de la etajul doi era dotat cu duşuri, iar Pierce avea 
întotdeauna haine de schimb în dulapul său. Deşi nu erau 
proaspăt spălate, arătau oricum mai bine decât hainele în 
care îşi petrecuse noaptea. Pierce făcu un duş şi îmbrăcă o 
pereche de blugi şi o cămaşă. Ştia că Goddard şi Condon, 

dar şi ceilalţi participanţi la întâlnire, vor purta costum, 
dar nu îi păsa. 

Uitându-se în oglindă observă că liniile de copci de pe 
faţa lui erau mai roşii şi mai pronunţate decât în ziua 
precedentă. Se scărpinase în repetate rânduri în timpul 
nopţii, deoarece rănile îl mâncau. Doctorul Hansen îl 
prevenise că aşa se va întâmpla, pe măsură ce rănile se 
vindecau. Îi dăduse chiar şi un tub de cremă cu care să-şi 
ungă rănile pentru a preveni iritaţiile, dar îl uitase acasă. 

Se apropie de oglindă şi îşi studie ochii. Sângele de pe 
corneea ochiului stâng se resorbise aproape total. Işi 
pieptănă cu degetele părul şi zâmbi constatând că faţa lui 
căpătase o anume unicitate din cauza copcilor. Apoi se 
simţi jenat de propria-i vanitate şi mulţumi Cerului că nu 
mai fusese nimeni în vestiar să-l vadă admirându-se în 
oglindă. 

La ora nouă reveni în laborator Larraby şi Grooms se 
aflau deja acolo, iar ceilalţi tehnicieni soseau şi ei, rând pe 
rând. Toţi aveau emoţii legate de prezentarea care urma. 

Brandon Larraby era un tip înalt şi slab, căruia îi plăcea 
să poarte un halat de laborator. Era singurul cercetător de 
la Amedeo care făcea acest lucru. Pierce credea că inspiră 
încredere: dacă arăţi ca un om de ştiinţă adevărat, vei face 
ştiinţă adevărată. Atâta timp cât aveau performanţe bune, 
lui Pierce nu îi păsa cum se îmbrăca Larraby sau oricare 
alt membru al echipei din laborator. Iar în ce-l privea pe 
Larraby, performanţele erau indiscutabile. Cu câţiva ani 
mai tânăr decât Pierce, acesta venise cu optsprezece luni 
în urmă la Amedeo Tech, din industria farmaceutică. 

Sterling Grooms petrecuse cel mai mult timp cu Pierce 
şi cu Amedeo Technologies. Fusese managerul de 
laborator al lui Pierce în trei locaţii diferite, începând cu 
vechiul depozit în care luase fiinţă Amedeo şi unde Pierce 
construise singur primul laborator. Câteodată, furaţi de 
amintiri, cei doi bărbaţi vorbeau despre acele „zile de 
odinioară” cu o nostalgie respectuoasă. Nu avea nicio 
importanţă că acele zile le trăiseră doar cu zece ani în 

urmă. Grooms avea câţiva ani mai puţin decât Pierce. 
Fusese angajat după ce îşi terminase studiile post-doctorat 
la UCLA. În două rânduri fusese curtat de concurenţă, dar 
Pierce îl păstrase în echipă oferindu-i câteva procente din 
companie, un loc în consiliu şi o parte din patente. 

La nouă şi douăzeci, asistentul lui Charlie Condon îi 
anunţă că Maurice Goddard sosise. Circul trebuia să 
înceapă. Pierce puse în furcă receptorul din laborator şi îi 
privi pe Grooms şi Larraby. 

— Elvis e în clădire, spuse el. Suntem gata? 

Ambii bărbaţi dădură afirmativ din cap. 

— Atunci hai să zdrobim musca aia. 

Era o replică dintr-un film care-i plăcuse lui Pierce. 
Zâmbi. Cody Zeller s-ar fi prins, dar din partea lui Grooms 
şi Larraby nu obţinu nicio reacţie. 

— Nu contează. Mă duc să-i aduc. 

Pierce trecu prin compartimentul etanş şi urcă cu liftul 
până la nivelul la care se aflau birourile administraţiei. In 
sala de consiliu erau Condon, Goddard şi asistenta lui 
Goddard, o femeie pe nume Justine Bechy. Era o avocată 
care se ocupa de relaţiile lui Goddard şi străjuia porţile 
spre sumele enorme de investiţii ale acestuia cu un zel 
neostoit, nu mult diferit de al unui fundaş de o sută 
cincizeci de kilograme care-şi apără terenul de ţintă. La 
masa mare şi lungă mai şedea şi Jacob Kaz, avocatul de 
patente. Clyde Vernon stătea în picioare într-o parte, gata 
să intervină la nevoie. 

Când intră Pierce, Goddard spunea ceva despre 
aplicaţiile de patente. Pierce salută cu voce tare. Asta puse 
capăt conversaţiei şi atrase privirile spre faţa lui. 

— O, Doamne, exclamă Bechy. O, Henry! 

Goddard nu spuse nimic, ci îl privi zâmbind uşor, zâmbet 
care lui Pierce i se păru amuzat. 

— Henry Pierce, spuse Condon. 

Pierce le strânse mâinile lui Goddard, Bechy şi Kaz, 
după care îşi trase un scaun la masa mare şi lustruită, 
vizavi de oaspeţi, atinse mâneca costumului scump al lui 

Charlie şi îl salută cu un gest al capului pe Vernon. Vernon 
salută şi el în acelaşi timp, dar fără tragere de inimă. 

— Îţi mulţumim foarte mult că ai fost de acord să te 
întâlneşti cu noi astăzi, spuse Bechy, pe un ton ce sugera 
că el se oferise să ţină întâlnirea la data la care fusese 
programată. N-am ştiut că rănile tale sunt aşa de serioase. 

— Ei bine, nu e nicio problemă. Arată mai rău decât mă 
simt. M-am întors la lucru în laborator de ieri, deşi nu 
sunt foarte sigur că faţa asta se potriveşte cu laboratorul. 

Nimeni nu păru să prindă aluzia lui ciudată la 
Frankenstein. Încă o lovitură ratată. 

— A fost un accident de maşină, aşa ni s-a spus. Erau 
primele cuvinte rostite de Goddard după sosirea lui Pierce. 

Goddard, un bărbat în jur de cincizeci şi cinci de ani, 
avea ochii ageri ca ai unei pasări de pradă. Purta un 
costum crem, cămaşă albă şi cravată galbenă. Pierce 
remarcă pălăria asortată aşezată pe masă. După prima lui 
vizită toţi comentau că Goddard adopta ţinuta scriitorului 
Tom Wolfe. Singurul lucru care lipsea era bastonul. 

— Da, spuse Pierce. Am intrat într-un perete. 

— Când s-a întâmplat asta şi unde? 

— Duminică după-amiaza. Aici, în Santa Monica. 

Pierce dorea să schimbe subiectul. Nu se simţea bine 
ascunzând adevărul, mai ales că întrebările lui Goddard nu 
erau de complezenţă. Ele făceau parte din protocolul de 
precauţii, încerca să afle în ce era pe cale să se bage. 

— Băuseşi? întrebă Goddard sec. 

Pierce zâmbi şi clătină din cap. 

— Nu. Nici măcar nu eram la volan. De altfel nu beau la 
volan, Maurice, dacă la asta te referi. 

— Ei bine, mă bucur că eşti teafăr. Dacă ai ocazia, fă-mi 
rost de o copie a raportului de la locul accidentului. Pentru 
dosarele noastre, înţelegi. 

Urmă o scurtă tăcere. 

— Nu sunt sigur că pot. Nu a avut nicio legătură cu 
Amedeo sau cu ce facem noi aici. 

— Înţeleg asta. Dar să fim oneşti, Henry. Tu eşti Amedeo 

Technologies. Geniul tău creator pune în mişcare această 
companie. Am întâlnit o grămadă de genii creative în viaţa 
mea. În unii, aş investi şi ultimul dolar. Altora nu le-aş da 
nici măcar unul. 

Se opri aici şi îi predă ştafeta lui Bechy. Aceasta era cu 
douăzeci de ani mai tânără decât Goddard, avea părul tuns 
scurt, piele netedă şi afişa un aer de superioritate. Pierce 
şi Condon căzuseră de acord că se afla într-o poziţie 
avantajoasă deoarece avea o relaţie amoroasă cu Goddard. 
Cel puţin aşa auziseră ei. 

— Maurice se gândeşte la o investiţie considerabilă în 
Amedeo Technologies, spuse ea. Ca să se simtă protejat 
trebuie să nu aibă îndoieli în privinţa ta. Trebuie să te 
cunoască. Nu vrea să investească într-o persoană care ar 
putea să-i pună în pericol investiţia. 

— Mi s-a părut că e vorba despre ştiinţă. Despre proiect. 

— Aşa şi e, Henry, spuse ea. Dar lucrurile astea merg 
mână în mână. Ştiinţa nu face doi bani fără omul de ştiinţă. 
Vrem să fii dedicat muncii tale şi proiectelor tale, ca om de 
ştiinţă. De asemenea, nu vrem să fii nesăbuit în viaţa 
particulară. 

Pierce îi susţinu privirea, întrebându-se dacă nu cumva 
ea ştia de cele întâmplate şi despre investigația lui 
obsesivă în legătură cu dispariţia lui Lilly Quinlan. 

Condon îşi drese vocea şi interveni, încercând să mute 
discuţia pe un alt făgaș: 

— Justine, Maurice, sunt sigur că Henry ar fi încântat să 
coopereze, indiferent de genul de investigaţie personală pe 
care veţi dori să o faceţi. Il cunosc de mult timp şi am 
lucrat în domeniul ET de şi mai mult timp. E unul dintre 
cei mai echilibraţi şi pasionaţi cercetători pe care i-am 
întâlnit vreodată. De asta mă aflu aici. Imi place ştiinţa, îmi 
place proiectul şi mă simt foarte bine în preajma lui Pierce. 

Bechy îl privi pe Condon şi încuviinţă. 

— S-ar putea să-ţi acceptăm oferta de mai înainte, spuse 
ea cu un zâmbet vag. 

Schimbul de cuvinte fu un pas foarte mic în încercarea 

de a risipi tensiunea ce se acumulase în încăpere. Pierce 
aştepta să spună cineva ceva, dar nu se întâmpla nimic. 

— Hmmm, ar fi ceva ce cred că ar trebui să vă spun, 
pentru că veţi afla oricum. 

— Atunci spune-ne acum, zise Bechy, şi nu ne mai face 
să pierdem timp. 

— Păi, treaba e că... Am purtat părul lung. Să fie asta o 
problemă? 

Urmară câteva clipe de tăcere apăsătoare, după care 
chipul lui Goddard se destinse, pentru ca apoi să 
izbucnească în râs. Apoi râse şi Bechy urmată de ceilalţi, 
inclusiv de Pierce. Tensiunea se risipise. Charlie lovi cu 
pumnul în masă, în încercarea de a-şi sublinia buna 
dispoziţie. 

— Oameni buni, spuse Condon, aţi venit aici să asistați 
la o demonstraţie. Ce-ar fi să coborâm în laborator şi să 
vedem proiectul care-i va aduce comediantului de faţă 
Premiul Nobel? 

Îl apucă pe Pierce de gât, mimând că-l strangulează. Lui 
Pierce îi pieri zâmbetul şi se înroşi la faţă, dar nu din cauza 
gestului lui Condon, ci pentru gluma deplasată referitoare 
la Premiul Nobel. Lui Pierce nu i se părea potrivit să fie 
luată în derâdere o distincţie atât de înaltă. Şi, apoi, ştia că 
asta nu avea să i se întâmple niciodată. Premiul nu se 
acorda niciodată unui laborator privat. 

— O clipă, spuse Pierce. Jacob, ai adus contractele de 
confidenţialitate? 

— O, da, suit aici, spuse avocatul. Aproape că uitasem de 
ele. 

Deschise servieta. 

— Chestia asta e absolut necesară? întrebă Condon. 

Totul făcea parte din scenariu. Pierce insistase ca 
Goddard şi  Bechy să semneze contracte de 
confidenţialitate înainte de a intra în laborator. Condon nu 
fusese de acord, susţinând că ar putea fi interpretată ca o 
insultă la adresa unui investitor de talia lui Goddard. Lui 
Pierce nu-i păsa de asta. Era laboratorul lui, deci avea 

regulile lui. Până la urmă au căzut de acord asupra unui 
plan în care amănuntul neplăcut să pară o obligaţie 
plictisitoare. 

— E politica laboratorului, spuse Pierce. Nu cred că ar 
trebui să ne abatem de la ea. Justine spunea cât de 
important e să evităm riscurile. Dacă nu... 

— E în ordine, spuse Goddard, întrerupându-l. De fapt, 
aş fi fost îngrijorat dacă n-aţi fi apelat la asemenea măsuri. 

Kaz împinse două copii ale documentului de două pagini, 
către Goddard şi Bechy. Apoi scoase un stilou din 
buzunarul interior al costumului, îl răsuci şi-l aşeză pe 
masă în faţa lor. 

— E un formular aproape standard, spuse el. Pe scurt, 
fiecare dintre procedurile, procesele şi formulele 
proprietarului laboratorului sunt protejate. Orice vedeţi 
sau auziţi în timpul vizitei trebuie să rămână strict 
confidenţial. 

Goddard nu se mai obosi să citească documentul. Lăsă 
asta în seama lui Bechy, căreia îi luă cinci minute bune ca 
să-l citească de două ori. Toţi aşteptau în tăcere. Când 
termină de citit semnă documentul şi îi dădu stiloul lui 
Goddard, care procedă la fel, fără să comenteze. 

Kaz adună documentele şi le puse în servietă. Apoi toţi 
se ridicară de la masă şi se îndreptară către uşă. Pierce 
ieşi ultimul. Pe hol, în drum spre lift, Jacob Kaz îl bătu pe 
umăr şi rămaseră amândoi puţin în urma celorlalţi. 

— A mers totul bine cu Janis? întrebă Kaz. 

— Cu cine? 

— Janis Langwiser. Te-a sunat? 

— Aha. Da, a sunat Totul e-n regulă. Mulţumesc. 
Mulţumesc, Jacob, pentru faptul că mi-ai prezentat-o. Pare 
foarte capabilă. 

— Te mai pot ajuta cu ceva? 

— Nu. Totul e-n regulă. Mulţumesc. 

Uşa liftului se deschise. 


206 


— O luăm prin gaura iepurelui!, Henry? întrebă 
Goddard. 

— Cam aşa ceva, răspunse Pierce. 

Pierce observă că Vernon rămăsese în urmă şi 
presupuse că se aflase în spatele lui şi al lui Kaz în timpul 
discuţiei lor între patru ochi. Constatarea îl irită, dar nu 
spuse nimic. Vernon urcă ultimul în lift, trecu cartela prin 
spaţiul din panoul de control şi apăsă pe butonul marcat cu 
litera S. 

— S vine de la subsol, le spuse Condon oaspeţilor, după 
ce se închise uşa. Dacă am pune L, de la laborator, unii ar 
putea crede că vine de la „lobby”. Nimeni nu râse la gluma 
lui. Ceea ce le destăinuise era o informaţie prețioasă, dar 
fără nicio importanţă. Pierce îşi dădu seama cât de 
emoţionat era Condon. Pierce  zâmbi aproape 
imperceptibil, atât cât să nu-l doară. Poate că Charlie nu 
avea încredere în prezentare, spre deosebire de el. Pe 
măsură ce liftul cobora, se simţea tot mai plin de energie. 
Chiar şi vederea îi devenise parcă mai ageră. Laboratorul 
era domeniul lui. Scena lui. Lumea exterioară putea fi 
întunecată şi confuză; acolo putea fi război şi deşertăciune, 
ca într-o pictură de-a lui Hyeronimus Bosch, reprezentând 
haosul. Femei care-şi vindeau trupurile unor străini care le 
puteau face rău şi chiar ucide. Dar nu şi în laborator. Acolo 
era o lume paşnică. Ordonată. Şi ordinea era opera lui. 

In laborator, nu avea îndoieli în privinţa ştiinţei şi nu se 
îndoia de sine. Ştia că îl va face pe Maurice Goddard să-şi 
schimbe viziunea asupra lumii. Îl va converti. Îl va 
convinge că banii lui nu vor reprezenta doar o investiţie, ci 
un instrument cu care se schimba lumea. 


1 Aluzie la romanul Alice în Țara Minunilor de Lewis Caroll. Pentru a 
pătrunde în Ţara Minunilor, Alice trece printr-o gaură făcută de un 
iepure în gardul curţii bunicii sale (n. Tr.). 

În laborator, se aşezară în semicerc în faţa lui Pierce şi a 
lui Larraby. Se făcuseră prezentările şi un tur rapid al 
laboratoarelor individuale. Acum urma „spectacolul”, şi 
Pierce era gata să înceapă. Se simţea în largul lui. Nu se 
considerase niciodată mare orator, însă i se părea mai uşor 
să vorbească despre proiect în confortul laboratorului în 
care acesta se născuse, decât într-un amfiteatru, la un 
simpozion sau într-un campus universitar. 

— Cred că principala activitate de cercetare din ultimii 
ani vă este familiară, spuse el. Am discutat despre asta 
când ne-aţi vizitat prima oară. Astăzi, vrem să vă vorbim 
despre un proiect colateral. Proteus. E ceva oarecum nou, 
apărut în ultimul an, dar cu siguranţă se datorează muncii 
depuse anterior. Se poate afirma că toate cercetările au 
legături între ele. O idee duce la alta. E o reacţie în lanţ, 
iar Proteus este doar un inel al acestuia. 

Pierce le vorbi de preocupările lui pentru potenţialele 
aplicaţii medicale/biologice ale nanotehnologiei şi despre 
decizia luată cu aproape doi ani în urmă de a-l aduce în 
echipa de la Amedeo pe Brandon Larraby, care devenise 
pionul principal în problemele biologice ale cercetărilor. 

— Fiecare articol, din ziare sau din reviste ştiinţifice, se 
referă la componenta biologică. Acesta este subiectul cel 
mai atrăgător. De la eliminarea dezechilibrelor chimice, 
până la posibile remedii ale bolilor cu transmitere 
sanguină. Toate acestea sunt încă la mare depărtare, însă 
Proteus este sursa de alimentare care va permite acelor 
proiecte şi aparate viitoare să lucreze în interiorul 
organismului. Am reuşit să găsim o formulă care va 
permite celulelor din circuitul sanguin să producă 
impulsurile electrice care vor pune în mişcare viitoarele 
invenţii. 

— De fapt, e ca povestea cu oul şi găina, adăugă 

Larraby. Care a fost primul? Am decis că mai întâi ar 
trebui să existe o sursă de energie. Construcţiile se fac 
pornind de la bază. Se începe cu motorul, la care se 
adaugă diverse componente. 

Apoi interveni Condon, aşa cum stabiliseră în scenariu. 
El urma să fie puntea, între cercetători şi ceilalţi, 
interpretul care să-i facă să înţeleagă. 

— Susţineţi că această formulă, această sursă de energie 
va sta la baza tuturor cercetărilor şi invențiilor. Corect? 

— Corect, spuse Pierce. O dată ce această formulă va fi 
confirmată, va sta la baza altor cercetări şi invenţii şi va 
impulsiona creaţia. Oamenii vor fi atraşi de acest domeniu 
ca urmare a rezolvării acestei probleme introductive. Noi 
vom deschide drumul. Luni dimineaţă, vom cere protejarea 
acestei formule prin patente. Curând după aceea, vom face 
publice descoperirile, apoi vom vinde licenţe celor 
implicaţi în acest domeniu al cercetării. 

— Oamenilor care inventează şi construiesc aceste 
dispozitive care vor circula prin sistemul sanguin. 

Era vocea lui Goddard, şi suna a afirmaţie, nu a 
întrebare. Era un semn bun. Li se alătura. 

— Exact, spuse Pierce. Dacă ai o sursă de energie, poţi 
face o grămadă de lucruri. O maşină fără motor nu merge 
nicăieri. Ei bine, acesta e motorul. Şi-l va duce pe un 
cercetător din acest domeniu oriunde va dori să ajungă. 

— De exemplu, spuse Larraby, numai în acest stat există 
peste un milion de persoane dependente de insulina pe 
care şi-o injectează singuri, pentru a controla diabetul. Şi 
eu sunt unul dintre ei. Într-un viitor nu prea îndepărtat se 
va putea construi şi programa un dispozitiv care, introdus 
în circuitul sanguin, va măsura nivelul de insulină, o va 
fabrica şi va elibera în sânge cantitatea lipsă. 

— Spune-le despre antrax, zise Condon. 

— Evenimentele anului care a trecut ne-au arătat 
tuturor cât de periculoasă este această bacterie şi cât de 
greu e de depistat atunci când se transmite prin aer. Va 
veni o zi când toţi angajaţii serviciilor poştale, membrii 

forţelor armate, chiar şi noi vom avea implantat un biocip 
care va putea detecta şi ataca de exemplu antraxul înainte 
ca acesta să se poată instala şi răspândi în organism. 

— Vedeţi, spuse Larraby, posibilităţile sunt nelimitate. 
Dar cum alimentezi aceste dispozitive în interiorul 
organismului? Aceasta este întrebarea care se pune de 
foarte multă vreme. 

— Noi credem că răspunsul e formula noastră, spuse 
Pierce. 

Din nou se lăsă tăcerea. Pierce îl privi pe Goddard, şi îşi 
dădu seama că-l convinsese. Goddard se nimerise de 
nenumărate ori la locul potrivit în momentul potrivit. 
Niciodată nu dăduse însă peste ceva care să-i aducă bani 
cu nemiluita şi pe deasupra să-l transforme într-un erou, 
să-l facă să se simtă bine câştigând bani. 

— Am putea trece la demonstraţie? întrebă Bechy. 

— Sigur că da, spuse Pierce. Avem totul pregătit pe 
MSE. 

Pierce conduse grupul către ceea ce numeau ei 
laboratorul de imagini, o cameră de dimensiunile unui 
dormitor, în care se afla un microscop computerizat. 

— Acesta este un microscop cu scanare electronică, 
spuse Pierce. Experimentele de care ne ocupăm noi se 
desfăşoară la dimensiuni prea mici pentru majoritatea 
microscoapelor. Noi setăm o reacţie prestabilită cu care ne 
testăm proiectul. Punem experimentul în cuva MSE-ului, 
iar rezultatele sunt mărite şi se pot vizualiza pe ecran. 

Arătă către structura asemănătoare unei cutii care se 
afla pe un suport, lângă monitor. Apoi deschise cutia şi 
scoase o tavă pe care se afla un mic eşantion de silicon. 

— Nu vă voi da numele exact al proteinelor pe care le 
folosim în formulă dar, în termeni simpli, ceea ce se află pe 
cip sunt celule umane la care adăugăm o combinaţie de 
anumite proteine care sudează celulele. Acest proces de 
sudură creează conversia energetică despre care 
discutăm. O eliberare de energie care poate fi preluată de 
dispozitivele moleculare de care vorbeam mai devreme. 

Pentru a testa această conversie, amplasăm întregul 
experiment într-o soluţie chimică sensibilă la un impuls 
electric, care reacţionează la acesta printr-o emisie de 
lumină. 

În timp ce Pierce punea tava de experimente înapoi în 
cuvă şi o închidea, Larraby continuă explicarea procesului: 

— Procesul transformă energia electrică într-o moleculă 
numită ATP, care este sursa de energie a organismului 
uman. O dată creată, ATP-ul reacţionează cu leucina - 
aceeaşi moleculă care face ca licuricii să strălucească. 
Acest proces este chemoluminescent. 

Lui Pierce i se păru că Larraby devine prea tehnic. Nu 
voia să dezorienteze audiența. li făcu lui Larraby un gest 
către scaunul din faţa monitorului; imunologul se aşeză şi 
începu să lucreze la tastatură. Ecranul monitorului era 
negru. 

— Acum, Brandon combină elementele, spuse Pierce. 
Dacă vă uitaţi la monitor, rezultatele ar trebui să apară 
destul de rapid şi să fie cât se poate de evidente. 

Se dădu înapoi şi îi împinse pe Goddard şi pe Bechy 
înainte, astfel încât aceştia să poată privi monitorul peste 
umărul lui Larraby. 

— Luminile, comandă el. 

Luminile din tavan se stinseră, şi Pierce constată 
mulţumit că vocea lui era suficient de normală ca să intre 
în parametrii receptorului audio. In laboratorul cufundat în 
întuneric nu se distingea decât strălucirea gri-neagră a 
monitorului. Pierce căută ochelarii cu rezonanţă termică. 
După ce şi-i puse, întinse mâna către modulul de 
alimentare de pe partea stângă şi porni aparatul. Dar apoi 
răsuci lentilele în sus, nefiind pregătit să folosească 
ochelarii. Pusese acolo ochelarii în acea dimineaţă cu 
intenţia de a-i urmări pe Goddard şi pe Bechy şi a le spiona 
reacţiile. 

— Suntem gata, spuse Larraby. Priviţi monitorul. 

Timp de aproape treizeci de secunde monitorul rămase 
gri-negru, pentru ca apoi să apară câteva puncte de 

lumină, asemănătoare stelelor pe un cer întunecat. 
Punctele luminoase se înmulţiră, până când ecranul arătă 
asemeni Căii Lactee. 

Toţi priveau în tăcere. 

— Treci pe termic, Brandon, spuse Pierce într-un târziu. 

Făcea parte din scenariu. Se încheia cu un crescendo. 

Larraby acţionă tastatura. 

— A trece la termic înseamnă că o să vedem culori, 
spuse Larraby, gradaţii ale intensității impulsului, de la 
albastru pentru intensităţi mici la verde, galben, roşu şi 
apoi purpuriu pentru intensităţile foarte mari. 

Pe ecranul monitorului apărură valuri de culoare. Cele 
mai multe erau galbene şi roşii. Culorile se vălureau, într-o 
reacţie în lanţ ce traversa ecranul. Ondulau, asemeni 
suprafeţei oceanului în noapte. Era dunga de culoare a Las 
Vegasului, văzută de la zece mii de metri altitudine. 

— Aurora boreală, şopti cineva. 

Pierce îşi zise că era vocea lui Goddard. Toţi cei din 
cameră străluceau în roşu şi galben în raza de acţiune a 
ochelarilor. Se  concentră asupra feţei lui Goddard. 
Gradaţiile de culoare îi permiteau să vadă în întuneric. 
Goddard era concentrat asupra ecranului computerului. 
Fruntea şi obrajii se colorau în roşu intens pe măsură ce 
faţa i se înfierbântă de emoție. 

Ochelarii erau o formă de voyeurism ştiinţific, 
permițându-i să vadă ceea ce ceilalţi credeau că ascund. 
Văzu zâmbetul admirativ al lui Goddard, în timp ce privea 
monitorul. În clipa aceea Pierce ştiu că afacerea era 
încheiată. Obţinuseră banii, îşi asiguraseră viitorul. Se uită 
în partea opusă a camerei şi îl văzu pe Charlie Condon 
rezemat de perete. Charlie îl privea, de fapt privea în 
întuneric, spre locul unde ştia că ar trebui să se afle 
Pierce. Încuviinţă, dând din cap. 

Era un moment de excepţie. Erau pe punctul de a deveni 
bogaţi şi, poate, faimoşi. Dar nu asta urmărea Pierce, ci 
altceva, ceva mai important decât banii. Ceva ce putea să 
păstreze în minte şi în inimă şi care avea să-i aducă faima. 

Asta-i oferise ştiinţa. Un sentiment de mândrie care 
arunca în uitare toate insatisfacţiile, toate greşelile făcute 
vreodată. Şi, mai ales, cea legată de Isabelle. 

Îşi scoase ochelarii şi îi puse înapoi în cârlig. 

— Aurora boreală, şopti Pierce doar pentru sine. 

Mai făcură două experimente pe MSE, cu eşantioane 
noi. Ambele străluciră pe monitor ca luminile de Crăciun, 
şi Goddard fu satisfăcut. Apoi, Pierce îl conduse din nou 
prin celelalte laboratoare. La urma urmei, Goddard urma 
să investească în întregul program, nu doar în Proteus. La 
ora 12.30 prezentarea se termină şi se retraseră în camera 
de consiliu să ia prânzul. Condon comandase mâncarea la 
Joe's, un restaurant de pe Abbot Kinney, care în afară de 
faptul că era în vogă, avea şi mâncare bună. 

Conversaţia era veselă - până şi Bechy părea să se 
distreze. S-a discutat mai ales despre perspectivele 
ştiinţei, nu şi de banii care se puteau câştiga. La un 
moment dat Goddard se întoarse către Pierce, care şedea 
lângă el, şi îi spuse încet: 

— Fiica mea suferă de sindromul Down. 

Nu mai adăugă nimic, şi nici nu era necesar. Pierce ştia 
că se gândea pur şi simplu la timp. La timpul nepotrivit. 
Venea un viitor în care asemenea maladii urmau să fie 
eliminate înainte de a se produce. 

— Sunt convins că o iubeşti foarte mult, spuse Pierce, şi 
ea ştie asta. 

Goddard îi susţinu privirea o secundă înainte de a 
răspunde. 

— Da. Ştiu, şi ştie şi ea. Mă gândesc mereu la ea când 
îmi investesc banii. 

— Trebuie să te asiguri că ea e în siguranţă. 

— Nu, nu e asta. Ea e mai mult decât asigurată. Mă 
gândesc că, oricât de multe aş face în lumea asta, nu voi 
putea să o ajut. Cred că ceea ce vreau să spun e că... sper 
în viitor. Asta... ce faci tu... 

Privi într-o parte, incapabil să-şi exprime gândurile. 

— Cred că ştiu ce vrei să spui, zise Pierce. 

Liniştea fu întreruptă brusc de hohotul de râs a lui 
Bechy, care era aşezată lângă Condon. Goddard zâmbi şi 
dădu din cap ca şi cum ar fi auzit ce fusese atât de 
amuzant. 

Mai târziu, în timpul desertului compus dintr-o plăcintă 
cu iaurt şi suc de lămâie, Goddard aduse vorba de Nicole. 

— Ştii cine-mi lipseşte? spuse el. Nicole James. Unde e? 
Aş vrea măcar să o salut. 

Pierce şi Condon schimbară o privire. Hotărâseră mai 
înainte ca Condon să se ocupe de orice explicaţie în ceea 
ce o privea pe Nicole. 

— Din păcate, nu mai e la noi, spuse Condon. De fapt, 
vinerea trecută a fost ultima ei zi la Amedeo. 

— Ei, nu mai spune?!? Unde a plecat? 

— Pentru moment, nu e angajată nicăieri. Cred că şi-a 
luat timp liber pentru a se gândi la următoarea mişcare. A 
semnat un contract cu noi prin care se angaja să nu 
lucreze cu concurenţa, aşa că nu trebuie să ne facem nicio 
grijă. 

— O poziţie delicată. Goddard pufni şi încuviinţă. 

— Este şi nu este, spuse Condon. Ştia despre proiectele 
noastre suficient ca să-i poată aborda pe concurenţi, dar n- 
a avut niciodată acces în laborator şi n-a văzut niciodată o 
demonstraţie asemănătoare cu ce aţi văzut voi în această 
dimineaţă. 

Era o minciună, însă Charlie Condon nu ştia asta. La fel 
ca minciuna pe care i-o servise Pierce lui Clyde Vernon în 
legătură cu cât de multe ştia Nicole şi cât văzuse. Adevărul 
era că văzuse tot. Pierce o dusese în laborator într-o 
duminică noaptea şi-i arătase tot. Era în perioada în care 
lucrurile o luau razna şi el se agăța cu disperare de orice 

mijloc de a le ţine în frâu şi a o păstra pe Nicole. Îşi 
călcase propriile reguli, şi o dusese în laborator pentru a-i 
arăta ce anume îl făcea să stea departe de ea atât de des. 
Din păcate, efectul fusese egal cu zero. La mai puţin de o 
lună după aceea, Nicole pusese capăt relaţiei. 

Lui Pierce îi era dor de Nicole, ca şi lui Goddard, dar din 
motive diferite. Pierce deveni din ce în ce mai tăcut. După 
ce se strânseră tacâmurile şi cei care se ocupaseră de 
servirea mesei ieşiră din cameră, se întoarseră la afaceri. 

— Spune-ne despre patent, îi  îndemnă  Bechy, 
încrucişându-şi braţele şi aplecându-se peste masă. 

Pierce îi făcu un semn lui Kaz şi acesta preluă 
întrebarea. 

— De fapt, are mai multe etape, mai precis nouă părţi, 
care acoperă toate procesele interrelaţionate pe care le-aţi 
văzut azi. Credem că am acoperit totul, şi că va rezista 
oricărei provocări, acum sau în viitor. 

— Şi când îl înregistrăm? 

— Luni dimineaţa. Zbor la Washington azi sau duminică. 
Intenţionez să depun personal patentele la Biroul Statelor 
Unite pentru Patente şi Mărci luni, la nouă dimineaţa. 

Pentru că Goddard stătea lângă el, lui Pierce îi era mai 
uşor s-o urmărească pe Bechy, care se afla vizavi. Aceasta 
părea surprinsă de viteza cu care se mişcau. Pierce şi 
Condon voiau să forţeze lucrurile. Să-l forţeze pe Goddard 
să ia o hotărâre imediat sau să rişte să piardă totul 
aşteptând. 

— Aşa cum ştiţi, competiţia în domeniu e acerbă, spuse 
Pierce. Vrem să ne asigurăm că suntem primii care 
înscriem formula. Eu şi Brandon am făcut şi o lucrare pe 
tema asta, pe care o vom alătura patentelor. O trimitem 
mâine. 

Pierce îşi privi ceasul. Era aproape două. 

— De fapt, continuă el, trebuie să vă părăsesc şi să mă 
întorc la muncă. Dacă mai apare vreo problemă la care 
Charlie nu poate răspunde, mă găsiţi în biroul meu sau în 
laborator. Dacă nu vă răspunde nimeni acolo, înseamnă că 

telefonul este întrerupt pentru că folosim una dintre probe. 

Împinse scaunul înapoi şi tocmai se ridica, când 
Goddard ridică mâna şi-l apucă de braţ pentru a-l opri. 

— O clipă, Henry, dacă nu te superi. 

Pierce se aşeză la loc. Goddard se uită la el, şi apoi îi 
cercetă pe rând cu privirea pe cei aflaţi în jurul mesei. 
Pierce ştia ce urmează şi o puternică emoție îl cuprinse. 

— Vreau doar să-ţi spun, cât suntem încă toţi aici, că 
doresc să investesc în compania ta. Vreau să iau parte la 
această realizare deosebită. 

Urmă o avalanşă de urale şi aplauze. Pierce întinse 
mâna, şi Goddard i-o strânse cu putere, apoi dădu mâna şi 
cu Condon. 

— Să nu se mişte nimeni, spuse Condon. 

Se ridică şi se duse spre un colţ al camerei unde se aflau 
un telefon şi o măsuţă. astă trei numere - un apel 
interior, murmură ceva în receptor şi se întoarse la locul 
lui. Câteva minute mai târziu, Monica Purl şi asistenta 
personală a lui Condon, o femeie pe nume Holly 
Kahnheiser, intrară în cameră cu două sticle de Dom 
Perignon şi o tavă cu pahare pentru şampanie. 

Condon deschise sticlele şi turnă în pahare. Cele două 
femei fură rugate să rămână şi să bea un pahar. Amândouă 
aveau aparate de fotografiat pe care nu pregetară să le 
folosească. 

Condon ţinu primul toast: 

— Pentru Maurice Goddard. Ne bucurăm să te avem 
alături de noi în această călătorie magică. 

Apoi fu rândul lui Goddard^care ridică paharul şi spuse 
simplu, privindu-l pe Pierce: 

— Pentru viitor! 

Pierce dădu din cap şi ridică paharul aproape gol. 
Înainte de a vorbi, se uită la fiecare în parte, inclusiv la 
Monica. 

— Poate că vouă clădirile noastre vi se par teribil de 
mici. Dar pentru noi, care nu suntem mari, ele sunt mai 
mult decât înalte. 

Sorbi din şampanie şi-i privi pe ceilalţi. Nimeni nu părea 
să priceapă. 

— Pasajul e dintr-o carte pentru copii, explică el. Doctor 
Seuss. Se vorbeşte în ea de existenţa altor lumi. Lumi de 
dimensiunile unui fir de praf. 

Pierce începu să strângă mâini şi să exprime cuvinte de 
mulţumire şi încurajare. Când ajunse la Monica, acesteia îi 
pieri zâmbetul. 

— Mulţumesc că ai rezistat până la sfârşit, Monica. Ai 
vorbit cu Charlie despre transfer? 

— Nu încă. Dar o voi face. 

— Bine. A sunat domnul Renner? 

Intenţionat nu folosi cuvântul detectiv în caz că cineva 
din încăpere ar fi ascultat conversaţia lor. 

— Nu încă, dar ai câteva mesaje pe birou. Unul dintre 
ele este de la avocată; zicea că e important, dar i-am spus 
că nu-ţi poţi întrerupe prezentarea. 

— Bine, mulţumesc. 

Străduindu-se să-şi păstreze calmul, Pierce se duse la 
Goddard şi îi spuse că îl lăsa pe mâinile lui Condon pentru 
a perfecta celelalte detalii ale investiţiei. Apoi îi strânse 
mâna, părăsi camera de consiliu şi o luă pe coridor, către 
biroul său. Îi venea să alerge, dar merse cu pas măsurat. 

— Luminile! 

Pierce se aşeză la birou şi luă cele trei bileţele cu mesaje 
notate de Monica. Două erau de la Janis Langwiser, şi 
purtau specificaţia urgent. Ambele aveau acelaşi text: „Te 
rog, sună-mă cât de repede poţi”. Celălalt mesaj era de la 
Cody Zeller. 

Pierce puse mesajele pe birou şi rămase o clipă pe 
gânduri. Mesajul de la Langwiser prevestea veşti proaste. 

Simţi că i se urcă sângele la cap şi că se sufocă. Se duse la 
fereastră şi o întredeschise. 

Hotări să-l sune mai întâi pe Zeller, sperând că prietenul 
lui găsise ceva nou. Mesajul lui către pagerul lui Zeller 
primi răspuns în mai puţin de un minut. 

— Îmi pare rău, amice, spuse Zeller în loc de salut. Nu 
este posibil. 

— Ce vrei să spui? 

— Vorbesc de Lucy LaPorte. Nu dau de ea. N-am nicio 
urmă, omule. Tipa asta n-are nici măcar cablu. 

— Aha. 

— Eşti sigur că e numele ei real? 

— Aşa mi-a spus. 

— E una din fetele de pe site? 

— Mda. 

— La dracu’, trebuia să-mi spui asta, amice. Nu-şi 
folosesc numele reale. 

— Lilly Quinlan o făcea. 

— Păi, Lucy LaPorte? Parcă ar fi un nume inventat de 
cineva după ce a privit Un tramvai numit dorință. Adică, 
uită-te şi tu cu ce se ocupă. Probabil că şansele ca ea să 
spună adevărul despre ceva, chiar şi despre numele ei, 
sunt de unu la... 

— Era într-un moment de sinceritate şi mi-a spus 
adevărul. Ştiu asta. 

— Un moment de intimitate. Parcă mi-ai zis că nu te-ai... 

— Nu. Era la telefon. 

— Ei, sexul la telefon e cu totul altă mâncare de peşte. 

— Lasă, Cody. Trebuie să închid. 

— Hei, stai puţin. Cum a mers treaba cu omul tău cu 
bani grei? 

— A mers bine. Charlie îl potcoveşte chiar acum. 

— Mişto. 

— Trebuie să închid, Cody. Îţi mulţumesc că ai încercat. 

— Nicio grijă. Îţi trimit nota de plată. 

Pierce închise şi ridică unul dintre mesajele de la 
Langwiser. Apoi tastă numărul avocatei. li răspunse o 

secretară care îi făcu legătura imediat. 

— Unde ai fost? I-am spus asistentei tale să-ţi transmită 
mesajul imediat. 

— A făcut ceea ce trebuia să facă. Nu-mi place să fiu 
întrerupt în laborator. Ce se petrece? 

— Păi, e suficient să spunem că avocata ta e destul de 
bine conectată. Încă mai am sursele mele în departamentul 
de poliţie. 

— Şi? 

— Ceea ce-ţi spun e strict confidenţial. Sunt informaţii 
pe care n-ar trebui să le am. Dacă transpiră, o să aibă loc 
o anchetă numai pentru chestia asta. 

— Bine. Ce e? 

— O sursă mi-a spus că Renner şi-a petrecut o bună 
parte din dimineaţa asta la birou, lucrând la o cerere de 
mandat de percheziţie. Apoi s-a dus cu el la un judecător. 

— Bine. Şi ce înseamnă asta? 

— Înseamnă că vrea să-ţi facă percheziţie pe la 
proprietăţi, în apartament, în maşină, probabil în casa în 
care ai locuit înainte, la momentul producerii crimei. 

— Vrei să spui dispariţia şi presupusa ucidere a lui Lilly 
Quinlan. 

— Exact. Dar - şi e un dar important - cererea a fost 
respinsă. Judecătorul i-a spus că nu are destule probe. 

— Atunci e bine, nu? Asta nu înseamnă că s-a terminat? 

— Nu, poate încerca din nou, dacă va avea şi alte dovezi. 
Bănuiesc că s-a bazat pe înregistrare - pe ceea ce el 
numea recunoaşterea ta. Deci e bine de ştiut că un 
judecător a văzut cum stă treaba şi a zis că nu e suficient. 

Pierce era depăşit de situaţie, deoarece nu ştia ce 
însemnau toate acele manevre legale. 

— S-ar putea să încerce să facă un tur pe la judecători, 
spuse Langwiser. 

— Adică să ducă cererea la altul? 

— Da, la o persoană mai comodă. Presupun că s-a dus la 
cel mai abordabil om pe care îl ştia. Dacă se duce în altă 
parte, ar putea să aibă probleme. Dacă un judecător află că 

o cerere de mandat a fost deja refuzată de un alt coleg, 
lucrurile pot deveni foarte delicate. 

Încercarea de a înţelege subtilităţile legii părea o 
pierdere de vreme. El nu era atât de descurajat ca 
Langwiser. O înţelegea. Avocata nu era sută la sută 
convinsă de nevinovăția lui. Marja de îndoială ridica 
întrebări despre ce ar fi putut găsi poliţia dacă ar fi făcut o 
percheziţie. 

— Ce-ar fi să-l lăsăm să caute fără mandat? spuse el. 

— Nu. 

— Nu va găsi nimic. Nu sunt vinovat. Nici măcar n-am 
cunoscut-o pe Lilly Quinlan. 

— Nu contează. Nu cooperăm. Dacă începi să cooperezi, 
rişti să calci în capcane. 

— Nu înţeleg. Dacă sunt nevinovat, ce fel de capcane ar 
putea fi? 

— Henry, vrei să te consiliez, nu? 

— Da. 

— Atunci ascultă şi urmează-mi sfatul. Nu creăm breşe 
pentru partea opusă. L-am avertizat pe Renner, şi lăsăm 
lucrurile aşa. 

— Cum zici tu. 

— Mulţumesc. 

— O să afli dacă găseşte alt judecător sau revine la 
primul? 

— Am o ureche şi acolo. Poate că i-o luăm înainte. 
Oricum, să te prefaci surprins dacă apare cumva cu un 
mandat. Trebuie să-mi protejez sursa. 

— Sigur. 

Brusc, Pierce îşi aminti ceva şi îl cuprinse frica. 

— Dar biroul meu? Şi laboratorul? O să vrea să caute şi 
pe-aici? 

Dacă se întâmpla asta povestea avea să ajungă în 
cercurile în care se discutau tehnologiile în curs de 
dezvoltare şi, bineînţeles, la Goddard şi Bechy. 

— Nu ştiu sigur, dar pare puţin probabil. Va cere locaţii 
care ar putea avea legătură cu comiterea crimei. Dacă s-ar 

duce la un judecător şi ar încerca să-l convingă să-i 
permită percheziţionarea unui loc în care se fac afaceri şi 
în care e foarte puţin probabil să se fi comis crima, şansele 
ar fi şi mai mici. 

Pierce se gândi la agenda de telefon pe care o ascunsese 
în dulapul din camera copiatoarelor. Era o legătură directă 
cu Lilly Quinlan, pe care nu o recunoscuse încă. Trebuie să 
scape cumva de ea. 

Apoi se gândi la altceva. 

— Ştii, zise el, deja mi-au percheziţionat maşina. Mi-am 
dat seama când am urcat în ea în seara aceea, la 
apartamentul lui Lilly Quinlan. 

După o pauză, Langwiser spuse: 

— Dacă au făcut-o, au comis o ilegalitate. Din păcate, nu 
vom reuşi să dovedim asta fără un martor. 

— N-am văzut pe nimeni acolo, în afară de poliţişti. 

— Sunt sigură că a fost doar o căutare rapidă cu 
lanterna. Dacă i se aprobă mandatul, o va face legal şi cu 
mare atenţie. Vor căuta fire de păr şi fibre, chestii din 
astea, lucruri prea mici ca să le fi văzut cu lanterna. 

Pierce se gândi la toastul pe care îl ţinuse cu mai puţin 
de o jumătate de oră înainte. În ambele cazuri viitorul său 
atârna de un fir de păr. 

— Păi, cum spuneam, lasă-i să caute, spuse el, cu o notă 
de sfidare în voce. Poate că o să-şi dea seama că sunt 
nevinovat şi vor începe să-l caute pe adevăratul criminal. 

— Ai vreo idee în privinţa asta? 

— Nu. 

— Ei bine, pentru moment ar trebui să-ţi faci griji în 
legătură cu tine însuţi. Se pare că nu înţelegi gravitatea 
situaţiei. Mă refer la percheziţie. Crezi că negăsind nimic 
te vor considera nevinovat. 

— Uite ce e, Janis, eu sunt chimist, nu avocat. Tot ce ştiu 
e că sunt vârât până peste cap în chestia asta, deşi n-am 
niciun amestec. Dacă ţi se pare că nu înţeleg gravitatea 
situaţiei, atunci spune-mi exact ce vrei să pricep. 

Era prima dată când îşi revărsa frustrările asupra ei, şi 

regretă imediat. 

— Realitatea constă în aceea că un poliţai se află pe 
urmele tale şi că e puţin probabil să renunţe. Pentru 
Renner, e doar o chestie de timp. E un tip răbdător, şi va 
continua să lucreze la chestia asta până când va obţine 
mandatul. Inţelegi? 

— Da. 

— Şi, ăsta va fi doar începutul. Renner e bun în meseria 
lui. Cei mai mulţi dintre poliţiştii buni pe care îi cunosc 
sunt buni pentru că sunt perseverenţi. 

Pierce nu ştia ce să mai zică, aşa că tăcu. Langwiser fu 
cea care întrerupse tăcerea: 

— Mai e ceva. Sâmbătă seara le-ai vorbit de casa lui Lilly 
Quinlan şi le-ai dat adresa. Ei bine, s-au dus până acolo să 
vadă care e treaba, dar nu au cercetat casa până duminică 
după-amiază, când Renner a obţinut mandatul. Nu ştiau 
dacă e vie sau moartă, dar era clar că practica prostituţia 
şi comitea şi alte ilegalităţi. 

Pierce încuviinţă. Incepea să înţeleagă cum gândea 
Renner. 

— Pentru a se pune la adăpost, Renner a obţinut un 
mandat, pentru a nu risca să dea ochii cu ea şi să fie 
întrebat: „Ce mama dracu' căutaţi la mine în casă?” 

— Exact. Dar a mai fost şi un alt motiv. 

— Să adune dovezi împotriva mea? 

— Ai ghicit! 

— Dar cum să găsească dovezi împotriva mea? l-am spus 
că am fost înăuntru. Amprentele mele sunt peste tot 
pentru că am căutat-o şi voiam să aflu ce s-a întâmplat. 

— Asta e versiunea ta, şi spre deosebire de el, eu te 
cred. Îşi închipuie că ai inventat o poveste pentru a acoperi 
faptul că ai fost în casa ei. 

— Nu pot să cred. 

— Ai face bine să crezi. De altfel, conform legii, el a 
trebuit să depună ceea ce se numeşte un retur de mandat 
de percheziţie în termen de patruzeci şi opt de ore, în linii 
mari, o listă cu ceea ce a luat poliţia în timpul cercetării. 

— Şi a depus-o? 

— Da, iar eu am obţinut o copie. Oricum, e o listă cu 
lucruri personale cum ar fi o perie de păr pentru a se lua o 
probă de AND, şi aşa mai departe. Au fost luate multe 
obiecte pentru prelevarea amprentelor. Corespondenţă, 
sertare de birou, bijuterii, sticle de parfum, până şi obiecte 
de uz sexual găsite în sertare. 

Pierce îşi aminti sticla de parfum pe care o ridicase în 
timp ce se afla în casă. Era posibil ca un lucru atât de 
simplu să contribuie la condamnarea lui? Simţi un ghem în 
stomac şi roşi. 

— Nu spui nimic, Henry. 

— Mă gândesc. 

— Să nu-mi spui că ai atins jucăriile alea sexuale. 

Pierce clătină din cap. 

— Nu, nici măcar nu le-am văzut. Dar am ridicat o sticlă 
de parfum. 

O auzi oftând. 

— Ce? De ce ai ridicat o sticlă de parfum? 

— Nu ştiu. Aşa. Imi amintea de ceva, cred. De cineva. Ce 
mare lucru? Cum poţi pune semnul egal între a ridica o 
sticlă de parfum şi a comite o crimă? 

— Face parte dintr-o plasă de circumstanţe. Ai spus la 
poliţie că te-ai dus în casă să vezi ce e cu ea, să te asiguri 
dacă e teafără. 

— Le-am spus asta pentru că asta am făcut. 

— Ei, şi le-ai spus şi că ai ridicat sticlele ei de parfum şi 
le-ai adulmecat? Te-ai uitat şi prin sertarul cu lenjerie? 

Pierce nu răspunse. Simţea că îi vine să vomite. Se 
aplecă, trase coşul de gunoi de sub birou şi-l puse lângă 
scaun. 

— Henry, mă port cu tine ca un procuror pentru că 
vreau să-ţi dai seama de pericolul care te paşte. Orice spui 
sau faci poate fi răstălmăcit. E posibil ca tu să vezi 
lucrurile într-un fel, iar altă persoană să le vadă într-un 
mod complet diferit. 

— Bine, bine. Cât durează până rezolvă treaba cu 


223 


amprentele? 

— Probabil câteva zile. Fără cadavru, cazul ăsta nu e o 
prioritate pentru nimeni în afară de Renner. Am înţeles că 
până şi partenerul lui lucrează la altceva, aşa că Renner e 
singur. 

— Partenerul lui e sursa ta? 

— Nu discut cu tine despre sursa mea. 

Pentru o vreme se lăsă tăcerea. Pierce nu mai avea 
nimic de spus, dar atâta timp cât era în legătură cu 
Langwiser se simţea mai în siguranţă. 

— Fac o listă cu oamenii cu care am putea sta de vorbă, 
spuse ea în cele din urmă. 

— Adică? 

— O listă cu oameni care au vreo legătură cu cazul şi cu 
întrebările pe care să le punem dacă va fi nevoie. 

— Înţeleg. 

Ştia că se referea la cazul în care ar fi fost arestat şi 
acuzat. Dacă ajungea la proces. 

— Am nevoie de ceva timp ca să mă ocup de lucrurile 
astea, spuse Langwiser. Te sun dacă mai apare ceva. 

Pierce îşi luă în sfârşit la revedere şi închise. Apoi 
rămase la birou gândindu-se la informaţiile pe care tocmai 
le primise. Renner se mişca. Chiar şi fără un cadavru. 
Pierce ştia că trebuia să o sune pe Nicole, să-i explice că 
poliţia îl considera un criminal şi că exista posibilitatea să 
percheziţioneze casa în care locuiseră împreună. 

La gândul ăsta îl apucă iar greaţa. Privi în jos, către 
coşul de gunoi. Se ridică să ia nişte apă sau o cutie de 
Coke, când cineva bătu la uşă. 

Charlie Condon băgă capul în birou, prin uşa 
întredeschisă. Radia. 

— Ai reuşit, omule! Ai reuşit, pe toţi dracii! 

Pierce înghiţi în sec şi încercă să se desprindă de 
gândurile care-l frământau. 

— Am reuşit cu toţii, spuse el. Unde e Goddard? 

Condon intră şi închise uşa. Pierce observă că şampania 
pe care o băuse îl făcuse să-şi slăbească nodul de la 
cravată. 

— E în biroul meu, vorbeşte la telefon cu avocatul. 

— Credeam că Bechy e avocata lui. 

— E avocată, dar nu avocat-avocat, dacă mă înţelegi. 

Lui Pierce îi era greu să-l asculte pe Condon, pentru că 
în minte îi reveneau gânduri legate de discuţia cu 
Langwiser. 

— Vrei să auzi oferta lui de deschidere? 

Pierce ridică privirea spre Condon şi încuviinţă. 

— Vrea să intre cu douăzeci de milioane eşalonate pe 
patru ani. Vrea douăsprezece puncte şi nu doreşte funcţia 
de preşedinte al consiliului de administraţie. 

Pierce izgoni din minte imaginea lui Renner şi se 
concentră asupra feţei zâmbitoare a lui Condon. 

— Nu e rău, Charlie. 

— Nu e rău?!? E grozav! 

— Ei bine, e numai o ofertă de deschidere. Trebuie să se 
poată mai bine. 

— Ştiu. Aşa va fi. Voiam să verific vreo două lucruri cu 
tine. Unu, funcţia de preşedinte. Ţii la asta? 

— Nu, dacă nici tu nu ţii. 

Condon era preşedintele consiliului director al 
companiei, dar Pierce avea controlul asupra companiei. 
Condon deţinea zece procente, alţi investitori opt procente 
- şi alte zece procente angajaţii. Restul de şaptezeci şi 
două de procente îi aparţineau lui Pierce. Faptul de a-i da 
lui Goddard funcţia de preşedinte într-un consiliu mai mult 
de formă şi de consiliere nu era cine ştie ce. 

— Eu zic să i-l dăm, să-l facem fericit, spuse Condon. 
Dar, cum rămâne cu procentele? Dacă îl fac să investească 
douăzeci de milioane în trei ani, îi dai procentele? 

Pierce clătină din cap. 

— Nu. Diferenţa dintre zece şi doisprezece la sută ar 
putea fi echivalentul a câteva sute de milioane de dolari. 
Păstrez procentele. Trebuie să ne dea minimum 
optsprezece milioane pe trei ani, altfel îl trimiţi înapoi la 
New York. 

— E un ordin cam... 

— Uite ce e, am vorbit despre asta? Rata noastră de 
consum în momentul ăsta e de trei milioane pe an. Dacă 
vrem să ne extindem şi să ne păstrăm avantajul în faţa 
concurenţei, va trebui să dublăm cifra. Du-te şi rezolvă. 

— Îmi dai numai fotoliul de preşedinte pentru a negocia. 

— Nu, ţi-am dat să negociezi invenţia deceniului. 
Charlie, tu ai văzut ochii tipului după ce am aprins din nou 
luminile? Nu e doar agăţat. E gata de pus în tigaie. Aşa că 
du-te, încheie afacerea şi asigură primul cec. Să obţii şase 
milioane pe an. Ne sunt absolut necesare. Dacă vrea să 
călătorească împreună cu noi, atât costă biletul. 

— Bine, o să le obţin. Dar trebuie să participi şi tu la 
discuţii, eşti mai bun decât mine. 

— Nu prea cred. 

Condon părăsi încăperea şi Pierce rămase singur cu 
gândurile sale. Trecu din nou în revistă tot ce îi spusese 
Langwiser. Renner urma să îi scotocească prin locuinţă şi 
maşină. De data asta oficial, legal. Căuta probabil dovezi 
de dimensiuni mici, uitate după transportarea unui 
cadavru. Se hotări să-şi analizeze situaţia aşa cum ar fi 
analizat un experiment din laborator. De la bază către vârf. 
Te uiţi într-un sens, apoi te întorci şi te uiţi şi în sensul 
celălalt. Faci totul bucățele şi le cercetezi cu lupa. 

Scoase carneţelul şi notă elementele principale ale 
discuţiei lui cu Langwiser pe o pagină nouă. 

Căutare: apartament 


Amalfi 
maşină - a doua oară - dovezi materiale 
birou/laborator? 

Retur pentru mandatul de percheziţie: amprente. 
Peste tot - parfum. 


Fixă pagina cu privirea, dar nu îi veniră în minte nici 
răspunsuri şi nici întrebări noi. În cele din urmă rupse 
pagina, o mototoli şi o aruncă spre coşul de gunoi din 
colţul încăperii, dar nu-l nimeri. Se lăsă pe spate şi închise 
ochii. Ştia că trebuie să o sune pe Nicole, pentru a o 
preveni. Poliţia avea să vină şi să caute peste tot: lucruri 
de-ale lui sau de-ale ei, nu conta. Nicole ţinea foarte mult 
la intimitatea ei. Intruziunea avea să o deranjeze enorm, 
iar explicaţiile lui ar fi redus şi mai mult şansele unei 
împăcări. 

— O, Doamne, spuse el, ridicându-se. 

Ocoli biroul şi ridică hârtia mototolită. În loc să o arunce 
în coşul de gunoi, o luă şi se întoarse la birou, încercând să 
o netezească. 

— Să nu crezi nimic, spuse el. 

Cuvintele de pe hârtia boţită îl sfidau. Nu însemnau 
nimic. O mototoli din nou cu intenţia să o arunce, când îi 
veni în minte ceva. Desfăcu din nou hârtia şi se uită la unul 
dintre rândurile pe care le scrisese: 


Maşină - a doua oară - dovezi materiale. 


Să nu crezi nimic. Asta însemna să nu creadă că prima 
dată poliţia îi scotocise prin maşină. Brusc se învioră. Dacă 
nu poliţia îi căutase prin maşină, atunci cine? 

Următoarea legătură deveni evidentă. De unde ştia că 
maşina îi fusese percheziţionată? Nu avea certitudinea. 
Ştia un singur lucru: cineva fusese în interiorul maşinii lui 
cât timp fusese parcată pe alee. Lumina de sus fusese 
modificată. Oare îi fusese percheziţionată maşina? 

Îşi dădu seama că se pripise acuzându-l pe Renner că îi 
percheziţionase maşina. N-avea nicio dovadă, nici măcar 
vreun indiciu. Ştia un singur lucru: cineva fusese în 
maşină. Acest adevăr îi permitea să facă o seamă de 


227 


presupuneri. O percheziţie a poliţiei era doar una dintre 
ele. S-ar fi putut ca altcineva să-i fi scotocit maşina. Poate 
că acel cineva căutase un anume lucru. La fel de bine se 
putea ca cineva să fi intrat în maşină pentru a planta ceva, 
dar ce anume? 

Pierce se ridică şi ieşi repede din birou. Apăsă butonul 
liftului, dar se decise imediat să nu aştepte şi cobori în 
fugă scările. Ajuns la parter, trecu prin hol fără să-l bage 
în seamă pe omul de la pază şi intră în garajul alăturat 
începu cu portbagajul. Trase mocheta, se uită sub roata de 
rezervă, deschise cutia de scule, dar nu observă nimic în 
plus, şi nici în minus. Cercetă apoi cu atenţie interiorul 
maşinii, însă fără rezultat. _ 

Mai rămânea rucsacul. Încuie maşina, se întoarse în 
sediu şi urcă alergând scările. În timp ce trecea pe lângă 
biroul Monicăi, observă că aceasta îl privea mirată. 

— Ce e? 

— Nimic. Doar că pari... ciudat. 

— Nu par. 

Pierce închise uşa biroului şi o încuie. Rucsacul era pe 
birou. Fără să se aşeze, îl înşfăcă şi începu să caute prin 
nenumăratele despărţituri. Avea o secţiune de depozitare 
cu pernă pentru un laptop, o alta pentru hârţogărie şi 
dosare şi trei compartimente diferite, cu fermoare, în care 
se puteau transporta obiecte mai mici, cum ar fi pixuri, 
caiete şi telefonul celular şi un PDA. Abia când verifică 
partea din faţă, prevăzută cu un buzunar secret, mare cât 
să încapă un paşaport, atinse cu degetele ceea ce părea a 
fi o carte de credit. Crezu că era una veche, uitată în 
compartiment în timpul unei călătorii, dar când o scoase, 
constată că era un card de acces din plastic negru. Pe o 
parte avea o bandă magnetică. Pe cealaltă un logo de 
companie: U-STORE-lt. Pierce era sigur că nu o mai 
văzuse, nu era a lui. 

Puse cardul pe birou şi îl privi îndelung. Ştia că U-Store- 
It era o companie cu sucursale pe tot cuprinsul Statelor 
Unite care închiria camioane şi spaţii de depozitare în 

depozite aflate pe marginea autostrăzilor. Îşi aducea 
aminte două locaţii U-Store-lt de pe Autostrada 405. 
Brusc, deveni neliniştit. Cel care fusese în maşina lui 
duminică seara plantase cardul în rucsac. Pierce intuia că 
intrase într-o situaţie care-i scăpa complet de sub control. 
Era folosit, i se înscenase ceva despre care nu ştia nimic. 

Încercă să scape de acel sentiment. Ştia că frica poate 
duce la blocaj şi nu-şi putea permite să stea pe loc. Trebuia 
să se mişte. Trebuia să facă ceva. 

Întinse mâna spre dulapul de sub birou şi scoase afară 
voluminosul volum Pagini Aurii. Îl deschise şi găsi repede 
ceea ce căuta. U-Store-lt avea un anunţ de o jumătate de 
pagină în care figurau sedii diferite pentru zona Los 
Angeles. Pierce începu cu locaţia cea mai apropiată de 
Santa Monica. Ridică receptorul şi sună la sediul U-Store- 
It din Culver City. Îi răspunse o voce de bărbat tânăr. 
Pierce îl văzu în faţa ochilor pe Curt, băiatul de la All 
American Mail. 

— O să vi se pară ciudat, spuse Pierce, dar cred că am 
închiriat un spaţiu de depozitare la dumneavoastră. Ştiu că 
era la compania U-Store-lt, dar nu-mi amintesc la care 
dintre sedii. 

— Numele? 

Puştiul se purta de parcă ar fi fost o cerere obişnuită. 

— Henry Pierce. 

Auzi cum informaţia era introdusă în calculator. 

— Nu, nu aici. 

— Aveţi legătură cu celelalte sedii? Puteţi spune unde... 

— Nu. Nu suntem legaţi. 

Pierce nu înţelegea de ce computerul nu era legat la o 
centrală, dar nu se mai deranjă să întrebe. Mulţumi, 
închise şi sună la a doua adresă din Pagini Aurii. 

La al treilea apel reuşi. Femeia care-i răspunsese la 
telefon îi spuse că închiriase un spaţiu de depozitare de 
doisprezece pe zece la sediul din bulevardul Victoria cu 
şase săptămâni înainte. Îl informă că încăperea avea aer 
condiţionat, alimentare cu energie electrică şi alarmă. 

Avea acces la ea douăzeci şi patru de ore pe zi. 

— Cu ce adresă sunt înregistrat? 

— Asta nu vă pot spune, domnule. Dacă îmi daţi 
dumneavoastră adresa, pot verifica pe computer dacă e 
exactă. 

Cu şase săptămâni înainte, Pierce nici nu începuse 
cercetarea care-l dusese la apartamentul din Sands, aşa că 
dădu adresa de pe Amalfi. 

— E corectă. 

Pierce rămase mut. Se holba la cardul din plastic negru 
de pe birou. 

— Care este numărul boxei? întrebă el în sfârşit. 

— Asta vă pot spune doar dacă îmi arătaţi un act de 
identitate cu fotografie. Veniţi înainte de ora şase şi vă pot 
reaminti ce spaţiu aveţi. 

— Nu înţeleg. Mi s-a părut că mi-aţi spus că am acces 
douăzeci şi patru de ore. 

— Aveţi. Dar biroul e deschis doar de la nouă la şase. 

— Ah, bine. 

Incercă să se gândească ce să mai întrebe, dar nu îi 
trecu nimic prin cap. Îi mulţumi femeii şi închise. 

Stătu o vreme nemişcat, apoi puse cardul de acces în 
buzunarul cămăşii. lIntinse mâna după receptor, dar 
renunţă. Ar fi putut-o suna pe Langwiser, dar nu avea 
nevoie de răceala ei profesională, nu voia s-o audă 
spunându-i să lase lucrurile aşa cum erau. Dacă ar suna-o 
pe Nicole, convorbirea s-ar fi transformat într-o ceartă. 
Ştia că oricum se va ajunge la asta când îi va spune despre 
percheziţia inevitabilă a poliţiei. 

Şi mai ştia că îl poate suna pe Cody Zeller, dar nu se 
simţea în stare să suporte sarcasmul acestuia. 

O clipă îi trecu prin minte să o sune pe Lucy LaPorte. 
Alungă repede ideea. Pierce îşi zise că se afla în cea mai 
disperată situaţie din viaţa lui, şi se întrebă pe cine să sune 
ca să ceară ajutor. 

Răspunsul era: Pe nimeni. Simţi un fior rece pe şira 
spinării. 

Cu ochelarii şi şapca pe cap, Pierce intră în biroul U- 
Store-lt din Van Nuys şi se duse la ghişeu cu permisul de 
conducere în mână. O tânără într-o cămaşă verde de golf şi 
pantaloni de culoarea bronzului stătea la ghişeu citind o 
carte. Fata se desprinse cu regret de lectură, pentru a-l 
privi pe Pierce. Când o făcu, rămase cu gura căscată la 
vederea copcilor de pe nasul lui Pierce. Apoi încercă să 
repare gafa şi să se comporte ca şi cum n-ar fi văzut nimic 
neobişnuit. 

— E în regulă, spuse Pierce. Mi se întâmplă des chestia 
asta. 

Impinse permisul pe birou. 

— Am sunat în legătură cu spaţiul de depozitare pe care 
l-am închiriat. Nu-mi amintesc numărul. 

Tânăra examină permisul şi pe posesorul acestuia. 
Pierce îşi scoase şapca, dar nu şi ochelarii. 

— Eu sunt. 

— Mă scuzaţi, voiam doar să mă asigur. 

Tânăra se împinse în picioare învârtindu-şi scaunul până 
ajunse la computerul aflat la cealaltă extremitate a 
biroului. Ecranul era prea departe pentru ca Pierce să 
poată citi. O văzu tastând numele lui. În câteva secunde 
apăru un ecran plin de date şi ea începu să verifice 
informaţiile, confruntându-le cu cele de pe permis. Adresa 
era cea de pe Amalfi Drive, despre care ea îl informase mai 
devreme că se afla pe formularul de închiriere a spaţiului 
de depozitare. 

Satisfăcută, trecu la un alt ecran, mai jos și citi urmărind 
cu degetul pe ecran. 

— Trei trei unu, spuse ea. 

Apoi îi aruncă permisul pe birou. Pierce şi-l recuperă. 

— Trebuie să iau liftul până sus, nu? 

— Vă amintiţi codul? 


231 


— Nu. Îmi pare rău, cred că nu sunt bun de nimic azi. 

— Patru cinci patru plus ultimele patru cifre de pe 
permisul dumneavoastră de conducere. 

Înclină din cap, în semn de mulţumire şi o întrebă: 

— Am să vă dau vreun ban? 

— Mă scuzaţi? 

— Nu-mi amintesc cum am plătit boxa. Mă întrebam 
dacă voi primi vreo factura. 

— Ah. 

Fata privi din nou computerul. Informaţiile despre el 
erau încă pe ecran. 

— Nu, sunteţi în regulă. Aţi plătit şase luni în avans cu 
bani gheaţă. Mai aveţi timp. 

— Bun. Grozav. Mulţumesc. 

leşi din birou şi se îndreptă spre lift. Chemă liftul, urcă 
până la etajul trei şi ieşi pe un coridor pustiu, de lungimea 
unui teren de fotbal cu uşi culisante pe ambele părţi. 
Merse de-a lungul coridorului până ajunse la o uşă 
culisantă pe care scria 331. În dreapta uşii se afla un 
dispozitiv de citire pentru carduri de acces în dreptul 
căruia ardea o lumină roşie. La bază, uşa era asigurată cu 
un lacăt. Pierce îşi dădu seama că ceea ce găsise în rucsac 
era doar un card de alarmă cu care nu putea deschide uşa. 

Scoase cardul U-Store-lt din buzunar şi îl trecu prin 
dispozitivul de citire. Lumina deveni verde - semn că 
alarma boxei fusese oprită. Se lăsă în genunchi şi apucă 
încuietoarea. Trase de ea, dar era prea solidă. Stătu o clipă 
pe gânduri după care se ridică şi o luă înapoi spre lift. 
Intenţiona să se întoarcă la maşină şi să verifice încă o 
dată rucsacul. Cheia de la boxă trebuia să fie acolo. De ce 
să-i lase cardul de acces, dacă nu-i lăsa şi cheia? Dacă n-o 
va găsi se va întoarce la biroul U-Store-lt. Femeia din 
spatele ghişeului avea cu siguranţă un aparat de tăiat 
încuietori pe care să i-l împrumute după ce îi va spune că 
şi-a pierdut cheia. 

Pierce folosi telecomanda şi descuie maşina. In 
momentul în care auzi plesnitura încuietorilor care se 

deschideau se opri din drum şi se uită la mâna pe care o 
ţinea întinsă. Il revăzu pe Wentz mergând în faţa lui, pe 
hol, către uşa apartamentului lui. Pierce aproape că auzi 
sunetul făcut de cheile lui în mâna omuleţului şi 
comentariile despre măiestria cu care era fabricat BMW- 
ul. 

Una câte una, Pierce rulă cheile pe inel, identificându-le 
conform încuietorilor cărora le corespundeau: apartament, 
garaj, sală de gimnastică, Amalfi, birou, laborator, camera 
computerelor. Mai avea o cheie de la casa în care 
crescuse, deşi nu mai aparţinea de mult familiei lui. O 
păstrase ca pe o ultimă legătură cu locul şi timpul acela, 
cu sora lui. Constată că avea obiceiul să păstreze chei de la 
locurile în care nu mai locuia. 

Identifică toate cheile de pe inel, în afară de două. Erau 
din oţel inoxidabil mici, dar nu pentru yale de uşi. Una era 
ceva mai mare decât cealaltă. Pe amândouă se putea citi 
cuvântul MASTER. 

Pierce le privi cu teamă. Una dintre ele avea să deschidă 
uşa spaţiului de depozitare, şi se întreba ce va găsi acolo. 

Wentz, el trebuia să fie. Strecurase cheile pe inel în timp 
ce avansau pe culoar. Sau în timp ce el era atârnat de la 
balcon. Când se întorsese de la spital, fusese nevoit să 
cheme portarul pentru a intra în apartament. Găsise cheile 
pe podeaua camerei de zi. Deci Wentz avusese timp din 
belşug să introducă cheile pe inel. 

Pierce se întreba de ce o făcuse. Ce pusese la cale? Nu 
avea răspunsuri, dar ştia unde le putea găsi - sau unde 
putea să înceapă să le găsească. Se întoarse şi se îndreptă 
din nou spre lift. 

Trei minute mai târziu, Pierce introducea cheia mai 
mare în lacătul de la baza uşii depozitului cu numărul 331. 
O răsuci, şi lacătul se deschise. Îl scoase din inele şi îl 
aruncă pe podea. Apoi apucă mânerul uşii şi începu să o 
ridice. 

Se auzi un puternic scârţâit metalic al cărui ecou se 
pierdu pe hol. Uşa se izbi puternic când ajunse sus. Pierce 

stătea cu mâna ridicată, încă ţinând mânerul. 

Spaţiul de vreo patru pe trei metri era întunecat. 
Lumina de pe coridor pătrundea însă înăuntru. În centrul 
încăperii era o cutie mare, albă. În cameră se auzea un 
zumzet uşor. Pierce intră şi observă coarda albă care 
aprindea lumina de deasupra capului. Trase de ea şi 
camera fu inundată de lumină. 

Cutia albă era un frigider. O ladă frigorifică a cărei uşă 
de sus avea un mic lacăt. Pierce ştiu că-l va putea deschide 
cu a doua cheie. 

Nu trebuia să deschidă frigiderul ca să ştie ce se afla în 
el, însă îl deschise oricum. Se simţea obligat să facă asta. 
Încă mai spera că era gol şi toate astea făceau parte dintr- 
o farsă. Trebuia să vadă cu propriii ochi, astfel încât să nu 
mai existe îndoieli şi nici cale de întoarcere. Scoase şi 
dădu la o parte siguranţa. Apoi trase în sus capacul 
frigiderului. Simţi aerul rece ieşind cu putere din ladă şi 
nările îi fură invadate de un miros fetid. 

Cu o mână ţinu capacul deschis şi privi în jos, prin ceața 
ce se ridica din ladă ca o stafie. Pe fundul frigiderului văzu 
conturul unui corp, o femeie, goală, ghemuită în poziţie 
fetală, cu gâtul plin de sânge. Pe fundul frigiderului 
sângele îngheţase. Pe părul negru şi pe coapsă se formase 
o crustă albă. Părul căzut peste faţă nu i-o ascundea 
complet. O recunoscu imediat. O văzuse în fotografii. Era 
Lilly Quinlan. 

— lisuse... 

O spuse încet, nu surprins, ci ca o şoaptă de groază. 
Dădu drumul capacului şi acesta se închise brusc cu o 
bufnitură puternică, mult mai zgomotoasă decât se 
aşteptase. Tresări şi sentimentul de groază îl copleşi. Se 
întoarse şi se lăsă să alunece pe partea din faţă a 
frigiderului până ajunse să stea pe podea, cu coatele pe 
genunchi şi cu capul în mâini. 

Inchise ochii şi auzi un tropot de parcă cineva ar fi 
alergat spre el pe coridor. Apoi îşi dădu seama că zgomotul 
provenea din propriile-i urechi pe măsură ce începea să-şi 

piardă cunoştinţa, îşi dădu seama că trebuia să reziste şi 
să rămână conştient. Dacă leşin? Dacă sunt găsit aici? 

Pierce îşi reprimă starea în care se afla, se agăţă de 
partea de sus a frigiderului şi se ridică, luptându-se să îşi 
recapete echilibrul şi să-şi stăpânească greaţa. Inspiră 
adânc, şi după câteva minute îşi revenise. Apoi se 
îndepărtă de frigider şi îl studie, ascultând zumzetul 
liniştit. Era timpul pentru o sesiune de lucru AE. Analiză şi 
evaluare. Atunci când în laborator  interveneau 
necunoscutul şi surpriza, se oprea şi trecea la modul de 
lucru AE. Ce vezi? Ce ştii? Ce înseamnă asta? 

Pierce privea un frigider aşezat într-o cameră de 
depozitare care - potrivit înregistrărilor biroului - era 
închiriată de el. Frigiderul conţinea cadavrul unei femei pe 
care n-o întâlnise niciodată, dar a cărei moarte îi va fi pusă 
în cârcă. Ceea ce ştia era că toate astea îi fuseseră 
înscenate cu grijă şi meticulozitate, în spatele tărăşeniei se 
afla Wentz. Ceea ce nu ştia era motivul. 

Hotări să nu se lase obsedat de posibilul motiv. Nu încă. 
Pentru a ajunge la el, avea nevoie de mai multe informaţii. 
Dacă ar fi putut dezmembra înscenarea ca să-i studieze 
toate părţile componente, poate că ar fi avut şansă să 
descopere cine şi de ce se afla în spatele ei. 

Plimbându-se prin micul spaţiu din faţa frigiderului, 
începu cu lucrurile care-l conduseseră la descoperirea 
înscenării. Cardul de acces şi cheile lacătelor. Fuseseră 
ascunse, sau cel puţin camuflate. Oare pentru ca el să le 
găsească? Se opri din mers, se gândi câteva secunde, şi 
hotări că nu. Avusese noroc când observase că cineva 
intrase în maşina lui. În consecinţă, trase concluzia că 
avea deja un avantaj. Ştia ceea ce nu ar fi trebuit să ştie. 
Ştia despre cadavru, despre frigider şi despre camera de 
depozitare. Ştia unde se află capcana înainte de a călca în 
ea. 

Următoarea întrebare era: dacă nu ar fi descoperit 
cardul de acces şi nu ar fi găsit cadavrul? Se gândi 
îndelung. Langwiser îl avertizase despre o percheziţie 

iminentă a poliţiei. Cu siguranţă că Renner şi colegii lui nu 
ar fi lăsat niciun pai nemişcat de la locul lui. Ar fi găsit 
cardul de acces, şi acesta i-ar fi condus la spaţiul de 
depozitare. l-ar fi verificat cheile, şi le-ar fi identificat pe 
cele ale lacătelor. Apoi ar fi descoperit adevărul şi Pierce 
ar fi trebuit să se apere de o înscenare aparent perfectă. 

Simţi cum i se urca sângele la cap, dându-şi seama cât 
de aproape fusese de dezastru. Dar scăpase, fie şi pentru 
moment. Acum înţelegea perfect cât de completă şi atentă 
fusese înscenarea. Se baza pe ancheta poliţiei. Anticipa 
acţiunile lui Renner. Şi se baza pe el. Pe măsură ce 
începea să înţeleagă, simţea cum transpiraţia îi inunda 
trupul. Avea nevoie de aer. Confuzia şi supărarea care-l 
cuprinseseră - poate şi uimirea cu care percepea planul 
atât de elaborat - se transformau în mânie, într-o furie fără 
limite. 

Inţelese în sfârşit că înscenarea - înscenarea care-l avea 
pe el drept ţintă - se bazase pe propriile lui mişcări, pe 
propriul lui trecut, şi pe probabilitatea acţiunilor 
determinate de acel trecut. Asemeni substanţelor chimice 
pe un eşantion de silicon, elemente care era de aşteptat să 
se comporte într-un mod previzibil, să creeze legături după 
un model prestabilit. 

Făcu un pas înainte şi deschise din nou frigiderul. 
Trebuia să o facă. Trebuia să vadă din nou, pentru ca şocul 
să-l lovească în faţă ca un duş rece. Trebuia să acţioneze 
de o manieră imprevizibilă. Avea nevoie de un plan şi de 
un cap limpede pentru a-l elabora. 

Pierce tinu capacul frigiderului cu o mână, iar pe 
cealaltă şi-o duse la gură. Moartea o surprinsese pe Lilly 
Quinlan într-o poziţie care o făcea să pară un copil. Încercă 
să-şi aducă aminte înălţimea şi greutatea pe care ea le 
introdusese în anunţul de pe pagina de web, dar ziua în 
care le citise părea atât de îndepărtată încât nu-şi putu 
aminti. 

Îşi mută greutatea de pe un picior pe altul şi deplasarea 
schimbă modul în care lumina de deasupra cădea peste 

frigider, îi atrase privirea ceva ce strălucea în părul ei şi se 
aplecă să vadă. Cu mâna liberă, încercă să-i dea la o parte 
de pe faţă părul îngheţat. Descoperi urechea, de al cărei 
lob era atârnat un cercel. O cupă de argint în care se afla 
un strop de chihlimbar cu o frunză de argint dedesubt îşi 
întoarse mâna, astfel încât chihlimbarul să prindă mai mult 
din lumina ce venea de deasupra capului său. In 
chihlimbar văzu o mică insectă, care cu multă vreme în 
urmă fusese atrasă de hrană, dar căzuse în una din 
capcanele mortale ale naturii. 

Pierce reflectă la soarta insectei şi brusc îşi dădu seama 
ce trebuia să facă: trebuia să o ascundă. S-o ascundă pe 
Lilly. S-o mute. Să împiedice să fie descoperită de Renner 
sau de oricine altcineva. 

În timp ce se gândea la asta din piept îi scăpă un suspin. 
Totul i se părea ireal, bizar. Trebuia să ascundă un 
cadavru îngheţat, în aşa fel încât să anuleze orice legătură 
dintre acesta şi persoana lui. Era o sarcină aproape 
imposibilă. 

Închise repede frigiderul şi îl încuie, de parcă s-ar fi 
temut că ceea ce se afla în el ar putea ieşi vreodată ca să-l 
urmărească. 

Ştia că trebuie să mute frigiderul. Nu avea de ales. 
Renner se apropia. Era posibil să găsească spaţiul de 
depozitare chiar şi fără indiciile care erau cheile şi cardul 
de acces. Cel care pusese la cale totul putea să dea un 
telefon anonim. Trebuia să o mute. Dacă Renner ar găsi 
frigiderul, totul s-ar fi dus de râpă. Amedeo Tech, Proteus, 
viaţa lui, totul. Ar fi deveni şi el o insectă într-un 
chihlimbar. 

Pierce se aplecă şi puse mâinile pe colţurile din faţă ale 
frigiderului. Se lăsă pe el, pentru a vedea dacă-l poate 
mişca.  Frigiderul alunecă pe ultimii cincisprezece 
centimetri care-l mai despărţeau de peretele din spate al 
spaţiului de depozitare fără să opună prea mare rezistenţă. 
Avea roţi, deci putea fi mutat. Dar unde anume? 

Era nevoie de o soluţie rapidă, de un loc care să asigure 

un minimum de siguranţă pe termen scurt, până când va 
găsi soluţia definitivă. Părăsi boxa şi o luă cu paşi repezi 
pe coridor căutând cu privirea o boxă descuiată, 
neînchiriată. Trecu de hol şi ajunse la jumătatea celeilalte 
aripi a clădirii când găsi o uşă care nu avea lacăt în 
balama. Pe uşă scria 307. Lumina din partea dreaptă a uşii 
nu indica nici verde, nici roşu. Alarma părea inactivă, 
probabil pentru că boxa nu era închiriată. Pierce se aplecă, 
dădu balamaua la o parte şi deschise uşa. Inăuntru era 
întuneric. Găsi întrerupătorul şi trase de el. Când lumina 
se aprinse constată că spaţiul era identic cu cel închiriat 
pe numele lui. Verifică peretele din spate şi descoperi o 
priză electrică. Găsise ceea ce căuta. Alergă pe coridor, 
înapoi la boxa 331. Se duse în spatele frigiderului şi 
smulse ştecherul din priză, aruncă firul peste aparat şi 
împinse cu toată forţa. Frigiderul se deplasă către coridor 
relativ uşor. În câteva secunde, îl scosese din camera de 
depozitare. 

Rolele frigiderului erau aşezate în linie, astfel încât să 
uşureze mişcarea înainte şi înapoi prin spaţii strimte. 
Pierce trebui să se aplece şi să împingă cu toată puterea 
pentru a-l face să ia curba către coridor. O dată ce reuşi 
să-l îndrepte în direcţia potrivită, împinse mai tare şi lada 
grea începu să se mişte cu viteză. Nu parcursese nici 
jumătate din drumul către boxa 307 când auzi liftul 
punându-se în mişcare. Impinse din toate puterile, dar 
rolele erau mici şi limitau viteza de deplasare. 

Pierce tocmai trecea prin faţa liftului când zumzetul din 
interiorul puţului încetă. Îşi ascunse faţa şi continuă să 
împingă, aşteptând să audă uşa unuia dintre lifturi 
deschizându-se, lucru care nu se întâmplă. Aparent, liftul 
se oprise la alt etaj. Expiră zgomotos, uşurat şi epuizat. 
Când ajunse în faţa boxei 307, uşa de la casa scărilor se 
izbi de perete şi un om păşi pe coridor. Pierce tresări şi 
înjură cu voce tare. 

Bărbatul, îmbrăcat în salopetă de zugrav, gâfâia când se 
apropie de Pierce. Părea că ascensiunea pe scări îl lăsase 

fără suflu. 

— Tu ţineai liftul? întrebă el bine dispus. 

— Nu, zise Pierce. Am fost aici, sus. 

— Întrebam doar. Ai nevoie de o mână de ajutor? 

— Nu, mă descurc. Doar îl... 3 

Zugravul nu-i luă în seamă răspunsul şi i se alătură. Işi 
propti palmele pe partea din spate a frigiderului şi arătă cu 
capul către uşa deschisă a boxei. 

— Acolo? 

— Da. Mersi. 

Împinseră împreună, şi frigiderul se mişcă repede în 
curbă şi apoi în boxă. 

— Gata, zise zugravul, respirând greoi, şi îi întinse 
mâna; Frank Aiello. 

Pierce i-o strânse. Aiello băgă mâna în buzunarul 
cămăşii şi scoase o carte de vizită pe care i-o dădu lui 
Pierce. 

— Dacă ai nevoie de vreo lucrare, sună-mă. 

— Bine. 

Zugravul privi frigiderul, de parcă abia atunci observa 
despre ce era vorba. 

— Chestia asta e al naibii de grea. Ce ai acolo, un 
cadavru îngheţat? 

Pierce se strădui să râdă şi clătină din cap. 

— De fapt, e gol. Doar îl depozitez. 

Aiello întinse mâna şi încercă lacătul de pe frigider. 

— Ca să te asiguri că nu fură nimeni aerul din el, nu? 

— Nu, eu... ştii cum e cu copiii care se tot ascund unde 
nu trebuie. De aceea, l-am ţinut întotdeauna încuiat. 

— Probabil că e o idee bună. 

Pierce se întorsese. Lumina îi cădea pe faţă şi zugravul 
observă dâra de copci ce-i cobora pe nas. 

— Cred că te-a durut. 

— E o poveste lungă, spuse Pierce. 

— Nu-mi plac poveştile de soiul ăsta. Aminteşte-ţi ce ți- 
am zis. 

— Adică? 

— Dacă ai nevoie de un zugrav, mă suni. 

— A, da. Am cartea ta de vizită. 

Îl privi pe Aiello ieşind din încăpere şi îi ascultă paşii 
îndepărtându-se pe coridor,  întrebându-se dacă 
comentariul cu cadavrul din frigider fusese întâmplător 
sau Aiello nu era ceea ce părea a fi. 

Pierce auzi clinchetul unor chei, şi apoi scârţâăitul unei 
uşi verticale care se ridica. Probabil că Aiello avea şi el un 
spaţiu de depozitare. Aşteptă, şi după câteva minute auzi 
cum uşa este închisă. Curând, urmă zumzetul liftului. 
Aiello cobora cu liftul, în loc să o ia pe scări. 

După ce se asigură că era din nou singur pe etaj băgă 
frigiderul în priză şi aşteptă până auzi compresorul 
pornind. Apoi îşi scoase cămaşa din pantaloni şi folosi 
poalele pentru a şterge suprafaţa frigiderului şi a cablului 
electric. Când fu sigur că şi-a şters urmele, ieşi cu spatele 
din boxă şi trase uşa în jos. O închise cu lacătul de la 
cealaltă boxă şi şterse încuietoarea şi uşa. 

În timp ce se îndepărta de boxă, îndreptându-se spre 
casa liftului, îl cuprinse un sentiment de vinovăţie şi de 
frică. 

Ştia că se afla încă departe de a fi în afară de pericol. 
Mutarea frigiderului fusese o măsură de urgenţă. Trebuia 
să afle ce se întâmpla cu el, şi de ce. Trebuia să găsească 
un plan care să-i salveze viaţa. 

Pierce descuie uşa şi intră în apartament, tremurând de 
frică şi de furie. Era conştient că trebuia să găsească 
singur o cale de ieşire din acel tunel întunecat. Îşi promise 
că se va ridica de la podea şi o va face luptând. 

Ca pentru a sublinia această hotărâre, trase un pumn 
veiozei pe care Monica Purl o comandase şi o aşezase 

lângă vechea lui canapea. Lovitura lui o proiectă în perete, 
abajurul delicat se prăbuşi şi becul se sparse. Lampa căzu 
pe podea, ca un boxer ameţit de o lovitură. 

— Na, la dracu! 

Se aşeză pe canapea, dar se ridică imediat. Era plin de 
energie. Tocmai ascunsese un cadavru - victima unei 
crime. A sta jos i se părea cel mai puţin înţelept lucru cu 
putinţă. Şi totuşi, ştia că trebuia să o facă. Trebuia să se 
aşeze şi să analizeze situaţia. Trebuia să gândească 
asemeni unui om de ştiinţă, nu ca un detectiv. Detectivii 
gândesc linear. Trec de la un indiciu la altul şi apoi 
reconstituie imaginea. Uneori, indiciile alcătuiesc o 
imagine greşită. 

Pierce era un om de ştiinţă. Ştia că trebuia să aplice 
metodele care se dovediseră întotdeauna viabile. Trebuia 
să abordeze problema în felul în care abordase şi rezolvase 
întrebarea cu privire la percheziţia maşinii. De la bază. 
Trebuia să găsească părţile logice, locurile în care se 
intersectau firele, să scoată carcasa şi să studieze modul 
de construcţie, arhitectura. Era necesar să abordeze 
subiectul din unghiuri cu totul noi. Viaţa este un 
experiment ce se desfăşoară în condiţii dinainte stabilite, 
ca o îndelungă reacţie chimică, pe cât de previzibilă pe 
atât de emoţionantă. Dar înscenarea aceasta era ceva 
diferit. Se petrecuse în împrejurări controlate. Reacţiile 
fuseseră presupuse şi aşteptate. Ştia că în acest lucru se 
afla răspunsul. Asta însemna că era ceva ce putea fi 
demontat. 

Se aşeză şi scoase caietul din rucsac. Era gata să scrie, 
să atace. Primul subiect al cercetării atente fu Wentz. Un 
bărbat pe care nu-l cunoştea, pe care-l întâlnise doar în 
ziua în care fusese atacat. Un om pe care-l considerase 
iniţial pionul central al înscenării. Intrebarea era: de ce ar 
fi ales Wentz să-i însceneze o crimă tocmai lui? 

După câteva minute, în care studie problema şi o privi 
din unghiuri diferite, Pierce ajunse la un model logic 
simplu. 

Concluzia 1: Nu Wentz îl alesese pe Pierce. Nu exista 
nicio legătură logică şi niciun indiciu care să sugereze 
asta. Chiar dacă în clipa de faţă existau animozităţi, cei doi 
bărbaţi nu se întâlniseră niciodată înainte ca înscenarea să 
se afle deja în curs de desfăşurare. Pierce era sigur de 
asta. Această concluzie îl conduse pe Pierce la 
presupunerea că Wentz fusese trimis de altcineva. 

Concluzia 2: în înscenare exista o terță persoană. Wentz 
şi gorila pe care o numise Doi Metri erau doar unelte, doar 
nişte angrenaje din mecanismul înscenării. In spatele lor 
se afla altcineva. 

Pierce se întreba de ce avea nevoie o terță persoană 
pentru a construi cadrul? Înscenarea era complexă şi se 
baza pe mişcările previzibile ale lui Pierce, într-un mediu 
în mişcare. Ştia că, în condiţii controlate, mişcările 
moleculelor sunt previzibile. Dar ale lui? Căută răspunsul 
şi ajunse la o concluzie în legătură cu el şi cu terţa 
persoană. = 

Concluzia 3: Isabelle. Sora lui. lInscenarea era 
orchestrată de cineva care-i cunoştea trecutul şi intuia 
cum s-ar comporta în condiţii date. Telefoanele primite de 
Lilly de la clienţi erau elementele incitante ale 
experimentului.  Respectiva persoană ştia că el va 
reacţiona şi va insista să afle adevărul gândindu-se la sora 
lui. Deci, acel cineva ştia ce-l bântuia, ştia despre Isabelle. 

Concluzia 4: Nu i se dăduse din greşeală numărul lui 
Lilly Quinlan. 

Concluzia 5: Monica Purl era implicată. Ea se ocupase 
de instalarea telefonului şi tot ea ceruse acel număr care 
declanşase cursa. 

Pierce se ridică şi începu să se plimbe. Această ultimă 
concluzie schimba toate datele problemei. Dacă Monica 
era implicată, atunci înscenarea avea legătură şi cu 
Amedeo. Asta însemna că făcea parte dintr-o conspirație 
de un nivel mai înalt. Nu era vorba despre a-i pune lui 
Pierce o crimă în spate, ci despre altceva. Lilly Quinlan 
avea acelaşi statut ca şi Wentz - fusese o unealtă a 

înscenării, o spiţă a roții. Fusese ucisă pentru a se putea 
ajunge la el. 

Lăsând la o parte oribila constatare, Pierce se aşeză şi 
îşi puse cea mai simplă întrebare. De ce? 

De ce era el ţinta înscenării? Ce voiau? 

Răsuci problema pe toate feţele. Ce s-ar fi întâmplat 
dacă înscenarea ar fi fost încununată de succes? Privind în 
perspectivă, el ar fi fost arestat, judecat şi - cel mai 
probabil - condamnat. Ar fi fost condamnat la închisoare, 
poate chiar la moarte. Pe termen scurt ar fi fost scandalul 
şi marginalizarea. Maurice Goddard şi banii lui ar fi 
dispărut Amedeo Technologies s-ar fi prăbuşit. 

Dar de ce să se deranjeze? De ce un complot aşa de 
complicat? De ce să o omoare pe Lilly Quinlan şi să facă un 
plan care se putea prăbuşi în orice moment? De ce nu-l 
omorâseră pe el? Ar fi fost mai simplu. El ar fi dispărut, 
Goddard ar fi plecat şi Amedeo s-ar fi prăbuşit. 

Concluzia 6: Ţinta nu e el, şi nici Amedeo. Trebuia să fie 
alta. 

Ca om de ştiinţă, Pierce savura imaginile relevante din 
câmpul vizual al microscopului, momentul când lucrurile 
se ordonau, când moleculele se combinau într-o ordine 
naturală, într-un fel în care el ştia că o vor face. Era magia 
pe care el o descoperea în viaţa de zi cu zi. 

Brusc, totul îi deveni clar. Fu un moment în care zări 
trecător imaginea generală şi pricepu ordinea naturală a 
lucrurilor. 

— Proteus, şopti el. 

Voiau Proteus. 

Concluzia 7: înscenarea era menită să-l bage pe Pierce 
într-o încurcătură atât de mare încât să renunţe la ceea ce 
îşi doreau ei, la proiectul Proteus, să-l cedeze în schimbul 
libertăţii, în schimbul vieţii sale. 

Pierce recapitulă. Trebuia să fie sigur. Trecu totul în 
revistă şi rezultatul la care ajunse fu Proteus. Se aplecă 
înainte şi îşi trecu mâinile prin păr. I se făcuse greață. Nu 
din cauza certitudinii că Proteus era adevărata ţintă. 

Pusese lucrurile cap la cap. În sfârşit, avea imaginea de 
ansamblu şi în centrul ei se afla o persoană care îi zâmbea, 
cu ochi frumoşi şi strălucitori. 

Concluzia 8: Nicole. 

Ea era veriga lipsă. Ea făcea legătura între toate cele 
întâmplate. Cunoştea secrete despre proiectul Proteus 
fiindcă i le spusese el - la naiba, i le demonstrase! De 
asemenea, îi cunoştea trecutul, povestea întreagă şi 
adevărată despre Isabelle pe care nu o mai spusese 
nimănui în afară de ea. 

Pierce clătină din cap. Nu-i venea să creadă, şi totuşi 
acesta era adevărul. Ştia că funcţionează. Probabil că ea se 
dusese la Elliot Bronson sau poate la Gil Franks, 
conducătorul Midas Molecular. Sau la AMAPCA. Nu avea 
nicio importanţă. Era clar că ea îl vânduse, că fusese de 
acord să fure proiectul sau să-l întârzie până când ar fi fost 
reprodus şi înregistrat la biroul de patente de alt 
competitor. 

Încrucişă braţele la piept şi căzu pe gânduri. Avea 
nevoie de un plan. Trebuia să-şi verifice cumva concluziile 
şi apoi să acţioneze în funcţie de reacţii. Era timpul pentru 
AE, timpul pentru experimente. 

Exista o singură modalitate de a face asta. Se va duce la 
ea şi o va pune să se confrunte cu faptele, pentru a obţine 
adevărul. 

Ridică receptorul şi sună la biroul lui Jacob Kaz. Era 
spre sfârşitul zilei de lucru, dar avocatul de patente era 
încă la birou şi răspunse imediat. 

— Henry, ai fost fantastic azi, spuse el în loc de salut. 

— Nici tu n-ai fost mai prejos, Jacob. 

— Mulţumesc. Cu ce te pot ajuta? 

— Pachetul e gata de plecare? 

— Da. E gata de mult Am terminat azi-noapte. Trebuie 
doar să-l înregistrăm. Plec cu avionul sâmbătă, îmi vizitez 
fratele din sudul Marylandului, poate trec şi pe la nişte 
prieteni de-ai mei din Baileys Crossroads şi luni la prima 
oră sunt acolo ca să le depun. Aşa cum îi spuneam lui 

Maurice azi, planul nu s-a schimbat. 

Pierce îşi drese vocea. 

— Trebuie să schimbăm planul. 

— Da? De ce? 

— Jacob, vreau să pleci cu un zbor de noapte în seara 
asta şi să le înregistrezi mâine la prima oră. 

— Henry, eu... o să fie puţin cam scump să plec cu un 
zbor de noapte. De obicei zbor la clasa business. Şi asta 
e... 

— Nu-mi pasă cât costă. Vreau să te urci în avion în 
seara asta. Sună-mă dimineaţă, imediat ce patentele sunt 
înregistrate. 

— S-a întâmplat ceva, Henry? Pari un pic... 

— Da, ceva e în neregulă, Jacob. De-aia vreau să pleci în 
seara asta. 

— Despre ce e vorba? Poate îţi sunt de vreun ajutor. 

— Poţi să mă ajuţi urcându-te în avionul ăla şi 
înregistrând patentele mâine, la prima oră. Deocamdată 
nu-ţi pot spune mai mult. Du-te acolo, înregistrează-le, şi 
apoi sună-mă, indiferent cât de devreme. 

— Bine, Henry, aşa o să fac. 

— Când se deschide biroul de înregistrări? 

— La nouă. 

— Bine, atunci vorbim după şase, pe fusul meu orar. Şi, 
Jacob? 

— Da, Henry? 

— Nu spune nimănui că pleci în seara asta. Bine? 

— Hm... şi Charlie? A zis că poate mă sună deseară să 
revedem unele probleme de ultimă... 

— Dacă te sună Charlie, nu-i spune că pleci în seara 
asta. Dacă sună după ce pleci, spune-i soţiei tale să-i 
comunice că a trebuit să ieşi în oraş cu un client. O 
urgenţă, sau ceva de genul ăsta. 

Kaz tăcu o vreme. 

— Nu-l suspectez pe Charlie, însă în clipa asta nu pot 
avea încredere în nimeni. Înţelegi? 

— Da, înţeleg. 

— Bine, acum te las ca să poţi suna la compania aeriană. 
Mulţumesc, Jacob. Sună-mă din Washington. 

Pierce închise. Se simţea prost că stricase imaginea lui 
Charlie în ochii lui Kaz, dar nu putea să rişte. Deschise o 
linie nouă şi sună pe telefonul direct al lui Charlie. 

— Sunt Henry. 

— Tocmai am fost până la tine în birou să te caut. 

— Sunt acasă. Ce e? 

— M-am gândit că poate vrei să-ţi iei la revedere de la 
Maurice. Se întoarce mâine la New York, dar a zis că vrea 
să vorbească cu tine înainte de a pleca. O să te sune 
dimineaţă. 

— Bine. Ai încheiat afacerea? 

— Am ajuns la un acord de principiu. O să semnăm 
contractele la sfârşitul săptămânii viitoare. 

— Cum a ieşit? 

— Am obţinut douăzeci, dar pe o perioadă de trei ani. 
Pentru început vom primi două milioane, şi apoi câte un 
milion la fiecare două luni. El devine preşedinte al 
consiliului de administraţie şi îşi primeşte cele zece 
procente. Procentele vor fi şi ele eşalonate conform unui 
program. Primeşte un procent pentru investiţia iniţială, şi 
apoi câte unul la fiecare patru luni. Dacă se întâmplă ceva 
şi se retrage mai devreme, rămâne numai cu procentele 
acumulate. Ne păstrăm opţiunea de a le răscumpăra în 
termen de un an. 

— Bine. 

— Doar bine? Nu te bucuri? 

— E o afacere bună, Charlie. Atât pentru noi, cât şi 
pentru el. 

— Eu sunt foarte bucuros. Ca şi el, de altfel. 

— Când primim primii bani? 

— Perioada de scadenţă e de treizeci de zile. O lună, şi 
apoi toată lumea primeşte o mărire de salariu, bun? 

— Da, bine. 

— Deci, unde ai dispărut? întrebă Condon. 

— Acasă. 

— Acasă? De ce? Credeam că o să... 

— Am avut treabă. Ascultă, Maurice sau Justine te-au 
întrebat ceva despre mine? Au mai pus vreo întrebare 
despre accident? 

Condon se gândi câteva clipe înainte de a raspunde: 

— Nu. De fapt, am crezut că o să amintească de raportul 
despre accident pe care îl voiau, dar n-au făcut-o. Cred că 
au fost atât de încântați de ceea ce au văzut în laborator că 
nu le mai pasă ce s-a întâmplat cu faţa ta. 

— Sper să fie aşa. 

— Ai de gând să-mi spui vreodată ce s-a întâmplat cu 
tine? 

Pierce ezită. Se simţea vinovat că îi ascundea adevărul 
lui Condon, dar trebuia să rămână prudent. 

— Nu chiar acum, Charlie. Nu e momentul potrivit. 

Asta întârzie răspunsul lui Condon, şi tăcerea îl făcu pe 
Pierce să simtă cât de tare era afectată relaţia lor. 

— Bun, zise Condon. O să închid acum. Felicitări, Henry. 
A fost o zi bună. 

După ce închise, Pierce scoase inelul cu chei. Pe cele de 
la lacăte le lăsase la spaţiul de depozitare, ascunse 
deasupra unui semn care indica ieşirea de la etajul al 
treilea. Mai verifică o dată, pentru a se asigura că nu 
lipsea cheia de pe Amalfi Drive. Va intra chiar dacă Nicole 
nu era acasă, şi o va aştepta. 

Pierce se îndreptă spre Autostrada de Coastă şi apoi 
spre nord, către intrarea în canionul Santa Monica. Făcu la 
dreapta pe Channel şi parcă în dreptul primului aparat pe 
care îl găsi liber. Cobori din maşină şi o porni înapoi, spre 
plajă, privind din când în când peste umăr pentru a se 
convinge că nu e urmărit. Când ajunse la colţ se mai uită o 

dată în jur şi apoi cobori cu repeziciune scările către 
tunelul pietonal care ducea pe sub autostradă către plajă. 

Pereţii tunelului erau acoperiţi cu grafiti, unele desene 
fiindu-i familiare lui Pierce, deşi trecuse mai bine de un an 
de când fusese ultima oară aici, împreună cu Nicole. De 
obicei, duminică dimineaţa îşi luau ziarul şi cafeaua şi 
plecau cu ele pe plajă. In ultimul an, Pierce lucrase 
aproape tot timpul la Proteus şi nu avusese timp de plajă. 

La ieşirea din tunel, două scări urcau spre plajă. Ştia că 
scara mai îndepărtată conducea la o suprafaţă de nisip 
aflată lângă un canal de scurgere care dirija spre ocean 
apa de suprafaţă scursă din canion. Optă pentru ea şi ieşi 
la lumina soarelui, pe plaja pustie. Văzu turnul de salvamar 
galben unde el şi Nicole obişnuiau să-şi bea cafeaua. Voia 
doar să-l vadă, să-şi aducă aminte de el înainte de a urca 
dealul către Nicole. După o vreme, se întoarse spre gura 
tunelului şi cobori din nou scările. 

Când se afla cam la un sfert din lungimea de şaizeci de 
metri a tunelului văzu un bărbat coborând pe scările din 
partea opusă. Din cauza luminii ce venea de deasupra 
desluşi doar o siluetă. Pierce se întrebă dacă nu cumva era 
Renner. Poate că îl urmărise şi acum îl va aresta. 

Bărbatul se apropia, mişcându-se cu agilitate. Nu reuşi 
să-l identifice. Părea un tip solid. Pierce încetini pasul, 
conştient că întâlnirea era inevitabilă. Să se întoarcă şi să 
fugă ar fi fost o demonstraţie ridicolă de vinovăţie. 

Când îi mai despărţeau şase-şapte metri, bărbatul îşi 
drese vocea. Pierce îi desluşi faţa şi îşi dădu seama că nu 
era Renner şi nici altă persoană cunoscută. Bărbatul, în jur 
de douăzeci şi cinci de ani, avea aerul unui surfer obosit. 
Era îmbrăcat într-o geacă de schi cu fermoarul desfăcut 
care lăsa să se vadă că nu purta cămaşă. Pieptul solid şi 
bronzat fără pic de păr. 

— Salut, omule, cauţi un pic de... ce-ai păţit la faţă, 
omule? 

Pierce continuă să meargă, grăbi pasul şi nu-i răspunse. 
Mai fusese agăţat în tunel şi altă dată. Pe Channel erau 

două baruri de homosexuali şi într-un fel aici era teritoriul 
lor. 

În timp ce ieşea din curbă, Pierce verifică în oglinzile 
retrovizoare şi văzu că nu-l urmărea nimeni. Se simţi ceva 
mai relaxat deşi ştia că urma s-o înfrunte pe Nicole. 

Reveni la maşină şi îşi continuă drumul. 

La intersecţia din dreptul şcolii primare, o luă la stânga 
pe Entrada şi conduse spre Amalfi Drive. Viră la stânga pe 
Amalfi, pe drumul care şerpuia în serpentine. În timp ce 
trecea pe lângă fosta lui casă, aruncă o privire pe aleea 
pentru maşini şi văzu vechiul Speedster al lui Nicole în 
garajul deschis. Se părea că e acasă. Opri lângă curbă şi 
stătu o vreme pentru a-şi aduna puterile şi curajul. In faţa 
lui văzu un Volkswagen care se târa pe o alee şi pe care 
scria „Domino Pizza”. Asta îi aminti că nu mâncase. 
Ciugulise ceva la masa festivă, deoarece fusese mult prea 
agitat din cauza întâlnirii cu Goddard şi a nerăbdării de a 
încheia afacerea. Din păcate, mâncarea trebuia să aştepte. 

Cobori din maşină, pătrunse în mica verandă de la 
intrare şi bătu la uşă. Era o uşă franţuzească cu un singur 
geam. Privirile lor se întâlniră. Nicole ezită, dar ştia că nu 
putea să scape prefăcându-se că nu era acasă, aşa că 
descuie şi deschise uşa, blocându-i însă intrarea. Purta 
nişte blugi decoloraţi şi un pulover subţire, albastru 
deschis, suficient de scurt ca să i se vadă abdomenul plat 
şi cercelul de aur din buric. Era desculţă. 

— Henry? Ce cauţi aici? 

— Trebuie să vorbesc cu tine. Pot să intru? 

— Păi, aştept nişte telefoane. Poţi să... 

— De la cine, de la Billy Wentz? 

Nicole îl privi nedumerită. 

— Cine? 

— Ştii tu cine. Şi Elliot Bronson, sau Gil Franks? 

Clătină din cap de parcă i-ar fi fost milă de el. 

— Uite ce e, Henry, dacă asta e vreo scenă de gelozie, 
poţi să mă scuteşti. Nu cunosc niciun Billy Wentz şi nu 
încerc să mă angajez la niciun Elliot Bronson sau Gil 

Franks. Am semnat o clauză de noncompetitivitate, îţi 
aminteşti? 

Pierce se simţi descumpănit. Nicole îi respinsese primul 
atac atât de calm şi de natural încât Pierce începu să se 
simtă nesigur. Toate eforturile lui de a găsi o explicaţie 
deveneau brusc inutile. 

— Uite ce e, pot sau nu să intru? Nu vreau să discutăm 
aici, afară. 

Nicole ezită din nou, dar apoi făcu un pas înapoi pentru 
a-l lăsa să intre. Se opri în camera de zi, spațioasă şi 
întunecoasă, cu parchet din lemn de cireş şi tavanul înalt 
de cinci metri. Acolo unde fusese vechea lui canapea - 
singura piesă de mobilier pe care o luase - locul rămăsese 
gol. În rest totul era neschimbat. Biblioteca înaltă până în 
tavan, cu rafturi pline de cărţile ei, acoperea un perete 
întreg. Nicole citea enorm. Unul dintre lucrurile care îi 
plăcuseră cel mai mult la ea era faptul că prefera să 
petreacă o seară pe canapea citind o carte şi mâncând 
sandviciuri cu unt şi gem, decât să iasă în oraş la un film 
sau un restaurant chinezesc. 

El profitase de acest obicei pentru a petrece o oră în 
plus în laborator. Sau mai multe. 

— Te simți bine? întrebă ea, încercând să fie 
prietenoasă. 

— Sunt bine. 

— Cum a mers azi, cu Maurice Goddard? 

— A mers bine. De unde ai ştiut de întâlnire? 

Nicole îl privi uimită. 

— Am lucrat acolo până vineri şi prezentarea era deja 
planificată. Îţi aminteşti? 

Avea dreptate. 

— Am uitat, spuse Pierce. 

— Vi se alătură? 

— Aşa se pare. 

Nicole stăteam mijlocul camerei de zi, înfruntându-l. 
Rafturile cu cărţi se ridicau ca o fortăreață în spatele ei, 
făcând-o să pară mai mică. Cărţile însemnau o condamnare 

tăcută împotriva lui, fiecare reprezentând o seară în care 
el nu se întorsese acasă. Cărţile îl intimidau, dar se 
străduia să-şi păstreze mânia pentru confruntarea ce avea 
să aibă loc. 

— Bine, Henry. Eşti aici. Sunt aici. Care-i problema? 

El dădu din cap aprobator. Acum era momentul, dar nu 
avea niciun plan, trebuia să improvizeze. 

— Ei bine, de fapt n-are importanţă, dar vreau să ştiu 
adevărul ca să pot trăi împăcat cu mine însumi. Spune-mi, 
Nicki, te-a forţat cineva, te-au presat, te-au ameninţat? Sau 
m-ai vândut din proprie iniţiativă? 

Nicole îl privi cu gura căscată. Pierce trăise trei ani cu 
ea şi credea că-i cunoaşte toate expresiile feţei. Nu era 
şocul că a fost descoperită. 

— Henry, despre ce vorbeşti? 

Era prea târziu. Trebuia să continue. 

— Ştii prea bine despre ce vorbesc. Tu ai pus asta la 
cale. Şi vreau să ştiu de ce şi pentru cine. Pentru Bronson? 
Pentru Midas? Pentru cine? Ştiai că o s-o omoare, Nicole? 
Să nu-mi spui că nu ştiai. 

Ochii ei începură să capete inflexiunile violete despre 
care ştia că erau semnul mâniei. Sau al lacrimilor. Sau al 
amândurora. 

— N-am nici cea mai vagă idee despre ce vorbeşti. Să 
pun la cale ce? Să omoare pe cine? 

— Hai, Nicole. Ei sunt aici? Hei, se ascunde vreun Elliot 
prin casă? Când îmi fac şi mie o prezentare? Când facem 
târgul? Îmi vreau viaţa înapoi şi dau Proteus. 

— Henry, cred că ai păţit ceva. Când te-au atârnat peste 
balcon şi ai dat cu capul în zid. Cred că... 

— Rahat! Numai tu ştiai povestea lui Isabelle. Erai 
singurul om căruia-i spusesem vreodată. Te-ai folosit de 
poveste ca să faci ce-ai făcut. De ce, Nicole? Pentru bani? 
Sau doar ca să te răzbuni pe mine pentru că am stricat 
lucrurile? 

Nicole începu să tremure. Poate că o prinsese. Îşi ridică 
mâinile şi începu să se retragă cu spatele către coridor. 

— leşi afară, Henry. Eşti nebun. Dacă nu loviturile 
primite sunt de vină, atunci e vorba de prea multe ore 
petrecute în laborator. Până la urmă te-au epuizat. Mai 
bine te-ai controla la un psihiatru. 

— Nu pui mâna pe el, spuse Pierce calm. N-o să pui 
mâna pe Proteus. O să fie înregistrat înainte ca tu să te 
trezeşti mâine. Înţelegi? 

— Nu, Henry, nu înţeleg. 

— Ceea ce vreau să ştiu e cine a omorât-o. Tu, sau l-ai 
pus pe Wentz s-o facă? El s-a ocupat de toate treburile 
murdare, nu-i aşa? 

Nicole aproape că ţipă la el. £ 

— Ce? Ce zici? Pe cine să omor? ţi dai seama ce spui? 

Henry făcu o pauză, sperând ca ea să se calmeze. 
Lucrurile nu mergeau aşa cum sperase. Avea nevoie de o 
recunoaştere din partea ei şi în loc de asta, începuse să 
plângă. 

— Te-am iubit, Nicole. Nu ştiu ce e în neregulă cu mine 
fiindcă la dracu”, încă te iubesc. 

Ea îşi recăpătă cumpătul, îşi şterse lacrimile şi încrucişa 
braţele la piept. 

— Te rog să-mi faci o favoare, Henry, spuse ea încet. 

— Nu ţi-am făcut destule? Ce mai vrei? 

Nicole îl împinse către scaun şi ea se duse în spatele 
celui în care stătea de obicei. 

— Așează-te, fă-mi favoarea asta şi spune-mi ce s-a 
întâmplat. Spune-mi de parcă n-aş şti nimic despre asta. 
Ştiu că nu mă crezi, dar vreau să-mi spui ca şi cum m-ai 
crede. Încearcă să-mi povesteşti totul. Poţi să spui orice 
vrei despre mine în poveste, dar nu omite nimic. Bine, 
Henry? 

Pierce se aşeză fără s-o piardă o clipă din ochi. Când ea 
se apropie şi luă loc în faţa lui, începu să depene povestea. 

— S-ar putea spune că totul a început în urmă cu 
douăzeci de ani, în noaptea în care mi-am găsit sora în 
Hollywood şi nu i-am spus nimic tatălui meu vitreg despre 
asta. 

O oră mai târziu, Pierce stătea în dormitor. Nimic nu era 
schimbat, până şi teancul de cărţi de lângă partea ei de pat 
se afla tot acolo. Se apropie şi se uită la cartea deschisă 
aflată pe perna pe care dormea el. Se numea Iguana Love, 
şi se întrebă despre ce era vorba. 

Nicole veni în spatele lui şi-i atinse uşor umerii cu 
degetele. 

El se întoarse şi ea îi luă faţa în mâini studiindu-i 
cicatricele care îi brăzdau nasul. 

— Imi pare rău, iubitule, spuse ea. 

— Îmi pare rău pentru ce ţi-am spus, pentru că m-am 
îndoit de tine. Îmi pare rău pentru tot ce s-a întâmplat anul 
ăsta. Am crezut că te pot păstra şi pot continua să 
muncesc... 

Nicole îi înconjură gâtul cu braţele şi îl sărută. El o 
întoarse şi o împinse încet aşezând-o pe marginea patului. 
Apoi se lăsă în genunchi pe podea şi se strecură între 
genunchii ei. Se sărutară din nou, de data asta mai lung şi 
mai apăsat. Lui Pierce i se părea că trecuse un secol de 
când simţise ultima oară gustul buzelor ei. Apoi începură 
să se dezbrace cu gesturi febrile. Nicole făcu o grimasă la 
vederea vânătăilor de pe piept. Apoi se aplecă şi le sărută. 
Pierce o îmbrăţişă cu patimă. Abia acum îşi dădea seama 
cât de dor îi fusese de ea, cât de mult îi lipsise ea, nu doar 
trupul ei. 

Işi ascunse faţa între sânii ei şi apoi începu s-o sărute, 
coborând tot mai jos. Nicole închise ochii şi îşi acoperi 
gura cu dosul palmei, lăsându-se pradă plăcerii. Pierce o 
întinse pe pat, dornic să o posede. Brusc, Nicole se 
desprinse din îmbrăţişare. 

— Ce s-a întâmplat? o întrebă el mirat. 

Ea suspină. 

— Haide, spune-mi. 

— Nu pot. 

— Ce nu poţi? 

— Henry, îmi pare rău, dar nu pot face asta. 

Nicole îşi puse palmele pe pieptul lui şi începu să-l 
împingă. El opuse rezistenţă. 

— Dă-te jos de pe mine, te rog. 

— Glumeşti, nu-i aşa? 

— Nu. Dă-te jos! 

Pierce se rostogoli pe o parte, lângă ea. Nicole se ridică 
imediat, cu spatele la el, încrucişă braţele şi se aplecă 
înainte, de parcă s-ar fi legănat. Pierce o atinse uşor pe gât 
şi apoi îşi plimbă degetul pe spinarea ei. 

— Ce e, Nicki? Ce s-a întâmplat? 

— Am crezut că va fi bine. Că era ceva de care aveam 
nevoie. Dar nu e aşa. Nu putem face asta, Henry. Nu ar fi 
bine. Nu mai suntem împreună şi dacă facem asta... nu 
ştiu. Pur şi simplu nu pot. Îmi pare rău. 

Pierce zâmbi, întinse mâna şi îi atinse tatuajul de pe 
şoldul drept. Era destul de mic ca să treacă neobservat. Il 
descoperise în prima noapte când făcuseră dragoste. Il 
intrigase şi îl excitase la fel ca şi cercelul din buric. Ea îi 
spunea Kanji. Se numea fu, pictograma chinezească pentru 
„fericire. Îi spusese că îi aducea aminte de faptul că 
fericirea vine din interior, nu din lucrurile materiale. 

Nicole se întoarse şi îl privi. 

— De ce zâmbeşti? Am crezut că o să te superi şi orice 
alt bărbat s-ar fi supărat. 

El ridică din umeri. 

— Nu ştiu. Cred că înţeleg. 

Apoi Nicole îşi dădu seama. Se ridică de pe pat şi se 
întoarse spre el ascunzându-şi goliciunea cu o pernă. 

— Ce? 

— Ticălosule. 

— Ce vrei să spui? 

— A fost un test, aşa-i? Un fel de test pervers. Ştiai că 
dacă accept să mă culc cu tine, atunci tot ce ţi-am spus jos 
erau minciuni. 

— Nicki, nu cred... 

— leşi afară. 

— Nicole... 

Jenat de ceea ce făcuse, Pierce se ridică şi începu să se 
îmbrace. 

— Pot să spun ceva? 

— Nu. Nu vreau să te aud. 

Nicole se întoarse şi porni spre baie, legănându-şi 
şoldurile goale fără să-i pese de el. 

— Îmi pare rău, Nicole. Am crezut că... 

Nicole trânti uşa de la baie în urma ei. 

— Pleacă, strigă ea dinăuntru. 

Apoi Pierce auzi duşul pornind şi ştiu că ea se spăla de 
atingerea lui. Cobori scările şi se aşeză pe ultima treaptă 
pentru a se încălţa, întrebându-se cum reuşise să 
greşească în privinţa ei. 

Inainte de a pleca se duse în camera de zi şi se opri în 
faţa bibliotecii ei. Rafturile erau pline. Numai cărţi legate. 
Un altar dedicat cunoaşterii, experienţei şi aventurii. 

Unul dintre rafturi era dedicat în întregime cărţilor 
despre tatuaje şi design grafic. Se apropie şi trecu cu 
degetul peste cotoarele cărţilor până când o găsi pe cea pe 
care o căuta. Era o carte despre pictogramele chinezeşti, 
cea din care îşi alesese ea tatuajul. Dădu paginile până 
găsi pictograma ju şi citi ce scria sub ea. Era un citat din 
Confucius. 


„Mâncând doar orez mucegăit, bând doar apă şi având 
drept pernă doar braţul, sunt fericit.” 


Ar fi trebuit să-şi dea seama că nu despre Nicole era 
vorba. Judecase greşit şi ajunsese să se îndoiască de 
singurul lucru pe care îl ştia sigur. 

Dădu paginile cărţii până ajunse la shu, simbolul pentru 
iertare. 

— „lertarea porneşte din inimă”, citi el cu voce tare. 

Duse cartea pe măsuţa de cafea şi o lăsă deschisă la 

pagina pe care era desenată ideograma shu. Nicole avea 
să o găsească. Pierce ieşi şi se duse la maşină. Stătu o 
vreme la volan gândindu-se la ceea ce făcuse. Ştia că 
primise ceea ce merita. 

Băgă cheia în contact şi porni motorul. Îi veni în minte 
imaginea maşinii de livrat pizza pe care o văzuse mai 
devreme. O amintire a faptului că îi era foame. În acel 
moment atomii se combinară pentru a da naştere unui 
element nou. Îi veni o idee, una bună. Opri motorul şi 
cobori din maşină! 

Nicole fie nu ieşise din duş; fie nu voia să răspundă. 
Cum mai avea încă cheia, descuie. Uşa, traversă holul şi 
pătrunse în bucătărie. 

— Nicole, strigă el. Sunt tot eu. Vreau să dau un telefon. 

Nu răspunse nimeni şi i se păru că aude sunetul apei. 
Era încă la duş. 

De la telefonul din bucătărie sună Informaţiile din 
Venice şi ceru numărul de la Domino Pizza. Erau două 
sedii şi Pierce notă ambele numere, pe un carneţel aflat 
lângă telefon. Apoi sună la primul număr şi în timp ce 
aştepta deschise dulapul de deasupra telefonului şi scoase 
afară volumul Pagini Aurii. Ştia că dacă nu mergea cu 
Domino Pizza va fi nevoit să sune la fiecare serviciu de 
livrare de pizza din Venice pentru a-şi pune în practică 
ideea. 

— Domino Pizza, cu ce vă pot fi de folos? 

— Vreau să comand o pizza. 

— Numărul dumneavoastră de telefon? 

Pierce dădu numărul de celular al lui Lucy LaPorte. Auzi 
cum era tastat la computer. Aşteptă, şi apoi bărbatul de la 
celălalt capăt al firului spuse: 

— Care este adresa dumneavoastră? 

— Vreţi să spuneţi că nu sunt înregistrat? 

— Nu, domnule! 

— Mă scuzaţi, n-am sunat unde trebuia. 

Inchise, sună la al doilea sediu Domino şi procedă după 
aceeaşi schemă. li răspunse o femeie. 

— Breeze, nouă zero nouă? 

— Poftiţi? 

— Adresa dumneavoastră e Breeze, nouă zero nouă? Pe 
numele Lucy LaPorte? 

— Ihm, mda, asta e. 

Notă adresa, simțind cum îi creşte nivelul adrenalinei în 
sânge. 

— Ce aţi dori? 

— Îhm, în computerul dumneavoastră scrie ce am 
comandat ultima dată? 

— Normală, cu roşii, piper şi ciuperci. 

— E bună. Acelaşi lucru. 

— Ceva de băut? Pâine cu usturoi? 

— Nu, doar pizza. 

— În regulă, treizeci de minute. 

Femeia închise fără să salute sau să-i dea lui şansa să o 
facă. Pierce puse receptorul în furcă şi se întoarse. În 
pragul uşii era Nicole. Avea părul ud şi era îmbrăcată într- 
un halat pufos care fusese al lui. Nicole i-l făcuse cadou cu 
ocazia primului Crăciun petrecut împreună, dar el nu îl 
purtase niciodată. Înfofolită în halatul acela mare Nicole 
arăta foarte sexy. De obicei, când îmbrăca acel halat după 
duş însemna că vrea să facă dragoste. Dar nu şi de data 
asta. Nu mai era cazul. Aruncă o privire la cartea deschisă 
la serviciile de livrare pizza. 

— Eşti incredibil, Henry. După tot ce ai făcut, cobori şi 
comanzi o pizza de parcă nu s-ar fi întâmplat nimic. Înainte 
aveai conştiinţă. 

Se duse la frigider şi îl deschise. 

— Ţi-am cerut să pleci. 2 

— Plec, dar nu e ceea ce crezi, Nicole. Incerc să găsesc 
pe cineva şi ăsta e singurul mod. 

Ea scoase o sticlă de apă din frigider şi începu să 
deşurubeze dopul. 

— Ţi-am cerut să pleci, repetă ea. 

— Bine, plec. 

Făcu o mişcare pentru a se strecura printre ea şi bufetul 

din bucătărie, dar îşi schimbă brusc traiectoria şi o apucă 
de umeri, o trase spre el şi o sărută. Ea îl împinse şi vărsă 
apă pe amândoi. 

_ — La revedere, spuse el înainte ca ea să poată vorbi. 
Incă te iubesc. 

În timp ce se îndrepta spre uşă, scoase cheia de la casă 
de pe inelul său cu chei şi o puse pe măsuţa aflată sub 
oglinda de lângă uşă. Apoi deschise uşa, se întoarse şi o 
privi. Nicole îi întoarse spatele. 

Breeze se afla pe aleile pietonale din Venice, ceea ce 
însemna că Pierce trebuia să coboare din maşină pentru a 
se apropia. În câteva cartiere din apropierea plajei, 
bungalourile erau construite unul în faţa altuia, fiind 
despărțite doar de un trotuar. Nu existau străzi. In spatele 
caselor existau alei înguste care le asigurau proprietarilor 
accesul la garaje. Fațadele caselor se aflau pe trotuarul 
comun. In felul acesta puteau fi construite mai multe case 
pe o bucată mică de teren. Casele de pe arterele pietonale 
erau la mare preţ. 

Pierce găsi un loc de parcare în curba ce ducea spre 
ocean şi o porni pe jos spre Breeze. Era aproape şapte şi 
cerul începea să se coloreze în portocaliul închis al 
asfinţitului. Adresa pe care o luase de la Domino se afla la 
jumătatea străzii. Pierce păşea agale pe trotuar, de parcă 
se îndrepta spre plajă pentru a admira apusul. Când trecu 
pe lângă numărul 909, aruncă o privire ca din întâmplare. 
Era un bungalou galben, mai mic, cu o verandă largă pe 
care se afla un şezlong vechi. Ca majoritatea caselor de pe 
stradă, avea un mic gard decorativ prevăzut cu o portiţă. 

Perdelele de la ferestrele din faţă erau trase. Observă că 
becul de pe verandă era aprins şi luă asta ca pe un semn 

rău. Se gândi că rămăsese aşa din seara precedentă. 
Acum, că descoperise locul pe care nu fuseseră în stare să- 
| găsească nici detectivul Renner nici Cody Zeller, începu 
să-şi facă griji că Lucy LaPorte a dispărut. 

Îşi continuă plimbarea, până la parcarea unde Breeze se 
termina în Speedway. Se gândi să se ducă după maşină şi 
să o aducă acolo, dar ajunse la concluzia că ar fi însemnat 
o pierdere de timp. Rămase în parcare, privind câteva 
minute soarele care se apropia de orizont, după care porni 
înapoi către Breeze. 

De data asta se plimbă şi mai încet, studiind toate 
casele. Era o seară liniştită în Breeze. Nu văzu pe nimeni, 
şi nu auzi pe nimeni, nici măcar zgomotul unui televizor. 
Trecu din nou pe lângă 909 şi nu văzu niciun semn care să 
indice că în mica locuinţă exista vreun locatar. 

Când ajunse la capătul aleii Breeze, o camionetă 
albastră de la Domino opri şi parcă la intrarea pe trotuar. 
Un bărbat scund, de origine mexicană sări din maşină cu 
un coş etanş pentru transportat pizza şi începu să meargă 
repede pe trotuar. Pierce îl lăsă să o ia înainte şi apoi îl 
urmă. Simţea mirosul apetisant al pizzei. Îi era foame. 
Când bărbatul traversă veranda de la 909, Pierce se opri şi 
se ascunse după o tufa din grădina vecinului de vizavi. 

Bărbatul cu pizza bătu de două ori - a doua oară mai 
tare - şi părea gata să renunţe, când uşa se deschise. 
Pierce îşi alesese greşit postul de observaţie, deoarece nu 
putea să vadă în casă. Apoi auzi o voce, şi ştiu că persoana 
care răspunsese la uşă era Lucy LaPorte. 

— N-am comandat eu asta. 

— Sunteţi sigură? Adresa pe care o am eu e Breeze nouă 
zero nouă. 

Bărbatul cu pizza deschise partea laterală a coşului, 
scoase o cutie plată şi citi ceva de pe o margine. 

— LaPorte, normală, cu piper, roşii şi ciuperci. 

Ea chicoti. 

— Da, eu sunt şi asta comand de obicei. Dar nu şi de 
data asta. Poate că a fost o greşeală a computerului sau 

ceva de genul ăsta, şi s-a repetat comanda. 

Bărbatul privi în jos către pizza şi clătină trist din cap. 

— Ei bine, în regulă. O să le spun. i 

Puse cutia la loc în coş şi începu să coboare scările. In 
spatele lui uşa se închise. Pierce îi ieşi înainte cu o 
bancnotă de douăzeci de dolari în mână. 

— Hei, dacă ea nu o aştepta, o iau eu. 

Faţa bărbatului cu pizza se lumină. 

— Bine, mie-mi convine. 

Pierce îi dădu bancnota de douăzeci şi luă pizza. 

— Păstrează restul, spuse el. 

Faţa omului cu pizza se lumină şi mai tare. O livrare 
dezastruoasă se transformase într-un bacşiş gras. 

— Mulţumesc! Vă urez o noapte bună. 

— Sper să fie. 

Fără să ezite, Pierce trecu prin portiţa de la intrare şi 
urcă pe verandă. Bătu la uşă, multumind Cerului că nu 
avea vizor - sau cel puţin el nu vedea niciunul. De data 
asta, Lucy răspunse după numai câteva secunde. Când îl 
văzu pe Pierce şi înregistra cicatricele de pe faţa lui, 
rămase şocată. 

— Bună, Lucy. Ai zis că data viitoare să-ţi aduc o pizza. 
Îţi aminteşti? 

— Ce cauţi aici? N-ar trebui să fii aici. Ţi-am spus să nu 
mă deranjezi. 

— Mi-ai spus să nu te sun. Nu am făcut-o. 

Lucy încercă să închidă uşa, dar el se aşteptase la asta şi 
o ţinu deschisă. 

— Trebuie să vorbim. 

— Nu acum. Pleacă. 

— Acum. 

Ea cedă şi slăbi presiunea. 

— Bine, ce vrei? 

— În primul rând, vreau să intru. Nu-mi place să stau 
afară. 

Lucy se retrase şi el intră. Camera de zi, mică, era 
mobilată cu o canapea, un fotoliu şi o măsuţă de cafea. 

Exista şi un televizor fixat pe unul din canalele de ştiri şi 
divertisment de la Hollywood. Mai era un şemineu, mic, în 
care focul părea că nu mai fusese aprins. 

Pierce închise uşa, intră în cameră, puse pizza pe 
măsuţa de cafea, luă telecomanda şi opri televizorul. 

— Urmăream chestia aia, protestă Lucy, care stătea în 
picioare lângă şemineu. 

— Ştiu, spuse Pierce. Ce-ar fi să te aşezi şi să iei o 
bucată de pizza? 

— Nu vreau pizza. Dac-aş fi vrut, aş fi cumpărat-o de la 
tipul ăla. Aşa m-ai găsit? 

Purta blugi tăiaţi şi un tricou verde fără mâneci. Lui 
Pierce i se păru foarte obosită. 

— Mda, aveau adresa ta. 

— Ar trebui să-i dau în judecată. 

— Lasă-i pe ei, Lucy, şi vorbește cu mine. M-ai minţit. Ai 
zis că ţi-au făcut rău, că eşti prea plină de vânătăi pentru 
a te arăta în lume. 

— N-am minţit. 

— Înseamnă că te vindeci repede. Aş vrea să ştiu care e 
secretul... 

Lucy nu-i răspunse, dar îşi ridică tricoul. Pe partea 
stângă, avea vânătăi de un purpuriu intens, iar pe sân 
altele, mai mici, provocate de degetele agresorului. 

— Iisuse, şopti el. 

Ea îşi lăsă tricoul în jos. 

— Nu minţeam. Sunt rănită. Mi-a stricat şi implantul la 
unul din sâni, dar nu mă pot duce la doctor până mâine. 

Pierce o privi cu atenţie. Era clar că avea dureri şi că 
era speriată. Se aşeză încet pe canapea. Nu-i mai ardea de 
pizza. li venea să o ia, să deschidă uşa şi să o arunce afară. 
Şi-o imagina pe Lucy în timp ce era ţinută de doi Metri şi 
Wentz o bătea. Ştia din propria-i experienţă ce plăcere 
simţea individul. 

— Lucy, îmi pare rău. 

— Şi mie. Imi pare rău că m-am încurcat cu tine. De asta 
trebuie să pleci. Dacă află că ai fost aici, o să se întoarcă şi 

va fi cu mult mai rău pentru mine. 

— Mda, bine. O să plec, zice Pierce, dar nu se ridică. Nu 
ştiu, spuse el apoi. În seara asta nu-mi iese nimic. Am venit 
aici crezând că şi tu eşti implicată. Speram să aflu cine a 
pus la cale înscenarea. 

— Ín legătură cu ce? 

— Cu Lilly Quinlan. Cu uciderea ei. 

Lucy se lăsă să cadă încet în fotoliu. 

— Sigur e moartă? 

Pierce se uită la ea, şi apoi cobori privirea amintindu-şi 
de ceea ce văzuse în frigider. 3 

— Poliţia crede că eu am făcut-o. Încearcă să 
construiască un caz. 

— Detectivul cu care am vorbit şi eu? 

— Mda, Renner. 

— O să-i spun că tu încercai să o găseşti, să te asiguri că 
e teafără. 

— Mulţumesc, dar nu o să servească la nimic. El zice că 
asta făcea parte din planul meu. Te-am folosit pe tine şi pe 
alţii, am sunat poliţia, şi toate astea pentru a acoperi 
crima. Zicea că adesea criminalul se deghizează în Bunul 
Samaritean. 

Era rândul ei să vorbească, dar nu o făcu. Pierce citi 
titlurile unui număr vechi din National Enquirer, aflat pe 
masă şi îşi dădu seama că pierduse legătura cu lumea. Nu 
recunoştea nici numele, nici fotografia vedetei de pe prima 
pagină. 

— Aş putea să le spun că am fost pusă să te conduc unde 
stătea ea, spuse Lucy încet. 

Pierce o privi. 

— E adevărat? 

Ea încuviinţă din cap. 

— Dar, jur pe ce am mai scump, n-am ştiut că el îţi 
înscena ceva, Henry. 

— Cine e „el”? 

— Billy. 

— Ce ţi-a spus să faci? 

— Mi-a spus doar că voi primi un telefon de la tine, 
Henry Pierce, şi că trebuie să aranjez o întâlnire şi să te 
conduc la Lilly. A zis să fac să crezi că e ideea ta. Asta e tot 
ce mi-a cerut. N-am ştiut, Henry. 

El încuviinţă. 

— Nu-i nimic. Înţeleg. Nu sunt supărat pe tine. Trebuia 
să faci ce ţi-a cerut. 

Cântări lucrurile, încercând să-şi dea seama dacă 
informaţiile pe care le primise erau importante, şi ajunse 
la concluzia că reprezentau o dovadă clară a înscenării. 
Din păcate, trebuia să recunoască faptul că, dată fiind 
sursa acestor informaţii, ele nu aveau să cântărească prea 
mult în ochii poliţiei, avocaţilor sau juraţilor. Apoi îşi 
aminti de banii cu care o plătise pe Lucy în seara în care se 
întâlniseră. Ştia suficient de mult din codul penal ca să-şi 
dea seama că banii aveau să fie o problemă. Din cauza lor, 
Lucy putea deveni un martor puţin sau chiar deloc credibil. 

— Aş putea să-i spun aceste lucruri detectivului, zise 
Lucy şi atunci şi-ar da seama că totul a făcut parte dintr-o 
înscenare. 

Pierce clătină din cap, şi brusc îşi dădu seama că era 
egoist, îl interesa doar modul în care această femeie l-ar fi 
putut ajuta fără să se gândească măcar o dată la situaţia 
ei. - 

— Nu, Lucy. Asta te-ar pune în pericol. În plus... Era pe 
punctul de a spune că declaraţia unei prostituate nu avea 
mare importanţă la poliţie. 

— In plus, ce? 

— Nimic. Doar că nu mă îndoiesc că Wentz îşi va 
schimba punctul de vedere. Pe lângă asta, ştie că te-am 
plătit. Ar răstălmăci totul. 

Se gândi o clipă şi schimbă tactica. 

— Lucy, dacă numai atât te-a pus Wentz să-mi spui, de 
ce au venit aici? De ce ti-au făcut rău? 

— Ca să mă sperie. Ştiau că poliţiştii vor vrea să stea de 
vorbă cu mine. Mi-au spus exact ce să declar. A trebuit să 
urmez un scenariu. Pe urmă m-am hotărât să dispar pentru 

o vreme. Au spus că în câteva săptămâni totul va reveni la 
normal. 

Câteva săptămâni, îşi zise Pierce. Până atunci piesa se 
va fi sfârşit. 

— Deci, dacă îmi dau bine seama, tot ce mi-ai spus 
despre ea a făcut parte dintr-un scenariu. 

— Nu. N-a fost niciun scenariu. 

— Dar povestea că te-ai dus la apartamentul ei şi nu a 
apărut? Asta a fost inventată doar pentru ca eu să vreau să 
merg acolo, nu? 

— Nu, aşa a fost. De fapt, totul era adevărat. Nu te-am 
minţit, Henry, te-am manipulat. Am folosit adevărul pentru 
a te conduce acolo unde voia Wentz să ajungi. Clientul, 
maşina, toate încurcăturile, totul a fost real. 

— Cum adică, maşina? 

— Ţi-am mai spus. Spaţiul de parcare era ocupat, deşi ar 
fi trebuit să fie liber. Pentru clientul meu a fost o 
adevărată belea. A trebuit să mergem să parcăm şi după 
aceea să ne întoarcem pe jos şi omul transpira. Nu-mi plac 
tipii care transpiră. Şi dup-aia, ajungem acolo şi nu 
răspunde nimeni. A fost ca dracu”. 

Pierce îşi dădu seama ce-i scăpase, pentru că nu ştiuse 
ce să întrebe. Lilly Quinlan nu răspunsese la uşă în acea zi 
pentru că era moartă în apartament. Dar poate că nu 
fusese singură. Era o maşină acolo. 

— În spaţiul de parcare era maşina ei? 

— Nu, cum îţi spuneam, îl lăsa întotdeauna liber pentru 
client. 

— Îţi aminteşti maşina care era acolo? 

— Mda, îmi amintesc, fiindcă lăsaseră capota ridicată. 
Nici eu nu aş lăsa o asemenea maşină cu capota ridicată 
într-un astfel de cartier. E prea aproape de toate javrele 
care pierd vremea pe plajă. 

— Ce fel de maşină era? 

— Un Jaguar negru. 

— Decapotabil. 

— Asta am spus. 

— Cu două locuri? 

— Da, maşina sport. 

Pierce o privi fără să scoată o vorbă. Se simţea ameţit şi 
avea senzaţia că o să cadă de pe canapea. Apoi totul îi 
deveni clar. 

— Aurora boreală, şopti el. 

— Ce? întrebă Lucy. 

Pierce se ridică. 

— Trebuie să plec. 

— Te simţi bine? 

— Acum, da. 

Porni spre uşă, dar se opri brusc şi se întoarse către 
Lucy. 

— Grady Allison. 

— Ce e cu el? 

— S-ar putea să fi fost maşina lui? 

— Nu ştiu. Nu i-am văzut niciodată maşina. 

— Cum arată? 

Pierce văzu cu ochii minţii fotografia de cazier pe care i- 
o trimisese Zeller. Un gangster, ca nasul turtit şi cu părul 
dat pe spate şi uns cu gel. 

— Destul de tânăr şi foarte bronzat. 

— Ca un surfer? 

— Aha. 

— Poartă coadă, nu? 

— Câteodată. 

Pierce se întoarse către uşă. 

— Nu vrei să-ţi iei pizza? 

— Nu cred că pot mânca. 

Când Zeller apăru în sfârşit la Amedeo Technologies, era 
deja ora două. Pierce avea nevoie de timp pentru a pregăti 
lucrurile, aşa că nu-l sunase pe prietenul lui decât după 
miezul nopţii şi îi ceruse să vină la sediu pentru că se 
defectase sistemul de calculatoare. Zeller protestase, 
motivând că era cu cineva şi nu putea veni decât 
dimineaţa. Pierce spusese că dimineaţa avea să fie prea 
târziu, că nu accepta nicio scuză şi că era o urgenţă. 

Pierce îi dădu de înţeles că trebuia să vină dacă voia să 
păstreze intactă prietenia lor şi relaţia de afaceri pe care o 
aveau. Îşi controla vocea cu greu, pentru că în acel 
moment prietenia lor era mai mult decât compromisă. 

La două ore după convorbirea telefonică, Pierce se afla 
în laborator aşteptând şi urmărind camerele de securitate 
de pe monitorul serverului. Era un sistem multiplex care-i 
permise lui Pierce să-l urmărească pe Zeller parcându-şi 
Jaguarul negru, şi apoi intrând pe uşa din faţă, unde 
paznicul îi dădu un card de acces şi îl îndrumă să se 
întâlnească cu Pierce în laborator. Pierce îl urmări în timp 
ce cobora cu liftul şi intra în compartimentul etanş. În acel 
moment, opri camerele de supraveghere şi porni 
programul de dictare al computerului. Reglă microfonul de 
deasupra monitorului şi stinse ecranul. 

— Bun, zise el. Să-i dăm drumul. E timpul să zdrobim 
musca aia. 

Zeller nu putea să intre decât în compartimentul etanş 
cu cardul de acces. A doua uşă avea o încuietoare cu 
panou numeric. Pierce era convins că Zeller ştia 
combinaţia, de vreme ce era schimbată în fiecare lună şi 
era trimisă angajaţilor din laborator prin e-mail. Cu toate 
acestea, după ce traversă compartimentul etanş şi ajunse 
la despărţitura interioară, Zeller bătu în uşa izolată cu folie 
de cupru. 

Pierce se ridică şi îi deschise. Zeller intră în laborator 
afişând proasta dispoziţie a unui om deranjat de situaţia în 
care se găsea. 

— Ei bine, Hank, sunt aici. Care e marea nenorocire? 

Ştii, eram exact pe punctul de a i-o pune uneia când ai 
sunat. 

Pierce se întoarse la scaunul său din faţa serverului şi se 
aşeză în aşa fel încât să-l poată privi pe Zeller. 

— Ei bine, ţi-a luat destul de mult timp să ajungi, aşa că 
nu mă acuza că te-ai oprit din cauza mea. 

— Nici nu-ţi pot spune cât de tare te înşeli, prietene. Mi- 
a luat atâta pentru că sunt un gentleman perfect şi a 
trebuit s-o conduc înapoi în Valley. Cum era iar o 
nenorocită de alunecare de teren în canionul Malibu, am 
fost nevoit să mă întorc şi să merg până la Topanga. 
Oricum, a ce miroase? 

Zeller vorbea foarte repede. Pierce se întrebă dacă nu 
cumva era beat, sau drogat sau amândouă la un loc. Nu 
ştia cum avea să afecteze acest lucru experimentul. 
Adăuga un element nou, de decor. 

— Carbon, spuse el. M-am gândit să coc un lot de 
circuite cât te aştept. 

Pierce arătă cu capul către uşa închisă a laboratorului 
de circuite. Zeller pocni de mai multe ori din degete în 
timp ce încerca să-şi aducă aminte ceva. 

— Mirosul ăsta... mi-aminteşte de când eram copil... şi 
dădeam foc la maşinuţele de plastic. Mda, maşinile mele 
de colecţie. 

— E o amintire frumoasă. Du-te în laborator. E şi mai 
rău. Respiră adânc şi poate o să-ţi aduci aminte întreaga 
scenă. 

— Nu, mersi. Cred că o să trec peste asta pentru 
moment. Bine, deci am venit. Ce nu merge? Pierce 
identifică întrebarea ca fiind o replică din filmul Miller's 
Crossing al fraților Coen, unul din filmele favorite ale lui 
Zeller. Pierce nu reacţionă, ca şi cum ar fi ştiut replica. În 
acea seară nu avea de gând să joace acel joc cu Zeller. Se 
concentra asupra piesei, asupra experimentului pe care îl 
făcea condiţii controlate. 

— Ţi-am spus, cineva a intrat în sistem. Presupusul tău 
sistem impenetrabil de securitate e un rahat, Code. Cineva 

ne-a furat toate secretele. 

Acuzaţia îl făcu pe Zeller să devină brusc agitat. 

— Ho, ho, în primul rând, de unde ştii că cineva fură 
secrete? 

— Ştiu, pur şi simplu. 

— Bine, dacă zici. Cred că trebuie să accept asta. Dar de 
unde ştii că e prin sistemul de date şi nu e gura prea mare 
a cuiva care vorbeşte sau vinde? Cum rămâne cu Charlie 
Condon? Am băut de câteva ori cu el. Tipului îi place să 
vorbească. 

— Asta e meseria lui. Eu mă refer la secrete despre care 
Charlie habar n-are, pe care le ştim doar eu şi încă vreo 
câţiva, foarte puţini. Oameni din laborator. 

Deschise un sertar al biroului pe care se afla computerul 
şi scoase un mic dispozitiv asemănător unei cutii de releu, 
la care erau ataşate o mufa pentru curent continuu şi 
alternativ şi o mică antenă cu fir. Dintr-unul din capetele 
dispozitivului ieşea un cablu ataşat la o placă de 
calculator. Pierce îl puse pe birou. 

— Am devenit suspicios şi am intrat în fişierele de 
întreţinere, dar nu am găsit nimic. Apoi m-am dus să mă 
uit la hardware-ul de la server şi am găsit această placă 
ataşată. Are un modem fără fir. Cred că e ceea ce în 
limbajul vostru se numeşte un sniffer. 

Zeller se apropie de birou şi ridică dispozitivul. 

— În limbajul nostru? Te referi la specialiştii în 
securitatea computerizată a corporațiilor? 

Răsuci dispozitivul. Era un colector de date. Programat 
şi ataşat la un cadru de bază, intercepta şi colecta tot 
traficul de poştă electronică din sistemul de calculatoare şi 
îl expedia printr-un modem fără fir către o destinaţie 
prestabilită. În limbajul hackerilor i se spunea sniffer, 
deoarece colecta totul; apoi hoţul era liber să adulmece 
prin toate informaţiile şi să adune piesele preţioase. 

Zeller părea foarte preocupat. Joacă excelent, se gândi 
Pierce. 

— Făcut în casă, spuse Zeller în timp ce examina 

dispozitivul. 

— Nu sunt toate la fel? întrebă Pierce. Doar nu te duci la 
un magazin de electronice ca să-ţi cumperi un sniffer. 

Zeller ignoră comentariul. Când vorbi, vocea îi tremura: 

— Cum dracu' a ajuns chestia asta aici, şi cum denua 
văzut-o tipul care se ocupă de întreţinerea sistemului? 

Pierce se lăsă pe spate şi încercă să-şi păstreze calmul. 

— De ce nu laşi vrăjeala şi nu-mi spui adevărul, Cody? 

Zeller ridică privirea de la aparatul din mâna lui la 
Pierce. 

Părea surprins şi rănit. 

— De unde să ştiu? Ţi-am construit sistemul, dar pe ăsta 
nu eu l-am pus. 

— Mda, tu ai construit sistemul. Şi ăsta a fost încorporat 
în unitatea de bază. Cei de la întreţinere nu l-au văzut fie 
pentru că îi cumpăraseşi tu, fie pentru că era prea bine 
ascuns. Eu l-am găsit pentru că îl căutam. 

— Uite care e treaba, oricine are un card de acces poate 
pătrunde în camera computerelor ca să instaleze asta. 
Când am făcut proiectul, ţi-am spus să-l pui aici, jos, în 
laborator. Pentru securitate. 

Pierce clătină din cap. 

— Sistemul de bază interfera prea tare cu 
experimentele. Ştii bine. Dar nu asta e problema, ci 
snifferul tău. La Stanford m-am transferat eu de la 
informatică la chimie, dar încă mai ştiu câteva lucruri. Am 
pus placa de modem în laptopul meu şi am folosit-o pe 
serviciul meu de dial-up. E programată. E conectată la un 
site de depozitare de date care e înregistrat sub numele de 
Doomstersink. 

Aşteptă o reacţie, dar Zeller abia dacă clipi. 

— Îmi imaginez că a fost un site destul de activ. 
Bănuiesc că ai instalat snifferul când ne-am mutat aici. De 
trei ani urmăreşti, asculţi şi furi. Spune-i cum vrei. 

Zeller clătină din cap, puse dispozitivul înapoi pe birou 
şi-şi pironi privirea în podea. Pierce continuă: 

— În urmă cu aproximativ un an - după ce l-am angajat 

pe Larraby - ai început să urmăreşti e-mail-urile dintre 
mine şi el al căror subiect era proiectul Proteus. Apoi au 
urmat e-mail-uri cu Charlie, şi după aceea cu avocatul meu 
de patente. Am verificat, amice. Îmi păstrez toate e-mail- 
urile. Sunt paranoic cu chestia asta. Am verificat. Tu ai fi 
putut pune cap la cap ce se întâmpla din e-mail-uri. 
Nu formula însăşi, nu am fost chiar atât de proşti. Totuşi, 
ştii că o avem şi mai ştii ce voiam să facem cu ea. 

— Bine, şi ce dacă am făcut-o? Am tras cu urechea, mare 
lucru. 

— Marea chestie e că ne-ai vândut. Te-ai folosit de ce 
aveai pentru a încheia o înţelegere cu cineva. 

Zeller clătină trist din cap. 

— Să-ţi spun ceva, Henry. Eu o să plec. Cred că ai 
petrecut prea mult timp aici, înăuntru. Ştii, când topeam 
maşinile alea de plastic căpătăm nişte dureri de cap foarte 
urâte din cauza mirosului. Adică, nu se poate să-ţi facă 
bine. Şi iată-te... 

Făcu vin gest către uşa laboratorului de circuite. 

Pierce se ridică. De mânie, i se puse un nod în gât. 

— Mi-ai pus la cale o înscenare. Nu ştiu care e jocul, dar 
tu ai făcut-o. 

— Eşti nebun, omule. Nu ştiu nimic despre vreo 
înscenare. Da, sigur, am adulmecat pe aici. A fost 
instinctul meu de hacker. Când îţi intră în sânge, ştii cum 
e. Da, eu am pus aparatul acolo când ţi-am construit 
sistemul. Ca să-ţi spun adevărul, aproape că am uitat de el. 
Mi s-a părut plictisitor. Nu mai verific site-ul ăla de cel 
puţin doi ani. Asta e tot, omule. Nu ştiu nimic despre nicio 
înscenare. 

Pierce era de neclintit. 

— Cred că îmi dau seama care e legătura cu Wentz. 
Probabil că tu i-ai pus la punct securitatea sistemului. Mă 
îndoiesc că subiectele te-au deranjat. Afacerile sunt 
afaceri, nu? 

Zeller nu răspunse şi Pierce continuă: 

— Tu eşti Grady Allison. 

Pentru o clipă păru surprins. 

Pierce continuă: 

— Mda, am primit fotografiile de cazier şi legăturile cu 
mafia. Totul era o înşelătorie, o parte a piesei. 

Zeller continuă să tacă. Nici măcar nu îl privea, dar 
Pierce îşi dădea seama că îl urmărea cu atenţie. 

— Şi numărul de telefon, zise el. Numărul a fost cheia. 
La început am bănuit-o pe asistenta mea, că l-a cerut 
pentru a pune schema în mişcare. Apoi mi-am dat seama. 
Ai primit numărul meu în e-mail-ul pe care ţi l-am trimis şi 
l-ai postat pe site, pe pagina de web a lui Lilly. Aşa a 
început totul. Unele apeluri erau probabil de la oameni pe 
care tu i-ai pus să sune. Restul de la bărbaţi care voiau să 
se distreze. De aceea nu am găsit nicio factură telefonică 
la ea acasă. Şi nici telefon. De fapt, n-a avut niciodată acel 
număr. Opera ca Robin, doar cu un telefon mobil. 

Din nou aşteptă un răspuns, dar în zadar. 

— Am semne de întrebare legate de sora mea. Şi ea a 
făcut parte din planul tău. Trebuia să ştii despre ea, despre 
faptul că am găsit-o şi am lăsat-o să plece. Ţi-ai dat seama 
că de data asta nu voi renunţa, că o voi căuta pe Lilly şi 
asta mă va atrage în capcană. 

Zeller nu răspunse. Se întoarse şi se apropie de uşă. 
Apăsă pe clanţă, dar uşa nu se deschise. Trebuia introdusă 
combinaţia pentru a intra sau a ieşi. 

— Deschide uşa, Henry. Vreau să plec. 

— Nu pleci până nu aflu care e jocul. Pentru cine faci 
asta? Cât te plătesc? 

— Bine, gata. O s-o deschid eu. 

Zeller tastă combinaţia, deschise uşa şi-l privi pe Pierce. 

— Vaya con Dios, fraiere. 

— De unde ştii combinaţia? 

Întrebarea îl făcu pe Zeller să se oprească şi Pierce 
zâmbi satisfăcut. Faptul că ştia şi folosea combinaţia era 
un act de recunoaştere. 

— Hai... de unde o ştii? O schimbăm în fiecare lună - a 
fost ideea ta. O trimitem prin e-mail tuturor celor care 

lucrează în laborator, dar tu ziceai că nu ai verificat 
snifferul de doi ani. Deci, de unde ai fi putut afla 
combinaţia? Pierce se întoarse şi arătă înspre sniffer. 
Zeller privi dispozitivul. 

— Henry, de ce ţii tu monitorul oprit? Văd că unitatea e 
pornită. 

Zeller nu aştepta un răspuns şi nici Pierce nu-i oferi 
vreunul. Apoi Zeller se duse la biroul pe care se afla 
computerul şi apăsă butonul de pornire al monitorului. 

Ecranul intră în funcţiune şi pe ecran se afla 
transcrierea conversatiei lor. 

Era un program bun, un program de recunoaştere a 
vocii de înaltă rezoluţie din generaţia a treia de la 
SacredSoftware. Cercetătorii îl foloseau zilnic pentru a 
dicta date despre experimente sau pentru a descrie testele 
în curs de desfăşurare. 

Pierce îl privi pe Zeller care tastă comenzile menite să 
închidă programul şi să şteargă fişierul. 

— Va putea fi recuperat, spuse Pierce. Ştii prea bine. 

— De asta iau hard discul. 

Îngenunche în faţa unităţii centrale a computerului şi o 
răsuci în aşa fel încât să poată ajunge la şuruburile care 
țineau fixată carcasa. Scoase din buzunar un briceag 
prevăzut cu o şurubelniţă. Apoi smulse cordonul de 
alimentare şi se apucă să deşurubeze şurubul de sus al 
carcasei. 

Când observă linia telefonică conectată în spatele 
computerului se opri, o deconecta şi rămase cu firul în 
mână. 

— Ei, Henry, asta nu seamănă cu tine. Un paranoic ca 
tine... De ce să fi conectat calculatorul? 

— Pentru că eram pe Internet. Pentru că am vrut ca 
fişierul pe care tocmai l-ai şters, să fie trimis chiar în timp 
ce rosteai cuvintele. E un program de la Sacredsoft. Tu mi 
l-ai recomandat, îţi aminteşti? Fiecare voce primeşte un 
cod de identificare. Am setat un fişier pentru tine. E la fel 
de bun ca o înregistrare pe bandă magnetică. Dacă voi fi 

nevoit să o fac, voi identifica vocea ta cu acele înregistrări. 

Zeller se ridică şi izbi cu briceagul în birou. Apoi se 
întoarse, scoase din buzunar un telefon celular argintiu şi 
îl deschise. 

— Ei bine, tu nu ai computer acasă, Henry, aşa că pariez 
pe Nicki. O să sun pe cineva să se ducă să ia şi hardul ei, 
dacă nu te superi. 

O clipă Pierce intră în panică, dar reuşi să se calmeze. 
Nu luase în calcul faptul că Nicole ar putea fi în pericol, 
deşi se gândise la asta. Adevărul era că mufa telefonică 
era doar o parte a jocului. Dosarul dictat nu fusese trimis 
nicăieri. 

Zeller aşteptă legătura telefonică, fără succes. Luă 
telefonul de la ureche şi îl privi ca şi cum l-ar fi trădat. 

— Telefon nenorocit. S 

— Pereţii sunt placați cu cupru. Iți aduci aminte? Nu 
intră nimic, dar nici nu iese nimic. 

— Bine, atunci mă întorc imediat. 

Zeller tastă din nou combinaţia uşii şi păşi în 
compartimentul etanş. Imediat ce uşa se închise în urma 
lui, Pierce se duse la calculator, luă briceagul lui Zeller şi 
desfăcu o lamă. Apoi îngenunche lângă unitatea centrală, 
ridică firul de telefon şi îl secţionă în două locuri. Puse 
apoi briceagul şi bucata de fir telefonic pe birou chiar în 
clipa în care Zeller revenea din compartimentul etanş, 
ţinând cardul de acces într-o mână şi telefonul în cealaltă. 

— Îmi pare rău, spuse Pierce. I-am pus să-ţi dea un card 
care să-ţi permită doar accesul. 

Zeller văzu firul de telefon de pe birou. 

— Asta era singura linie telefonică cu laboratorul, spuse 
el. 

— Exact. 

Furios, Zeller azvârli cardul de acces către Pierce. 
Acesta ricoşă din pieptul lui Pierce şi ateriză pe podea. 

— Unde e cardul tău? 

— L-am lăsat în maşină. M-a adus paznicul până aici. 
Suntem blocaţi, Cody. Fără telefoane, fără camere de luat 

vederi. Nu vine nimeni aici în următoarele cinci sau şase 
ore, aşa că poţi să te faci comod şi să începi să-mi spui 
povestea. 

Cody Zeller începu să privească în jur, evitându-l pe 
Pierce. Apoi se învioră brusc şi pomi să se plimbe prin 
laborator, căutând ceva anume. Pierce ştia despre ce era 
vorba. 

— Există o alarmă de incendiu, spuse el. Dacă o 
acţionezi, vin poliţia şi pompierii. Vrei să vină? Ce anume 
le spui? 

— Nu-mi pasă. Le poţi explica tu. 

Zeller văzu maneta roşie pentru urgenţe de pe peretele 
de lângă uşă. Se duse acolo şi trase de ea fără să ezite. 
Apoi se întoarse către Pierce, cu un zâmbet victorios. Cum 
nu se întâmplă nimic, lui Zeller îi pieri rapid zâmbetul. În 
privirea lui se putea desluşi un uriaş semn de întrebare. 
Pierce îi confirmă presupunerea. 

— Da, am deconectat sistemul, spuse el. 

Dezamăgit de eşecul eforturilor sale, Zeller merse la 
staţia de probă care se afla cel mai departe de Pierce, 
trase scaunul biroului şi se lăsă să cadă pe el, închise 
ochii, încrucişă braţele şi puse picioarele pe masă, la 
câţiva centimetri de microscopul cu scanare cu tunel în 
valoare de 250 000 de dolari. 

Pierce aştepta. Avea toată noaptea la dispoziţie. Zeller îl 
jucase pe degete ca un maestru. Acum era rândul lui să-l 
joace, în urmă cu cincisprezece ani, când poliţia 
campusului îi ridicase pe Doomsters, îi separaseră şi 
aşteptaseră. Poliţiştii nu aveau nimic împotriva lor. Zeller a 
fost cel care a cedat, cel care a spus totul. Nu de frică, şi 
nici din cauza epuizării nervoase, ci din nevoia de a vorbi, 

de a-şi etala geniul. 

Pe această nevoie conta Pierce acum. 

Trecură aproape cinci minute înainte ca Zeller să 
înceapă să vorbească. 

— A fost când te-ai întors de la înmormântare, spuse el 
şi făcu o pauză. 

Pierce aştepta, gândindu-se cum să-l facă să spună 
restul, în cele din urmă, adoptă calea directă. 

— Despre ce vorbeşti? A cui înmormântare? 

— A surorii tale. Când te-ai întors la Palo Alto, nu voiai 
să vorbeşti despre asta, ţineai totul în tine. Şi apoi, într-o 
noapte, totul a ieşit la iveală. Ne-am îmbătat într-o seară şi 
mie îmi rămăsese nişte „iarbă” din vacanţa de Crăciun 
petrecută în Maui. Ţi-am dat şi ţie şi după aceea nu te mai 
puteai opri din vorbit. 

Pierce nu-şi amintea episodul. Desigur, îşi aducea 
aminte că băuse enorm şi luase diverse droguri în lunile ce 
au urmat înmormântării lui Isabelle, însă nu-şi amintea să 
fi vorbit despre asta cu Zeller sau cu oricine altcineva. 

— Ai zis că odată, când o căutai pe sora ta împreună cu 
tatăl tău vitreg, ai găsit-o. Dormea într-un hotel abandonat 
în care toate camerele erau ocupate de vagabonzi. Ai găsit- 
o, şi ai încercat să o salvezi, s-o scoţi de acolo şi s-o aduci 
acasă, dar ea te-a convins să nu o faci şi să nu-i spui tatălui 
tău vitreg. Ţi-a mărturisit atunci că o violase, şi de aceea 
fugise. Ai zis că te-a convins că îi era mai bine pe stradă 
decât acasă, cu el. 

Pierce închise ochii. Îşi amintea momentul, dar nu şi 
faptul că povestise totul unui coleg de cameră, la beţie. 

— Aşa că ai lăsat-o acolo şi l-ai minţit pe bătrân 
spunându-i că nu era acolo. Aţi continuat încă un an să 
ieşiţi seara şi să o căutaţi, numai că tu o evitai şi el nu ştia 
asta. 

Pierce îşi aminti planul pe care şi-l făcuse atunci. 
Intenţionase să plece de acasă şi să se ducă să o caute, să 
o găsească şi să o salveze, însă ea murise înainte ca el să 
poată face ceva. De atunci îşi reproşa în fiecare zi că a 

crezut-o. Dacă ar fi dus-o acasă ar fi fost în viaţă. 

— După noaptea aia nu ai mai amintit niciodată de asta, 
spuse Zeller. Dar eu n-am uitat. 

Pierce îşi amintea confruntarea finală cu tatăl său vitreg, 
după ani de zile. Avusese mâinile legate. Dacă i-ar fi spus 
mamei lui ceea ce ştia ar fi însemnat să-şi dezvăluie 
propria complicitate la moartea lui Isabelle. 

Până la urmă, povara depăşise în importanţă răul pe 
care i-l putea face mărturisirea. Confruntarea avusese loc 
în bucătărie, locul în care se petreceau toate confruntările 
din acea casă. Negări, ameninţări, învinovăţiri. Mama lui 
nu l-a crezut, şi, necrezându-l, s-a lepădat de fiica 
pierdută. De atunci, Pierce nu mai vorbise cu ea. 

Pierce alungă amintirea ce îl bântuia şi se întoarse la 
coşmarul prezentului. 

— Ţi-ai amintit, îi spuse el lui Zeller. Ţi-ai amintit şi ai 
tinut totul pentru momentul potrivit. Şi momentul a sosit. 

— N-am premeditat nimic, fur şi simplu s-a potrivit. 

— Frumoasă spargere, Cody. Acum ai şi o poză de a mea 
pe peretele cu Logo-uri? 

— Nu e aşa, Hank. 

— Nu-mi spune Hank, aşa-mi spunea tatăl meu vitreg. 

— Cum vrei tu, Henry. 

— Deci care e planul? întrebă Pierce. Bănuiesc că tu 
trebuie să predai formula pentru a-ţi asigura partea din 
afacere. Cui? 

Zeller întoarse capul şi îl privi. Pierce nu era sigur dacă 
privirea lui era provocatoare sau sfidătoare. 

— Nu ştiu de ce jucăm jocul ăsta. Pereţii sunt pe cale să 
se prăbuşească peste tine, şi tu habar n-ai. 

— Ce pereţi? Te referi la Lilly Quinlan? 

— Ştii bine că da. O să te contacteze nişte oameni. 
Curând. Dacă faci afacerea cu ei, totul dispare. Dacă nu, 
atunci Dumnezeu să te ajute. Sfatul meu e să joci corect, 
să închei afacerea şi să scapi viu, fericit şi bogat. 

— În ce constă afacerea? 

— E simplu, renunţi la Proteus, cedezi patentul şi te 

întorci la memoria ta moleculară şi la computerele pe care 
le construieşti lăsând la o parte biologia. 

Pierce înţelese. Industria farmaceutică. Unul dintre 
ceilalţi clienţi ai lui Zeller se simţea ameninţat de Proteus. 

— Chiar aşa? E vorba de o companie din domeniul 
farmaceutic? Ce le-ai spus? Nu ştii că Proteus o să-i ajute? 
E un sistem de livrare. Ce o să livreze? Tratamente cu 
medicamente. Asta ar putea fi cea mai importantă 
dezvoltare din acel domeniu, din toate timpurile. 

— Exact. Va schimba totul şi ei nu sunt pregătiţi pentru 
asta. 

— Nu contează. Au timp. Proteus e doar un început - 
suntem la minimum zece ani distanţă de orice aplicaţii 
practice. 

— Mda, zece ani. Tot e cu cincisprezece ani mai 
devreme. Formula va da un nou impuls cercetării, pentru a 
cita o frază din propriile tale e-mail-uri. O va relansa. 
Poate că te afli la zece ani distanţă, dar s-ar putea să fii 
doar la cinci. Sau la trei. Nu contează. Eşti o ameninţare, 
prietene. Şi ameninţi un mare complex industrial. 

Zeller clătină din cap dezgustat. 

— Voi, oamenii de ştiinţă, credeţi că nenorocita asta de 
lume este ograda voastră, că puteţi să inventaţi şi să 
schimbaţi orice şi toată lumea se va bucura. Ei bine, există 
o ordine mondială şi dacă tu îţi închipui că giganţii 
industriei o să lase o furnică lucrătoare ca tine să le reducă 
veniturile, greşeşti profund. 

Desfăcu braţele şi arătă către una din paginile înrămate 
din Horton Hears a Who! Era pagina în care pe Horton îl 
persecutau celelalte animale din junglă. Pierce îşi reaminti 
textul: Printre vârfurile copacilor din junglă, ştirile se 
răspândesc repede. El vorbeşte cu un fir de praf. Şi-a ieşit 
din minţi! i 

— Te ajut făcând asta, Einstein. Ințelegi? Crezi că cei din 
industria semiconductorilor vor sta cu mâinile în sân? 
Consideră asta ca un duş rece. 

— Duş rece? Omule, eşti grozav. Mulţumesc, Cody 

Zeller, că mă îndrumi prin lume. 

— Cu plăcere. 

— Şi tu ce primeşti în schimbul acestui gest? 

— Eu? Eu primesc bani. O grămadă. 

Pierce încuviinţă. Bani. Cea mai bună motivaţie. Felul 
cel mai potrivit de a ţine lucrurile în frâu. 

— Deci, ce se întâmplă? întrebă el încet. Fac afacerea, şi 
apoi ce se întâmplă? 

Zeller tăcu un moment, gândindu-se la răspuns. 

— lţi aminteşti legenda aceea cu inventatorul din 
atelierul din garaj care a descoperit un tip de cauciuc atât 
de tare încât nu se uza niciodată? A fost o întâmplare. 
Încerca să inventeze altceva, şi a obţinut acest tip de 
cauciuc. 

— Şi l-a vândut unei companii pentru ca oamenii să aibă 
cauciucuri care să nu se uzeze niciodată. 

— Mda, corect. Asta e povestea. Numele companiei de 
cauciucuri diferă, în funcţie de cine spune povestea, însă 
povestea şi deznodământul sunt întotdeauna aceleaşi. 
Compania de cauciucuri a luat formula şi a pus-o într-un 
seif. 

— Nu a fabricat niciodată cauciucurile. 

— Nu, deoarece, dacă ar fi făcut asta, nu ar mai fi 
produs prea multe cauciucuri, nu-i aşa? Invechire 
planificată, Einstein. Asta face ca lumea să se învârtă. Să-ţi 
pun o întrebare: de unde ştii că povestea e doar o legendă? 
Adică, de unde ştii că nu s-a întâmplat cu adevărat? 

— O să îngroape Proteus. Nu îl vor omologa. Nu va 
vedea niciodată lumina zilei, zise Pierce. 

— Ştiai că industria farmaceutică inventează, studiază şi 
testează câteva sute de medicamente noi, variante la cele 
care ajung pe piaţă după ce Administraţia Alimentelor şi a 
Medicamentelor îi dă undă verde? lţi dai seama de 
costurile implicate? E o maşinărie uriaşă, Henry, şi are o 
forţă teribilă. Nu ai nicio şansă. 

Amândoi tăcură o bună bucată de vreme. 

— O să vină la mine şi o să-mi ia Proteus. 

— O să te plătească pentru asta. O să te plătească bine. 
De fapt, oferta e deja fixată. 

Pierce ţâşni furios. 

— Vrei să spui că e Goddard? Goddard e în spatele 
acestei înscenări? 

— Goddard e doar emisarul. Fațada. Mâine te sună şi 
închei afacerea cu el. Îi dai Proteus. Nu-i bine să ştii cine 
se află în spatele lui. Nu trebuie să afli niciodată. 

— Îmi ia Proteus, apoi primeşte zece la sută din 
companie şi devine preşedinte al nenorocitului de consiliu. 

— Cred că vor să se asigure că o iei pe un drum care nu 
are nicio legătură cu medicina internă. Ei recunosc o 
investiţie bună când o văd. Ştiu că tu eşti cel mai bun în 
domeniu. 

Zeller zâmbi, de parcă îi oferea un premiu. Pierce se 
gândi la Goddard şi la lucrurile pe care acesta i le spusese. 
Despre fiica lui. Despre viitor. Se întrebă dacă totul era o 
minciună. Dacă totul făcuse parte din plan. 

— Şi dacă nu accept? întrebă Pierce. Dacă îmi continuu 
drumul, înregistrez patentul şi le spun să se ducă dracului? 

— Atunci nu o să ai şansa să îl înregistrezi şi nici să mai 
lucrezi în acest laborator. 

— Ce o să facă, o să mă omoare? 

— Dacă vor fi nevoiţi, dar nu e cazul. Hai, omule, ştii ce 
se petrece. Poliţiştii sunt pe urmele tale. 

— Lilly Quinlan, spuse Pierce. 

Zeller zâmbi. 

— Draga de Lilly. Le lipseşte un singur lucru. Dacă o 
găsesc, eşti terminat. Fă aşa cum ţi se spune şi lucrurile se 
vor aranja. 

— N-am făcut-o eu, ştii asta. 

— Nu contează. Chiar dacă găsesc cadavrul şi stabilesc 
vreo legătură cu tine tot nu contează. 

— Deci Lilly e moartă. 

Zeller încuviinţă. 

— O, da, e moartă. 

Spuse asta aproape zâmbind. Pierce îşi sprijini coatele 

pe genunchi şi îşi acoperi faţa cu palmele. 

— Totul din cauza mea. Şi a proiectului Proteus. 

Rămase nemişcat. Ştia că dacă Zeller va face greşeala 
capitală, acela va fi momentul. 

— De fapt... 

Nimic. Asta era. Pierce îşi ridică faţa din palme. 

— De fapt ce? 

— Nu-ţi bate capul prea tare din cauza lui Lilly. Lilly... s- 
ar putea spune că circumstanţele au dictat ca ea să fie 
inclusă în acest plan. 

— Ce vrei să spui? 

— Priveşte lucrurile şi din punctul ăsta de vedere. Lilly 
ar fi murit chiar dacă ai fi fost sau nu implicat în asta. Ne- 
am folosit de toate resursele disponibile pentru ca această 
afacere să aibă loc. 

Pierce se ridică şi se duse spre capătul laboratorului 
unde stătea Zeller, cu picioarele aşezate pe masa staţiei de 
probe. 

— Ticălosule. Ştii totul despre chestia asta. Tu ai 
omorât-o, nu? Ai ucis-o şi ai aranjat lucrurile în aşa fel 
încât să pară că am făcut-o eu. 

Zeller nu se mişcă, dar îşi ridică privirea şi se uită la 
Pierce cu o expresie ciudată. Schimbarea era abia 
perceptibilă, dar Pierce o sesiză. Era un amestec de 
mândrie, jenă şi silă de sine. 

— Am cunoscut-o pe Lilly din clipa când a venit în Los 
Angeles. S-ar putea spune că a fost inclusă în pachetul 
meu compensatoriu pentru L. A. Darlings. Şi, apropo, nu 
mă insulta bănuindu-mă că aş lucra pentru Wentz. Wentz 
lucrează pentru mine, înţelegi? Toţi lucrează pentru mine. 
Zeller continuă: Omule, era o bucată de colecţie, dar 
ajunsese să ştie prea multe despre mine. Nimeni nu 
doreşte ca cineva să-i ştie toate secretele. Cel puţin nu 
genul ăla de secrete. Aşa că am inclus-o şi pe ea în Planul 
Proteus. Aşa l-am numit. 

Zeller părea să savureze nişte amintiri plăcute. El şi 
Lilly, poate ultima întâlnire din apartamentul de lângă 

Speedway. Asta îl îndemnă pe Pierce să extragă încă o 
replică din Miller “s Crossing. 

— Nimeni nu cunoaşte bine pe nimeni. 

— Miller ’s Crossing, spuse Zeller, zâmbind şi 
încuviinţând din cap. Asta înseamnă că te-ai prins la 
replica mea, „care e marea criză”, atunci când am intrat. 

— Mda, m-am prins, Cody. Pierce făcu o pauză şi 
continuă cu voce scăzută: Tu ai omorât-o, nu-i aşa? Ai 
omorât-o şi apoi ţi-ai luat toate măsurile, să arunci vina 
asupra mea, dacă va fi cazul. 

La început Zeller nu răspunse. Pierce ştia că dorea să 
vorbească, să-i spună fiecare detaliu al planului său 
ingenios, dar prudenţa îl îndemna să nu o facă, să se 
păstreze în siguranţă. 

— Să spunem că Lilly şi-a jucat rolul şi nu mai aveam 
nevoie de ea. Nu voi recunoaşte niciodată mai mult de 
atât. 

— E în regulă. Tocmai ai făcut-o. 

Nu Pierce o spusese. Era o altă voce. Ambii bărbaţi se 
întoarseră şi îl văzură pe detectivul Robert Renner, în uşa 
laboratorului de circuite. În mână ţinea un pistol. 

— Tu cine dracu' eşti? întrebă Zeller în timp ce se ridica 
din scaun. 

— LAPD, spuse Renner din uşa laboratorului şi înaintă 
către Zeller. Eşti arestat pentru crimă. Pentru început. De 
restul o să ne ocupăm mai târziu. 

Duse mâna la spate şi scoase cătuşele. Apoi se apropie 
de Zeller, îl răsuci şi îl aplecă peste staţia de probe, 
încătuşându-l cu dexteritate. Lucra cu profesionalismul şi 
experienţa omului care mai făcuse acest lucru de cel puţin 
o mie de ori. Apoi îl izbi pe Zeller cu faţa de carcasa din 
oţel a microscopului. 

— Ai grijă, spuse Pierce. Microscopul e foarte sensibil - 
şi scump. Ai putea să-l strici. 

— Nu intenţionez, sunt prea importante descoperirile pe 
care la faci aici. 

Zeller nu protestă în timp ce detectivul îi punea 
cătuşele, dar se întoarse şi îl fixă pe Pierce. După ce îl 
imobiliză, Renner începu să-l percheziţioneze. Când îi pipăi 
piciorul drept, găsi ceva. Ridică manşeta pantalonului şi 
descoperi un mic pistol fixat pe gleznă. I-l arătă lui Pierce. 
Şi apoi îl puse pe masă. 

— E pentru protecţie, protestă Zeller. Toată chestia asta 
e o porcărie. Nu o să ţină. 

— Zău? întrebă Renner bine dispus, după care îl aşeză 
pe Zeller la loc pe scaun. 

Apoi se apropie de Pierce şi făcu un semn cu capul către 
pieptul acestuia. Pierce începu să-şi descheie cămaşa, 
scoțând la iveală alimentatorul şi transmiţătorul lipite cu 
bandă adezivă. 

— Cum a fost semnalul? întrebă el. 

— Perfect. Am înregistrat fiecare cuvânt. 

— Ticălosule, izbucni Zeller. 

Pierce îl privi. 

— A, deci eu sunt ticălos fiindcă am purtat microfon. Tu 
mi-ai înscenat o crimă şi tot tu te superi fiindcă port 
microfon. Cody, poţi să te duci... 

— Bine, bine, încetaţi, spuse Renner. Terminaţi amândoi. 

Ca pentru a sublinia cele spuse, dezlipi banda adezivă 
care ţinuse echipamentul audio lipit de corpul lui Pierce 
printr-o mişcare bruscă. Lui Pierce îi veni să tipe, dar reuşi 
să reducă totul la un „La dracu’, a durut”. 

— Bun. Stai jos, domnule Virtuos. O să te simţi mai bine 
într-un minut. 

Apoi se întoarse către Zeller. 

— Înainte de a te scoate de aici, o să îţi citesc drepturile. 
Aşa că taci şi ascultă. 

Băgă mâna în unul dintre buzunarele interioare ale gecii 
lui de aviator şi scoase un teanc de cartoane. Căută cardul 

de acces pe care Pierce i-l dăduse mai devreme şi i-l 
întinse acestuia. 

— Mergi tu înainte şi deschide uşa. 

Pierce luă cardul, dar nu se ridică. Partea laterală a 
toracelui încă îi ardea. Renner găsi cartonul cu drepturile 
pe care îl căuta şi începu să i le citească lui Zeller. 

— Ai dreptul să... 

Se auzi un clinchet metalic puternic, în timp ce se 
deschidea încuietoarea compartimentului etanş. Pierce îl 
văzu în prag pe paznicul de la intrare. Avea o privire 
pierdută, părul răvăşit şi ţinea o mână la spate, de parcă ar 
fi ascuns ceva. 

Cu coada ochiului, Pierce îl văzu pe Renner ducând 
mâna spre geacă, după pistol. 

— E omul meu de la pază, bâigui Pierce. 

În clipa următoare paznicul fu proiectat în interiorul 
laboratorului. Paznicul, un bărbat pe nume Rudolpho 
Gonsalves, căzu peste computer şi apoi se prăvăli pe 
podea. În încăpere îşi făcu apariţia Doi Metri, urmat de 
Billy Wentz. În mâna dreaptă acesta ţinea o armă mare şi 
neagră. 

— De ce durează atât de... 

— Poliţia! strigă Zeller. Ăla e poliţai! 

Renner reuşise să-şi scoată arma din toc, dar Wentz era 
în avantaj. Gangsterul pitic începu să tragă. Zgomotul era 
asurzitor. 

Pierce îşi dădu seama că Renner trăgea şi el. Instinctiv 
se aruncă înspre dreapta, se rostogoli şi se întoarse exact 
la timp ca să îl vadă pe detectiv prăbuşindu-se. Era prins în 
capcană. Wentz se afla între el şi uşa de la compartimentul 
etanş. 

— Luminile! 

Laboratorul se cufundă în întuneric. Wentz mai trase 
două focuri. Pierce se rostogoli astfel încât să nu mai fie în 
aceeaşi poziţie în care îl văzuse Wentz ultima oară. 
Sprijinit pe mâini şi pe genunchi, rămase nemişcat şi 
încercă să-şi controleze respiraţia, în dreapta lui se auzi un 

geamăt. Era fie Renner, fie Zeller. 

— Luminile! 

Era vocea lui Wentz, dar identificatorul vocal nu 
reacţionă, deoarece recunoştea numai vocile cercetătorilor 
principali din laborator. 

— Doi Metri? Trebuie să fie un întrerupător. Găseşte 
întrerupătorul. 

Nu se auzi niciun sunet. 

— Doi Metri? 

Nimic. 

— Doi Metri, la naiba! 

Din nou, tăcere. Apoi Pierce auzi un zgomot în faţă şi la 
dreapta. Wentz se împiedicase de ceva. Probabil că se afla 
lângă compartimentul etanş, căutându-şi ajutorul sau 
întrerupătorul de lumină. Asta îi oferea lui Pierce timp să 
acţioneze.  Întrerupătorul nu se afla lângă uşa 
compartimentului etanş, ci la doi metri distanţă de ea, 
lângă panoul electric. 

Pierce se întoarse şi se târi repede către staţia de probă, 
amintindu-şi de arma pe care Renner o găsise asupra lui 
Zeller. 

Când ajunse la masă întinse mâna şi atinse ceva ce 
părea nasul unui om. La început fu îngrozit, dar apoi îşi 
trecu mâna peste partea superioară a capului până dădu 
de părul legat în coadă la spate. Era Zeller. 

Îşi continuă căutarea, şi în cele din urmă dădu peste 
micul pistol. Se întoarse în direcţia intrării în 
compartimentul etanş. În timp ce făcea această manevră 
atinse cu glezna un coş de gunoi care se rostogoli cu un 
zgomot puternic. Imediat răsunară două împuşcături. 
Pierce nu răspunse cu foc, fiind ocupat să iasă din raza de 
tragere a lui Wentz. Puse pistolul în buzunarul blugilor şi 
începu să se târască înainte şi spre stânga. 

Întinse mâna şi atinse un perete. Se târî încet înainte, 
ghidându-se după zid. Trecu de pragul de la laboratorul de 
circuite - îşi dădu seama după mirosul înţepător de carbon 
ars - şi pătrunse în următoarea cameră, în laboratorul de 

imagini. 

Se ridică încet, atent să nu facă zgomot. Apoi auzi un 
plesnet metalic pe care-l identifică a fi al unui cartuş scos 
de pe ţeavă. Probabil că Wentz încărca sau verifica câte 
gloanţe mai avea în încărcător. 

Pierce răsuci încet clanţa de la laboratorul de imagini şi 
închise uşa. Se mişca apelând la memorie - doi paşi către 
partea din spate a încăperii şi apoi trei la dreapta. Întinse 
mâna, şi după încă un pas atinse zidul. Pipăi suprafaţa 
acestuia până când dădu de cârligul în care erau atârnaţi 
ochelarii cu rezonanţă termică pe care-i folosise în timpul 
prezentării din acea dimineaţă. Porni dispozitivul şi potrivi 
lentilele. Camera se lumină în albastru, cu excepţia 
monitorului şi terminalului de la microscopul electronic 
care erau luminate în roşu şi galben. Băgă mâna în 
buzunar şi scoase pistolul. Apoi deschise uşa laboratorului 
de imagini. În stânga sa văzu corpul uriaş al lui Doi Metri 
prăbuşit lângă uşa compartimentului etanş. Părea mort. 
Lângă peretele din dreapta serverului desluşi un om 
ghemuit, a cărui imagine era colorată în galben şi roşu. 
Pierce ridică arma şi ochi, dar renunţă să tragă dându-şi 
seama că era paznicul de care Wentz se folosise pentru a 
intra în laborator. 

Apoi privi spre dreapta şi mai văzu două corpuri 
nemişcate. Unul era căzut peste staţia de probe şi se 
albăstrea din ce în ce mai tare la extremităţi. Îl recunoscu 
pe Cody Zeller. Celălalt se afla pe podea. În câmpul vizual 
apărea în roşu şi galben. Renner trăia. Probabil că se 
târâse cu spatele în spaţiul de sub birou. Pierce observă o 
zonă purpurie pe umărul detectivului. Era sânge cald care 
se scurgea dintr-o rană. 

Pierce se roti spre stânga şi apoi spre dreapta. Nu mai 
erau alte indicii, cu excepţia reacţiilor galbene de la 
monitoarele computerelor din cameră şi de la luminile de 
deasupra. 

Wentz dispăruse. 

Pierce bănui că intrase într-unul din laboratoarele 

laterale. Probabil că încerca să găsească o sursă de lumină 
sau un loc de unde să atace prin surprindere. 

Păşi peste prag şi brusc fu apucat de gât şi trântit cu 
spatele de perete. Simti ţeava unui pistol lipită de gât. 

— Gata, deşteptule, asta e, mârâi Wentz. 

Pierce închise ochii şi aşteptă glonţul, care nu veni. 

— Aprinde  nenorocitele de lumini şi deschide uşa, 
porunci Wentz. 

Pierce nu se mişcă, conştientizând faptul că Wentz avea 
nevoie de ajutorul său. Apoi îşi dădu seama că acesta nu 
ştia că el era înarmat. 

— Luminile, urlă Wentz. 

— Bine, bine, luminile. 

În timp ce vorbea duse arma la tâmpla lui Wentz şi 
apăsă de două ori pe trăgaci. Exploziile, aproape 
simultane, se produseră o dată cu aprinderea luminilor în 
suita de laboratoare. Câmpul vizual deveni negru şi Pierce 
îşi îndepărtă ochelarii. Wentz rămase în picioare timp de 
câteva secunde, în ciuda faptului că tâmpla stângă îi 
fusese perforată de gloanţele trase de Pierce. Apoi trupul i 
se îndoi şi se prăbuşi pe podea. Pierce îl privi un timp 
consternat, apoi se uită în jur. Gonsalves se ridica încet, 
sprijinindu-se de zid pentru a-şi păstra echilibrul. 

— Rudolpho, eşti bine? 

— Da, domnule. 

Pierce privi spre biroul sub care se ghemuise Renner. 
Polițistul respira greu, dar privirea îi era vioaie. 

— Rudolpho, du-te sus şi cheamă salvarea. Spune-le că 
avem un poliţist rănit. Rană prin împuşcare. 

— Da, domnule. 

— Apoi sună la poliţie şi spune-le acelaşi lucru. Pe urmă 
sună-l pe Clyde Vernon şi cheamă-l aici. 

Paznicul se repezi spre uşa compartimentului etanş, 
tastă codul şi, când uşa se deschise păşi peste trupul lui 
Doi Metri şi dispăru pe coridor. Uriaşul avea o gaură de 
glonţ în mijlocul gâtului. Renner trăsese în plin şi omul 
căzuse ca trăsnit, fără să scoată un sunet. Pierce se 

apropie de Renner şi-l ajută să iasă de sub birou. 
Detectivul respira greu, dar Pierce nu văzu sânge pe 
buzele lui, ceea ce însemna că avea plămânii încă intacţi. 

— Unde eşti lovit? 

— La umăr. 

— Nu te mişca. Ajutoarele sunt pe drum. 

— M-a rănit la braţ. Nu mai puteam trage şi m-am 
gândit că cel mai bun lucru pe care-l puteam face era să 
mă ascund. Apoi se uită la Cody Zeller, care zăcea 
răsturnat peste masa de probe, cu mâinile încătuşate. 

— Asta nu o să dea prea bine, zise el. 

Pierce privi corpul fostului său prieten, după care i se 
adresă lui Renner. 

— Nu-ţi face griji. Raportul balistic va arăta că Wentz a 
tras. 

— Sper. Ajută-mă să mă ridic. Vreau să merg. 

— Nu, omule, eşti rănit. 

— Ajută-mă să mă ridic. 

Pierce se conformă. În timp ce îl ridica pe Renner, 
constată că hainele acestuia miroseau a carbon. 

— De ce zâmbeşti? întrebă Renner. 

— Cred că ţi-am distrus hainele. N-am crezut că o să fii 
nevoit să stai acolo atât de mult cu furnalul pornit. 

— Nu-mi fac griji din pricina asta. Totuşi, Zeller a avut 
dreptate. Îţi dă dureri de cap. 

— Ştiu. 

Renner păşi cu greu, se apropie de cadavrul lui Wentz 
şi-l privi o vreme în tăcere. 

— Acum nu mai pare aşa de dur, nu? 

— Nu, spuse Pierce. 

— Te-ai descurcat bine, Pierce. Foarte bine. Excelentă 
şmecheria cu luminile. 

— Va trebui să-i mulţumesc partenerului meu, Charlie. A 
fost ideea lui. 

— Apropo de parteneri, al meu o să facă pe el când o să 
afle ce-a pierdut, spuse Renner. De altfel, e valabil şi 
pentru mine când se va afla că am făcut ce am făcut pe 

cont propriu. 

Se aşeză pe marginea unuia dintre birouri şi privi 
încruntat cadavrele. Pierce îşi dădu seama că detectivul îşi 
pusese în pericol cariera. 

— Uite ce e, zise el. Nimeni nu putea să prevadă ce se va 
întâmpla. Sunt gata să te ajut. Trebuie doar să-mi spui ce 
să fac. 

— Mda, mersi. S-ar putea să am nevoie de o slujbă. 

— Contează pe mine. 

Renner plecă de lângă birou şi se lăsă să cadă pe un 
scaun. Avea faţa crispată de durere. 

— Uite ce e, omule, nu te mai agita şi nu mai vorbi, zise 
Pierce. 

Renner nu îl luă în seamă. 

— Mă gândesc la ce spunea Zeller. Despre faptul că 
atunci când ţi-ai găsit sora nu ai spus nimic. Nu te mai 
chinui. Oamenii fac propriile alegeri. Ei hotărăsc pe ce 
drum apucă. Înţelegi? 

Uşa compartimentului etanş se deschise cu zgomot, 
făcându-l pe Pierce să tresară. În laborator intră 
Gonsalves. 

— Sunt pe drum. Toţi. Ambulanţa trebuie să sosească în 
aproximativ patru minute. 

Renner dădu din cap şi-l privi pe Pierce. 

— Voi supravieţui, spuse el. 

Pierce i se adresă lui Gonsalves: 

— L-ai sunat pe Vernon? 

— Da, vine. 

— Bine. Aşteaptă-i pe toţi sus şi adu-i aici. 

După ce plecă paznicul, Pierce se întrebă cum va 
reacţiona Clyde Vernon după cele întâmplate în 
laboratorul pe care era însărcinat să-l protejeze. Probabil 
că va exploda de furie. 

Pierce se apropie de cadavrul lui Cody Zeller şi îl privi 
pe cel pe care îl crezuse prieten, ca acum să-şi dea seama 
că nu-l cunoscuse deloc. Se întrebă când o luase prietenul 
lui în direcţia greşită. Oare la Palo Alto, când amândoi îşi 

hotărâseră viitorul? Sau mai recent? Cody spusese că 
motivaţia lui erau banii, dar Pierce nu era convins că doar 
acesta era motivul. Ştia că această întrebare îl va preocupa 
mult timp de aici înainte. 

Pierce se întoarse şi se uită la Renner. Era palid şi părea 
că se simte mai rău. 

— Poate că ar trebui să te întinzi pe podea, îi spuse el. 

Detectivul nu luă în seamă sugestia. 

— Mare păcat că au murit toţi, spuse el. S-ar putea să nu 
o mai găsim niciodată pe Lilly Quinlan. Vreau să zic 
cadavrul ei. 

Pierce se apropie şi se rezemă de un birou. 

— Hm, sunt câteva lucruri pe care nu ţi le-am spus. 

Renner îl privi lung. 

— Mi-am dat seama. Spune! 

— Ştiu unde e cadavrul. 

— Ar fi trebuit să-mi dau seama. De când? 

— De azi. Nu puteam să-ţi spun înainte de a fi sigur că o 
să mă ajuţi. 

Renner clătină din cap enervat. 

— Ar fi cazul să vorbeşti. 

Pierce stătea în biroul lui de la etajul trei. Era vineri 
dimineaţa, ora şase şi jumătate. Anchetatorii de la biroul 
de medicină legală se aflau încă jos, în laborator. Detectivii 
aşteptau semnalul care le permitea să coboare şi-şi 
petreceau timpul interogându-l amănunţit despre cele 
petrecute în subsolul clădirii. După o oră, Pierce le spusese 
că are nevoie de o pauză şi se retrăsese din sala de 
consiliu, în care se desfăşurau interviurile, în biroul său. 
Nu apucă să fie singur decât cinci minute deoarece apăru 
Charlie Condon. 

— Henry, pot să intru? 

— Sigur, şi închide uşa după tine. 

Condon intră şi îl privi clătinând din cap. 

— Uau! 

— Mda. E chiar „Uau”. 

— Ştii ceva despre Goddard? 

— Nu tocmai. M-au întrebat unde stau el şi Bechy şi le- 
am spus. Cred că voiau să se ducă acolo şi să-i aresteze. 

— Tot n-ai aflat pentru cine lucrau? 

— Nu. Cody nu mi-a spus. Poliţia o să afle, fie de la 
Goddard, fie când vor intra în casa lui Zeller. Trebuie să o 
luăm de la capăt. Să găsim un nou investitor. 

Condon îl privi neîncrezător. 

— Glumeşti? După asta? Cine ar... 

— Suntem încă în cursă, Charlie. Tot ştiinţa e baza. 
Patentul. Vor exista investitori care îşi vor da seama de 
asta. Trebuie să ieşi în lume şi să găseşti o altă „balenă” 
pentru Proteus. 

— E mai uşor de zis decât de făcut. 

— Toate lucrurile din lumea asta sunt mai uşor de zis 
decât de făcut, dovadă ceea ce mi s-a întâmplat astă- 
noapte. Dar am supravieţuit şi asta mi-a dat curaj şi 
încredere. 

Condon încuviinţă din cap. 

— Nimeni n-o să ne mai oprească acum, spuse el. 

— Aşa e. Azi o să trecem printr-o probă de foc cu presa. 
Trebuie să găsim o modalitate să folosim ocazia în 
favoarea noastră, să atragem investitorii, nu să-i alungăm. 

— O să mă ocup eu de asta, dar ştii unde suntem 
descoperiţi? 

— Unde? 

— Nicki. Ea era purtătoarea noastră de cuvânt. Avem 
nevoie de ea. Ea îi cunoştea pe oamenii ăştia, pe reporteri. 
Cine o să se ocupe de media până când se va ivi alt 
eveniment important ca să ne lase în pace? 

Pierce privi posterul înrămat cu submarinul Proteus 
străbătând o mare de diferite culori. Marea umană. 

— Sun-o şi reangajeaz-o. 

Condon făcu o pauză înainte de a vorbi. 

— Henry, cum o să se împace chestia asta cu situaţia 
dintre voi doi. Mă îndoiesc că o să accepte să revină. 

Pierce se simţi deodată entuziasmat. O să-i spună că 
reangajarea avea motive strict profesionale, că între ei doi 
nu va exista nicio relaţie în afară de cea de serviciu. Apoi îi 
va demonstra cât de mult se schimbase. 

— Dacă vrei, o sun eu. Mă ocup... 

Soneria telefonului îl întrerupse şi el răspunse imediat. 

— Henry, sunt Jacob. E îngrozitor de devreme la voi. Am 
crezut că îmi va răspunde mesageria ta vocală. 

— Nu, am fost aici toată noaptea. L-ai înregistrat? 

— L-am depus acum douăzeci de minute. Proteus e 
protejat. Tu eşti protejat, Henry. 

— Mulţumesc, Jacob. 

— Acolo totul e în regulă? 

— Totul, cu excepţia faptului că l-am pierdut pe 
Goddard. 

— O, Doamne! Ce s-a întâmplat? 

— E o poveste lungă. Când te întorci? 

— O să le fac o vizită fratelui meu şi familiei lui în 
Owings. Am bilete pentru duminică. 

— Au cablu în Owings? 

— Da, cred că au. 

— Fii atent la CNN. Ceva mă face să cred că o să fim în 
topul ştirilor. 

— S-a... 

— Jacob, trebuie să închid. Du-te şi vizitează-l pe fratele 
tău şi dormi un pic. 

Pierce îl privi pe Condon. 

— Suntem în joc. A înregistrat pachetul. 

Faţa lui Condon se îmbujoră. 

— Ce? 

— L-am trimis aseară. Acum nu ne mai pot atinge, 
Charlie. 

— De ce nu mi-ai spus că-l trimiţi? 

Pierce citi pe faţa lui Condon dezamăgirea. Îşi dăduse 
seama că nu avusese încredere în el. 

— Trebuie să fie greu să trăieşti suspectându-i pe toţi. 
Nu-i uşor să fii atât de singur. 

Condon ieşi, spunând că se duce să-şi ia o cafea, şi-l lăsă 
pe Pierce singur în birou. 

Pierce nu se mişcă timp de câteva secunde. Se gândi la 
Condon şi la vorbele acestuia. Ştia că vorbele asociatului 
său erau tăioase, dar adevărate. Ştia că era timpul să 
schimbe acele lucruri. 

Era încă devreme, dar Pierce nu voia să aştepte ca ziua 
să înceapă. Ridică receptorul şi sună la casa de pe Amalfi 
Drive. 


Sfârşit 

